
Echipei mele de la Revista SINTEZA, 
împreună cu care am învăţat să căutăm 
întrebări pentru a găsi răspunsuri 

și, mai ales, să punem lumea noastră 
sub semnul întrebării, încercând să fim 
un intelectual colectiv. 

Scenarii pentru o Românie posibilă 


România blocată. 
Paradoxul societății 
fără însușiri 


$ românească este o societate greu de 
înţeles, chiar dacă eşti de meserie cercetător în 
domeniul ştiinţelor sociale. Dacă te uiţi la situaţia țării 
din perspectiva resurselor de toate felurile (naturale, 
umane, strategice), poţi vedea o ţară cu un statut de 
invidiat. Este membră a comunităţii europene și, 
pentru prima dată în istorie, se află într-o coaliţie 
care îi poate asigura sentimentul securităţii într-o 
zonă care a fost mereu tensionată și nesigură. Cifrele 
macroeconomice arată o creştere economică de top 
european, iar călătorul străin vede cu ochiul liber 
schimbarea majoră faţă de anii '90. Mediul social este 
puţin afectat de delincvenţe sau tulburări de ordine 
publică. Mediul politic nu are îngrijorări din partea 
curentelor extremiste, încercările unor politicieni de 
a recrea curentul naţionalist se lovesc de un curios 
refuz din partea maselor, dacă ne gândim la ceea ce se 
întâmplă în societățile din vecinătate. 

Şi totuși, România nu este o ţară cu cetăţeni fericiţi, 
iar progresele sunt greoaie și nesigure. Oamenii se simt 
înstrăinaţi, părăsesc ţara cu milioanele, două treimi 
dintre români consideră că ţara merge într-o direcţie 
greşită. În analogie cu o cunoscută lucrare a lui Musil! 
(Omul fără însuşiri), aş putea spune că România pare 
„societatea fără însuşiri”. 


Robert Musil, Omul fără însușiri, Vol. I-II, Polirom, lași, 2008. 


Personajul cunoscutului roman nu este individul 
fără calităţi, fără umanitate, în niciun caz. Lipsa 
însuşirilor este generată de o suspendare voluntară a 
caracterului, ca un fel de proiect de viaţă. Ulrich nu 
este lipsit de însușiri, ba, din contră, îşi suspendă 
calitățile, uneori ca mecanism de apărare si alteori 
ca o formă de a se opune, de a protesta. Desi este 
dotat cu talent si inspiraţie, personajul refuză să- 
şi valorifice însuşirile, așteptând altceva de la viitor, 
ceva imprecis şi încă neintuit, îşi conservă o stare de 
latenţă. Personajul devine un om posibil, poate mai 
puţin probabil, deoarece nici el nu ştie ce aşteaptă. EI 
vorbeşte despre neputinţa de a ajunge la o concluzie în 
legătură cu lumea, și nu despre nehotărârile propriei 
sale persoane individuale. Apare o tulburătoare 
înstrăinare a sinelui de lume, dar o înstrăinare fără 
izolare, chiar o participare energică. Personalitatea lui 
este o personalitate impersonală. De fapt, el observă că 
experienţele se detașează de om, experienţe trăite, dar 
pe care nimeni nu şi le asumă. 

Societatea noastră pare a avea acest tip de imper- 
sonalitate, o înstrăinare de ea însăși, o neparticipare 
la propriul destin. Avem un potenţial pe care nu-l 
actualizăm, nu-l scoatem la suprafaţă. Totul este posibil, 
se poate întâmpla, poate fi gândit, dar societatea nu 
se mobilizează pentru ca această virtualitate să devină 
fapt. Astfel că putem vorbi despre o Românie absentă, 
o Românie probabilă. Ai senzaţia că românii se uită 
la propria viaţă ca la o piesă de teatru pe care ei înșiși 
o consideră proastă. Dar, ca si personajul lui Musil, 
societatea noastră pare incapabilă a se dezvolta, refuză 
acţiunea pentru schimbare, trăieşte un fel de scindare 
internă, poate din teama de a ieşi din nefericirea pe 
care o confundă cu normalitatea. Ulrich își ia un fel de 
concediu de la viață, iar societatea noastră parcă nu are 

energia de a propune scopuri sau proiecte, de a trăi cu 
anticipație. 

Au trecut aproape douăzeci si şapte de ani de la 
drama din decembrie 1989. Atunci când societatea 
noastră nu a găsit altă cale decât să ucidă peste 2.000 
de oameni într-un eveniment ciudat care s-a numit 
revoluţie sau chiar învălmășeală. Privind în trecut, nici 
azi nu am găsit distanţarea suficientă pentru a căuta 
adevărul a celor întâmplate, nu pentru a pedepsi, ci 
poate pentru a învăţa o lecţie pentru viitor dintr-un 
trecut ciudat. A trecut si un an de la drama de la clubul 
Colectiv, acolo unde au murit 64 de tineri si alte zeci 
au rămas mutilați și traumatizaţi pentru întreaga viaţă. 
Însă nici în acest caz nu am reușit să facem mare lucru, 
ne-am concentrat ..numai asupra victimelor. 

Greutatea de a pune un diagnostic corect, precis 
şi definit este destul de mare. Nu pentru că nu am 
putea găsi, dar orice demonstrezi, orice afirmi rămâne 
fără efect. Totul durează câteva zile, ca orice minune 
în România — adică trei zile —, apoi revenim la băltirea 
noastră. Se lansează proiecte minunate, uneori cu 
mare tam-tam, dar după o vreme, totul este ucis si 
societatea se întoarce la o stare iniţială. Niciun câştig 
nu este definitiv, se dezvoltă domenii, dar restul 
corpului social rămâne într-o mare inerție. Este ca şi 
cum nimeni nu ar fi interesat de nimic altceva decât de 
propriul său cu, fără putinţa de a adera la un minim 
proiect colectiv. O mutație identitară fundamentală 
pare că a reușit să afecteze identitatea colectivă. Apare 
o demisie de la obligaţiile colective, o căutare continuă 
a autonomiei, dar fără a renunţa la cererile faţă de 
colectivitate. Ieşirea individului de sub autoritatea 
colectivă si multiplele cauze care-l împing spre izolare 
(vorbim despre ele în această carte) şi spre forme de 
socialitate fragmentare si parţiale. Se vede tot mai 


mult la generaţiile tinere o dezangajare a indivizilor. 
Legătura socială poate fi mai degrabă fragmentară şi 
mai puţin necesară sau resimţită ca necesară. Trăim 
într-o etapă a disjuncţiei, a legăturii facultative cu 
altul, relaţiile sunt întâmplătoare si de scurtă durată, 
fără angajament (prieteniile de pe rețelele de socializare 
sunt un simulacru al relației sau legătura cu eroii din 
serialele de televiziune?). Identitatea individului se 
poate falsifica virtual, iar prezenţa altuia poate fi pusă 
în paranteze. Exigenţa este conectarea la societate, nu 
legătura sau relaţia. David Le Breton” numește asta 
zgomot alb (blancheur), o stare de absenţă a sinelui, 
o saturație, un prea-plin în căutarea identităţii prin 
raportare la ceilalți şi la organismul social. Îşi păstrează 
spaţiul blank (în sensul memoriei neatinse a unui 
CD), un fel de psihoză albă“, o cădere generată de 
sentimentul că nu poate schimba lucrurile si nici 
acţiona consistent asupra propriului destin. Starea de 
indiferență domină viaţa sa pentru că are sentimentul 
că această lume îi scapă printre degete. Apare un fel 
de voinţă de a trăi o experienţă neutră, fără a miza pe 
recunoaştere socială. A trăi un fel de destin de umbră. 

De fapt, o parte a populaţiei poate chiar aspira spre 
invizibilitate, dar această stare oricum se întâmplă, 
ca rezultat al indiferenţei care creşte tot mai mult ca 
stare de retragere şi non-raport social. Uncori, cohorte 
întregi de subiecţi pe care îi cercetăm sociologic nu 
se pronunţă asupra unor chestiuni importante si nu 
pentru că nu înţeleg sau le este frică de ceva, pur 
şi simplu recunosc că nu s-au gândit la respectiva 
problemă, chiar dacă pare un lucru fundamental 
pentru societate. O mare parte din societate devine tot 


2 Robert Musil, op. cit., Vol. Il, p. 84. 
3 David Le Breton, Ladieu au corps, Métailié, Paris, 1999, p. 44. 
4 David Le Breton, Disparaître de soi, Métailié, Paris, 2015. 

mai mult o parte absentă şi, de cele mai multe ori, 
vedem acest lucru la populaţia foarte tânără, segmentul 
18-35 de ani. 

Am vrut să pun întreg demersul acestui volum sub 
semnul operei lui Musil Omul fără calități, un tel de 
tratare a absenței sociale. Voi face însă această tratare 
probabil într-o lucrare viitoare, când voi aduna mai 
multe cercetări şi mai multă experienţă în domeniul 
cercetării sociologice a absenței, indiferenţei si 
dezangajării sociale sau, cum numeau teologii creștini 
acest comportament, un fel de akedia. 

Pentru teologii creștini, zkedia este boala sufletească 
cea mai grea si cel mai mare pericol pentru creștini, 
călugări, pentru preoţi şi ceilalți oameni care fac 
asceză extramundană?. Cuvânt greu de tradus, dar care 
cuprinde părți din lâncezeală, amorţeală, lehamite, 
silă si urât, akedia este o boală a sufletului în care 
mintea nu se poate opri la un lucru, ci hoinărește 
oarbă peste lucruri, oameni si idei. Cum scriau Sfinţii 
Părinţi, akedia îl împinge pe om spre întâlnirea cu 
ceilalți, într-o fugă de sine, dar este o întâlnire stearpă, 
deşartă si fără de rost. 

Ne confruntăm cu un fel de oblomovism social 
descris cu mai mare expresivitate de scriitori ca 
Goncearov“ sau Georges Perec’, o indiferență care 
transformă tot mai mulți actori sociali în spectatori 
indiferenți ai acestei lumi. 


După Colectiv - o novă ordine? 


Ca şi Revoluţia, evenimentele tragice de la Colectiv 
au creat cererea socială pentru o nouă ordine, pe baza 
imperativului unei zzbula rasa. Pentru asta, exponenţii 


5 André Green, Jean-Luc Donnet, L'Enfant de ga, Les Editions de Minuit, Paris, 1973. 
6 l.A. Goncearov, Oblomov, Editura Allfa, București, 2014. 


1 Georges Perec, Un homme qui dort (collection Les Lettres nouvelles), Denoël, Paris, 1967. 


puterii au plasat cauza principală a răului în corupţie, 
având în vedere puternicul instrument legitimat social 
care este Direcţia Naţională Anticorupţie (DNA), cu 
sloganul „Coruptia ucide!”. Ca şi după comunism, s-a 
iterat nevoia unei societăţi integrale, cum este descrisă 
de Hannah Arendt’, o societate care să refacă legătura 
cu corpul social nediferenţiat. Tot poporul, în afara 
unei mici pături de corupți, este corect si vrea binele, 
frumosul si dreptatea. Asa se naște o politică ce are 
ambiția de a reprezenta pe toată lumea, or acest tip de 
politică este o politică imposibilă. Politica este născută 
tocmai din fracturi si diferenţe, ea reprezintă, de fapt, 
instituţionalizarea conflictelor de clasă sau de structură, 
în niciun caz nu poate fi totală (devenind totalitară). 
Dar societatea a fost acum mai puţin pregătită 
chiar decât era în 1990 pentru a interioriza această 
iluzie frumoasă, dar periculoasă. Apare utopia unei 
societăți integrale” care depăşeşte toate antinomiile 
şi diferenţele, pluralităţile de interese sau definițiile si 
reprezentările diferite asupra societăţii. Apare utopia 
unci societăți integrale unde conducerea nu mai este 
controlată din afară, apare de fapt imanent, dintr-o 
compatibilitate cu bunul-simţ al masei. Facebook și 
celelalte rețele dau sentimentul conexiunii la o nouă 
putere, puterea maselor. Corpul social este foarte bine 
simbolizat sau întrupat pe Facebook, pentru că poate 
da chiar răspunsuri, trăire instantanee, deci acţiune 
colectivă. 

„Să ne luăm tara înapoi” devine o deviză romantică 
ce excede zona alegerilor, este mai mult un strigăt 
pentru refacerea tuturor regulilor. În plus, apare o 
schimbare importantă: politica nu mai promite nimic. 


8 Hannah Arendt, Originile totalitarismului, ediția a III-a, Humanitas, București, 2014. 


9 Cedric Lagandre, La société intégrale, Climats, un département des éditions Flammarion, 
Paris, 2009. 

Nu se mai simte obligată. Doar principii şi discuţia 
despre valori, o discuţie vagă, fără garanţii prea multe. 
Noii politicieni, venind mulţi dinspre societatea civilă, 
vor un alt fel de legitimare decât cel tradiţional și o altă 
legătură cu masele. O democrație wirelles, unde votul 
nu mai este chiar atât de important sau, cel puţin, nu 
i se mai acordă nicio importanţă reprezentării în urma 
votului, importante sunt contestarea, lupta împotriva 
sistemului şi victoria de etapă. 


|ndividvalismul democratic 


Trăim în tot mai mare măsură în ceea ce sociologii 
etichetează ca fiind un individualism de tip nou”, 
poate o realizare târzie a perceptului iluminist, 
eliberarea reală a omului de prejudecăţi şi credinţe 
legate de emanciparea de sub formele de autoritate 
consacrate, câștigarea, de fapt, a unei reale autonomii 
personale. Diferenţa faţă de individualismul tradiţional 
ar fi aceea că se adaugă dimensiunii de emancipare, 
o dimensiune nouă, o derobare socială, o izolare de 
semeni, o adevărată dorinţă de dezafiliere. 

Lipovetsky!! observase încă din anii 90 o dezafiliere 
politică şi civică, precum si forme accentuate de 
narcisism, iar Castoriadis!? sublinia criza proceselor de 
reprezentare și autoreprezentare, generând tulburări 
identitare, mai ales un relativism cultural care rescrie 
procesele identificatorii prin slăbirea etnocentrismelor 
şi idcalizarea unor culturi străine. Noul individualism 
se reliefează mai bine printr-un tot mai important loc 
oferit emoţiilor în viaţa personală, dar mai ales publică. 
Televiziunea mai ales, cinematografia, dar și alte forme 
de media creează mulțimi sentimentale, legate de 


10 Jean-Pierre Le Goff, Malaise dans la democratie, Editions Stock, Paris, 2016. 
lI Gilles Lipovetsky, L'ère du vide, Gallimard, Paris, 1983. 


12 Cornelius Castoriadis, L'Institution imaginaire de la société, Seuil, Paris, 1975. 


emoţii si, mai ales, egalitatea contopirii sentimentale 
în teme sau subiecte. Mulţimile sentimentale se 
organizează în jurul unor teme sau în jurul unor 
televiziuni şi devin astfel zone care sunt persuadate 
politic sau chiar comercial prin aceste tipuri noi de 
semnale, emoţionale, mai mult decât raţionale, care 
pun semnul de continuitate direct în om și lume și 
neagă astfel multiplele medieri societale. De aici o cursă 
infernală în căutarea performanţei absolute, bazate pe 
propria personalitate, iar lipsa succesului continuu 
deteriorează raportul armonios cu Sinele, dar si cu 
Altul, deci cu Ceilalţi. Apare nevoia unui activism social 
şi a unui soi de militantism de identificare, facilitate cu 
precădere de reţelele sociale, dar care devin un fel de 
autovictimizare si luptă împotriva structurilor sociale 
de toate felurile care sunt percepute ca dominatore sau 
abuzive. 

Noul individualism este tot mai dependent 
de noile media, cele care permit contactul direct, 
instantancitatea, indivizii sunt mereu stimulaţi să ia 
contact direct, să reacționeze în timp real, să aprobe 
sau să dezaprobe, să decidă lucruri importante. O 
democraţie participativă creează fluxuri continue 
de idei amestecate cu emoţii și sentimente, creează 
o bulă narcisico-mediatică, cum spune J.P. Le Goff, 
dar și o presă de opinie agresivă, unde demersul este 
bazat nu pe date sau demers rațional, ci pe alte criterii. 
Apare jurnalistul-cool, însoţit de mii de adulatori 
cu care interacționează pe Facebook, specialist în 
toate domeniile, justiţiar absolut si militant radical 
pentru orice cauză care poate crea spectacol mediat 
şi adeziuni emoţionale. Nici politica nu poate 
scăpa acestei tendinţe tot mai puternice, tendință 
care porneşte din desacralizarea statului, dar si din 
negarea aspectelor de interes comun, în serviciul 

apărării unor „victime” reale sau inventate, practicând 
indignarea ca tip personal de angajament, împotriva 
unui cinism demonstrat sau nu al structurilor sau al 
statului. Politicienii unor cauze devin polizicienii-cool, 
ei caută autenticitatea cu orice preț, proximitatea 
compasională cu publicuri considerate drept victime, 
se extrag din interiorul comportamentelor politice 
legitimate tradiţional (renunţă la gărzi de corp, la locul 
în prezidii sau la discursuri formale), în loc punând o 
teatrologie a proximităţii emoţionale, a simplităţii si a 
unei autenticități jucate. 

De fapt, analiza la rece a rezultatelor acestor 
politicieni arată grave deficiențe, lipsa de orientare 
strategică sau a unor politici aplicate, majoritatea 
acţiunilor lor fiind un fel de zapping emoţional, 
în căutarea ocaziilor de a urca pe micile sau marile 
valuri de emoție colectivă. Dincolo de încercări și 
experimente, dincolo de efuziuni colective, societatea 
noastră rămâne o societate blocată. 


Șingularismul 


Călătorind pe o autostradă de la New York spre Long 
Island am avut sentimentul fizic al singularităţii. Pe o 
autostradă cu 5 sau 6 benzi, toate ocupate, călătoream 
pe banda de mijloc, în viteză, doar câteva mașini. 
Celelalte mergeau în coloane, la jumătatea vitezei, 
chiar dacă nimeni nu claxona, nu se enerva. Banda de 
mijloc era specială pentru mașinile care au cel puţin 
doi pasageri, făcută cu scopul de a încuraja oamenii 
să se grupeze. Când m-am uitat la șirurile de mașini 
de pe celelalte benzi, pe lângă care treceam, am rămas 
înmărmurit. În toată acea mulţime de maşini, era 
doar un singur om, cel de la volan. Foarte puţini erau 
tentaţi să se folosească de facilitatea unei benzi speciale, 
cei mulţi, dintre cei de pe celelalte benzi, călătoreau 


singuri. Am văzut astfel societatea oamenilor singulari. 
Am văzut parcă România, într-o oglindă îndepărtată. 

Singularitatea creează noi practici şi o nouă 
sensibilitate socială, apropiată mult de individualism, 
dar diferită ca și consecinţe sociale.  Singularismul 
este fenomenul rezultat din evoluţia modernă a 
societăţii. Cum spune Danilo Martuccelli'?, după 
standardizarea extremă a anilor '30 în ceea ce priveşte 
producţia industrială, în ultimii ani apare fenomenul 
personalizării, chiar si în cazul produselor de larg 
consum. Tehnicile de marketing devin tot mai invazive 
şi caută tot mai mult să segmenteze consumatorii în 
grupuri ţintă tot mai mici până ce ajunge să ţintească 
la nivelul individului cercetarea și mesajele sau 
publicitatea. Lucrarea lui Karpik!“ teoretizează acest 
fenomen pentru domeniul economic, unde pieţele sunt 
din ce în ce mai puţin omogene, adică diferite de cele 
teoretizate de economiștii clasici. Companiile caută să 
se diferenţieze, construind tot mai multe nișe, cultivând 
tot mai mult prin acestea și prin publicitate o tot mai 
mare diferenţiere a gusturilor. Mai multe sectoare, 
nu doar cel economic, au tendinţa de singularizare. 
Sunt încurajate tendinţele care privilegiază diversitatea 
gusturilor, volatilitatea alegerilor și nașterea a cât mai 
multor produse de nișă. 

Este poate o contratendinţă la standardizare și 
masificare, comunismul construind în socialism 
această tendinţă. Apoi, standardizarea şi masificarea au 
fost supuse unor critici devastatoare în toată filosofia 
şi sociologia secolului XX, dar cu rădăcini încă din 
secolul XIX. 

Este cumva o ruptură cu individualismul? 
Martuccelli consideră că ne aflăm în fața unei 


3 Danilo Martuccelli, La société singulariste, Arman Colin, Paris, 2010. 


14 Lucien Karpik, Leconomie des singularités, Gallimard, Paris, 2007. 

aprofundări a vechiului individualism, dar, în același 
timp, şi a unei schimbări radicale de orientare. În 
societăţile noastre individualiste primatul interesului 
individual este o normă si o valoare, acestea nu duc 
spre o formă de egalitarism, ci evoluează spre înlocuirea 
individualismului cu singularismul. Dacă în cadrul 
societăţilor individualiste independenţa de acţiune si 
libertatea negativă sunt probleme importante, în cazul 
singularismului există tendinţa de a fi singular, de a 
te evidenția și disocia de mulţime. Individualismul se 
distanțează de societate, singularismul fuge de ceea 
ce este comun, de ceea ce este recunoscut ca fiind 
comun. Nu fuge de societate, din contră, caută să fie 
recunoscut. Nu vrea să se rupă, ci vrea să se distingă în 
mijlocul mulțimii. 


Trecerea de la o filosofie a conștiinței 
individuale la una legată de intersubiectivitate 


În individualism interesul fiecărui individ este rege, 
în cadrul societăților singularizate, iar omul face din 
drepturile sale nucleul vieții sociale si politice, aspirând 
ca viaţa sa concretă să devină un important topos 
social. Singularismul este o rezultantă a procesului de 
individualizare. Individualizarea este considerată ca 
fiind un proces fundamental al lumii noastre în care 
individul devine autonom și tentat a căuta să rezolve 
prin sine toate provocările si riscurile asociate vieții. 
Totul porneşte de la ideea că societatea contemporană 
are câteva caracteristici, în afara democraţiei pe 
care Tocqueville o făcea responsabilă de apariţia 
individualismului, care produc această mutație, am 
putea spune post-individualistă: dispariţia unităţii de 
interpretare a lumii, socializarea incompletă, consumul 
tot mai diferențiat în funcţie de gusturi particulare, 
personalizarea intervențiilor sociale din partea statului. 


Alte lucrări!” recente din sociologie evidenţiază că 
singularismul nu este o retragere din lume, o asceză 
extramundană cum ar spune Max Weber, ci porneşte 
de la o recunoaştere a ceea ce este comun, individul 
merge spre viaţa socială şi se implică, dar scopul 
lui este acela de a fi recunoscut ca diferit și legitim 
în revendicarea dreptului lui. El vrea ca lumea să se 
schimbe în funcţie de propria lui singularitate, nu el 
se adaptează lumii, ci vrea ca lumea să se adapteze la 
el. Altfel spus, individul vrea să facă din interesele sale 
nucleul vieţii sociale. Ca o consecinţă a faptului că 
viaţa socială a valorizat din ce în ce mai mult diferența 
şi individualitatea; iar D. Martuccelli numește 
asta exacerbare maladivă a dorinței de a fi, un fel de 
exhibitionism compulsiv. Acelaşi fenomen apare destul 
clar și în operele americanului Christopher Lasch!€, 
ca si cultură a narcisismului, ca fază a dezvoltării 
capitaliste unde se naşte un „paternalism fără pater”, 
un solipsism, mai degrabă, unde nimic nu contează 
pentru individ decât propria lume în care plonjează ca 
într-o „pseudo-autenticitate”. 

Una dintre problemele cele mai importante este 
că singularismul contemporan respinge sau ocultează 
dorința spre egalitate a oamenilor, altădată normată 
puternic în societate, mai ales că an de an inegalităţile 
cresc. Nici echitatea socială, nici egalitatea de şanse nu 
mai produc nici măcar norme ideale, indivizii nu se 
mai concentrează pe ceea ce îi apropie, ci mai mult 
pe lucrurile care sunt obstacole în calea afirmării de 
sine. Din perspectiva politicii apar atât o contradicție 
evidentă, dar şi o disfuncţionalitate majoră, manifestate 


[5 Pierre Dardot & Christian Laval, La nouvelle raison du monde, Editions La Découverte, 
Paris, 2009; sau Danilo Martuccelli, Grammaires de Pindividu, Paris, Editions Gallimard, 2002; sau 
Pierre Rosanvallon, La légitimité démocratique, Éditions du Seuil, Paris, 2008. 


ló Christopher Lasch, Culture of Narcissism: American Life in An Age of Diminishing 
Expectations, Norton, New York, copyright 1979. 

în ultimul secol, cel puţin ca ideal sau programe 
politice. Ideea de egalitate de șanse este în centrul 
discursului politicienilor sau în politicile guvernelor, 
dar, în același timp, politica nu se opune inegalităţilor. 
Din perspectivă sociologică, singularismul trimite și 
spre o tot mai prezentă aspirație și exigenţă: o utopie 
a democraţiei directe, detectabilă tot mai mult ca 
revendicare politică pe Facebook și în alte reţele 
virtuale. 


Toate aceste cercetări sociologice pot explica o 
parte dintre caracteristicile societăţii românești. 
Trăim într-o societate blocată, o societate care 
evoluează greu si unde micile progrese nu se 
acumulează pentru un salt spre modernitate. 
Singularismul sau formele de neparticipare produc 
apatie socială și  autosuspendare din spaţiul 
acţiunii publice. Volumul de față caută să exploreze 
subteranele acestei societăţi blocate, să analizeze 
critic sau să caute sursele și resursele pentru o 
Românie posibilă, o Românie vie. = 

]luzia transparenţei și a falsului consens 


ntr-o lume a bombardamentului informaţional, tot 

mai mulți indivizi sunt total dezarmaţi. Au acces 
la tot mai multă informaţie care le dă senzaţia unei 
transparente, dar pe care ei nu o mai pot ordona raţional 
şi afectiv. Sondajele de opinie livrate cu nonşalanţă 
(uneori si cu iresponsabilitate) construiesc majorităţi si 
blocuri de gândire concurentă care se schimbă, destul 
de des, sub presiunea mediatică. Democraţia votului si 
sondajele au stabilizat ideea progresistă conform căreia 
toate opiniile sunt egale și toată lumea ar putea să se 
exprime, rămâne așadar doar contabilitatea statistică să 
hotărască, prin numărare, cine are dreptate. Şi totuși, 
indivizii au competenţe egale, sondajele pot hotărî fără 
o dezbatere publică, fără o confruntare într-un spaţiu 
public care să fundamenteze și altfel câștigătorul? 

A număra nu înseamnă a construi adevărul, 
dar nici „a vedea” nu este sinonim cu „a înţelege”. 
Jurnalist înseamnă etimologic „analistul de o zi”, el 
trebuie să spună rapid, primul dacă se poate, ce s-a 
întâmplat. Instantancitatea este principalul criteriu, el 
este martorul clipei, nici măcar al zilei, este deci un 
fel „instant-analist” sau „instantaneist”. Concurența 
pentru viteză înlocuieşte concurenţa pentru verificarea 
surselor sau pentru analiză, iar jurnalistul aşteaptă să fie 


crezut pentru că este acolo, la locul faptei, în mijlocul 
evenimentului. Apoi, jurnaliștii se uită în studiile de 
audienţă şi verifică ce tip de evenimente a ţinut mai 
mulţi oameni cu ochii lipiţi de ecran si constată că 
acelea sunt evenimentele cele mai vulgare, iar astfel 
televiziunile devin nişte telepubele. Tot mai puţini 
jurnalişti mai pot încerca să informeze, tot mai mulţi 
caută să răspundă așteptărilor publicului. Sociologii 
fac focus-grupuri şi interviuri de profunzime, în care 
caută resorturile iraționale ale emoţiei care produce 
„orgasm mental”. În această nebunie, nimeni nu mai 
are timp să analizeze, să ancheteze, să explice, oamenii 
devin segmente de piaţă cărora li se prescriu reţete 
publicitare. Nici jurnalismul nu mai are cum să se 
gândească măcar la responsabilitatea de a informa, 
trebuie doar să comunice mai mult, mai repede, mai 
targetat, comunicarea devine un masaj pentru zone 
sensibile din creier, dar informarea dispare. 

> Oamenii devin segmente de piaţă cărora li se 
prescriu rețete publicitare. ” Confuzia care se naşte este 
ucigătoare pentru spirit: informarea este confundată 
cu comunicarea, iar adevărul, cu realul expresiv, 
construit prin imagini si sunet. Publicul nu mai are 
răbdare, spun jurnaliştii, publicul este nerăbdător 
să treacă mai departe, la următoarea emoție, nu are 
nevoie de explicaţii. În timp ce se uită la jurnalul de 
seară ca la un film televizat, telespectatorul are iluzia 
înţelegerii lumii şi participării directe la evenimente, 
cu timpul, chiar isi pierde capacitatea de a mai analiza, 
de a urmări explicaţii, informaţia devine obositoare 
şi neinteresantă. O gândire simplistă începe să pună 
stăpânire, iar lumea prezentată cu aceste mijloace si 
tehnici devine uşor de pipăit senzorial, devine simplă 
ca o imagine, ca una din acele imagini despre care 
spunem, cu mândrie, că face cât o mie de cuvinte. 

Sentimentul lipsei de direcţie și neîncrederea 


Percepem tot mai mult societatea ca navigând în 
derivă, fără scop, fără ţinte şi lipsită de viitor. Totul pare 
că vine din afară, efortul nostru nu contează, individul 
nu poate să-și schimbe destinul si nici participarea sa 
nu are prea mare sens pentru a schimba societatea. 
Caritatea si solidaritatea devin mofturi individuale. 
De peste două decenii, românii cred că ţara merge 
într-o direcţie greșită, cu toate acestea își prezervă un 
optimism nevrotic în viitor, dar folosesc orice ocazie 
pentru a trimite copiii cât mai departe de granițele 
României. După fiecare alegeri, când apare câte un 
fulger de speranţă, pesimismul revine și sentimentul 
derivei distruge formele plăpânde de capital social. 
După mai bine de douăzeci de ani, România este 
devastată de neîncredere. Milioane de oameni au 
părăsit România si suportă tragedia migraţiei. Mulţi 
nu se vor mai întoarce niciodată, mulți deja formează 
o majoritate care votează radical diferit decât cei 
din ţară. După câştigarea alegerilor de către Traian 
Băsescu, românii dinăuntru nu au privit cu ochi buni 
diaspora care a votat masiv pentru preşedinte, mulți 
propunând să le luăm dreptul la vot pentru că nu „au 
mâncat salam cu soia”, cum s-ar fi spus dacă eram 
imediat după Revoluţie. 

Sărăcia instaurată rapid şi diferenţierea socială care 
a început să apară nu puteau decât să producă o serie 
de efecte negative. Cei care au pierdut competiţia 
încep să-și explice rămânerea în urmă prin faptul că 
aceia care au reușit au făcut-o prin corupţie, relaţii 
sau noroc. Îşi pierd încrederea în instituţii, chiar dacă 
aşteaptă încă statul care să vină să-i salveze. Dar, în 
primul rând, isi pierd încrederea în ceilalți oameni. 
Neîncrederea devine o adevărată ciumă emoţională, 
provocând, în fond, un fel de desocializare. Românii se 


repliază nevrotic spre familie, fenomen minunat privit 
din punct de vedere moral, sociologic însemnând 
un indicator de enclavizare şi neparticipare socială. 
Oamenii şi-au pierdut si încrederea în sine si asta 
face să se apere izolându-se de ceilalți. Politicienii au 
făcut tot ce au putut ca să separe oamenii după cât 
mai multe criterii, în afara celor moştenite: două sau 
mai multe Românii, poporul si ceilalţi, nesimţiţii si 
victimele inocente ale nesimţiţilor, deștepţii orașelor 
care votează cu democraţia si proştii care votează cu 
neo şi cripto etc. 

Regresia spre gândire magică și idolațrie 


[J 


Cred că este vorba de o regresie colectivă masivă 
şi că trăim o criză socială de identificare sau, cum 
spune Maffesoli, o saturație societală faţă de marile 
valori ale celor trei secole de capitalism tradiţional 
şi probabil trecem la o altă paradigmă, la o altă 
manieră de a fi împreună, trecem de la un inconștient 
colectiv dominat de triada muncă-raţiune-viitor 
(Prometeu) spre o epocă dionisiacă, dominată de 
triada vis-imaginar-fantasmă, iar acest lucru nu se mai 
produce prin intermediul revoluțiilor care ne arătau 
schimbarea, ci prin virusi ai contaminării culturale. 
Cum spune Maffesoli în Le temps des tribus, nu mai 
avem contracte sociale între indivizi, cum sunt acelea 
din comunităţile de până acum, ci mai degrabă pacte în 
cadrul unor comunităţi fragmentate (triburi muzicale, 
sportive, sexuale, religioase etc.) unde regula este 
individualismul emoţional. Emoţia face regula și în 
politică, a se vedea cazurile Dan Diaconescu, George 
Becali, Sorin Oprescu — produse politice ale unor 
momente de răscoală emoţională, generate de arestări 
sau de respingeri care păreau abuzuri faţă de indivizi şi 
faţă de unele dintre libertăţile lor. În această situaţie, 


DY 
e 


Vasile Sebastian Jâncu 


politică = 


` 


inimă ŞI... 


Războaiele pentru minte, 


elita intelectuală este cu totul depăşită de aceste triburi 
noi, unde predomină un sentiment. O emoție, însă 
nu un sentiment de apartenenţă ca datorie. Tribul se 
adună să protejeze o emoție sau să vadă cum această 
emoție face mii de oameni să vibreze. 

Cetăţeanul de azi a crescut într-o epocă a televiziunii 
şi este posesorul unei identități mai flexibile, realizate 
prin bombardament de supraevenimenţialitate si 
printr-o mai mare presiune a timpului și a alternativelor. 
El face parte din ceea ce Maffesoli a numit magistral 
triburile post-moderne, unde oamenii se simt legaţi prin 
partajarea de emoţii și afecte. Ei sunt reprezentanţii 
unei mutații genetice, de ruptură a legăturilor sociale 
tradiţionale, mult mai sustrași determinismelor. 
Ei fac parte deja dintr-o generaţie care, cum spune 
Olivier Mongin, atinsă de individualism negativ, adică 
afectată de neliniște si de singurătate, intră în rețele 
sociale unde te poţi sustrage reciprocităţii. Grupurile 
lor sunt provizorii sau, mai precis, ceea ce numesc 
ei reţele sociale sunt regrupări provizorii, aflate sub 
semnul celei de-a treia solidarităţi (după solidaritatea 
organică şi cea mecanică), unde relaţiile sunt fragile 
şi superficiale, dar fiecare individ face parte din mai 
multe reţele între care poate să aleagă. „Prietenii” de 
pe Facebook sunt puncte de stabilitate mișcătoare 
pentru fiecare individ, într-o societate a incertitudinii 
maxime. 

Într-o societate aflată sub semnul mitologiilor, al 
emoţiei si fantasmelor, al idolatriilor trebuie căutate 
momente de rupere a curgerii și a fluxului de imagini 
ce au înlocuit fluxul de informaţii, pentru a ne putea 
regăsi împreună, măcar pentru câteva secunde. 

SINTEZA, întreprinderea pe care am pornit-o în 
2013, creează pauze de respiraţie şi reflecţie asupra 
identităţilor noastre, mecanismelor de cunoaştere si 
mersului comunităţilor spre viitor. 


Lipsa reflecţiei orientate spre viitor 
şi pierderea imaginaţiei sociologice 


Marele sociolog american C. Wright Mills a 
lansat ideea că individul trebuie să înţeleagă istoria 
comunităţii, forţele care acţionează în societate, 
semnificaţia acţiunilor sale si, astfel, să fie conştient de 
semnificaţia faptelor sale. „Ceea ce au nevoie oamenii 
şi ceea ce cred ei că au nevoie este o calitate a minţii, 
care îi va ajuta să utilizeze informaţii si să dezvolte o 
motivaţie pentru a atinge o sumă lucidă a ceea ce se 
întâmplă în lume si a ceea ce poate se întâmplă și cu 
ei înșiși”, scria sociologul american, considerând că 
lipsa imaginaţiei sociologice aduce confuzie socială, 
alienare şi anxietate, din contră, un nivel consistent 
de imaginaţie sociologică eliberează și readuce 
individul în colectivitate, îl socializează. Indivizii 
privaţi de imaginaţie sociologică sunt insensibili moral 
şi dezorientaţi, ei nu pot să-și explice succesele sau 
eșecurile, bucuriile sau suferințele, nu pot înţelege că 
majoritatea problemelor lor sunt cauzate de structuri 
sociale sau eșecuri instituţionale sau organizaționale. 

Fără imaginaţie sociologică, individul rămâne la 
nivel individual cu explicaţia, dar şi cu acţiunea, nu 
înţelege nevoia de a se raporta la o lume mult mai 
mare decât universul lui individual sau familial, unde 
poate acţiona alături de alţii, poate găsi astfel soluţii 
colective, poate remodela cadrul instituţional, poate 
identifica şi promova sistemul de valori morale. 

Astăzi, societatea noastră este aproape lipsită de un 
demers strategic de proiecţie a societăţii în viitor. Ne 
lipseşte un proiect de societate. Imaginaţia sociologică 
a cetăţeanului nu este stimulată și educată în niciun fel. 
Crizele si revoltele sociale care zguduie ritmic de două 
decenii această ţară nu au nicio perspectivă pentru că 

reuşesc maximum să schimbe oameni din poziţii de 
putere. Reforma este un deziderat mai degrabă retoric, 
atunci când se vorbeşte despre direcţia în care trebuie 
să se facă schimbarea se trece la invective. 


Actiunea comună nu beneficiază 
de un creier colectiv 


De la nivel politic, la nivel administrativ sau 
economic, lipsesc analiza și gândirea strategică, 
pe care le înţeleg ca proiect de acţiune colectivă, în 
contrast cu gândirea șefului de instituţie, a liderului, 
a „tătucului”. Acţiunea comună nu beneficiază 
de instrumentele unui „creier colectiv”, gândire 
complexă care abordează sistemic, care prospectează, 
simulează efecte, descrie scenarii. Ceea ce astăzi unii 
numesc bombastic „guvernanţă” devine, de multe 
ori, o formă a managementului totalitar. Schimbarea 
devine mai mult întâmplarea, rareori este schimbare 
strategică, tacticile de conflict între actorii politici 
reprezintă singura forţă care mișcă sistemul statal sau 
administrativ. Guvernanţele devin proiecte pe termen 
scurt, de multe ori, proiectele durează mai puţin de 
un an electoral. Factorii externi sunt, în multe cazuri, 
factori decisivi, priviţi ca fiind criterii ultime pentru 
decizii majore pentru societate, exemplul tandemului 
Banca Mondială-Fondul Monetar Internaţional fiind 
deosebit de relevant. Multe măsuri guvernamentale 
fundamentale pentru dezvoltarea societăţii au avut 
ca singură explicaţie „așa au vrut Fondul și Banca 
Mondială”. 

Lipseşte mereu „avocatul Diavolului” din momentul 
de decizie, acel ritual catolic de canonizare a sfinţilor, 
în care măcar un scenariu alternativ este luat în calcul, 
pus în discuţie. 


Vidul strategic al zilelor noastre este generat si de 
o informare supraabundentă sau de mitologizarea 
calculelor care creează imposibilitatea de a prezice 
viitorul, rezumându-ne la dorinţa unui control 
exagerat al prezentului. 


Psihoze colective și sindromul impostorului 


Propagarea Internetului a produs o mare speranţă, 
dar aceste reţele amplifică efectele de dominare si 
controlul maselor, în loc să elibereze sau să crească 
stocul de cunoaştere. Rețelele sunt canale perfecte de 
circulaţie pentru spaime sau fantasme colective, pentru 
o generalizare a fricii, dar şi o mare incertitudine. 
O lume a crizelor suprapuse s-a instalat în minţile 
bântuite de frici, iar, la nivelul gândirii colective, 
o adevărată „ruptură strategică”. S-a generalizat 
ideea că schimbările sunt atât de rapide, încât apar 
mereu „surprize strategice”, practic dispare mitul 
previzibilităţii lumii. O gândire care se hrănește din 
filmele cu tsunami devastatoare, cu revolte sociale, 
lovituri de stat, bombardamente, crahuri bancare, 
producând psihoze colective. 

Atmosfera socială este tot mai încărcată, frica de 
supraveghere naște monștri, iar gândirea progresistă, 
consubstanţială încrederii în viitor, face loc tot mai 
mult unui pesimism social tot mai pronunţat. 

Una dintre ultimele maladii colective este numită 
„sindromul impostorului” şi unii autori spun că 
suferă în jur de 80% dintre angajaţii de pe glob de 
acest sindrom, evident în grade diferite. Tot mai mulți 
dintre angajaţi au sentimentul că nu merită victoriile 
obţinute, că sunt niste impostori şi trăiesc cu frica 
teribilă că se va descoperi asta într-o zi. Tot mai mulţi 
oameni terorizaţi de această maladie se tem de greșeli, 
se feresc de provocări, manifestă o imposibilitate de 

a internaliza succesul din cauza unui sentiment de 
culpabilitate şi participare la fraudă. 


Spaţiul public, tot mai plin de falși analişti 


În locul explicatorilor legitimi pentru fenomene 
sociale, spaţiul public este tot mai popular de falși 
experţi, bloggeri atotştiutori, jurnaliști de opinie, 
părerologi, militanţi specializaţi în victimologie, iar 
toate acestea conduc la concluzia finală că trebuie să ne 
plecăm în faţa multelor condiţionări, a evenimentelor 
pentru care trebuie să fim pregătiţi, deşi nu avem 
cum. O societate a urgenţei și a riscului continuu 
se naște, dar mai ales un sentiment al populaţiei că 
riscurile sunt deja imposibil de manageriat. Nu 
este oare un sindrom faptul că, în România zilelor 
noastre, Pompierii şi SMURD beneficiază de o cotă 
de încredere de peste 90%, depăşind cu mult Armata 
şi Biserica. Ce înseamnă asta dacă nu o ruptură faţă 
de gândire, dar mai ales o demisie în încercarea de a 
gândi si de a construi viitorul? Gândirea strategică, la 
nivel individual, cât de simplă ar putea fi ea, este ucisă 
de această imprevizibilitate de fond a lumii. În această 
lume își fac loc tot mai ușor trei fenomene care sunt 
privite fără suspiciune: supravegherea individului, 
cenzura și relaţiile publice sau lobby-ingul pentru asa- 
zise cauze bune. 

Noi, echipa care am fondat SINTEZA, revista de 
cultură şi gândire strategică, nu credem că fiecare 
secundă schimbă ceva fundamental si trebuie să 
stai cu retina lipită de ecran pentru a afla care sunt 
viitoarele dezastre. Credem, din contră, că realitatea 
poate fi gândită, poate fi explicată, cu toate limitele 
cunoașterii. Suntem convinși că este nevoie de gândire 
critică si că viitorul poate fi modelat, iar gândirea 
strategică oferă resurse pentru a preveni pericolele și 


a reduce sau manageria riscuri, fără dictatura urgenţei 
sau tactici pompieristice. Credem că trebuie luptat, în 
fiecare zi, cu diferitele forme ale arbitrariului puterii de 
orice fel, fără ca militantismul să fie proiectul nostru, 
dar participarea merită stimulată și susţinută. Dorim să 
arătăm, prin acest proiect, că există gândire și dincolo 
de ideologiile politice sau filosofiile cool, vrem să 
analizăm crizele de civilizaţie prin cauze sociale și să nu 
ne lăsăm dominați de gândirea urgenţei pompieristice 
a unicei soluţii. Oferim un loc al gândirii libere, o 
tribună pentru specialiștii care nu au cum să spună 
concluzii în doar 10 secunde de intervenţie televizată 
sau experţilor care nu se remarcă doar prin telegenie si 
dicţie. Am promis o încercare de luciditate. Nu facem 
elogiul conflictului, ca singur generator al schimbării, 
dar nici nu privilegiem stagnarea sau stabilitatea 
ca semne ale normalităţii. Demascăm formele de 
credulitate colectivă, iar analizele noastre caută să arate 
substratul pieţei de informaţii. Suntem convinși că 
oamenii au nevoie de interpretări, criterii după care să 
aleagă sau poate chiar de metode simple de a descoperi 
adevărul din spatele manipulării, dar şi modalităţi de a 
se da la o parte cortina de imagini menite să ascundă, 
să falsifice, să disimuleze chipul tot mai fardat al unei 
realităţi sociale care vine peste noi ca un torent de 
imagini si sunete îmbietoare. 

Am inaugurat acum trei ani experimentul SINTEZA 
nu pentru a intra în războiul mediatic sau în cel politic, 
am dorit doar să aducem argumentele la judecata 
faptelor şi la radiografia comunicării publice prin 
intermediul valorilor. Am intenţionat să stimulăm 
democraţia participativă si să denunțăm patologiile 
democraţiei. Căutăm să participăm la refacerea 
legăturii sociale și la creşterea capitalului social, dacă 
mijloacele noastre pot duce la asta. Vrem să luptăm 

cu sindromul impostorului pe care românii încep să-l 
simtă în interacţiunea cu lumea liberă și să identificăm 
mecanismele colective de a ne bucura de succese, dar 
şi luciditatea de a recunoaşte cauzele adevărate, sociale 
şi individuale pentru înfrângerile noastre. 

Pentru unii dintre noi, trăitori si în perioada 
comunistă, SINTEZA, revista Ambasadei SUA în 
România de la acea vreme, aducea mesajele şi imaginile 
unei lumi libere şi era o oază pe care o aşteptam cu 
înfrigurare, dar fără speranţa că, vreodată, vom putea 
cunoaște binefacerile şi riscurile acelei lumi. Gestul 
nostru a dorit să fie un semn de mulţumire pentru acel 
dar al Americii de atunci, însă nu doar atât. 


Am vrut să întoarcem acel dar, dăruind mai 
departe, dăruindu-ne nouă înșine, un loc al 
conversaţiei, al gândirii libere și lucidităţii asumate. 
Astăzi, după 3 ani de la apariţie și experienţa 
câștigată, suntem siguri că am reușit. x 

0 politică 
paralizată de frică 


-a scris mult în ultimele decenii despre cum este 

folosită frica în politică. Emoţie puternică, frica 
poate duce oameni la vot pentru pericole imaginare 
sau supradimensionate sau poate chiar direcţiona 
votul spre răul cel mai mic sau spre salvatorul- 
impostor. Până la urmă, chiar dependenţa popoarelor 
de liderii dominatori este un efect al fricii de asumare 
a destinului istoric. O privire sociologică asupra 
societăţii din ultimii ani ne conduce la concluzia că 
oamenii sunt puși în faţa unor riscuri din ce în ce 
mai mari, dar percep că nu le pot gestiona singuri. 
Dezvoltă, astfel, un registru de spaime şi ameninţări 
la adresa securităţii societale, ca ameninţări la adresa 
identităţii grupului sau comunităţii în termeni de 
omogenitate si coeziune. Cum spune Manuel Castells, 
identitatea actorilor sociali este afectată în procesul 
de construcţie a sensului acţiunii colective, în cazuri 
în care amenințările sunt diverse si nu există variante 
de răspuns social la ele, atunci la nivelul maselor 
se nasc identități nevrotice, un fel de identități de 
rezistenţă, care se caracterizează prin frici generalizate, 
autoagresiune, imitație, inactivism, apatie. Rămași 
fără un stat protector şi darnic, cetăţenii români sunt 
expuși unui ocean de spaime pentru prezent, dar mai 
ales pentru viitor. 

Dar nu doar dispariţia acestei umbrele produce o 
Românie înfricoşată, ci mai ales un fenomen despre 
care s-a scris mai puţin. România este o ţară cu un 


stat slab, mereu agresat, dar este mai ales o societate 
fără politică. Slăbiciunile statului au la origine şi faptul 
că avem o politică moartă de frică, în care activează 
politicieni paralizaţi de spaime. Un leadership curajos 
ar putea da direcţia, ar putea inspira, motiva si trasa 
linii pentru un sens al acţiunii colective, pentru o 
direcţie în care merge ţara. Nu subvenţiile de la stat 
salvează o ţară sau o economie, ci infuzia de speranţă si 
sens, proiectarea unor speranţe. 

Dar politica noastră este timorată, moartă de 
frică, mai ales atunci când intră în ani electorali, anii 
schimbărilor. Anul 2014 este anul în care se termină 
un ciclu politic, cei 10 ani de războaie ale preşedintelui 
cu sistemul. După aceste războaie avem un tablou al 
maximei incertitudini. Totul pare un haos, nici cei mai 
experimentați analişti nu pot spune cu certitudine ce 
va fi în viitor. O frică de viitor a cuprins întreaga scenă 
politică şi absolut pe toţi actorii. 

Una dintre fricile cele mari este frica de a guverna și 
se întâmplă deja de aproape un deceniu. Chiar dacă au 
existat majorităţi consistente, politicienii au guvernat 
minimal, dominați de frica de a nu pierde puterea 
şi tocmai din această cauză au pierdut-o, de fiecare 
dată. În 2014 nu se vor termina nici descentralizarea, 
regionalizarea, nici reforma Constituţiei, nici reformele 
din sănătate sau educaţie. Am senzaţia că politicienii 
nu mai pot lua marile decizii nici dacă ar avea susţinere 
de 100%, deoarece s-a pierdut curajul asumării unei 
decizii care afectează viaţa unor mase mai mari de 
oameni. 

Frica de a lua decizii este deja o dominantă a 
activităţii funcţionarilor publici din ultimii ani, 
nenumărate dosare sau licitaţii publice se împiedică în 
încăpăţânarea unui director din minister care se teme 
să semneze pe sume mari. 

Frica de valorile politice conduce la un surogat de 
politică: războiul politic permanent între lideri, care 
devine rațiune de a fi pentru competiţie, ba chiar 
poate deveni surogat de program. Dominanta politicii 
noastre de peste două decenii este războiul politic între 
indivizi, personalizat, continuu reaprins de una din 
părţi, ca si cum ar fi o regie perfectă. Ai senzaţia că 
politicienii nu se opresc din acest continuu street fighting 
pentru a nu li se aduce aminte de ceea ce ar trebui 
să facă, consilierii lor politici sunt specializaţi doar în 
aceste tipuri de acţiuni. O frică de celălalt a început să 
cuprindă taberele aflate în conflict continuu, mai ales de 
când au început să intre pe bandă rulantă politicieni în 
puşcărie, „cu executare”. Sfârșitul mandatului politic a 
început a părea sinonim cu o catastrofă si bătălia de la 
urne devine tot mai mult o bătălie pe viaţă şi pe moarte. 
Frica de DNA sau de serviciile secrete îngheaţă sângele 
în venele politicienilor care vor căuta mai mult să-și 
asigure forme de protecţie decât să încerce a acţiona 
firesc, după planuri sau strategii necesare. Parlamentul 
a devenit, în ultimii ani, dominat de aceste frici şi a 
făcut foarte multe greșeli dintr-o solidarizare absurdă 
uncori, dar generată de spaima lui „mâine oricine 
poate fi următoarea victimă”. 

O frică de a ajunge în opoziţie duce mereu la 
orice concesie, la motivarea oricărei migrații politice, 
la legitimarea tuturor alianțelor. O frică de izolare 
politică străbate tot spectrul, de la stânga la dreapta. 
Intoleranţa la opoziţie este cu atât mai mare, cu cât 
găştile grupurilor de interese au dezvoltat afaceri 
centrate exclusiv pe bugetul de stat, exact ca în 
perioada interbelică. În 2014, politicienii vor sta din 
nou cu bagajele la ușă, unii pentru a pleca în weekend 
la Monaco, alţii pentru a aștepta verdictele de la ANI 
sau Înalta Curte de Casaţie si Justiţie. În fine, mulţi 


vor aştepta în străinătate rezultatul alegerilor, pentru 
mai multă siguranţă. 

O frică de diferenţiere politică a apărut mai nou, rod 
al unor teorii născute în staffurile electorale. Sfătuitori 
cu pregătiri si expertize luate din „almanahe” conving 
partidele sau candidaţii să schimbe culorile partidelor, 
siglele sau să se mute spre centru, pentru că o bătălie 
cu cărţile pe faţă ar face pe unul sau pe altul să piardă 
sigur. Astfel, sunt inventaţi şi reinventaţi politicieni 
cu identități incerte și fricile de asumare a identităţii 
politice duc la o guvernare managerială, o guvernare 
fără proiect sau opţiune ideologică. Moare astfel orice 
ideologie și dispare motorul motivational, speranţa si 
visul din politică. 

O frică de idei si de faptul că nimeni nu este profet 
în ţara lui a cuprins firava noastră elită intelectuală. 
Elitele sunt incapabile să transmită mesaje în faţa 
unei neputinţe publice generalizate şi a sentimentului 
pierderii controlului. Unii se retrag după zidurile 
universităţilor sau în turism academic planetar, alţii 
vorbesc la televizor fără să spună nimic. Sunt incapabili 
să facă o lectură a lumii care să reconstruiască un etos. 

Anul 2014 nu va fi un an care spulberă ceața și 
deschide o nouă eră, deoarece nimeni nu are curajul să 
riște, să vină cu un proiect. Suntem o societate politică 
înfricoșată, ce așteaptă o minune care să indice încotro 
trebuie mers, un toiagal lui Moise care să despartă apele. 
Între timp, nu politica este de vină pentru nefericirile 
noastre, ci lipsa de politică. O politică fricoasă cu 
politicieni timoraţi este cea mai mare vulnerabilitate a 
statului. La 31 decembrie 2014 nu vom răsufla ușuraţi, 
nu vom scăpa de incertitudini, de ceaţă. Nu vom avea 
un leadership întărit şi nici nu vom consemna sfârșitul 
unui război absurd sau renașterea politicii. 

Se vor schimba unele poziţii, dar frica va rămâne 
si crisparea politicienilor nu va dispărea. Frica va 
rămâne și oamenii politici vor continua să se miște 
ca şi cum ar fi vii şi nevătămaţi, fiindcă frica nu 
ucide, doar că nu te lasă să trăieşti, cum spune un 
proverb oriental. = 

„Dont hate the media, become the media” 


Jello Biafra — solist punk 
Politica, psihedelică 


Politica și |nternetul: utopii şi speranţe 
A trecut mai bine de un deceniu din momentul 


în care s-a născut un nou teritoriu de cucerit 
pentru politică: Internetul. Chiar dacă Putin ar avea 
dreptate si într-adevăr acesta ar fi creaţia CIA, este 
clar că efectele acestui lucru nu pot fi controlate și, 
fiind încă la început, este si foarte greu să anticipăm 
unde se va ajunge. Încă din primii ani în care politica 
a păşit pe teritoriul nou al Internetului, au apărut şi 
semnele utopiei. Idealul atenian al democraţiei directe 
se va realiza negreşit, au început să creadă foarte mulți 
entuziaşti, iar alţii vedeau deja îndeplinit idealul sferei 
publice, teoretizate de Jürgen Habermas. 

Va creşte participarea politică, informarea va exploda 
şi conştiinţa civică va schimba comportamentele, au 
apreciat unii, politicienii vor fi cenzuraţi si evaluaţi 
mai bine, au spus alţii. Primele măsurători şi unele 
fenomene derivate din această întâlnire a politicii 
cu Internetul i-au entuziasmat pe mulţi sociologi: 
militantismul politic pe reţelele de socializare a prins 
rădăcini si chiar a coborât în stradă prin flashmob- 
uri sau prin revoluţii twitter-izate. S-a observat că 
power-userii, cei mai activi facebook-iști, sunt cei mai 
tari militanţi politici, au sute de prieteni si pot atinge 
audienţe medii de peste 150.000 de persoane. Aceștia 


sunt legaţi, când intră într-un grup de militanţi 
politici, de sentimentul tonic al apartenenţei la echipă 
şi devin deosebit de motivaţi și eficienţi. 


Pesimism și realism 


Au apărut, apoi, și realiştii sau pesimiștii, cei care 
au văzut primii că Internetul și reţelele sociale nu sunt 
chiar atât de eficiente în scopul informării, așa cum se 
credea, fiind medii foarte permeabile la dezinformări 
şi manipulare. În mediul virtual, indivizii nu sunt 
neapărat mai activi, doar o mică parte participă la 
dezbatere, chiar mai puţini decât cei din spaţiul clasic 
al politicii, majoritatea fiind cei care dau „like” si atât. 
Cercetările din ultimii ani au observat că tehnologia 
duce la o subiectivizare autonomizantă în care individul 
trăieşte iluzia ieșirii din structura relaţiilor de putere, 
dar, pe de altă parte, devine tot mai izolat social și tot 
mai puţin activ în societatea civilă. 

Critica îndreptată asupra reţelelor sociale s-a acutizat 
şi pe fondul observaţiilor legate de utilitatea lor în 
favoarea omului politic, si nu în favoarea democraţiei 
sau a schimbării raporturilor de reprezentare. Spre 
exemplu, Facebook este privit tot mai mult ca un 
instrument pentru „vedetizarea” oamenilor politici 
prin folosirea frecventă a unor mecanisme psiho- 
comunicaţionale pe care înainte aceștia nu le aveau 
la dispoziţie, precum conversaţionalizarea relaţiei si 
simulacrul proximităţii. 


Politicienii schimbă contractul de comunicare 


Prin comunicarea lejeră şi preponderent emoţională, 
oamenii politici care comunică pe reţele schimbă 
contractul de comunicare printr-un simulacru al 
intimităţii, al lejerităţii, al spontaneităţii dublate de 
sinceritate. În fond, politicienii caută să înlocuiască 

Politica psihedelică 


băile de mulţime și strângerea de mâini cu o baie 
de mulţime în bazinul deschis de pixelii albaștri. 
Vocabularul emoţional transmite faptul că si omul 
politic este fragil si sensibil, aspecte care întăresc iluzia 
intimităţii şi împing contractul de comunicare spre 
imaginea de cordialitate. Procedurile expresive fac 
exces de pronume, de diminutive ori de expresii care 
conotează familiaritate. 

Dar ceea ce nu s-a studiat suficient până acum 
este schimbarea pe care o poate suferi omul politic. 
În general, noi îl vedem doar ca pe un strateg, cinic, 
avid de imagine și pornit să-şi construiască fanii într-o 
zonă în care performează aparent într-o postură non- 
politică. În cele ce urmează, analizăm un studiu de caz 
în care omul politic, în viziunea mea, intră în această 
comunitate — grupul lui de Facebook — si acţionează 
spontan ca membru al acelei comunităţi, comunitate 
cu care este în comunicare, dar și în comuniune. 


(azul Victor Ponta şi declarația 
de abandon politic. Strategie sau spontaneitate? 


Despre cazul anunţului făcut de Victor Ponta pe 
Facebook cu privire la retragerea sa din politică s-a 
vorbit în exces. Unii au spus că este o strategie — chiar 
şi 80% dintre românii chestionaţi într-un sondaj IRES 
cred acest lucru despre anunţ. Eu cred că Ponta nu a 
făcut o strategie, chiar dacă, emoţionând electoratul 
propriu, a câștigat niște procente bune de mobilizare și 
intenţie de vot. Eu cred că Ponta a fost sincer, deoarece 
Facebook-ul are o mare influenţă asupra politicienilor, 
influenţă pe care nu am analizat-o până acum. Odată 
cu Facebook, dispare politica tradiţională, cea în care 
liderul este mereu asistat de experţi, comunică oficial 
şi strategic sau tactic, anulează subiectivitatea. Politica 
de pe Facebook începe să aibă o viaţă proprie, o 


anumită autonomie. Liderul are acolo fanii lui, diferiţi 
de cetăţenii care se uită doar la televizor, la talk-show- 
uri sau alte emisiuni. Pe Facebook, comunicarea este 
directă, instantanee, emoţională. Liderul îi anunţă 
prima dată pe cei din reţeaua lui, uncori intenţionat, 
înaintea presei. În reţeaua lui, liderul scapă de mediere 
şi de critică, se simte confortabil și trăieşte intens. 

Aceşti oameni îi asigură un confort afectiv, iar 
liderul tinde să-i răsplătească, devine sensibil si, în 
ocazii de cumpănă, caută să fie sincer cu ei, să le testeze 
reacţia. Pe Facebook se fac noile băi de mulţime, iar 
politicianul este deja alt om. Uneori vrea să arate că 
este altul, că adevărata lui esenţă nu este dorinţa de 
putere, ci umanitatea trăită plenar. Textul lui Ponta este 
unul foarte simplu, dar rotund, l-a scris el — niciunul 
dintre consilierii săi nu l-ar fi scris asa! — și cred că a 
fost cel mai citit text politic din ultimii zece ani. La 
prima vedere, analizat din perspectiva politicii clasice, 
am putea spune că este o gafă, o ocazie de a demobiliza 
care arăta slăbiciune sau ezitare, ceea ce nu e bine 
înainte de alegeri. Unii analiști au mers mai departe, 
au calificat acest text ca unul de maximă strategie, un 
mesaj subtil către baronii PSD, un fel de șantaj pentru 
mobilizare. Nici prima, nici cea de-a doua interpretare 
nu sunt corecte, sunt doar clasice, ca să spun așa. 

Aici este vorba de altceva: un mesaj sincer care arată 
că liderul alege să se retragă în familie și, în același timp, 
alături de comunitatea sa de prieteni si fani — adică, 
sutele de mii de fani de pe Facebook care îl înţeleg şi 
care se bucură pentru acest favor si această exclusivitate. 
Când spune asta, liderul poate nu s-a gândit tactic la 
acest lucru ori poate doar a simţit, dar ecoul a fost 
senzaţional. A dinamizat reţeaua, a cimentat relaţii 
cu fanii, iar acest lucru s-a văzut imediat, prin câteva 
procente în plus la încredere sau intenţie de vot. Dar, 
mai mult, a crescut printre votanţii săi dorinţa de a 
merge la vot, lucru foarte important. 

Politica psihedelică 


Subeonstientul politicianului pragmatic 


A fost un act de viață, sunt sigur că a fost „act gratuit”, 
dacă nu cumva subconștientul de politician pragmatic 
i-a dictat lui Ponta acest sentiment comunicant. 
Gândiţi-vă la text, el merge până la un punct alături 
de sentimentul de neputinţă al publicului. În prima 
parte, Premierul împărtăşeşte descurajarea oamenilor, 
pare învins. Pe de altă parte, transformă dorinţa de 
a se retrage în victoria unei generaţii noi. Spune în 
subconștient: voi câștiga, dar nu voi păstra victoria 
pentru mine, o dau tinerilor, v-o dau vouă, o nouă 
generaţie. Atunci când câștigătorul refuză prada de 
război, când „învingătorul nu ia nimic”, efectul este 
maxim. Publicul nu poate decât să se mobilizeze, 
fiecare membru al comunităţii caută să urmeze 
exemplul Premierului, adică să sacrifice ceva. 


Efectul de facebook deschide o novă eră 
politică. Spre o politică psihedelică 


Avem un adevărat catharsis, o reacţie de transfer 
emoţional reciproc între politician si fani, moment 
în care cele două părţi se recunosc una pe alta ca 
similare, ca făcând parte din aceeași lume, constituite 
din același aluat. Acest efect de Facebook deschide o 
nouă eră politică, elimină mult mediatorii tradiţionali 
de pe traseul „fabricării” liderului sau câștigării de 
voturi. Presa tradiţională pierde mult din rol, de altfel, 
vedem că, la segmentele de vârstă care au peste 30% 
implicaţi pe reţele de socializare, scade drastic audiența 
la TV. Politicienii care ştiu să comunice direct — care 
au curajul să se dezvăluie sau să posteze ca oameni 
reali si vulnerabili — încep să câștige tot mai mult. 
Cei care vor putea să-şi valorifice asemenea tipuri de 
„spontaneităţi” vor câștiga în viitor. 


Internetul naşte, în fond, o contracultură politică 
devenită un fel de inconştient politic colectiv. E 
adevărat, politica pe Facebook pare si este o politică 
descentralizată, dar dezordonată. Nu realizează 
imperativul participării, doar 2-3% dintre participanți 
sunt activi, majoritatea participă doar la etapa de 
„I LIKE IT”. Deocamdată, avem o masă mare de 
ailaicheri şi câțiva militanti. Acum 10 ani, un articol 
devenit celebru avea drept titlu o frază care tinde să 
devină realitate: „ Următoarea revoluție nu va mai fi 
televizată”. Au venit primăverile arabe care au părut a 
împlini această profeție, deşi doar parțial. S-au realizat 
mişcări de contestare care au bulversat ordinea socială 
şi politică. 


Revoluții sau lovi-luţii, asta încă nu putem 
să ştim. Este clar doar că Facebook a lărgit sfera 
publică si acest fapt va modifica mult realitatea 
social-politică viitoare. Dar, cu siguranţă, nici 
oamenii politici nu vor putea rămâne neatinși, vor 
intra într-un joc care-i transformă si pe ei, poate vor 
deveni victime, la fel cum astăzi sunt priviţi doar ca 
sforari, într-o politică tot mai psihedelică. = 

Scenarii pentru o Românie posibilă 


Sfârșitul 
unei civilizații politice? 
Despre cum mor partidele 


D: câțiva ani avem multe semne care arată sfârșitul 
partidului politic, cel puțin în varianta clasică, 
cea pe care o cunoaştem deja. O criză generalizată a 
încrederii în instituțiile democrației pare că loveşte ca 
un uragan partidele politice. 

Încrederea în partidele politice este cea mai mică în 
comparație cu toate instituţiile (între 7 şi 10%). Numărul 
de membri de partid s-a redus drastic, iar militantismul 
arată ca şi cum ar fi pe cale de dispariţie. Legea care a 
avut ca finalitate posibilitatea de a aduce noi partide pe 
scena politică din România zilelor noastre, permițând 
înființarea unei formaţiuni pornind de la trei semnatari 
în sus, nu a avut chiar succesul așteptat, inițiativele sunt 
relativ puţine si se manifestă cu precădere în câteva dintre 
marile orașe. Diferenţele ideologice dintre partide sunt tot 
mai greu de observat, granițele dintre stânga şi dreapta 
se sterg tot mai mult, în timp ce nici măcar centrul nu 
mai reuşeşte să le delimiteze foarte clar. Până la urmă, 
partidele care guvernează tradițional şi-au pierdut forta 
de atracție si capacitatea de reacție la problemele societății. 
Rămân doar liderii să mai dea senzația de viață a unui 
partid, dar si acestia se nasc tot mai mult pe platourile 
de televiziune si mai puţin în laboratoarele de strategie si 


planificare din sediile partidelor. 


Se poate gândi democraţia 
în afara, partidelor politice? 


Unii se vor grăbi să răspundă afirmativ, considerând 
că Internetul, social media sau reţelele de socializare 
pot furniza suportul pentru dezbatere sau pentru 
controlul guvernării și o alternativă la viaţa asociativă. 
Este adevărat, Barack Obama a adunat peste 500 de 
milioane de dolari, în sume mici, pe Internet, a avut 
50 de milioane de susţinători pe Facebook, a făcut 
120 de milioane de vizualizări pe Youtube, dar în 
Europa lucrurile stau mult diferit. Aici tradiţia politică 
presupune organizarea solidarităţii pe bază de încredere, 
prin participare directă, ca în modelele comunităţilor 
tradiţionale, iar în spaţiul european Internetul este 
folosit mai mult pentru a denigra politica şi actorii 
ei. Nu mai vorbim despre partide, antipartidismul 
este atitudinea de bază pe reţelele sociale. Am scris în 
mai multe volume pe care le-am publicat în ultimii 
ani despre criza politicii şi criza partidelor (Politica 
inutilă”, Patrie de unică folosință, Mitologii, fantasme 
şi idolatrie'”, O Românie interioară”, Triburile. O 
patologie a politicii româneşti de la Revoluţie la Generaţia 
Facebook”) şi nu voi relua aici decât puţine argumente 
pentru un ușor de observat faliment al politicienilor si 
al partidelor politice. 


Derivele majore 


Conflictul permanent a devenit o miză deosebit de 
vizibilă a politicului. Pentru politicieni, conflictul 
este o formă de legitimare și un fel de verificare a 


17 Vasile Sebastian Dâncu, Politica inutilă, Editura Eikon, Cluj-Napoca, 2007. 

18 Vasile Sebastian Dâncu, Patrie de unică folosință, Editura RAO, București, 2010. 

19 Vasile Sebastian Dâncu, Mitologii, fantasme și idolatrie, Editura RAO, București, 2011. 
20 Vasile Sebastian Dâncu, O Românie interioară, Editura Eikon, Cluj-Napoca, 2013. 

2l Vasile Sebastian Dâncu, Triburile. O patologie a politicii românești de la Revoluție la 


Generația Facebook, Editura $coala Ardeleană, Cluj-Napoca, 2015. 

ataşamentului. Conflictul politic este continuu, el nu 
poate avea o rezolvare, pentru că acest lucru ar însemna 
să dispară chiar politica si personajele ei, însă constatăm 
că, în ultima perioadă, se naşte o cultură a conflictului 
care este incapabilă să genereze proiecte serioase, pe 
termen lung. Cultura conflictului are nevoie mereu de 
adeziune publică si de aici politica noastră primeşte alte 
două rele: marketizarea şi populismul. Logica şi discursul 
confruntării dezvoltă şi o logică de argumentare care 
este legată doar de confruntare. Retorica politică devine 
o armă, nu un instrument de educare sau comunicare. 
Conflictul permanent produce şi îndepărtarea oamenilor 
de politică, absenteismul electoral crește, credibilitatea 
instituţiilor are de suferit serios, intelectualii fug de 
angajare politică, iar sediul politicii a devenit platoul de 
televiziune, cu toate efectele colaterale ale acestui fapt: 
vulgaritate, spectacol ieftin, inconsistenţă, prevalența 
emoţionalului în faţa raţionalului. 

Politica românească si partidele din acest sfert de 
secol au reușit să perpetueze zz marketing al urii şi o 
retorică a respingerii emoționale a adversarilor politici, 
deveniți subit dușmani de moarte (după cum o atestă 
şi azi discursurile de înfierare propagate de toţi liderii 
de partid). În acelaşi timp, omniprezenţa retoricii 
de demascare a dușmanului politic a făcut imposibil 
orice examen critic veritabil. În hărmălaia celor care 
demască ceva în fiecare zi este imposibilă promovarea 
analizei sau vocea specialiștilor în sociologie, economie 
sau politologie. 

Mai mult, politica românească este stearpă, nu poate 
crea mituri, nu poate emoționa si motiva. Oamenii 
sunt tot mai fascinaţi de vulgaritatea politicii, dar şi- 
au pierdut capacitatea de a admira sau de a crede în 
cineva. În condiţiile unei politici a simpatiei spontane, 
emoţionale, politicienii sunt iubiţi sau respinşi fără 
motive și fără o fundamentare cât de cât elaborată. 


Un marketing al urii este folosit de așa-zișii strategi, 
răspunsul emoţional este o hoardă care înjură şi nici 
măcar nu-l ascultă pe celălalt. Politicienii nu dialoghează 
pe teme politice, pe teme structurate pe probleme reale, 
adună dosare unii despre alţii, se duelează pe tema cine 
este mai corupt. 

Politica partidelor noastre a fost în tot acest timp o 
politică mioapă, o instituționalizare a urgenţei, un răspuns 
pompieristic la cereri sociale tot mai complexe si la crize 
tot mai dese. Majoritatea politicienilor isi construiesc 
proiectele viitorului pornind exclusiv de la modelul 
trecutului, nu adaptându-se la o realitate care se schimbă 
foarte repede. O politică de amatori, una a improvizației 
si diletantismului a ținut loc de un management strategic 
al societăţii. Dacă studiem programele partidelor 
politice de la ultimele alegeri, vom observa că liniile 
programatice impuse de Bruxelles privind integrarea 
României reprezintă substanţa tuturor programelor, 
chiar și ale partidelor contrasistem. 

Lipsa fundamentului moral al politicii noastre 
reprezintă, poate, începutul tuturor relelor. O lipsă 
generală a raportării la valori este boala cea mai grea a 
politicii noastre, valorile nemaifiind măcar invocate în 
spaţiul retoric intern al dezbaterii. Nici valorile stângii, 
nici cele ale dreptei nu sunt un liant destul de puternic 
pentru a păstra o minimă coerenţă între angajamentele 
politice faţă de electorat şi comportamentul politic 
efectiv. 

Partidele au devenit doar vânători de voturi, iar politica, 
doar o cursă de ademenire a votanţilor. Politica se poate 
reduce la marketing politic sau la tehnici de influențare. 
Analiştii se înghesuie la televiziune să vorbească doar 
despre asta, ca şi cum politica ar fi doar o mare uzină 
de manipulare şi sugestibilitate. În cele două decenii si 
jumătate trecute de la Revoluţie, procesul de reconstrucţie 
a elitelor a cunoscut o fază de reconversie a elitei 

nomenclaturii comuniste, într-o nouă elită economică 
sau politică. Societatea civilă a fost, în tot acest timp, 
incubator pentru construcţia unei contraelite, care astăzi 
ţine un tot mai vehement discurs elitist, antidemocratic 
de multe ori. Dar politica de azi trebuie să mărească 
activismul politic al intelectualilor și al cetăţenilor în 
general, dar nu are cum să facă asta dacă nu va face 
apel la valori. 

Observăm tot mai des un consens antidemocratic şi 
o democraţie fragilă. Cu toate aceste slăbiciuni, zi de 
zi, mass-media și chiar instituţiile politice participă la 
construirea unui consens antidemocratic. 


Partidele politice vor dispărea? 
Televiziunea şi Facebook le vor lua locul? 


Partidele politice sunt hulite, dar reprezintă 
instituţii fundamentale pentru democraţie. În primul 
rând, partidele sunt intermediarii dintre putere şi cei 
guvernaţi. Aici trebuie să se filtreze dorinţele societăţii 
şi să se concretizeze în proiecte și programe politice. 
În al doilea rând, partidele sunt tribune de unde se 
direcţionează si se structurează opinia publică. Funcţia 
de direcţionare a evoluţiei sociale nu este mai puţin 
importantă, partidele sintetizând date și proiecte sociale 
şi având rolul de a prezenta alternative. În fine, funcţia 
de critică socială şi monitorizare a puterii reprezintă o 
foarte importantă utilitate pentru societate. Partidul 
este locul unde se creează candidaţi, se creează o reţea 
de susţinere, unde partizanii unei idei se pot organiza. 
Partidele ajută la structurarea campaniilor electorale 
prin personajele propuse și prin programele avansate 
şi focalizează atenţia opiniei publice pe lucrurile cele 
mai importante, în fond acestea ar trebui să fie în 
sensul dezbaterii marilor probleme structurale ale unei 
societăţi. Acolo unde televiziunea prezintă exemple 


spectaculoase sau fapte particulare, programele politice 
creează sinteze, ar trebui să facă proiecte care se bazează 
pe aderenţa la valori. 

Însă, în realitate, partidele sunt afectate de uzura 
puterii şi chiar de bătăliile interne sau de conflictul 
permanent dintre ele. Publicul lor este împrăștiat de 
telenovelele de la televizor si de lupta anticorupţie sau, 
câteodată, chiar de linşajul marilor trusturi de presă 
asupra lor. Până la urmă, televiziunile au ajuns să devină 
mai importante ca partidele politice. Laboratoarele 
partidelor politice care fac o strategie de combatere 
a sărăciei nu pot avea forţa unei televiziuni cu rating 
mare, care rulează de 20 de ori pe zi un filmuleţ cu 
imaginea unui copil care caută prin gunoaie, dar spune 
că ar vrea să devină aviator, deoarece peste groapa de 
gunoi unde stă toată ziua trec avioanele spre aeroportul 
din Cluj, de exemplu. 

Facebook şi lumea lui oferă o libertate absolută 
pentru orice tip de politică, mulțimile fără chip 
de pe reţelele sociale se pot manifesta liber de orice 
constrângere. Pot înjura, pot linga, se pot răzbuna 
pentru toate frustrările și viaţa lor de mizerie sau visurile 
de bunăstare prost dimensionate. Mulţimile anonime 
de pe Facebook pot să partajeze o emoţionalitate 
fierbinte si pot da politicienilor senzaţia de neputinţă 
sau, din contră, pot genera o exaltare pe care nicio altă 
baie de mulţime nu o mai poate produce. 


() criză de civilizație 


De cele mai multe ori, facem o mare confuzie, 
considerând că marea criză a politicii vine din 
instrumentele sau mijloacele pe care aceasta le foloseşte, 
din imoralitatea marketingului sau ipocriziile de 
discurs ori din minciuna propagandei. 

Nu cred acest lucru, ar fi simplu de ieșit din criză 
dacă ar fi doar o criză a mijloacelor, este ceva mult 

mai grav: avem o criză de civilizaţie, de la care politica 
împrumută de fapt raportarea la om si societate. 

Avem o agonie a politicii, barbaria și-a făcut tot 
mai mult loc în politică, de unde credeam că fusese 
expulzată după experimentul fascist și după cel 
comunist. Din contră, emigranții sunt tot mai mult 
ţintă pentru politicienii fără inspiraţie sau talent. Dar 
nu doar politicienii fac asta; întreaga noastră civilizaţie 
face același lucru, prin cea mai mare parte a mijloacelor 
de expresie. 

Am căutat să văd ce s-a întâmplat cu sediul 
publicaţiei Charlie Hebdo după un an şi ceva de la 
tragedia din ianuarie 2015. Să nu credeţi că acolo este 
un altar sau un sanctuar. Toate urmele au fost şterse, 
clădirea a fost renovată, iar redacţia s-a mutat. Nicio 
preocupare pentru memorie, pentru educaţie sau 
pentru comemorare. Nimeni nu a vrut să mai audă 
de ceva de genul acesta, toată lumea s-a ferit să facă 
un loc de pelerinaj, violenţa a descurajat orice formă 
culturală de condamnare a crimei. În general, astăzi, 
pentru a practica umanismul în civilizaţie, dar si în 
politică, trebuie să ai mult curaj. Când totul pare 
permis si politica se bazează mai mult pe căutarea 
profitului electoral, civilizaţia politică este anesteziată, 
golită de valori şi transformată doar într-un joc 
de imagine, condus de logica autoritaristă. Binele 
individual este considerat binele suprem, aproape că 
dispare conceptul de bine colectiv. Civilizaţia de azi 
nu mai este preocupată de metode care să blocheze 
reproducerea răului, iar umanismul devine tot mai 
mult un curent marginal. Da, ştiam de mult timp că 
politica nu poate trăi fără dușmani, dar astăzi trăim 
o schizofrenie a inventării de dușmani: teroriștii sunt 
peste tot (aici unii sunt dușmani veritabili), intelectualii 
sunt acuzaţi mereu de câte ceva, săracii au devenit o 
mare povară, emigranții sau refugiații fac parte din 
scenarii de invazie. 


Politicienii telegenici adună în spatele lor mulţimi 
violente, mai ales atunci când propun execuţii 
publice si se direcţionează după logica pulsiunilor 
emoţionale. Politica nu se mai interesează de ceea ce 
ne poate apropia, ci se ocupă de căutarea diferenţelor, 
de îngroșarea graniţelor, de caricaturizarea celuilalt. 
Discursul politic mediat de televiziune sau de Facebook 
pierde nuanțele, se simplifică și se încarcă emoţional, 
suferind un proces de talibanizare. Proiectul european 
pare tot mai mult un proiect eşuat, pentru că nu a 
putut fi tradus în proiect politic si imersat în mentalul 
colectiv. Astăzi nu mai observăm nici măcar contracția 
libertăţilor, conformismul excesiv sau excesul de 
corectitudine politică, deoarece este o piaţă politică pe 
care ne-am câştigat dreptul de a spune orice prostii. 

Acum formele partidiste sunt respinse pe principiul 
corupţiei clasei politice sau al lipsei de încredere în 
eficienţa lor socială, dar noi nu vedem că, de fapt, 
asistăm la o criză a civilizaţiei noastre în general. Nu 
doar politica este în situaţia de a nu-și găsi direcţia, 
de a nu mai putea indica un sens, rătăcirea este deja o 
caracteristică a societăţii în general. Politica trebuie să 
participe la reconstituirea solidarităţii şi a „comunităţii 
de destin”, dar civilizaţia contemporană în sine parcă 
alunecă spre o nouă formă de barbarie. Mergem spre 
numeric si cantitativ, pe eficienţă maximă si către 
reducerea costurilor sociale. 


() criză de conştiinţă a civilizației moderne? 


Este tot mai evident că trăim o criză de conștiință 
a civilizaţiei moderne. Nu putem bloca buldozerul 
consumerist, iar politica nu mai furnizează o 
conştiinţă pentru epoca noastră, ci produce mai ales 
energie negativă. Sfera politică se deculturalizează tot 
mai mult, militarizându-se parcă tot mai accentuat. 

Nihilismul media și cinismul experţilor fragilizează 
imaginarul colectiv, iar viitorul nu mai este un proiect. 
O politică a urgenţei și un intervenţionism de criză 
au înlocuit marile proiecte politice. Educaţia tinerilor 
nu ne mai interesează si cu atât mai puţin suntem 
preocupaţi de socializarea politică a noilor generaţii. 
Singurele variante pentru partidele de succes sunt cele 
bazate pe un anumit tip de cinism social, pe radicalism 
ori pe eficienţă electorală. 

Este nevoie de o nouă spiritualitate si de ieșirea 
din blocajele dogmatice: mondializarea inevitabilă, 
pragmatismul absolut, centralismul, unitatea care 
anulează diversitatea si pluralismul. O nouă etică a 
responsabilităţii ar trebui să fondeze noul contract 
social. 

Partidele politice şi liderii lor mor cu fiecare nou 
scrutin, puţin câte puţin. De câteva decenii, partidele 
şi actorii lor caută soluţii pentru a rezista sau pentru 
a se adapta la schimbare: s-au vedetizat, au alunecat 
spre populism și demagogie, au încercat să se mute pe 
Facebook, au mutat sediul politicii pe platourile de 
televiziune, au inventat modalităţi prin care publicul 
să facă ordine pe propriile liste prin alegeri interne. 
Un singur lucru nu au încercat: să se apropie de 
oamenii simpli, cu sinceritate, înțelegând de unde vin 
distanţa şi respingerea. Şi apoi să regândească proiectul 
solidarităţii si construcţiei colective din perspectiva 
unei reforme morale. O reformă si un autoexamen la 
nivelul eticii individuale, dar si al eticii colective. 


Partidele si politica nu vor dispărea, dar vor 
fi nevoite să găsească energia de a se reinventa, 
reconstruindu-și civilizaţia politică, responsabilă 
acum pentru o nouă formă de egoism si barbarie. = 

Proiectul de fericire naţională 
și bâleiul deșertăciunilor 
(Despre ideologizarea fericirii) 


deea de fericire nu este nouă, Epicur spunea chiar 

că filosofia este o activitate care, prin discurs și 
argumentare, este menită să aducă fericirea în viața 
omului. Desigur, tipul de filosofie la care se referea 
filosoful grec era mai puţin o formă de cunoaştere și 
mai mult o modalitate de construcție de sine. 

Dacă fericirea privită din perspectiva individului 
trimite la stare, emoție sau sentiment, recuperarea 
socială a sensului fericirii este mai complicată. Odată 
cu ideologiile neoliberale, unde sensul producției și 
economiei de bunuri este utilitatea, iar utilitatea își 
află măsura în sensul măsurii în care creează satisfacţie 
sau plăcerea consumării, apare ideea că produsul si 
consumul deţin un prag minim, care, odată atins, 
diminuează nivelul plăcerii. Ce trebuie făcut pentru a 
multiplica plăcerea sau a intra într-o spirală ascendentă 
este diversificarea continuă a produselor și oferirea lor 
în cantităţi cât mai mari. Consecința firească: putem 
măsura fericirea prin nivelul PIB, deoarece cu cât acesta 
va creşte, cu atât poate creşte satisfacția cumpărând 
mai multe bunuri sau consumând mai mult. 

În epoca postmodernă, consumerismul aduce un 
nou tip de hedonism, dar si o bulversare profundă 
a mentalităților în care se pierde oarecum sensul 


fericirii. Astăzi, în epoca pe care Lipovetsky”? o 
numeşte  „hiperconsumism””, oamenii nu mai 
cumpără produse sau servicii pornind de la utilitatea 
lor, ci mai ales referindu-se la criteriul social oferit, 
iar acest act face parte dintr-un scenariu-reţetă de 
viaţă fericită, model social sau un stil de viaţă, parte 
din reţeta pentru reușită si succes. La toate acestea 
se adaugă un nou tip de narcisism și filosofiile 
reconstrucției de sine, remodelarea corpului sau 
prelungirea vieţii. În „civilizaţia dorinţei” mergem tot 
timpul doar pe calea permanentei stimulări a cererii 
şi a multiplicării infinite a nevoilor. Se schimbă rapid, 
cum spune sociologul francez, stilurile de viaţă și ne 
invadează o serie de fenomene extreme: hedonismul 
heterostimulat, militantismele politice cuplate cu noi 
forme de populism, în timp ce confortul înlocuiește 
vechile pasiuni naţionaliste. Creditul de consum 
stimulează dorinţele pentru un trai tot mai bun, pentru 
lux sau vacanțe, iar noi asistăm la expansiunea unei 
piețe a sufletului și a transformării sale, a echilibrului 
şi a stimei de sine, simultan cu proliferarea farmaciilor 
fericirii, iar conceptul de suferință s-a golit de orice 
sens sau poate chiar a devenit un non-sens, într-un 
paradis al tuturor posibilităţilor, într-o lume fără clase, 
unde clasa de mijloc devine motorul societăţii și unde 
toţi se prefac că nu există o bază a piramidei sociale, 
partea cea mai solidă, acolo unde sărăcia si deprivarea 
sunt prezente. 

Din când în când, organisme internaţionale, 
devenite instituţii de decor, cum este OMS, spun 
timid că, în 2020, sinuciderea va fi a doua cauză a 


22 Gilles Lipovetsky, Fericirea paradoxală. Eseu asupra societății de hiperconsum, trad. de 
Mihai Ungurean, Polirom, lași, 2007. 
B Idem. 


24 OMS — Organizația Mondială a Sănătății. 

mortalităţii la tinerii de sub 25 de ani, devenind o 
problemă socială gravă. Dar unde putem regăsi cauzele 
acestui fenomen? În falimentul marilor proiecte de 
transformare socială si politică sau în slaba conectare a 
individului la valorile colective? Pe de altă parte, tot mai 
mulţi se întreabă: totuși, banii nu aduc fericirea? John 
Stuart Mill făcea distincţie între fericire şi satisfacerea 
dorințelor, dar lucrul acesta aproape s-a uitat. 

După al Doilea Război Mondial, creșterea 
economică în ţările europene, America de Nord sau 
Japonia a reuşit să multiplice de câteva ori PIB-ul 
pe cap de locuitor. Dar cu toate acestea, măsurarea 
satisfacţiei față de viaţă, un fel de indicator global, nu 
se corela cu acest criteriu. Sociologii care au încercat să 
analizeze sondaje din mai multe ţări au putut observa 
că nu există corelaţie între venitul pe cap de locuitor si 
rezultatele anchetei privind satisfacția vieții. Inglehart 
(198825) sau Veenhoven (1991%) demonstrează chiar 
că uneori vom găsi corelaţii pozitive, dar vom găsi și 
multe cazuri în care ţări sărace au un grad de satisfacţie 
mult mai mare decât ţările cele mai dezvoltate din 
lume. 

În ultima perioadă, tot mai des este utilizat 
indicatorul produsului intern brut ca măsură a 
progresului, precum și a creşterii economice, în general 
ca un garant al bunăstării. Chiar și în România, în 
ultimii ani, creşterea economică anuală a fost undeva 
la trei la sută si, în același timp, indicatorii sărăciei 
creșteau cu același scor. Pe bună dreptate cred, mulţi 
activişti sociali sau chiar politicieni spun că PIB-ul si 
creşterea lui nu se interesează si de creşterea nivelului 


25 Ronald Inglehart, „The Renaissance of Political Culture”, în The American Political 
Science Review, vol. 82, no. 4: 1203-1230. 


26 Ruut Veenhoven, „Is happiness relative?”, în Social indicators research 24.1 (1991): 
1-34. 


de trai sau de ameliorarea stării de sănătate sau de 
creşterea calităţii educaţiei. Inventar în 1934, PIB- 
ul, ca indicator, începe să fie tot mai mult înlocuit de 
indicii de sărăcie, de indicele dezvoltării umane, de 
indici ai sănătății sociale sau de cei de bunăstare 
economică. Dacă PIB are legătură cu evaluarea unei 
activităţi de piaţă, legată de producţia de mărfuri, de 
eficienţa acesteia, tot mai mulţi cercetători propun să 
ne uităm nu la creșterea PIB-ului, ci, mai degrabă, la 
creşterea bunăstării populaţiei. Sigur, se poate contesta 
modelul american, care corelează creșterea cu progresul, 
dar trebuie să punem în loc un nou echilibru centrat pe 
exigenţele dezvoltării umane și sociale și chiar pe cele 
ale dezvoltării umane în general. Este adevărat, PIB-ul 
poate creşte prin creşterea producţiei, iar aceasta poate 
secătui resurse naturale neregenerabile sau poate crea 
grave dezechilibre de mediu, cum sunt poluarea sau 
încălzirea globală. 

Se cuvine însă să observăm un lucru de factură 
metodologică: cele două noţiuni nu sunt comparabile 
sută la sută, PIB-ul având posibilitatea de creștere 
infinită, la modul teoretic, pe când pentru satisfacția 
vieţii scala este limitată. 


România - fericirea, ca stare de fapt 


În clasamentele mondiale ale fericirii, românii 
sunt undeva la mijlocul clasamentului. În sondaje, 
găsim o medie a notelor undeva spre 6 (şase), evaluare 
autoestimată pe o scală de la 1 la 10. Nu voi deschide 
aici lunga dezbatere privind posibilitatea exactă de a 
măsura fericirea. Este prea lungă si nici măcar nu este 
prea interesantă, iar dusă la parametri sociologici devine 
şi prea tehnică. Dar este clar că putem observa câteva 
paradoxuri care apar când încercăm să determinăm 
dimensiunile modelului social de fericire. Avem, în 

primul rând, o serie de parametri negativi ai percepţiei 
mersului cotidian al lucrurilor: peste două treimi din 
populaţia de la noi apreciază că ţara merge într-o 
direcţie greșită, tot atâţia nu au încredere în instituţiile 
noastre, aproape jumătate dintre români cred că 
lucrurile nu vor merge bine la anul şi nici în următorii 
ani, dar totuşi există un optimism al nefericiţilor. 

De unde vine această energie a visului, a speranţei, 
este foarte greu de măsurat, putem poate mai mult 
să deducem logic. Există câţiva parametri si câteva 
constante care se văd si la noi ca si condiţii: o stare 
de sănătate pozitivă, relaţii bune cu cei din jur, mai 
ales cu familia, şi o stare materială bună. Momentele 
de referință ca stări de fericire si exaltare pe care 
oamenii și le aduc aminte sunt momente petrecute în 
familie, nașterea copiilor, participarea la evenimente 
cu potenţial afectiv (nunţi, botezuri, absolviri sau 
aniversări). Comparaţia furnizează, de asemenea, 
fericire sau nefericire, majoritatea românilor” 
considerându-se mai nefericiţi decât politicienii, 
preoții, bancherii, avocaţii, medicii, polițiștii, actorii, 
scriitorii. Singurele categorii pe care media populației 
le crede inferioare ca nivel de fericire sunt ţăranii și 
şomerii (apar şi dascălii, dar sunt în marja de eroare, 
oarecum egali cu media românilor). Ne credem mai 
fericiţi decât moldovenii, nord-coreenii sau ruşii, dar 
mai nefericiţi decât maghiarii, francezii, polonezii, 
cehii, englezii, germanii, americanii sau suedezii. În 
general, doar 22% dintre români se consideră mai 
fericiţi decât europenii, 60% dintre ei se cred mai 
nefericiţi. Apare şi o comunitate de egali în partajarea 
sentimentului de fericire, românii considerându-se 
egali în fericire cu prietenii, părinţii, partenerul de 


27 Studiul „Cât de fericiți sunt românii” realizat de Institutul Român pentru Evaluare și 
Strategie — IRES în perioada 25-26 august 2016. 


viaţă, colegii de muncă si vecinii. Starea de fericire nu 
funcţionează uniform pe tot parcursul vieţii, ea atinge 
un maxim undeva după 45 de ani si, probabil, este 
generată de sentimentul de stabilitate sau certitudine. 
Per total, fericirea românilor are o dimensiune 
paradoxală: se bazează pe o credinţă magică în viitor, 
lucru greu de dedus din datele realităţii percepute. 


Utilizări sociale ale fericirii 


Fericirea se instituţionalizează tot mai mult, 
politicieni sau nepoliticieni, marketeri sau simpli 
escroci vor să folosească fericirea pe post de mascotă sau 
promisiune. ONU a stabilit o Zi Mondială a Fericirii, 
în data de 20 martie, şi oamenii se sinucid normal în 
acea zi împotriva prescripţiei de a fi fericiţi. Undeva în 
Franţa există un Observator Internaţional al Fericirii, 
iar în Bhutan, în loc de Produs Intern Brut (PIB) se 
foloseşte indicatorul de Fericire Naţională Brută 
(FNB). Şi totuși, în Raportul mondial al fericirii, 
Bhutanul este doar pe locul 84, în timp ce România 
este pe 71. Nu-i vorbă, moldovenii noştri de peste Prut 
sunt pe locul 55. Recent, o echipă de la un Institut 
pentru Fericire a adus în România cursuri de fericire, 
Happy U, după modelul celui mai frecventat curs de 
la Universitatea Harvard, iniţiat de Tal Ben-Shahar în 
2004, si la care erau aşteptaţi mii de studenţi. 

Şi la noi s-a înfiinţat un Institut pentru Fericire 
care organizează deja conferinţe si cursuri. Recent, la 
o conferinţă de acest gen la care au participat vreo 200 
de tineri (evident, s-au plătit 400 de lei de persoană!), 
s-au combinat psihologia pozitivă si dezvoltarea 
personală cu o invitată de excepţie, Vanessa King”, 


28 John F. Helliwell, Richard Layard, Jeffrey Sachs (eds), World Happiness Report 2015, 
Sustainable Development Solutions Network, New York, 2015. 


29 http://www.actionforhappiness.org/about-us/vanessa-king. 

autoare de cărţi si seriale de televiziune, cea care a 
avansat 10 soluţii pentru o viaţă mai fericită, ușor de 
memorat sub acronimul GREAT DREAM! Nimic mai 
simplu, acronimul conţine formula ideală a fericirii 
ușor de obţinut prin celor zece pași simpli: giving, 
relating, exercising, appreciating, trying out, direction, 
resilience, emotion, acceptance, meaning (n.a. — a dărui, 
a relationa, a face sport, a aprecia, a încerca lucruri noi, 
direcţie, rezistenţă, emoție, acceptare, scop). 

Foarte simplu, nu-i așa? Trebuie doar să elimini 
din viaţă ceea ce te face trist, cum spune un cunoscut 
slogan motivational de pe Facebook. Sau să citam un 
gând dintr-o autoare de carte de la noi: „Îmi place 
să cred că zilele ar trebui să nu fie anonime. Ce-ar fi 
dacă la începutul unei zile i-am da o denumire: «ziua 
dorințelor mari», «ziua pantofilor albaştri» sau, de ce 
nu, «12 ore de zbor». Sau ce-ar fi să aibă ziua de azi 
o culoare? Pentru mine, culoarea este roşu: vitalitate, 
dinamică, putere. Puterea cuvintelor este fără limită 
pentru că, la începutul zilei, dacă ne trasăm în minte 
cum ar putea fi acea zi, atunci suntem fără graniţe. [...] 
Fii creativ când dăruiești fericire!”. Este un fragment 
din discursul unui specialist român, Anca Ghinea, 
creative adviser manager şi autoare a unei cărți de succes. 

Cum motivaţia contează, este de ajuns „să alegi să fii 
fericit”, nu există nicio barieră socială si nicio piedică. 
Am putea crede că elevul rom dintr-un ghetou sărac 
are şanse egale cu fiii noii burghezii, sau copilul din 
Munţii Apuseni care merge la școală câţiva kilometri 
pe jos, în fiecare dimineaţă, iar după-masa pleacă să 
ducă oile la păscut, trebuie doar să se concentreze si tot 
universul va conspira în favoarea visului său de a evada 
spre marele oraș, locul de unde vin turiștii care îi oferă 
uncori gumă de mestecat sau Coca-Cola la cutie. 


30 http://adevarul.ro/life-style/stil-de-viata/fericire-_52629023c7b855ff5655fa3e. 


(ampania electorală 
și proiectele fericirii politice 


Acum, că se apropie campania electorală, se 
pregătesc proiecte de fericire naţională, care, evident, 
se subînţelege, vor aduce fericirea pe termen lung, 
chiar dacă nu se va vedea asta în buzunarele noastre. 
În câteva fraze magice, se va face o hartă a viitoarei 
fericiri a întregului popor. De fapt, asta era problema 
cea mare pentru care jumătate dintre români trăiesc 
doar cu strictul necesar şi 4 milioane dintre ei trăiesc 
umilinţele bejeniei: nu aveam un proiect de fericire 
naţională. Oare cum de nu s-a gândit nimeni până 
acum, era atât de simplu! Nimeni nu o să spună 
oamenilor că trebuie să renunţăm la multe dintre 
obiceiurile noastre, că trebuie să muncim mai mult, să 
acceptăm că trebuie să ne plătim taxele pentru a putea 
face mai mult pentru sănătate sau educaţie. Că trebuie 
să alegem oameni cu pregătire serioasă si experienţă, 
nu veleitari care se dau asemănători lor. Nimeni nu le 
va spune adevărul despre patrie, românii vor fi trataţi 
ca niște bebeluşi mari, mereu păcăliţi de tătucii pe care 
i-au votat cu naivitate şi cu bună-credinţă. Adevărate 
victime inocente, electorii vor fi conduși spre Facebook 
pentru a vedea cât de umani sunt oamenii care li se 
pregătesc. O să aflăm poate, în campanie, că cea mai 
mare sursă a nefericirii este corupţia sau că nefericirea 
vine din trecutul tenebros al comunismului sau din 
zona adversarilor politici. Sigur, nimeni nu va spune 
că şi sărăcia ucide, că și bolile ignorate de sistem ucid, 
dar si lipsa de şcoală ucide si nimeni nu va observa că 
o parte dintre cei care astăzi ne dau lecţii sunt nepoţii 
celor care au fost diplomaţii, securiştii sau spionii lui 
Nicolae Ceaușescu, tineri deja pregătiţi să ne spună 
în limbi străine cum se traduce cuvântul „fericire” în 

sistemele sociale unde nu se mânca salam cu soia, nici 
măcar la reprezentanţele diplomatice ale României. 
Evident, nimeni nu va vorbi despre faptul că nu este 
normal ca bogaţii si săracii să plătească aceleaşi cote de 
impozite şi nici că munca ar trebui preţuită cel puţin la 
fel cum este capitalul. Nepregătiţi pentru marca fericire 
care li se pregătește de peste tot, bieţii români vor fi 
mustraţi că încă nu pot înţelege că totul s-a schimbat și 
ca noua politichie coboară printre ei, este comunicativă, 
compasională, simplă şi prietenoasă. Vechii borfaşi vor 
veni cu haine noi şi instantaneu se vor solidariza în 
discurs cu fostele lor victime, arătându-și nefericirile 
comune. În bâlciul fericirilor neamului se vor înghesui 
toţi vânzătorii de promisiuni vechi, dar și panglicarii 
de rit nou. Merită să fiţi fericiţi, dragi români, iar noi, 
dacă ne alegeţi, vom mări fericirea cu cel puţin 20%, 
chiar din prima lună după alegeri. Unii vor spune: vă 
aduceţi aminte ce fericiți erati acum doi sau trei ani? 
Va trebui să fiţi atenţi cu baierele sufletelor voastre, 
să nu explodaţi de atâta fericire! Buimăciţi, românii 
vor cumpăra de la diferite tarabe, se vor scărpina în 
cap, se vor buluci acolo unde se joacă alba-neagra cu 
actori noi, alţii vor pleca deznădăjduiţi. Nimeni nu se 
va uita în cercetările sociologice care spun că lipsa de 
stabilitate si incertitudinea privind viitorul copiilor 
sunt sursa cea mai mare de nefericire pentru români. 
Nu un bâlci cu fericire de staniol și focuri bengale 
ar trebui oferite unui popor obosit să spere si să fie 
optimist, ci promovarea unei elite veritabile, verificată 
şi respectată, care să ofere garanţia că societatea se 
normalizează si își creează instituţii si reflexe fireşti. 
Să nu ne distrugem elita intelectuală, economică 
sau pe cea tehnică este principalul proiect de fericire 
naţională, apoi putem să-i aşteptăm cu pâine si sare pe 
investitorii străini. 


Uneori, dacă i-am lăsa pe oameni să-și caute 
singuri fericirea şi nu i-am introduce în proiecte 
colective, poate ar deveni mult mai fericiţi. Poate 
s-ar descoperi pe sine și ar învăţa mai multe 
despre sacrificiu si chiar suferinţa lor de secole ar 
putea câştiga sens. Proiectul naţional de fericire al 
românilor ar putea începe cu un an de tăcere, de 
reducere a gălăgiei cacofonice a proiectelor politice 
grandioase si poate corpul social al naţiunii si- 
ar auzi glasul mai mult, și-ar simţi dorinţele și ar 
asculta vocea noii elite, cea care nu poate răzbate 
acum din cauza războiului instituţiilor, serviciilor, 
fundațiilor internaționale, corporațiilor sau 
grupurilor de interese. O elită formată din oameni 
cu vocație, veritabili, nu căutători de soldă grasă, 
mulţi dintre ei fiind poate în situația că acum nu 
bănuiesc că pot inspira, motiva sau conduce o țară 
unde fericirea națiunii se trafichează la bâlciul 
tuturor deșertăciunilor. = 

România - un caz 
de miopie strategică 


omânia suferă de subdezvoltare în raport cu alte 
R: europene, rămâne la coada Europei constant, 
cu toate că nu resursele sunt cauza, indiferent că 
vorbim despre resurse naturale sau resurse umane, 
acesta este un lucru care nu mai trebuie demonstrat. 
Cu siguranţă, există mai multe cauze ale unei înapoieri 
deja istorice, dar una dintre ele este deficitul constant 
de reflecţie strategică. Altfel spus, am cultivat, poate 
chiar de câteva secole, gândirea instantaneistă, trăirea 
momentului, am privit viitorul cu neîncredere și 
nu ne-am făcut destule planuri. Un fel de fatalism 
mioritic, poate o insuficientă încredere că se poate, sau 
chiar o tendinţă infinită de a copia doar modele ale 
prezentului. Elitele sau formele de organizare a statului 
nu au proiectat constant scenarii de adaptare la un 
viitor care este întotdeauna marcat de incertitudini, nu 
au încercat să lucreze la mari proiecte în care să punem 
laolaltă scopuri, mijloace, resurse, planuri pentru niște 
țeluri generale proiectate undeva în trecut. Au fost și 
perioade de proiecţie strategică reuşită (mă gândesc la 
Spiru Haret, la Dimitrie Gusti), remarcabile, depășind 
uncori chiar gândirea europeană din acea vreme, 
dar bulversările istorice, competitivitatea politică 
exagerată sau inapetenţa noastră pentru a ne cupla la 
proiectele începute de alţii au limitat efectele sau au 
omorât din fașă încercările de gândire strategică sau 
planificare pe termen lung. O precizare: voi exclude 


din această discuţie perioada comunistă, deoarece 
încă nu avem date clare despre o perioadă în care 
planificarea dezvoltării s-a împletit cu discursul 
ideologic şi propaganda, uneori fiind greu de distins 
între demersul eficient si proiecția sa propagandistică. 

Am observat inapetenţa noastră pentru strategie din 
ultimii 25 deani chiardin propria meaactivitate politică, 
administrativă sau intelectuală. Obsedat de ideea de 
a da coerenţă unui demers al administraţiei centrale, 
am creat o Agenţie de Strategii Guvernamentale, în 
cadrul Guvernului Năstase, după un model britanic, 
de mare succes, unde am adus tineri economiști, 
sociologi, politologi, pe care am încercat să-i instruim 
în cercetare și reflecţie prognostică, şi care avea menirea 
să sprijine ministerele în testarea politicilor publice 
şi în articularea de sinergii și legături între proiecte. 
După câţiva ani, a venit o ministreasă blondă care le-a 
luat birourile si i-a dat afară, principala tentaţie fiind 
fostul meu birou de la etajul trei al Palatului Victoria, 
mare si luminos (fusese, pe vremuri, fostul birou al 
faimosului Ion Teleagă). În același timp, am construit, 
la Universitatea Bucureşti, alături de profesorul Cătălin 
Zamfir, un master pentru funcţionarii publici din 
administraţia centrală, cu specializarea Managementul 
strategic al comunităţilor, care a mers vreo trei ani 
destul de bine. 

După ce nu am mai avut influenţă directă pentru a 
aduce oameni din ministere, noua putere instalată nu 
a mai considerat necesară o pregătire în acest domeniu. 
În sfârşit, o încercare de a aduce în fiecare şedinţă 
de guvern un minister care să prezinte, pe ramuri 
economice sau domenii, un proiect strategic şi o viziune 
pentru următorii 10 sau 20 de ani a fost abandonată 
după prima încercare. Îmi aduc aminte că am început 
cu industria sticlei şi după mai bine de o oră de discuţii 

în care au fost analizate resurse, proiecte, scenarii de 
viitor, secretarul de stat responsabil a fost întrebat cât 
mai deţine statul ca proprietate si el a spus adevărul: 
doar 8%. Imediat, toată lumea a sărit să spună că 
atunci degeaba face strategii, nu o să-l asculte privaţii, 
un caz clar de miopie strategică la nivelul unui guvern 
care, altfel, nu era constituit din sinecuriști politici, ci 
din oameni care își cunoşteau perfect domeniile, chiar 
dacă majoritatea erau membri de partid. Am construit, 
acum cinci ani, IRES - un institut de analize strategice, 
dar succesul lui este legat doar de sutele de sondaje pe 
care le oferim gratis, încercăm să obişnuim societatea 
noastră să accepte datele si să se înveţe să se uite în 
oglindă. Ce-i drept, revista SINTEZA, publicaţie de 
cultură şi gândire strategică pe care am lansat-o în 
2013, a intrat la un an de la primul număr destul de 
bine în mediile intelectuale, dar instituţiile statului 
încă nu simt nevoia unor echipe care să le gândească 
viitorul sau să anticipeze trendurile. 

Născut în domeniul militar, conceptul de „strategic” 
este astăzi prezent în toate domeniile. De la dezvoltare 
personală, la strategiile de dezvoltare ale corporațiilor, 
la dezvoltarea comunităţilor si până la cercetările de 
prospectivă sau future studies. Din domeniul militar, 
conceptul de strategie s-a generalizat spre economie 
sau spre domeniile social si politic. 

Fără a face discuţii teoretice sau conceptuale, aș 
spune că strategia este arta de a controla și utiliza 
resursele unei naţiuni pentru promovarea intereselor 
ei, câştigarea din competiţiile cu alte naţiuni, metoda 
de a răspunde agresiunilor prin utilizarea resurselor 
economice, politice, sociale, psihologice, culturale 
sau militare, pe timp de pace sau pe timp de război, 
pentru susţinerea maximală a orientărilor naţionale în 
scopul creșterii șanselor de consecinţe favorabile aduse 


de victorie sau reducerea potenţialului riscurilor si 
amenințărilor. Am sintetizat și adaptat aici, dintre miile 
de definiţii, una din 1943, datorată unui politolog 
american cunoscut — Edward Mead Farle —, care a 
dat o direcţie si a creat o şcoală, şcoala americană de 
gândire strategică, cea mai prolifică și mai dezvoltată si 
în zilele noastre. 

Gândirea strategică este mai puţin o metodă fixă, ci 
mai degrabă un stil de gândire, un corpus cu geometrie 
variabilă, care se îmbogăţeşte în fiecare moment. 
Astăzi, pare mai actuală decât oricând, deoarece 
procesele de globalizare induc schimbări de contexte 
care pot crea ameninţări noi, configurații neașteptate 
ale viitorului. Dar existenţa unei preocupări constante 
creează reflexe şi reflecţii în toate domeniile: de la 
domeniul guvernamental, la cel administrativ sau 
academic, până la nivelul societăţii civile unde think- 
tank-urile ar trebui să fie foarte active. Toate acestea 
creează, la nivel societal, în societăţile occidentale, o 
cultură strategică, un mod de a administra prezentul si 
de a-l gândi în conexiune cu viitorul. 

În România observăm o letargie a gândirii 
strategice românești în ultimii 25 de ani, o letargie 
pe care o putem explica prin câteva elemente de 
socio-psihologie: individualism extrem, climat social 
(naţional) bazat pe o fragmentare și o stare continuă de 
conflict politic, capital social destul de sărac și parcă în 
curs de diminuare, deci ar fi necesare strategii din ce în 
ce mai puternice pentru îmbunătăţirea capitalului de 
cooperare si solidaritate, împotriva pierderii încrederii 
în instituţii, dar și în capacitatea statului român de 
a oferi garanţii cu caracter paternalist în condiţiile 
pierderii încrederii în viitor. Si alte cauze putem nota 
aici, si una este legată de integrarea în NATO, care 
a scos probabil centrele de reflecţie strategică militară 


3 


Vasile Sebastian Jâncu 


= 
= 


România - un caz de miopie strategică 


din priză, umbrela NATO venind probabil cu propria 
ei strategie. În sfârșit, integrarea europeană ne-a făcut 
să credem ca aquis-ul comunitar sau PNADR pot 
ţine loc de strategii de dezvoltare, deși acestea fixează 
doar unele condiţii de compatibilitate cu economiile 
europene, lucru care în multe locuri ne dezavantajează. 
După acceptarea noastră formală în UE, am făcut 
marea eroare logică de a ne considera integrați si 
pilotaţi strategic perfect, eficient, de la Bruxelles. În 
loc să considerăm nevoia de strategie ca un soi de 
imunologie, adică metodă prin care ne putem apăra 
de influenţele sau agresiunile de toate felurile, noi am 
rămas la un nivel de pasivitate fantastic, lupta fiind doar 
pentru conformism și respectarea regulilor europene. 

În loc de strategie, marea găselniță a politicienilor, 
dar și a unor organizaţii civice este să faci ceva a///el. Mai 
nou, chiar președintele Iohannis promitea o politică 
altfel. Alina Mungiu-Pippidi, în articole din 2009 
încoace, își asumă paternitatea ideii construcţiei unui 
partid politic „altfel”. Dar dincolo de expresia cool, ce 
înseamnă altfel? Poate fi doar o altă modalitate de a greşi, 
de a duce practica politică sau administrativă într-o 
altă fundătură. Demagogia si metafora lui „altfel” au 
avut şi încă au destui adepți. 

Reacţia politicienilor și a elitei la vizibila dezamăgire 
populară față de noua realitate de după comunism, 
pierderea sensului, cinismul sau chiar extremismul au 
reprezentat o fugă de viitor și de căutare a recuperării 
trecutului. A prevalat în dezbaterea publică căutarea 
plasării într-o zonă a căutării de vinovăţii, o paradigmă 
a eliminării adversarului prin decizii birocratice sau 
prin alegeri. Dincolo de un elogiu al ncoliberalismului, 
al pieţei, al capitalului sau al cotei unice, într-un 
sfert de deceniu nu s-a propus o nouă grilă de lectură 
a lumii şi nici nu am avut echipe de intelectuali sau 


instituţii care să participe la definirea și construcția 
„noului sens”, adică spre ce ne îndreptăm, ce este bine 
şi ce este rău, ce este tolerabil si intolerabil în relaţiile 
internaţionale, care sunt resursele ce trebuie mobilizate 
pentru scopul modernizării României și participării 
ca actor economic, politic şi cultural la competiţia 
şi/sau cooperarea internaţională. Dacă după 25 de 
ani, campania lui Iohannis din anul 2014, campania 
încoronată de cel mai mare succes în ultimele două 
decenii, a avut ca temă tot frica de comunism, de 
Rusia, este clar că nu ne-am îndepărtat prea mult de 
anul Revoluţiei. Un fel de anticomunism fără referent 
real a avut mare succes mai ales la generaţiile tinere, 
facebook-iste, asemănător poate doarcu antisemitismul 
fără evrei, teoretizat interesant de ştiinţele sociale după 
1989 în unele ţări din Europa de Est. 

În două decenii şi jumătate am preluat discursuri 
ideologice de largă circulaţie, în care am vorbit mai 
degrabă despre riscuri (de la corupţie la terorism etc.), 
dar nu şi despre amenințări, ideea de ameninţări 
nefiind politically correct, plasând demersul într-un 
registru parcă mai conflictual. Cum să vorbeşti despre 
amenințările pe care le induce chiar procesul de 
integrare în UE? Pentru politicienii noştri conformiști 
este de neimaginat un asemenea limbaj sau analiză. 
Când s-a încercat realizarea unor demersuri de gândire 
strategică sau măcar planificare nu am căutat să 
îndeplinim un minim criteriu al transdisciplinarităţii, 
în cele trei ipostaze ale sale: împrumutul de concepte 
din discipline vecine, programe comune de cercetare 
interdisciplinară sau constituirea unor comunități de 
savanţi din mai multe discipline care să gândească 
viitorul. 

Suntem astfel o societate aproape incapabilă să 
gândească schimbarea. Statul nu a cultivat o gândire 

strategică, deși imperative importante și urgente o 
cereau. Mă refer la nevoia de a face faţă crizelor care nu 
ne-au ocolit sau la cazul reactivităţii la imprevizibilitate 
şi incertitudine. Atunci când instituţii din universități 
sau societatea civilă (Fundaţia Soros, IPP, România 
curată, Curs de guvernare) sau altele organizaţii 
centrate pe analiză socială si instituțională au încercat 
asemenea demersuri, au fost ignorate de autorităţi. A 
rămas până astăzi în opinia publică o încredere imensă 
în tătuci, de la ei aşteptându-se nu doar lumina, dar și 
acțiunea. 

Lipsa unor iniţiative guvernamentale pentru o 
reflecţie strategică solidă a generat si o lipsă de viziune 
strategică pentru tot parcursul României din aceste 
moment. Am putea observa doar câteva dintre 
elementele acestei miopii strategice ce caracterizează 
România. 

O frică de schimbare care a generat o serie de 
stereotipii de diagnostic, în general, erori logice de 
cerc vicios. Partajăm aproape la nivel colectiv ideea că 
învățământul nostru e bun (ne-a produs pe noi doar!), 
are şi limite, dar uitaţi ce olimpici avem şi ce medalii 
iau. Cei mai mulţi sunt de acord că toţi medicii sunt 
supercompetenţi, de aceea pleacă şi nu se mai întorc, 
cred si că sistemele noastre constituţionale si legislative 
sunt bune, doar oamenii politici le strică (de regulă, 
dușmanii noștri, cei care nu ne sunt simpatici). Frica 
de rezultate de diagnostic corect este vizibilă la orice 
Guvern care blochează Institutul Naţional de Statistică 
să spună adevărul. De cele mai multe ori, guvernele 
sau mass-media reinterpretează mereu cifrele în cadrul 
unei propagande mincinoase, proguvernamentală sau 
antiguvernamentală, astfel că nimeni nu mai ştie unde 
este adevărul. 

Ne  amăgim sau ne place să ne minţim 
privind capacitățile reale strategice pe care le mai avem, 


resursele noastre de competiție. Să luăm un exemplu 
banal: Dracula este o resursă bună pentru turism, 
dar nu acceptăm să facem din asta un brand, să 
introducem această resursă simbolică în circuitul 
comercial, chiar dacă suferă un pic orgoliul nostru 
provenit din povestea de ospitalitate dintre Lisimah și 
Dromihete. Stereotipurile de identitate ne blochează 
aici gândirea strategică şi chiar acţiunea. În România 
există o stranie sensibilitate, un fel de traumă colectivă, 
frustrarea pentru o imagine defavorabilă a României 
în afară si nevoia unei strategii inteligente de brand de 
naţiune. Este un subiect care dezleagă frenetic energii 
discursiv-intelectuale deosebite. Au loc ample discuţii 
naţionale, dar nu iese nimic din ele pentru că nu am 
reușit să facem un proiect integrat, serios, rezolvând 
problema fundamentală, aceea a găsirii unui loc gol 
în mintea lumii, un loc pe care să-l ocupi. Cred că am 
fi putut face asta folosind cultura ca nucleu de soft 
power al României, chiar Joseph Nye, inventatorul 
conceptului de soft power, prevestea că arma letală a 
secolului XXI va fi cultura, mai ales că globalizarea şi 
industrializarea vor uniformiza foarte mult moduri de 
viaţă şi experienţe sociale. 

România este campioana ratării ocaziilor, în 
nefolosirea tradiţiei noastre culturale, în participarea la 
nașterea unor fundamente ale culturii contemporane. 
Atât Fundaţia Culturală Română, creată si condusă de 
Augustin Buzura, cât si Institutul Cultural Român, 
prin directoratul lui H.-R. Patapievici, au avut proiecte 
interesante, dar au fost, fiecare la rândul ei, decapitate 
politic. O instituţie ca ICR, de exemplu, trebuie să 
dezvolte filiale în cât mai multe capitale cu putinţă, 
evident nu si Târgu-Jiu. Tot mai mult, strategii soft 
power-ului cultural spun că tipul acesta de instituţii 
trebuie scoase din ambasade, desfăcute de legătura 

prea strânsă cu ministerele de externe si legate de 
zonele de piaţă ale culturii contemporane, ele trebuie 
administrate de oameni cu experienţă în domeniul 
managementului artistic sau creaţiei și conectate 
la agenţii de impresariat, canale de difuzare media, 
curatori, zone de distribuţie pe Internet. 

Am exemplificat în acel loc si prin nevalorificarea 
strategică a marilor resurse pe care le oferă noua 
generaţie din cinematografia românească. Filmele lui 
Netzer, Puiu, Mungiu, Porumboiu, Nemescu, Ştefan 
sau Tudor Giurgiu iau premii internaţionale care 
ne ajută să aflăm că acești tineri trăiesc și creează în 
România; fără aceste premii, nu am şti nimic despre ei. 
Într-un secol XXI care va fi secolul imaginii, ei vorbesc 
şi valorifică pe piaţa artistică mondială un lucru care 
ne-a rămas autentic: suferința si disperarea de a fi 
român, disperarea de a merge contra istoriei și pe lângă 
civilizaţie. Aceşti copii au trăit copilăria tranziţiei, ei 
văd rănile lăsate de comunism, ei nu au supraviețuit cu 
smecherii, nu au făcut compromisuri majore. Ei trăiesc 
o realitate autohtonă care a pierdut sensul şi unde 
drama familiilor este sincronică dramei indivizilor. 
Acesta este un Romanian way of life care ne uneşte 
cu ceilalți, în contextul unor valori universale. Chiar 
dacă, după criteriile lui Verba sau Nye, suntem încă o 
societate cu o cultură parohială, putem spune că am 
trăit şi trăim toate dramele umanităţii și avem ce spune 
lumii despre viaţă noastră. Din păcate, nu am găsit 
încă resurse de inteligenţă pentru a depăşi un complex 
de cultură mică, ce se vrea câștigătoare prin difuzarea 
unor conţinuturi culturale cu caracter monumental, 
epopeic, eroice şi pozitive. 

Lipsa unei culturi strategice este vizibilă și în marile 
probleme de pilotaj al unui plan sau proiect strategic. 
După lansarea unui proiect cu caracter strategic apare 


o imposibilitate de a se lucra în grup, mari probleme 
de colaborare sau de acceptare a unei autorităţi stabilite 
poate formal, în cazul unei egalităţi ierarhice orizontale 
a membrilor. Lipsa unei culturi a participării, expresie 
a unui capital social slab, omoară multe proiecte. În 
plus, trecerea de la un proiect la aplicare este o mare 
incertitudine, de cele mai multe ori proiectele sau 
planurile strategice rămân doar pe hârtie, iar motivații 
pentru asta sunt destul de ușor de găsit. 

Dar cea mai mare problemă pentru construcţia unor 
demersuri strategice este generată de faptul că viitorul 
nu mai este o prelungire a prezentului, nu mai putem 
face pronosticuri doar printr-o simplă prelungire a 
unor tendinţe din prezent în viitor. Este nevoie de o 
gândire de ruptură, de o gândire creativă, pentru că 
viitorul este astăzi greu de prevăzut doar din parametrii 
măsurabili sau perceptibili ai situaţiei. 

Cu siguranţă există multe alte probleme, mecanisme 
sau explicaţii pentru miopia strategică ce caracterizează 
România astăzi. Cred că inteligenţa strategică a unei 
societăţi se măsoară și în posibilitatea de a gestiona 
greșelile majore de management politic. Aceste greșeli 
nu ţin numai de decizie, de greșelile de decizie care au 
ca bază lipsa de informaţie, ci ţin de mai mulţi factori 
de influenţă care apar într-o societate, de exemplu 
de reglarea competiţiei politice. Bătălia electorală sau 
politică poate duce la prejudicierea fundamentului de 
coeziune socială dintr-o societate marcată de conflict 
politic în permanenţă, în care segmente sociale sunt 
mobilizate unele împotriva altora (funcţionari de stat 
contra profesori, pensionari contra salariaţi, votul 
„inteligent” al orășenilor vs votul „proştilor” de la ţară). 
O dezbatere publică asupra unor asemenea probleme 
de modele, percepții si politici poate aduce aporturi 
informaţionale serioase unor proiecte de strategie 
viitoare. 

Deocamdată, România rămâne o societate în 
care gândirea strategică a viitorului este blocată, iar 
de aici derivă și sentimentul de neputinţă colectivă, 
lipsa generalizată de încredere, incertitudinea și 
îngrijorarea majoră față de viitorul copiilor și 
sentimentul generalizat al lipsei unui sens sau a 
unui proiect colectiv. = 

Lungul drum al căutării 


consensului politie 


untem convinși că la începutul politicii stă conflictul. 

Antagonismele şi rivalităţile din societate sunt 
transferate unor actori politici, puși să le gestioneze pe 
baza unor reguli sau cutume. Astfel, puterea politică 
ajută la stăpânirea conflictelor, însă în România 
lucrurile par să fie pe dos. Conflictul politic depășește 
considerabil nivelul de tensiune din colectivitate. Dacă 
vorbim însă despre competiţia politică, nu putem să 
nu constatăm că este o dimensiune fundamentală 
pentru societăţile pe care le putem considera societăţi 
democratice, chiar un criteriu important pentru a 
descrie democraţia. Competiţia se desfășoară după 
reguli precise, codificate legislativ la toate nivelurile, 
însă depinde foarte mult şi de unele dimensiuni ale 
cadrelor sociale în care se produce: cultură politică, 
tradiţii şi istorie, sistemul constituţional și multe alte 
criterii. 

Competiţia politică în societatea noastră a avut 
tendinţa de a se permanentiza, transformându-se într- 
un război rece româno-român. Deşi s-au încercat aproape 
toate variantele posibile de coaliţii de guvernare, nu 
s-a reuşit, timp de două decenii și jumătate, realizarea 
unui proiect de societate care să obţină consensul, chiar 
formal, al tuturor partidelor. 

Un asemenea război politic permanent ar trebui 
să aibă nişte resorturi mentalitare de profunzime, ar 
trebui să fie condus de niște clivaje care duc, de regulă, 


şi la structurarea formațiunilor politice, deci dau si 
configurări ale votului. 


România - ţara elivajelor incerte 


Cei 25 de ani care au trecut în România de la 
Revoluţie au fost 25 de ani de război politic. Există 
o explicaţie fundamentală pentru această mare 
conflagrație politică permanentă? Conform ştiinţelor 
politice, clivajele politice ar trebui să fie situate la baza 
conflictelor societale, dar şi ca fundament al rezolvării 
lor. Clivajul trimite la o diviziune socială care permite 
separarea populaţiei si identificarea de categorii de 
participanţi la actul politic, în funcţie de una sau alta 
dintre caracteristicile fundamentale ale unui grup 
social — profesie, status social, religie, etnie. Câteva 
clivaje ar fi trebuit să structureze continuu clasa politică 
şi să creeze tensiunea dezbaterii. Dar nu este uşor de 
făcut o clasificare a clivajelor pentru că, în România, 
nu au existat clivaje foarte proeminente, mișcarea 
partidelor şi structura competiţiei fiind generate, în 
general, de momente publice de mare încărcătură, dar 
mai ales de emoţiile liderilor. Majoritatea partidelor 
s-au structurat în jurul unor lideri, şi nu în jurul unor 
tematici care să structureze publicuri distincte. 

Unii au încercat să acrediteze ideea că bătălia politică 
s-a dat la noi pe clivajul comunist-anticomunist, 
clivaj care a fost observat (De Waele*!, 2003, pp. 190- 
192) mai ales în ţările postcomuniste care înainte 
au avut măcar un embrion de societate civilă. În 
cadrul acestui clivaj, criticii regimului comunist se 
luptă cu continuitatea acestui regim manifestată prin 
moştenitori sau prin avantajele pe care unele structuri 


3l Jean-Michel De Waele, „Consolidare democratică, partide și clivaje în Europa centrală 
și de est”, în Jean-Michel De Waele (ed.), Partide politice și democrație în Europa centrală și de est, 
Humanitas, București, 2003. 

le păstrează ca urmare a comunismului. Chiar dacă 
aceasta a fost o temă de campanie sau de discurs 
politic, inclusiv astăzi, după 25 de ani, se păstrează 
pentru actorii politici etichete de „comunist” sau 
„neocomunist”, nefiind însă o atitudine de substanţă, 
întrucât la Revoluţia din decembrie 1989 regimul 
comunist a fost respins violent de întreaga societate. 
Chiar dacă polemica politică a dus la etichetări de 
partide mai „nostalgice” (PSD sau PRM) și unele mai 
„reformatoare” (PN TCD sau PNL), studiile pe care le- 
am realizat în cadrul IRES%, în jurul anilor 2010, cu 
privire la nostalgia legată de vechiul regim ne-au arătat 
că sentimentul de nostalgie era prezent consistent atât 
în rândul votanţilor partidelor anticomuniste, dar și în 
rândul tinerilor care nu au fost afectaţi de comunism. 

Putem explica nostalgia prin alte mecanisme decât 
o structurare profundă a unui clivaj. Într-un studiu 
despre nostalgie” am explicat fenomenul prin mai 
mulţi factori. În primul rând, problema care apare aici 
este cea a inexistenţei unui spaţiu public unde să se 
confrunte aceste forme ale discursului despre trecut, 
unde să se lupte sau chiar să se reconcilieze. Nu avem 
destulă toleranță pentru a accepta varianta celuilalt, 
pentru a o înţelege ca legitimă și a o confrunta cu a 
noastră, fără a încerca s-o anulăm cu desăvârşire. În al 
doilea rând, uneori declaraţia de evaluare a trecutului 
este şi un fel de polemică faţă de prezent şi conducătorii 
de acum. Când operatorul de interviu îi întreabă pe 
oameni despre trecut, atunci ei răspund si cu gândul 
la modul în care va fi judecată declaraţia lor. Oamenii 
ştiu că sondajele de opinie se publică si poate că unii 
gândesc strategic: vrem să arătăm că cei de acum sunt 


32 Studiul „Românii și nostalgia comunismului” realizat de Institutul Român pentru 
Evaluare și Strategie — IRES în perioada 21-23 iulie 2010. 


33 Vasile Sebastian Dâncu, „Nimic nu este mai imprevizibil decât trecutul”, în revista 
Cultura, nr. 285, București, 2010. 


mai slabi chiar decât conducătorii din perioada cea mai 
neagră din istoria noastră. În plus, în toate încercările 
de evaluare istorică a comunismului românesc, 
poporul a fost mereu o victimă inocentă. Mereu am 
fugit de această răspundere: în timp ce un demers 
de istorie populistă l-a transformat pe Ceauşescu în 
turc sau ţigan, ungurii sau evreii au fost consideraţi 
tapii ispăşitori pentru aducerea comunismului la noi. 
De aici până la fenomene de amnezie socială sau de 
reevaluare pozitivă a unui trecut considerat ca fiind 
nesatisfăcător nu mai este decât un pas. În fine, am 
considerat atunci că nostalgia este un teritoriu de 
întâlnire pentru mai multe categorii sociale de excluși. 
Apare şi o degringoladă politică legată de mobilizarea 
exclușilor, a electoratului dependent care se plimbă 
mereu spre cei care dețin puterea. În 2004, Traian 
Băsescu a preluat acest electorat de la Ion Iliescu, iar 
după anul 2010 acest electorat vine înapoi după ce 
Traian Băsescu le taie pensiile, iar partidul său a pierdut 
alegerile parlamentare din 2012. Astăzi, acest electorat 
nu este caracterizat de un dor de Nicolae Ceauşescu, 
ci doar de un dor pentru o viaţă mai bună. Până la 
urmă, nostalgia după trecutul comunist a devenit un 
loc social, un teritoriu al memoriei colective unde se 
întâlnesc toate generaţiile. Poate singurul loc unde 
românii se mai pot simţi solidari. 

Poate mult mai ușor de aplicat societăţii româneşti, 
cel puţin pentru primul deceniu de democraţie, sunt 
ceea ce politologii numesc categoriile care vizează 
ritmul sau dinamica tranziţiei economice, adică cea 
care îi opune pe cei numiţi maximaliști acelora care 
sunt minimaliști, maximaliștii fiind adepţii unei 
tranziţii mai rapide, chiar dacă este dureroasă, iar 
minimaliștii crezând într-o tranziţie fără șocuri 
care să cruţe populaţia de suferinţe si societatea de 

riscuri (De Waele, 2003, p. 187). Analiştii români au 
spus că, pe scena politica românească, PSD (cel puţin 
pe perioada anilor 1990) şi PRM sunt partidele care 
pot fi înscrise în categoria partidelor minimaliste în 
opoziţie cu PNŢCD, PNL, UDMR şi PD, partizane 
ale unei abordări maximaliste.* 

Dacă respectăm însă definițiile mai riguroase 
(Bartolini şi Mair, 1990, pp. 212-249)%, care au 
încercat să rafineze conceptele cunoscute ale lui Lipset 
şi Rokkan, atunci ne este și mai greu să trasăm clar 
clivajele care ar fi minat consensul în deceniile de după 
Revoluţie. Dacă cele trei condiţii necesare pentru a 
deosebi un clivaj de o simplă diviziune socială curentă 
sunt: 1. O diviziune socială reală în care cetăţenii 
se grupează după caracteristici sociale importante, 
precum etnie, ocupaţie, religie, status; 2. Cei incluși 
în diviziune trebuie să fie conştienţi de identitatea lor 
colectivă, deci să aibă o conștiință legată de asta; 3. Pe 
baza acestei caracteristici, indivizii să se reunească în 
organizaţii cum ar fi partidele sau sindicatele, atunci 
este greu să găsim în România clivaje care să respecte 
strict aceste trei criterii. 

Ne referim, de exemplu, la votul pe regiuni 
geografice, unde se vede clar că Transilvania și Banatul 
au votat mai mereu diferit de Sudul României sau de 
Moldova. Totuşi, partidele regionale care au existat 
în România — Partidul Unităţii Naţionale Române 
(PUNR) sau Partidul Moldovenilor — nu au rezistat, 
au fost existente meteorice. Cred că în cele mai multe 
cazuri vorbim despre atitudini culturale, mai mult 


34 Jean-Michel De Waele, „Consolidare democratică, partide și clivaje în Europa centrală și 
de est”, în Jean-Michel De Waele (ed.), Partide politice și democrație în Europa centrală și de est, 
Humanitas, Bucureşti, 2003. 


35 0. Vaida, „Partide și societate”, în Sfera politicii, nr. 123-124, București. 


36 Stefano Bartolini, Peter Mair, Identity, Competition, and Electoral Availability: The 
Stabilisation of European Electorates, 1885-1985, Cambridge University Press, Cambridge, 1990. 


decât despre structuri profunde de mentalitate care să 
creeze clivaje. 

Nici axa teritorială (centru-periferie) şi nici 
cea funcţională (stat-biserică) nu este relevantă în 
structurarea conflictului în România. 

Rămâne o axă declarativă, mai degrabă, cea stânga- 
dreapta, care acţionează mimetic, în sondajele de 
opinie doar o mică parte din populaţie, mai puţin de 
jumătate, autoplasându-se pe această axă, de multe ori 
însă făcând-o incoerent dacă verificăm si aderenţa la 
caracteristici atitudinale ale stângii sau ale dreptei. 

Distincția stânga-dreapta nu mai funcţionează 
în percepţia publică din multe motive. Au dispărut 
programele politice în contextul unui pragmatism 
sau situaţionism exagerat, politica este din ce în ce 
mai personalizată (Băsism, pontism), tot mai mulți 
politicieni, fără background cultural, comunică mai 
puţin conceptual, cu tot mai multă demagogie, există 
din ce în ce mai multă violență politică îndreptată spre 
tapi ispăşitori. Nu pot interpreta altfel răspunsurile 
la o întrebare pe care am pus-o insistent în sondajele 
de opinie interne, realizate în campania electorală 
din 2014 şi la care am obţinut răspunsuri care m-au 
descumpănit. În septembrie 2014, nu cu mult timp 
înainte de alegerile prezidenţiale, am întrebat, într- 
un sondaj: „Care credeţi că este cel mai reprezentativ 
candidat la prezidenţiale din partea dreptei politice — 
dintre cei care aţi auzit că vor candida în acest an?” 
Răspunsurile au fost: Iohannis — 28%, Ponta — 22%, 
Udrea — 10%, Tăriceanu — 10%, Vadim Tudor — 2%, 
Macovei — 2%, Dan Diaconescu — 1%, niciunul — 4%, 
nu ştiu — 19%, nu răspund — 2%.” 


37 Studiul „Imaginea candidaților la alegerile prezidențiale din România 2014” realizat 
de Institutul Român pentru Evaluare și Strategie — IRES în septembrie 2014. 

Victor Ponta, preşedintele celui mai mare partid de 
stânga din România, este etichetat de aproape un sfert 
dintre votanţi drept reprezentant al dreptei politice! 


|ncoerența perfectă a votului 


Multe cercetări duc la o incoerenţă în dinamica 
votului, sociologic vorbind, nu există delimitări 
partizane care să structureze votul politic. Cercetările 
pe care le-am realizat, în ultimul deceniu, asupra 
volatilităţii electorale arată că peste 60% dintre cei care 
au mers la vot au ales două, trei sau mai multe partide, 
ceea ce sociologii americani numesc nevroză electorală. 

Richard Katz şi Peter Mair au explicat, la un 
moment dat, că evoluţia partidelor politice conduce 
spre o dependenţă de sfera publică, prin așa-numita 
teorie a cartelizării politice, teoria partidelor cartel. 
Ei susţin că răspunsul politicienilor la crizele tot mai 
dese și la procesul dezideologizării va fi trecerea în faza 
partidelor de masă, de tip catch all, partide care nu 
mai sunt legate de clase sau categorii limitate și care 
vor să ia voturi de peste tot, partidele nemaifiind astfel 
dependente de categorii sociale, ci de administraţie 
şi de structurile statale. Este o fază a politicii anilor 
'80 din Occident, la noi începe să se manifeste acum. 
Cartelizarea prin baronizare a arătat tocmai această 
dependenţă a partidelor de administraţie, rămânerea 
la guvernare sau ajungerea cu orice preţ fiind astăzi un 
fenomen tot mai frecvent. 


Nevoia de consens social și politic 


Ordinea socială se constituie prin confruntarea 
unor interese individuale care se subordonează unor 
modele care au ca rezultat obţinerea binelui public. 


38 Richard $. Katz, Peter Mair, „Changing Models of Party Organization and Party Democ- 
racy: The Emergence of the Cartel Party”, Party Politics, Vol. |, No. |, 1995, pp. 5-31. 


Cu toate că fiecare individ urmăreşte maximizarea 
propriilor utilităţi şi atingerea scopurilor sale egoiste, 
chiar dacă spunem că deciziile sunt mereu raţionale, 
observăm că alegerile își pierd caracterul raţional din 
cauza responsabilităţii difuze, cum demonstrează 
Olson (1975)%, adică vor fi mereu free-rideri, care nu 
vor dispuşi să plătească niciun fel de costuri, deoarece 
beneficiile colective oricum se răsfrâng asupra tuturor. 
Caracteristicile societăţii dictează modul în care se 
pot găsi soluţii de optim social, iar când ne referim 
la consimţământul din sfera socialului, vorbim despre 
consens informat în sensul în care consensul informat 
plasează responsabilitatea pe umerii individului, odată 
ce acesta și-a exprimat opţiunea. În viaţa socială, sunt 
numeroase situaţiile în care politicienii trebuie să îi 
convingă pe cetăţeni să facă uneori lucruri care sunt 
împotriva interesului propriu. Altfel spus, consensul 
informat este o acţiune intenționată, adică se pot 
analiza condițiile necesare şi suficiente pentru atributul 
informat al consensului. Literatura de specialitate 
identifică prin Faden și Beauchamp“ (1986, pp. 274- 
278) câteva elemente obligatorii: dezvăluire (disclosure), 
înţelegere (comprehension), voluntariat (vo/untariness), 
competenţă (competence) şi consens (consent — shared 
decisionmaking). 

Dar atunci când vorbim despre palierul acțiunii 
publice, acesta determină modul în care se va stabili 
strategia prin care va fi operată realizarea consensului. 
Hassenteufel (2008, pp. 178-182)“ le clasifică în directe 
(care urmăresc să influențeze direct autoritățile publice, 
interacțiunile cu actorii statali fiind reduse) sau żndirecte 


39 Mancur Olson, The Logic of Collective Action. Public Goods and the Theory of Groups, 
Sth ed., Harvard University Press, Massachusetts, 1975. 


40 Ruth R. Faden, Tom L. Beauchamp, A History and Theory of Informed Consent, Oxford 
University Press, USA, 1986. 


4! Patrick Hassenteufel, Sociologie politique: l’action publique, Armand Colin, Paris, 2008. 

(destinate unei opinii publice lărgite, susceptibile de 
a influenţa autorităţile publice). Acţiunile publice 
directe sunt /obby-ul, negocierea, acțiunea conflictuală 
şi acțiunea juridică. Acţiunile colective indirecte sunt 
acțiunea simbolică şi luarea de pozitii publice. Există şi 
o categorie hibridă, manifestatiile publice, care pot fi şi 
acţiuni directe si indirecte sau chiar combinate. 

Fiind vorba despre acţiuni colective, identificăm 
două categorii de mecanisme de atingere a consensului: 
conflictuale şi neconflictuale. Mecanismele conflictuale 
de atingere a consensului au la bază teorii ale rezolvării 
conflictelor prin negociere, iar conflictul este văzut ca 
unul endogen, unde este provocată ordinea prestabilită. 
Vom putea analiza aici trei faze în soluţionarea unui 
conflict: etapa de preconflict, apoi etapa de confruntare 
şi, în final, faza de negociere, unde se atinge consensul. 

Ne vom apleca mai mult în acest text asupra 
mecanismelor neconflictuale, chiar dacă istoria de 
25 de ani de la Revoluţia din 1989 conţine multe 
momente în care am putea să aplicam aceste teorii în 
cazul Pieței Universităţii, mineriadelor, marilor greve 
sindicale, manifestaţiilor legate de Roşia Montană sau 
cele privind gazele de şist. Vorbim mai ales de cele 
neconflictuale pentru că aici se vede mai bine cât de 
pregătită este societatea noastră să dezvolte mecanisme 
mentalitare şi structurale de consens. 

Dacă ne punem întrebări cu privire la mecanismele 
de menţinere a ordinii sociale, este evident că interesul 
public este miza pentru care oamenii sunt puși să 
renunţe la interese individuale pentru alte scopuri. 
Publicurile îşi exprimă direct sau indirect preferinţele 
prin cei care îi reprezintă sau chiar prin intermediul 
unor referendumuri sau sondaje de opinie. 

Consensul în realizarea bunăstării sociale, înţeles 
ca solidaritate instituţionalizată, unde solidaritatea 
socială joacă rolul de factor catalizator si coagulant al 


consensului, este studiat cel mai adesea în sociologie 
(Gelissen“?, 2002, p. 59). Cea mai interesantă ipostază 
care poate fi un diagnostic pentru dinamica societăţii 
noastre este consensul asupra rezolvării problemelor 
de interes public prin acţiune publică. Tranziţia 
românească a fost un drum destul de sinuos si o parte 
a zbaterilor și problemelor au fost generate de nevoia 
unor schimbări de legislaţie sau de atitudini în trecerea 
de la dictatură la construcţia unei societăţi libere. 
Hassenteufel (2008) arată că orice fapt social 
ar putea, în principiu, să devină problemă publică 
dacă este format în orizontul unor dorinţe voluntare 
ale unor actanţi cum ar fi: presă, mișcări sociale, 
partide politice, sindicate, grupări de lobby, asociaţii, 
organizaţii  nonguvernamentale, intelectuali etc., 
dacă lansează o dezbatere asupra problemei si caută 
soluţii prin acţiuni publice. Apar, așadar, ca evidente 
două condiţii sociale: mobilizarea actorilor sociali si 
câştigarea atenţiei publice. Se urmăresc astfel cele trei 
axe despre care s-a vorbit în primul capitol, atunci când 
s-a discutat despre taxonomia publicurilor şi modul 
lor de formare. Publicurile nu se mai nasc atât în jurul 
evenimentelor, cât în jurul problemelor, coagulându-se 
trei axe (Beciu, 2011): axa concurenţială, axa opiniei 
publice si axa discursivă, a tehnicilor de angajament. 
Fără a trece în revistă multitudinea de teorii care 
analizează etapele construcției unei probleme publice, 
cu privire la realitatea românească putem observa că 
pentru a aplica aceste teorii la analiza conflictelor 
politice şi a momentelor de tensiune politică maximă, 
vom constata că avem mereu o verigă lipsă: inexistenţa 
unor ideologii ca principii ordonatoare ale habitusului, 


42 John Gelissen, Worlds of Welfare, Worlds of Consent? Public Opinion on the Welfare 
State, Koninklijke Brill NV, Leiden, 2002. 


43 Camelia Beciu, Sociologia comunicării și a spațiului public, Polirom, lași, 2011. 

cum spunea Pierre Bourdieu“, o structură coerentă de 
idei care să explice evoluţia socială, relaţiile sociale sau 
locul individului în societate. În opinia lui Converse 
(1964)%, cele mai multe elemente măsurate de 
sociologi în cadrul opiniei publice sunt nonatitudini. 
Subiecţii răspund la chestionare, dar nu au opinii 
consistente, convingeri stabile, fac mai degrabă un act 
de prezenţă si aleg variante în funcţie de conjunctură 
sau de ce au auzit recent în mass-media. Oamenilor 
li se cere să creeze pe loc atitudini pe care nu le au. 
Întrucât crearea nonatitudinilor era un proces aleator, 
a determinat un alt rezultat aleator, de fiecare dată. 
Aceasta este o explicaţie pentru lipsa de consistenţă 
a opiniei publice de-a lungul timpului, asupra unor 
dinamici aberante şi greu de explicat sociologic, altfel 
spus, nonatitudinile se formează cu predilecție în 
cadrul nonpublicurilor (Grunig & Hunt, 1984)" sa 
în ceea ce Kaplan (2007)“ vorbeşte ca fiind calul 
agregării”: un public 99% ignorant si 1% informat va 
lua aceeași decizie ca un public 100% informat. 
Revenind la ideologiile medierii, problemă discutată 
mai sus, dezideologizarea se combină în lumea noastră 
cu emergenţa unei culturi a imaginii care creează tot 
mai mult si un fel de zzalfabetism politic. Inexistenţa 
unor procese clare, coerente, de formare a consensului, 
uşor de studiat structural, se poate explica și prin 
trecerea politicii direct de la faza dictaturii — deci a 
inexistenţei dezbaterii si a alternativelor — la cea a 
statului spectacol sau a politicii spectacol. 


44 Pierre Bourdieu, „L'opinion publique n'existe pas”, în Les Temps modernes, 318, 1973, 
pp. 1292-1309. 

45 Philip Converse, „The Nature of Belief Systems in Mass Publics” în: D.E. Apter, ed., 
Ideology and discontent, s.l., University of Michigan Press, 1964. 

46 James E. Grunig & Todd T. Hunt, Managing Public Relations, Holt, Rinehart and 
Winston, New York, 1984. 

41 Bryan Caplan, The Myth of the Rational Voter: Why Democracies Choose Bad Policies, 


Princeton University Press, Princeton, 2007. 


Motatia politică si socială. 
Spre statul spectacol si politica fără ideologie 


Astăzi nu mai avem electorate clasice, ci triburi 
politice.“ Cetăţeanul contemporan a crescut într-o 
epocă a televiziunii si este posesorul unei identități 
mai flexibile, realizate printr-un bombardament de 
supraevenimenţialitate si printr-o mai mare presiune 
a timpului și a alternativelor. 

Am ajuns într-o etapă pe care sociologul francez 
Michel Maffesoli o numește a triburilor postmoderne, 
unde contractul social vechi este înlocuit de pacte 
emoţionale, iar Olivier Mongin“ o caracterizează drept 
o societate în care predomină un individualism negativ 
unde lipsa de angajament social si responsabilitate 
colectivă creează fenomene sociale de retragere din 
spaţiul public si pasivism. 

Fanii au un alt tip de adeziune, sunt alimentaţi mereu 
prin Facebook sau alte medii virtuale, prin televiziuni, 
cu emoţii privind diferite atribute şi evenimente si 
au multe caracteristici diferite față de vechile bazine 
electorale mobilizate sau mai puţin mobilizate. De 
exemplu, fanii politici sunt mai înţelegători cu eroul 
lor. Parcă nu „luptă” cu atâta pasiune. Făcând studii 
pe atributele de imagine pozitive sau negative pentru 
candidaţi, am observat cu surpriză că si fanii lui Ponta, 
şi cei ai lui Iohannis recunosc atribute negative pentru 
„eroul” lor. Asta înseamnă o angajare mai lejeră, mai 
puţin fanatism, dar si o mai slabă mobilizare la vot. 
Vedem ca indecișii nu mai sunt atât de diferiţi de cei 
deciși, deci este mai greu de prevăzut cu cine vor merge 
în turul 2. 


48 Vasile Sebastian Dâncu, Triburile. O patologie a politicii românești de la Revoluţie la 
Generația Facebook, Editura Școala Ardeleană, Cluj-Napoca, 2015. 


49 Olivier Mongin, La Peur du Vide. Essai sur les Passions démocratiques |, Seuil, Paris, 
1991. 

Vorbim despre un efect al seducţiei care a înlocuit 
argumentaţia si mobilizarea legată de valori și 
ideologii. Seducţia creează alte tipuri de dependenţă, 
alte legături şi relaţii sociale. Oamenii trec prin stări 
extreme, politica emoţională se bazează pe excitarea 
continuă a alegătorilor cu imagini si simboluri. Fanii 
politici sunt ţinuţi în priză, prin mijloacele comunităţii 
virtuale, nu sunt lăsaţi să reflecteze sau să evalueze. Ei 
trăiesc mereu tensiunea pseudo-politicii care evoluează 
zilnic în conflictul ca o telenovelă. Facebook, alături 
de televiziune, înseamnă si dispariţia spaţiului public 
clasic unde apar actori independenţi care ajută la 
evaluări ale eficienței politicii. Politica de azi trebuie 
să creeze emoții, iar dacă reușește asta, nimic nu mai 
contează. 

Trăim o dictatură a emoţiilor, nu se pot impune 
teme de discuţii, reforme sau strategii căci totul 
păleşte în faţa emoţiilor care însufleţesc totul. Pe scena 
politică evoluează doar oamenii purtători de emoţii și 
sentimente puternice. La nivel local se multiplică aceste 
relaţii emoţionale în sute si mii de dueluri si respingeri 
astfel încât totul se întâmplă în ţara noastră în funcţie de 
emoţiile politicienilor.” Dacă politica induce o formă 
de conflict, atunci ea trebuie să caute si modalităţile de 
revenire la normalitate, stabilitate si consens. De fapt, 
orice bătălie politică trebuie să urmărească mecanisme 
de consens şi starea de echilibru. Între războaiele 
generate de alegeri, politicienii trebuie să colaboreze. 
Cei care câștigă alegerile nu înseamnă că au dreptate, 
uncori se câștigă alegerile populist, nu înseamnă că pot 
schimba tot după bunul plac. Prin alegeri se câştigă 
doar dreptul de a administra ţara pentru o perioadă de 
timp, dar urmărind liniile si strategiile longitudinale 
ale unor strategii de dezvoltare stabilite transpartinic. 


50 Vasile Sebastian Dâncu, Triburile. O patologie a politicii românești de la Revoluție la 
Generația Facebook, ed. citată. 


În politică, cel care câștigă 51% nu are dreptul să ia 
totul, ar trebui să îl coopteze şi pe învins la procesul 
de decizie. Politica lui „Ciocu' mic” este un dezastru 
pentru noi, a produs doar fragmentare, subdezvoltare, 
corupţie si lipsă de performanţă. Odată ce s-a terminat 
războiul electoral, foștii combatanți devin parteneri si 
trebuie să colaboreze pentru a nu se scufunda corabia, 
pentru a nu eşua statul. 


Doar două insule de consens. 
Un consens al speranţei și unul al fricii. 
(onsensul speranţei într-un trai mai bun 


Doar două teme s-au transformat în teritorii ale 
consensului în cei 25 de ani de democraţie românească, 
fiecare dintre ele constituindu-se în adevărate aspirații 
comune, utopii chiar, la un moment dat. Acestea nu au 
fost puse niciodată în discuţie si nici nu au făcut parte 
dintre temele polemice de campanie. Tema integrării 
în UE şi cea de aderare la NATO sunt cele două 
aspirații ale românilor care au structurat orizontul de 
aşteptare în legătură directă sau indirectă cu dorinţa 
unui trai mai bun si frica de o serie de riscuri sociale. 
Într-un studiu IRFS din anul 20135, la 7 ani de la 
integrarea în UE, românii încă văd Uniunea ca având 
o semnificaţie deosebit de bogată. 

Observăm că Uniunea Europeană se află undeva 
în zona triunghiului de factori: libertate, prosperitate, 
pace, cu valori deosebit de înalte, greu de crezut că 
în România se poate ajunge la dezvoltarea unor zone 
eurosceptice. Pentru cei mai mulți dintre români, 
Uniunea Europeană înseamnă „libertatea de a călători și 
de a studia oriunde” (91%), „pace” (81%), „diversitate 
culturală” (79%) şi „democrație? (74%), concepte 


5| IRES, „După șase ani. Ce cred românii despre Uniunea Europeană”, anchetă de opinie, 

cu conotaţii preponderent pozitive. În măsură mai 
redusă, Uniunea Europeană este asociată cu „pierderea 
identităţii culturale” (47%), „mai multe infracţiuni” 
(53%) sau „control insuficient la frontierele exterioare” 
(55%). 

Aproximativ trei sferturi dintre intervievaţii din 
studiul citat apreciază faptul că România face parte 
din Uniunea Europeană (procentul celor care spun că 
este un lucru bun este în creștere de 4 procente din 
august 2012). În viziunea a 65% dintre persoanele 
incluse în eșantion, România beneficiază de pe urma 
faptului că este membră a Uniunii Europene și în acest 
caz observându-se un ușor trend ascendent. Uniunea 
Europeană le evocă celor mai mulţi dintre respondenţi 
o imagine mai degrabă pozitivă (50%), în timp ce 
pentru 21% dintre ei aceasta este una neutră. 

Percepţiile privind viitorul Uniunii Europene sunt 
marcate de acelaşi optimism în creştere: 66% dintre 
respondenţi sunt mai degrabă optimişti sau foarte 
optimişti privind viitorul Uniunii Europene. De 
asemenea, mai mulți sunt aceia care ar fi de acord cu 
faptul că adoptarea monedei unice Euro ar fi însemnat 
că România ar fi fost mai bine protejată în faţa actualei 
crize financiare şi economice (52% vs 49%). 

Optimismul ascendent se manifestă și printr-o 
evaluare semnificativ mai pozitivă a modului în care 
românii cred că ţara noastră este văzută în Uniunea 
Europeană. 39% cred că aceasta este văzută bine sau 
foarte bine (creştere de 8 procente din 2011), iar 60% 
cred că este văzută mai degrabă prost sau foarte prost. 

Cu toate că majoritatea intervievaţilor consideră 
că România este printre ultimele 5 state din UE 
(49%), există si aceia care sunt de părere că este pe 
primul loc (1%) sau printre primele 5 state (procent 
în creştere de la 1% la 4%). 30% dintre participanţii 


la studiu consideră că România se află la mijlocul 
clasamentului ţărilor din Uniune. Dacă în 2011, 20% 
dintre participanţii la un studiu similar au apreciat că 
România se află pe ultimul loc între ţările din Uniunea 
Europeană, în 2013 procentul a scăzut la 15%. Per 
total, în viziunea persoanelor intervievate, România 
pare să fi „promovat” în 2013 comparativ cu februarie 
2011. 

Un alt aspect în cazul căruia se remarcă o creştere a 
încrederii românilor în prestigiul țării în care locuiesc 
este faptul că procentul celor care apreciază că România 
ar trebui să se comporte de pe o poziţie de inferioritate 
scade de la 20% în 2011 la 8% în 2013. De asemenea, 
86% dintre participanţii la cercetare cred că România 
ar trebui să se raporteze de pe picior de egalitate în 
relaţia cu celelalte state UE, în creştere cu 12 puncte 
procentuale. Nu lipsesc nici aceia care cred că România 
ar trebui să trateze celelalte state UE cu superioritate 
(3%). 

La data studiului, peste 96% dintre intervievaţi 
au auzit de spaţiul Schengen. Dintre aceștia, cei mai 
mulți consideră că integrarea în spaţiul Schengen ar 
fi un lucru mai degrabă bun — 86%. Comparativ cu 
2011, încrederea românilor în faptul că România 
este pregătită să intre în spaţiul Schengen a cunoscut 
un salt de 9 procente. Mai mult, cu 16% mai mulți 
respondenţi consideră că Preşedintele României 
este respectat în străinătate, ajungându-se astfel la o 
proporţie de 51%. În același timp, 61% dintre aceştia 
sunt de părere că Premierul României este respectat în 
străinătate. 

Din păcate, ca si în multe alte ţări europene, 
în România peste 50% din populaţie nu prea ştie 
multe lucruri despre UE si despre cerinţele ei faţă 
de membri, partajează doar generalităţi și un fel de 
aşteptare a lui Moş Crăciun. Este nevoie de educaţie, 

de transmiterea unei culturi civice solide pentru ca 
populaţia României să devină mai activă în relaţia cu 
UE. Trebuie sprijinite organizaţiile civice care pot face 
asta, pentru că acum informaţia despre UE este doar 
apanajul unor birocraţi si unor politruci de la partide 
care direcţionează resursele spre clientela lor politică. 

În timpul unuia dintre cele două referendumuri 
pentru demiterea Preşedintelui României, 43% dintre 
cetăţenii români aderau la afirmaţia „Am sentimentul 
că nu sunt stăpân pe propriul meu destin”, deci există 
o bază psihologică în acceptarea unei dominaţii 
sau măcar conştientizarea unei supradeterminări 
pentru români, în condiţiile în care nu este vorba 
de fatalism, deoarece 85% consideră că „Oamenii 
pot schimba societatea după gândirea și voinţa 
lor”. Este un fel de neo-mioritism de la începutul 
mileniului trei. 

În România, pesimismul faţă de UE a evoluat destul 
de lent. Încă avem aşteptări de bunăstare, dar acestea 
s-au diminuat destul de mult. A rămas o aşteptare 
legitimă din partea UE, cea de diriginte, de garant 
pentru democraţie şi mersul spre modernizare. Mulţi 
se aşteaptă ca UE să nu accepte derapajele şi căderile în 
evoluţia politicii şi democraţiei, ceea ce se si întâmplă, 
evident cu privire la democraţie, cât despre economie, 
aici este mai greu să ne organizeze ei sau să lucreze ei 
în locul nostru. 

A apărut însă şi ceva nou: frica de a nu fi daţi afară 
din UE. Posibilitatea falimentului UE este luată mai 
serios în calcul și privită diferit. Unii naționaliști se 
bucură, cei mai mulţi oameni sunt îngrijoraţi deoarece 
noi am pus totul pe o singură carte, nu am avut un 
plan B”. 


52 http://www.caleaeuropeana.ro/sociologul-vasile-dancu-a-aparut-ceva-nou-frica-de-a-nu-fi- 
dati-afara-din-ue-interviu-calea-europeana accesat la 20 octombrie 2015. 


Al doilea topos al consensului: 
frica si gestiunea riscurilor 


Atunci când sociologii abordează problema riscurilor 
şi a amenințărilor, România apare ca o ţară devastată de 
frici şi de percepţia unor pericole care pândesc individul, 
comunitățile sau chiar tara în totalitatea ei, la tot pasu”. 
Preocuparea tot mai intensă a societăţilor contemporane 
pentru conceptul de risc este generată de schimbările 
sociale produse de tranziţia către era postmodernă, 
care se caracterizează prin „fragmentare culturală și 
decăderea valorilor, normelor si tradiţiilor (...) pentru 
individ aceste schimbări sunt asociate cu o intensificare 
a sentimentelor de incertitudine, complexitate, 
ambivalenţă şi dezordine, o neîncredere crescândă faţă 
de instituţiile sociale şi autorităţile tradiţionale și o 
conștientizare tot mai intensă a amenințărilor inerente 
din viaţa de zi cu zi” (Lupton, 1999, pp. 11-12). 
Abordările sociologice ale riscului merg pe ideea că între 
risc şi societate există o reciprocitate fundamentală, 
prin intermediul riscului fiind organizate si dezvoltate 
instituţiile sociale, iar societatea la rândul său impune 
ceea ce indivizii numesc risc. Din această perspectivă, 
cea mai influentă teorie recentă este cea denumită 
„societatea riscurilor” care explică modul în care factorii 
determinanţi ai societăţii contemporane influențează 
percepțiile si reacţiile individului faţă de risc, după cum 
susțin doi mari sociologi contemporani, Ulrich Beck si 
Anthony Giddens. 

Beck şi Giddens descriu riscul ca fiind un fenomen 
central pentru contemporaneitate, în funcţie de 
acesta fiind organizate şi structurate relaţiile umane 


53 Adriana Dîncu, Vasile Sebastian Dâncu, Mihaela Orban, 2014, „România înfricoșată”, în 
SINTEZA, Revista de cultură și gândire strategică, nr. 13, februarie 2015. 

şi instituţiile sociale. Nesiguranţa în ceea ce priveşte 
viitorul apropiat sau îndepărtat care caracterizează 
societatea contemporană creează premisele 
intensificării conştientizării riscurilor. Pe de altă parte 
însă, paradoxal, cu cât se dezvoltă si se rafinează 
mai mult strategiile de anticipare și management 
al riscurilor, cu atât se intensifică sentimentele de 
anxietate şi neîncredere în viitor ca urmare a limitelor 
inerente ale cunoașterii.” 

Studiile sociologice arată că în România crește 
percepţia iminenţei unor riscuri şi, paralel, se dezvoltă 
o situaţie de incertitudine și o neliniște legată de 
securitatea individuală sau posibilitatea controlului 
propriului destin. Românii dezvoltă comportamente 
adaptative care, în multe situaţii, prelungesc iluzii 
sociale prin comportament migraţional îndreptat spre 
alte ţări. Riscuri precum nesiguranța locului de muncă 
sau cel legat de şomaj sunt cele cu care ne-am obișnuit 
în ultimele decenii, dar la ele se adaugă mai nou 
terorismul, riscurile alimentare, poluarea, accidentele 
nucleare. Românii sunt tot mai speriaţi de traficul și 
consumul de droguri sau de riscul unui război în zonă. 
România este percepută ca o ţară nesigură, cu cetăţeni 
speriaţi, care pe termen scurt se confruntă cu riscul 
unui război, iar pe termen lung și mediu, cu riscul unei 
crize economice cronicizate. Într-un studiu sociologic 
realizat în 2011 de către IRES%, în perioada 20-22 
aprilie 2011, având ca scop identificarea atitudinilor si 
percepţiilor publice privind participarea României la 
scutul antirachetă american, NATO este o organizaţie 
despre care au auzit 98% dintre respondenţii incluși în 
eşantion, iar percepţia despre NATO este una pozitivă, 
oamenii având preponderent o părere bună (66%) 


55 Adriana Dîncu, Vasile Sebastian Dâncu, Mihaela Orban, 2014, op.cit. 

sau foarte bună (10%) despre această organizaţie. În 
plus, 87% din populaţia supusă studiului afirmă că, 
în momentul de faţă, România este membră NATO. 

În general, românii tind să considere relațiile 
României cu celelalte state membre NATO ca fiind 
bune (67%). Prin extensie, 70% dintre respondenţi 
sunt de părere că prezentele relaţii ale României cu 
Statele Unite ale Americii sunt bune. 7% dintre 
participanţii la studiu consideră că acestea sunt foarte 
bune, iar majoritatea respondenţilor care au luat parte 
la acest studiu au o părere bună (67%) sau foarte bună 
(17%) despre Statele Unite ale Americii. 

Românii sunt de acord cu participarea țării la 
scutul antirachetă, însă se tem că acest lucru ar 
putea duce la deteriorarea relaţiilor cu Rusia și ar 
creşte riscul de atacuri teroriste. Cu toate acestea, în 
opinia a 23% dintre subiecţii sondajului, securitatea 
militară a României este „foarte scăzută”, alți 40% 
considerând că aceasta este „destul de scăzută”. Două 
treimi dintre români au auzit de scutul antirachetă, însă 
doar o treime dintre subiecți ştiu despre participarea 
României la acest proiect. 42% dintre români nu se simt 
în siguranţă, mai arată studiul IRES, în timp ce 52% 
se arată, în general, mulţumiţi și destul de mulţumiţi 
de siguranţa individuală. Cei mai satisfăcuţi de acest 
aspect sunt transilvănenii si bănăţenii (60,5%), iar cei 
mai nemulţumiţi sunt moldovenii (47,5%). 


Un experiment al rițualizării consensului. 
Pactul de coabitare Victor Ponta-[raian Băsescu 


Coabitarea a devenit un termen cu cetățenie 
politologică pornind de la practica politică franceză si 
desemnează situaţia în care actori politici cu ideologii 
diferite ajung la un consens care presupune participarea 
la o guvernare comună. În România, termenul de 

coabitare a apărut cu referire la o situaţie de colaborare 
dintre Premierul României si Preşedintele țării, situație 
care a stopat pentru câteva luni un conflict care dura 
de câţiva ani si care risca să blocheze total viaţa politică 
internă, dar si să producă daune în relaţiile externe ale 
României. În mijlocul acestui război, cei doi combatanți 
se angajează la semnarea unui acord pe care Premierul 
îl desemnează ca fiind de colaborare interinstituțională, 
şi nu de coabitare, coabitarea fiind un termen cu o 
încărcătură mai puternică, un aranjament de moment 
între forțe politice. Insolitul acord cuprindea linii de 
conduită în relaţiile dintre cele două instituţii, dar și 
între personajele care ocupau cele două funcţii. Au 
reuşit să facă mare notorietate indicaţiile de adresare 
care, se spunea în document, nu este permis să conţină 
nume de animale. Într-o lucrare de doctorat având 
ca temă ritualizarea conflictului, încă nepublicată, 
Mădălina Zamfiroiu a analizat rolul şi funcţionarea 
acestui pact, arătând că modalitatea sa de construire 
respectă toţi pașii modelului neconflictual de atingere 
a consensului, caz în care se pleacă de la problema 
publică ce se transformă în acţiune publică. 

Rezultatele unui sondaj IRES din perioada 21-24 
august 2012” arată percepţia publică după care relaţiile 
cu celelalte state reprezintă o valoare socială importantă 
a societăţii românești, astfel că desele scandaluri dintre 
Preşedinte si Premier se presupunea că afectează 
acceptarea României în spaţiul de securitate Schengen 
şi că ar putea deteriora mecanismele democratice din 
România, ceea ce antrena frica de a fi izolaţi în Europa 
şi de a pierde fonduri europene. 

Văzând importanţa pe care românii o dau apărării 
valorilor, ambii actori politici implicaţi încearcă să 
folosească acest capital în favoarea lor. Traian Băsescu 


5] IRES, „Percepții privind agenda publică a lunii august”, anchetă de opinie, CATI, 1.514 
respondenţi, 18 +, 21-24 august 2012, marjă de eroare: +2,5%. 


este primul care justifică semnarea acestui pact prin 
urmărirea interesului public în sensul recredibilizării 
României în ochii partenerilor occidentali și sunt 
întreprinse gesturi simbolice de tipul celui prin care, 
la Summitul European din 13-14 decembrie 2012, 
înmânează liderilor statelor si instituţiilor europene 
copii ale Acordului semnat cu premierul Victor Ponta, 
arătând retoric că românii reușesc să isi rezolve singuri 
problemele interne, aşa cum spuneau şi sondajele de 
opinie din acea perioadă. Mai târziu si Victor Ponta a 
vorbit despre relaţia cu „străinătatea”, dar el a făcut asta 
în momentul cânda denunțat această înţelegere (august, 
2014): „lipsa de valabilitate a pactului de coabitare 
va avea ca efect faptul că orice relaţie instituţională 
a Guvernului şi, probabil, a Parlamentului cu Traian 
Băsescu ca persoană încetează, iar partenerii europeni 
şi americani vor înţelege că au fost manipulaţi”, declară 
Premierul, conform Mediafax. Traian Băsescu a 
procedat la fel vorbind despre partenerii internaţionali 
ca motiv fundamental pentru acţiunile sale pacifiste, 
care păreau că îi dăunează brandului de luptător, deci 
trebuiau respectate cu atât mai mult. În timpul acestei 
operaţiuni de fabricare a unui consens artificial sunt 
uşor de izolat toate mecanismele consensului descrise 
de Schiff (2003): construirea identității, individuatia, 
definirea, codificarea, ierarhia cunoașterii, sublimarea şi 
distragerea atenţiei. Să analizăm pe scurt doar câteva. 
Construirea identităţii se face prin crearea de cadre 
unificatoare dintre limbaj, categorizări, ideologii şi 
politică. Astfel, ambii combatanți definesc situaţia și 
atmosfera prin categorizări puternice unul la adresa 
celuilalt (Premierul îl numește pe Preşedinte constant 
mincinos, iar Preşedintele vorbeşte despre Premier ca 


58 http://www.mediafax.ro/ politic/ponta-renunta-la-pactul-de-coabitare-cu-basescu- 
scrisoarea-premierului-raspunsul-lui-traian-basescu-l3047915 accesat la 20 octombrie 2015. 


59 L.R. Schiff, Informed Consent. Information Production and Ideology, The Scarecrow 
Press, Lanham, Maryland and Oxford, 2003. 


= 


Vasile $ebastian Jâncu 


0 


= 


Lungul drum al căutării consensului politic 


despre un p/agiator), în timp ce semnarea Pactului vine 
ca o soluţie salvatoare relaţiilor României cu alte state. 

Acest mecanism de consens, artificial construit, este 
de fapt o formă de ritualizare a consensului (S. Cottle, 
20065), adică fenomene media care au ca menire 
menţinerea şi păstrarea unor solidarităţi colective cu 
ajutorul simbolismului si cu ajutorul unor procedee 
de ritualul mediatic: panica morală, evenimente media 
celebrate, evenimente media contestate, dezastre media, 
scandaluri mediatizate şi crize publice mediatizate. 
Participarea media la fiecare act al acestui eveniment 
care a durat câteva luni, etapizarea evenimentului 
prin schimburi verbale agresive dintre cei doi actori 
politici, construcţia ideologică prin definirea situaţiei 
în cadrul unei etichete de patriotism (cei doi renunţă 
din patriotism la conflictul politic!) au fost mecanisme 
principale ale unei proceduri de manufacturare a 
consensului sau, altfel spus, de construcţie a unui 
consens artificial, care nu porneşte de la clivaje reale 
din mentalitatea sau imaginarul colectiv al societăţii 
româneşti de acum. 

La final, când cei doi renunță, Premierul pornind 
spre candidatura de Preşedinte, iar Preşedintele 
revenind în cărţi ca actor legitim care reprezintă 
interesele României, efectul ideologic fusese realizat, 
publicul fiind convins că, în aceste luni, coabitarea 
Preşedintelui cu Premierul a influențat relaţiile 
României cu statele europene în viziunea a 73% dintre 
intervievaţi, cei mai mulți dintre aceștia considerând 
că această influenţă a fost una pozitivă (58%).! 


60 Simon Cottle, „Mediatized Rituals: Beyond Manufacturing Consent”, în Media, Culture & 
Society, 28(3), 2006, pp. 411-432. 

Final. [Je ce nu avem mecanisme de consens 
şi nici cazuri 


Deşi avem 25 de ani de istorie zbuciumată, ne 
întrebăm de ce nu apar în România conflicte si clivaje 
care să forţeze procese de stabilire a consensului, 
conflictuale sau neconflictuale. Explicaţia este aproape 
consonantă cu întrebarea pe care de multe ori o 
primesc de la jurnaliştii care se întreabă legitim de ce 
nu sunt mișcări sociale de amploare în România, chiar 
dacă în sondaje lumea este nemulțumită. Este greu 
de dat o singură explicaţie. Cred că este vorba despre 
convergenţa unor factori sociali destul de complecși, 
rezultând câteva explicaţii care ţin de cadrul social 
general. Masele sunt, în general, pasive. Pentru 
a avea mișcări serioase de masă ar trebui să avem o 
structură socială în care să se manifeste ceea ce în 
sociologie numim clivaje. Adică să existe posibilitatea 
ca oamenii să se diferenţieze destul de clar, să aibă 
conștiința apartenenţei la o categorie și, de aici, având 
conștiința diferenţelor, să treacă la protest ca acţiune 
colectivă. Dar, în societatea de astăzi, capitalismul este 
mai subtil, dezvoltă ideologii care ascund diferenţele 
dintre oameni, se spune că nu mai există clase sociale, 
iar oamenii nu mai înţeleg nici relaţiile de dominare si 
nici raporturile de clasă. Se spune că au murit clasele 
sociale si este adevărat că ele nu se văd clar, deoarece 
s-a schimbat și natura muncii în acest tip de capitalism 
târziu: nu mai există marile întreprinderi cu zeci de 
mii de muncitori, acum majoritatea indivizilor activi 
lucrează în terțiar, în formaţiuni mici, unii aproape 
izolaţi. În fine, sindicatele sunt tot mai slabe, au tot 
mai mică forţă de mobilizare, iar partidele nu mai 
reprezintă categorii clare, sunt tot mai populiste si se 
poziţionează cât mai spre centru pentru a lua voturi 

de la toate categoriile de alegători. Transformările din 
natura muncii şi cele ale substanţei partidelor explică o 
parte a demobilizării din zilele noastre. Unii sociologi 
recenți spun că nu mai avem clivaje economice, că se 
schimbă și identitățile, iar mișcările sociale sunt doar 
expresia unor clivaje culturale, schimbându-și forma 
astfel încât totul se transformă nu în proteste angajate 
de ideologii puternice, de atitudini stabile, ci ele devin 
mai mult agregări emoționale. Mişcările de tip occupy 
resping, liderii de frica de a nu fi deturnate sau de a nu 
exista posibilitatea „cumpărării” liderilor, prin urmare, 
s-a demonstrat că acest tip de mișcări nu pot dezvolta 
o strategie pe termen lung în absenţa liderilor. În fine, 
un ultim factor: guvernele au devenit mai populiste, 
iau măsuri rapide şi nu așteaptă să se acumuleze 
tensiune. Mişcările sociale devin tot mai vizuale, în 
epoca televiziunii, cei care participă la spectacolul 
contestării vor să producă mai ales emoție si impresie. 
Orice contestare devine spectacol; îmi amintesc că 
un jurnalist francez a văzut o manifestaţie împotriva 
Guvernului Boc, în Piaţa Victoriei, în care toată lumea 
era veselă și dansa pinguinul. Omul nostru, de formaţie 
inginer, nu a înţeles nimic. Dacă era filosof, ar fi citit 
paginile unor sociologi sau filosofi francezi care spun 
un lucru interesant: în prezent şi contestarea a devenit 
un ceremonial public, un ritual. 

Trăim o cultură a simulacrului unde si protestul 
s-a desubstanţializat. Dar putem analiza si alte cauze. 
Scăderea încrederii în ceilalți si tranziţia spre un 
individualism — egoist este cel mai important fenomen. 
Atunci când oamenii riscă să protesteze, trebuie să aibă 
şi un pic de altruism și cel puţin un pic de încredere 
că şi alţii vin alături, că se apără reciproc, că nu sunt 
lăsaţi singuri dacă vine potera si îi ia la bastoane sau 


îi bagă în dubă, cum a păţit-o site-ul de cultură”. 
Există o apatie a românilor faţă de proteste care a fost 
dobândită. Revoluţia din 1989 a arătat dimensiunea 
unui activism în condiţii tragice, dar după Revoluţie 
am dobândit un fel de pasivism care are mai multe 
dimensiuni cercetate sociologic, oamenii considerând 
că ceea ce fac ei nu contează în ecuaţia generală, că are 
o pondere prea mică în ansamblu. Este un fenomen 
aproape normal si este facilitat comportamentul de 
free-rider, specific celui care preferă să nu se bage, căci, 
dacă protestul schimbă ceva, şi el va fi beneficiar, dar 
fără a plăti si costurile sau fără a fi expus la riscuri. Apoi, 
oamenii consideră că ceea ce cred ei nu contează pentru 
politicieni, că problemele lor nu sunt importante 
pentru cei care conduc ţara. Această a doua dimensiune 
se bazează, în mare măsură, pe realitate. Politicienii se 
raportează foarte rar, poate doar în campanie, la ceva 
care este agenda publică, agenda cetăţeanului. Această 
pasivitate a cetăţenilor este caracteristică si pentru 
o cultură civică slabă, cum este cea din România de 
astăzi, în tranziţie, aflată în stadiu incipient. Suntem 
o naţiune tânără si, în plus, am avut puţine perioade 
de libertate pentru a exersa civismul, angajamentul și 
protestul. Este si lipsa liderilor o explicaţie, inexistenţa 
unei elite reformatoare, care să polarizeze energiile, 
care să mobilizeze, nu poate cataliza nici protestul si 
duce la acest tip de demisie socială. 

Rețelele de socializare au si rol pozitiv, dar şi unul 
negativ pentru ieşirea în stradă. Este adevărat, studiul 
sociologic al acelor żwitter-revoluții (prima fiind în 
Republica Moldova, în 2009) arată că reţelele aduc 
cea mai rapidă comunicare politică, deci o capacitate 


62 http://adevarul.ro/news/eveniment/cum-iau-jandarmii-la-misto-luati-site-ul-cultura- 
bagati-l-duba- |_50ad60947c42d5a6639401fc/index.html accesat la 20 octombrie 2015. 

fantastică de difuziune a contestării. Si acţiunea 
colectivă este influenţată instrumental si prin oferirea 
unui suport facil. Există si o direcţie simbolică dată de 
facilitatea identificării colective, dar și una cognitivă 
— informarea si sensibilizarea la o cauză. Organizarea 
este mai rapidă si îi poate integra pe cei care sunt 
singuratici si apatici, cei care nu participă la grupuri 
faţă în faţă. 

Dar apar si slăbiciunile mobilizării on-line și cea 
mai importantă cred că este cea că nu se formează 
aici identități stabile, ci instabile, care dispar când 
individul iese din reţea. Facebook și celelalte reţele pot 
fi modalităţi suplimentare de control al politicului. Să 
nu uităm că atunci când televiziunile devin partinice si 
nu mai respectă nicio regulă deontologică, atunci când 
politicienii bazaţi pe marketing isi creează grupuri 
mari de susţinători la alegeri sau înainte de alegeri, 
când folosesc metodele cele mai moderne pentru a 
manipula populaţiile și segmentele electorale, această 
modalitate de cenzură a politicului este una absolut 
nouă. 

Paradoxal este că cei care protestează din când în 
când în România sunt un grup format din grupuscule 
diverse, care acceptă până la urmă în a fi unite de o 
emoție, mai degrabă, si nu de un contract social pe 
termen lung. Este o generaţie circumspectă, ca să 
spunem așa. Dacă ne uităm în sondaje, vedem că nu 
au încredere în stat, nu au încredere foarte mare nici 
în celălalt. Este o generaţie dezamăgită. Dar capabilă 
să acţioneze punctual în momentul în care un drept 
al individului este încălcat. Apoi, cred că este vorba 
de un nou tip de a simţi comunitatea sau interesul 
comunitar și interesul naţional. Nu mai devine un 
interes abstract, politic, istoric; este vorba de un 


interes care, în fapt, este o sumă a intereselor mele 
personale mai degrabă, a intereselor mele ca individ, a 
drepturilor mele ca individ. De 200 de ani în România, 
statul român caută mereu să îndeplinească un obiectiv 
politic, despre acesta este vorba tot timpul: unitatea 
naţională etc., am urmărit numai obiectivul politic, 
nu am făcut nimic pentru social, nimic serios pentru 
economie — excepţie făcând, pe vremea lui Ceauşescu, 
însă cele de atunci erau proiecte aberante comuniste 
care nu ţineau cont de om. Consider că aceasta este 
o caracteristică interesantă a acestei generaţii. Este o 
generaţie flashmob, o generaţie care se adună în jurul 
unei emoţii, dar nu are un contract social stabil, cum 
suntem noi, cu contracte tradiţionale, moştenite prin 
educaţie. Este un contract pe durată determinată. 
Un fel de — cum spune sociologul francez Michel 
Maffesoli — neotribalism politic. Am descris acest 
aspect în volumul Triburile, unde am arătat că oamenii 
ies în stradă şi fac un fel de elogiu raţiunii sensibile, 
nu tipului de cartezianism social pe care îl cunoșteam 
noi de la Descartes sau de la Rousseau, prin contractul 
social. Este o vârstă, o perioadă în care acest grup 
resimte o puternică insecuritate pentru ei şi pentru 
familiile lor si caută o soluţie insecurităţii generalizate. 

Mass-media, mai ales televiziunea, este un amplificator 
emoțional, ajută creşterii rapide a unei emoții mai ales 
când apare fenomenul convergenței media, situație în 
care diferitele tipuri de media se amplifică una pe alta, 
televiziunea poate deveni cutie de rezonanță pentru 
Facebook sau invers. Credem că pentru revolta de la urne 
la turul Í si II al alegerilor prezidențiale din noiembrie 
2014, Facebook, fără televiziune şi telefonie mobilă, ar f 
avut o mult mai redusă contribuţie la inflamarea afectivă 
contra candidatului Victor Ponta, responsabil pentru 

administrarea defectuoasă a alegerilor în diaspora, fapt 
interpretat ca fiind o blocare a exercitării unui drept. 
Cele trei canale amintite formează astăzi o transmedia, 
generează o cultură hibridă de convergență, de fapt, o 
adevărată fabrică de contestare (jamming culture) ce 
poartă împotriva politicii clasice o adevărată guerilla 
semiotică. 

Media are un rol important aici deoarece, așa cum 
constata si Paul Virilio, sentimentul de frică este amplificat 
de media, întrucât milioane de oameni pot trăi sincronic 
aceeași emoție. „Bomba informatică” este mai puternică 
decât cea nucleară deoarece propagă emotie la scară 
globală si poate crea panică, o comunitate suferindă a 
emoției. Trecem astfel de la o democraţie a opiniei la una 
a emoției, acest lucru poate că explică foarte bine valurile 
de intoleranță şi violență atitudinală si verbală care au 
cuprins retelele în campania electorală pentru alegerile 
prezidențiale din România. 


Drumul României spre descoperirea consensului 
este foarte lung. Încă nu a ajuns la capăt. Este o 
experienţă care nu a creat practici sociale și politice, 
câmpuri de negociere și conflict sau soluţii și proiecte 
publice. Deocamdată, doar visul spre o viaţă în 
bunăstare și fricile, sentimentul de insecuritate, au 
creat două insule de consens, într-un război politic 
continuu, cea a aspiraţiei spre UE și cea a dorinţei 
de a sta sub umbrela NATO. Un estuar euroatlantic, 
un istm al speranţei în solidaritatea lumii cu noi. = 

Mutatii politice, 
politica-mutant și războiul 
nesfârșit al politicienilor 


s spun mereu că, dintotdeauna, conflictul 
este normal si co-substanţial politicului. Dar, 
la noi, o patologie a conflictului a virusat societatea 
foarte grav. Tensiunile sociale şi marile conflicte de 
interese trebuie duse în Parlament sau în instituţiile 
democraţiei locale si rezolvate prin dezbatere, 
competiţie şi vot. Dar suferim în politica românească 
de o patologie a excesului, dublată de o adicţie de 
conflict. Strategiile de conflict, nu cele de cooperare, 
reprezintă regula în politica românească. Parcă este 
o dependenţă de violenţă, o adicţie de adrenalină, 
dopamină, serotonină. Ca si adicţia de jocuri de 
computer, comportamentul adictiv față de conflict dă 
o puternică emoție si implicare personală, un surplus 
de emoție şi un fel de surogat de realitate. Violenţa 
politică si conflictul sunt importante si pentru că 
stimulează o anumită solidaritate şi pot ţine loc de 
proiecte politice. În ultimele campanii electorale 
tensiunea este paroxistică, iar politicienii noștri devin 
competenți... cel puţin în înjurături. 

Violenţa în politică vine de peste tot. Haideţi să ne 
uităm la ceea ce se întâmplă cu televiziunile de azi, 
altădată gazde primitoare pentru înfruntarea politică. 
Televiziunea nu mai dezbate, ea face convocare unor 
miniştri si acuză, face procese, ia decizii în locul 
lor, îi ameninţă în direct. Am văzut miniștri presaţi 


să răspundă în direct, să promită ritualic, să jure că 
mâine vor lua decizia. Asta înseamnă o scurtcircuitare 
şi o eliminare a publicului din triada opinia publică- 
jurnalist-politician. Jurnalistul vorbeşte în numele 
opiniei publice, dar de fapt orchestrează interese ale 
patronatului, în multe cazuri. 

Scena politică de astăzi din România este o 
prelungire a studiourilor televiziunilor de ştiri. Nu mai 
avem scena politică, metafora ar trebuie să fie studioul 
politic. Au dispărut discursurile politice magistrale, 
atât din Parlament, cât si din campanii electorale. 
Politicienii sunt la televizor tot timpul. Cei care 
merg, în fiecare seară si vorbesc despre politică ajung 
de multe ori foarte sus în partidele lor. Poţi să nu fi 
spus nicio idee importantă în viaţa ta, la televizor eşti 
cunoscut și considerat un matador. Scena înseamnă 
că măcar aveam actori politici, mai buni sau mai 
proşti, ca la teatru. În televiziune se amestecă mereu 
kitschul cu vulgaritatea, înjurătura cu scandalul, iar 
ceea ce rezultă se măsoară cu people meter, nu cu rigla 
adevărului sau bunul-simţ al raționalităţii. În mare 
măsură, televiziunile au înlocuit Parlamentul si, poate, 
câteodată, în ultimii ani, chiar şi Guvernul. Lucrul cel 
mai periculos este că televiziunea înlocuiește spațiul 
public, ţine loc de spaţiu public. După 1990, spaţiul 
public s-a deschis brusc. Acum pare că s-a închis, dar 
nu l-a închis cenzura, ci televiziunea de știri. 

Soluţia: politica viitorului trebuie să iasă din acest 
cerc vicios al violenţei si războiului inutil, a venit 
momentul să nu mai credem în şmecherii, în minuni, 
în victoria politică cu orice preț, ci să gândim un 
proiect de societate si să-l punem în practică. Să ieşim 
din electoralismul politic în care este cufundată toată 
clasa politică si să arătăm că poate face ceva pentru 
oameni. Asta e tot! Nu se poate face asta doar împotriva 
celorlalți actori politici, ci împreună cu ei. Eşti puternic 

şi poţi arăta asta mai ales prin generozitate și depășirea 
limitelor individuale. Trebuie să înţelegi un lucru: 
opinia publică este schimbătoare, este un animal fricos 
care-i urmează doar pe cei puternici. 

Sunt de părere că războiul politic trebuie activat 
doar în campanie, că în restul timpului este nevoie de 
comunicare între putere si opoziţie, indiferent cât de 
solidă este majoritatea parlamentară. E adevărat, se 
poate crede că cel care câştigă alegerile are dreptate, 
dar nu este așa. Opoziția are rol de a cenzura, dar 
poate să contribuie la marile proiecte cu punctul ei 
de vedere, cu viziunea ei. Este un semn de sănătate 
politică căutarea consensului si aplicarea principiului 
forței conferite de vot cât mai puţin. Cu atât mai mult, 
este o crimă să se continue războiul politic implicând 
instituţiile statului român, într-o perioadă de criză, 
când statul român este şi-așa destul de sărac și de slab. 

Politica se schimbă dramatic în aceşti ani, dar nu ne 
dăm seama pentru că suntem parte a acestei schimbări. 
Avem o adevărată deșertizare ideologică, atât pe stânga, 
cât și pe dreapta. Electoratul nu mai este simplu de 
definit prin parametri ideologici, practic nu mai este 
un bazin electoral în sens clasic. Cred că vorbim mai 
mult de fani politici, şi nu electorat în sensul clasic. 

Din perspectivă ideologică, partidele și programele 
lor se diferenţiază tot mai puţin, apar tot mai mult 
grupuri de partizani și simpatizanți ai unei vedete 
politice. Dispare atenţia privind eticheta politică, 
iar spaţiul alegerii este dominat de o mare confuzie 
privind apartenenţa ideologică sau doctrinară a 
liderilor competitori. Disputele se personalizează și 
vechile dezbateri politice sau electorale devin acum 
un soi de dueluri între personajele politice, adevărate 
turniruri, uncori fără legătură cu valorile politice sau 
tradiţia doctrinară. 


Politica fanilor este diferită: se bazează pe 
industria vizibilităţii, are congrese politice care au 
doar importanţă ca ritual, sloganele nu sunt acţionale, 
caută doar să fixeze stări emoţionale. Pentru fanii- 
electori iluzia alternează cu decepţia, dar aceste stări 
contradictorii nu demobilizează. Sunt stări normale 
şi efecte ale seducţiei care a înlocuit argumentaţia și 
mobilizarea legată de valori si ideologii. 

Revenind la televiziune, mai regăsim un fenomen 
interesant: spaţiul public a fost înlocuit de ceea ce 
numim, sociologic, comunități parţiale, interese 
private de business, interese politice sau chiar 
religioase, culturale. Chiar și biserica și-a creat un 
spaţiu mediatic propriu, care nu comunică cu celelalte 
spaţii, ci este un spaţiu enclavizat. La fel se face si 
politică acum si acesta este un lucru grav, căci nu mai 
există mediere; avem bucăţi de societate în direct, fără 
mediere. 

Trăim iluzia că mediatizarea poate suplini 
medierea, dar este o mare greșeală! Spaţiul social este 
tot mai neomogen, dispar instanţele de legitimare și 
dispar criteriile. Dispar ierarhiile şi dispar valorile. 
Accesul în spaţiul public este nemediat si imediat! În 
loc de experţi sau instanţe tradiţionale de legitimare, 
avem o democraţie instantaneistă vulgară, cinică si 
coborâtoare spre nivelul cel mai de jos al gustului 
public. Asta îi face si pe politicieni să creadă că totul 
este permis, că nimic nu este mai important decât 
ratingul sau procentul din sondajul de opinie. După 
o seară de zapping, putem vedea chipul schimonosit 
al României de azi și aceasta este imaginea adevărată. 

Apare o schimbare majoră în cultura contemporană, 
o criză socială de identificare sau, cum spune marele 

sociolog francez Michel Maffesoli%, o criză identitară 
în care valorile s-au schimbat radical, trecând de la 
cultura datoriei, la o cultură a identificării emoţionale 
şi la un nou tip de agregare în reţele sociale sau grupuri. 

Electoratele sunt triburi politice. Cetăţenii 
își schimbă modalitatea de percepţie a societăţii si 
politicii. Triburile postmoderne, definite de Maffesoli, 
nu mai respectă contractul social tradiţional, oamenii 
nu se mai grupează în partide sau structuri partizane 
în funcţie de ideologii, ci în mare măsură în funcţie 
de sensibilităţi, emoţii, afecte. Discursurile politice se 
bazează pe construcţii discursive ale emoţiilor utilizând 
mijloace de semnificare extrase din domeniul clasic al 
retoricii precum: un lexic specializat al emoţiilor şi al 
afectelor, scenarii prototipice. 

În lucrarea mea Mitologii, fantasme si idolatries* 
am încercat să arăt că intrăm într-o societate aflată 
sub semnul mitologiilor, al emoţiei și fantasmelor, 
al idolatriilor, unde momentele de rupere a curgerii 
şi a fluxului de imagini au înlocuit fluxul de 
informaţii, pentru a ne putea regăsi împreună, măcar 
pentru câteva secunde. Pentru comercianţi si noii 
propagandişti oamenii devin segmente de piaţă cărora 
li se prescriu reţete publicitare, iar seducţia este regula, 
nu argumentarea. Confuzia sentimentelor, emoţiilor 
sau idealurilor este omniprezentă, informarea este 
confundată cu comunicarea, iar adevărul, cu realul 
expresiv, construit prin imagini și sunet. 

Publicul s-a schimbat, nu mai caută informaţia, 
deja caută emoţii din ce în ce mai puternice si tot 
mai puţine explicaţii. Atitudinea publicului cu privire 
la spectacolul ştirilor este una de genul identificării, 


63 Michel Maffesoli, Le Temps des tribus. Le declin de l'individualisme dans les sociétés 
de masse, Meridiens-Klincksieck, Paris, Reed. (1991), Le Livre de Poche, Paris, 1988. 


64 Vasile Sebastian Dâncu, Mitologii, fantasme și idolatrie, RAO, București, 2011. 


a participării la eveniment. Însă acest sentiment al 
participării duce la iluzia unei înţelegeri spontane, 
făcând să dispară intenţia cognitivă şi dorinţa de a 
cunoaște, dar și spiritul critic sau analiza. 

Trăim o dictatură a emoţiilor, nu se pot impune 
teme de discuţii, reforme sau strategii căci totul 
păleşte în faţa emoţiilor care însufleţesc totul. Pe scena 
politică evoluează doar oamenii purtători de emoţii 
şi sentimente puternice. Năstase îl urăște cu Băsescu 
după ce l-a bătut în campanie. Iliescu este supărat 
pe Băsescu pentru că nu iniţiază dezbaterea despre 
Revoluţie, lustraţie sau mineriade, Băsescu îl urăște pe 
Tăriceanu pentru că acesta nu şi-a dat demisia când a 
promis. Ponta îl urăște pe Băsescu pentru scandalul 
plagiatului, Băsescu nu îl suporta pe Ponta pentru ca 
l-a suspendat. La nivel local se multiplică aceste relaţii 
emoţionale în sute și mii de dueluri și respingeri, astfel 
încât totul se întâmplă în ţara noastră în funcţie de 
emoţiile politicienilor. 

Emoţia şi sentimentul sunt singurele motoare 
care mișcă scena politică, singurele care alimentează 
şi ghidează acţiunea politică si activitatea celor mai 
multe instituţii ale ţării noastre. Orice drama socială 
îi impresionează pe politicieni doar atât cât durează 
spectacolul de televiziune al vreunui caz spectaculos. 

Politica a devenit o telenovelă cu nesfârșite 
episoade. Trecem de la un episod la altul, vine 
noaptea şi a doua zi viaţa politică va fi impresionată 
de altceva. În urma acestei emoţii nu rămâne nimic, 
totul se uită si a doua zi o luăm de la început. Baia 
de mulțime tradiţională a fost înlocuită cu baia 
de mulțime electronică, pe Facebook sau Twitter. 
Pixelul albastru a creat o nouă realitate. Este mai 
igienic, mai uşor de întreţinut și nu ai nevoie de sosie. 
Se pot ocupa consilierii şi mulțimile de postaci de la 

partid. Acolo intră doar cine vrei, nimeni nu poate 
arunca cu cerneală din mulțime. Acolo se pot afirma 
fidel singurele lucruri durabile din politica de azi, adică 
emoțiile conducătorilor. Ele rămân ca să structureze 
viața şi dezbaterea politică, precum ne-a arătat 
învăţătoarea din clasa a treia că se mişcă pilitura de fier 
după câmpul magnetic. Emoţiile conducătorilor sunt 
criterii si far călăuzitor, tin loc de programe si politici. 
În funcție de ele se fac alianțe, guverne și coaliții. Ca 
şi bunăstarea conducătorilor, mai importantă decât 
bunăstarea naţiunii, emoția conducătorilor devine 
doctrină și program politic și se transmite la cei de jos 
mai ceva ca focul prin prerie. Înlocuim rațiunea cu 
emoția si pe specialişti cu fete frumoase sau cu tineri 
imberbi. De aceea, dictatura emotiei în politică nu 
poate decât să privilegieze efemerul, instantaneitatea, 
clipa, durata, forma, și nu fondul. 

În politica de azi, emoția învinge si umileşte 
raţiunea în fiecare zi. În aceste condiţii chiar 
şi publicul este educat încet-încet să ceară doar 
telenovelă politică, şi nu proiecte politice serioase sau 
rezultate palpabile. Înțelegem campania electorală ca 
spectacol emoţional în care aproape totul este permis, 
dar în restul timpului oamenii politici ar trebui să se 
ocupe de administrarea societăţilor. Să caute soluţii, să 
meargă înaintea comunităţilor pentru a descoperi căi 
noi spre bunăstare sau măcar soluţii durabile la crizele 
tot mai dese. Oamenii politici trebuie să fie cei care 
conduc societăţile spre descoperirea unor sensuri si 
direcţii de dezvoltare. Ei trebuie să încerce să înţeleagă 
viitorul şi să-i tragă si pe ceilalți după ei. În schimb, 
majoritatea celor de succes în România se luptă pentru 
o notorietate obţinută cu orice preţ, pentru prezenţe 
televizuale fără mesaj, cu mimarea îngrijorării, zâmbete 
cât mai multe si privitul cât mai des spre camera unde 


se aprinde becul roșu. Cotropiţi de emoţii, vânzători 
de sentimente, simulând afecte, supuși dictaturii 
publice a emoţiei, oamenii politici români au pierdut 
deja sensul politicii. Aceasta este cea mai mare pierdere 
şi marea deşertificare morală din politica de azi. 

Acum vreo cincisprezece ani, la apariţia Internetului 
ca mediu accesibil tuturor se credea că vom putea atinge 
idealul atenian al democraţiei directe. Credeam cu toții 
Că va creşte participarea politică, informarea va exploda 
şi conștiința civică va schimba comportamentele, au 
apreciat unii, politicienii vor fi cenzuraţi si evaluați 
mai bine, au spus alții. Primele măsurători şi unele 
fenomene derivate din această întâlnire a politicii 
cu Internetul i-au entuziasmat pe mulți sociologi: 
militantismul politic pe reţelele de socializare a prins 
rădăcini si chiar a coborât în stradă prin flashmob-uri 
sau prin revoluţii twitter-izate. 

Cercetările din ultimii ani au observat că tehnologia 
duce la o subiectivizare autonomizantă în care 
individul trăieşte iluzia ieșirii din structura relaţiilor 
de putere, dar, pe de altă parte, devine tot mai izolat 
social si tot mai puţin activ în societatea civilă. Dincolo 
de critici sau alte unghiuri de tratare, ce este clar este 
faptul că s-a schimbat contractul de comunicare dintre 
politicieni si public, chiar și dintre partide si public. 
Prin comunicarea lejeră şi preponderent emoţională, 
oamenii politici care comunică pe reţele schimbă 
contractul de comunicare printr-un simulacru al 
intimităţii, al lejerităţii, al spontaneităţii dublate de 
sinceritate. 

Politica pe Facebook primeşte caracteristicile 
canalului, cum spunea Marshall McLuhan, „media este 
mesajul”. Oamenii activi în site-urile de networking 
social trăiesc în societatea în reţea, definită astfel de către 

Manuel Castells. Potrivit acestuia, „spaţiul şi timpul 
sunt coexistente în natură şi în societate. În teoria 
socială, spaţiul poate fi definit ca suportul material al 
practicilor sociale de împărţire a timpului. Dezvoltarea 
tehnologiilor comunicaţionale poate fi înțeleasă ca 
decuplarea dintre contiguitate şi împărţirea timpului. 
Spaţiul fluid se referă la posibilitatea tehnologică și 
organizaţională de a practica simultaneitatea fără 
contiguitate. Majoritatea funcţiilor dominante din 
societatea în rețea (pieţe financiare, rețele de producţie 
transnaţionale, reţelele mediatice, formele de guvernare 
globală interrelaţionate, mișcările sociale globale) sunt 
organizate în jurul spaţiului fluid”. 

Susţinătorii îi asigură liderului un confort afectiv, 
iar acesta tinde să-i răsplătească, devine sensibil si, în 
ocazii de cumpănă, caută să fie sincer cu ei, să le testeze 
reacţia. Pe Facebook se fac noile băi de mulţime, iar 
politicianul este deja alt om. Uneori, vrea să arate că 
este altul, că adevărata lui esență nu este dorinţa de 
putere, ci umanitatea trăită plenar. Am scris anterior că 
efectul de Facebook deschide o nouă eră politică. Adică 
mergem spre o politică psihedelică. Avem un adevărat 
catharsis, o reacţie de transfer emoţional reciproc între 
politician si fani, moment în care cele două părţi se 
recunosc una pe alta ca similare, ca făcând parte din 
aceeaşi lume, constituite din același aluat. Acest efect 
de Facebook deschide o nouă eră politică, elimină 
mult mediatorii tradiţionali de pe traseul „fabricării” 
liderului sau câștigării de voturi. Presa tradiţională 
pierde mult din rol, de altfel, vedem că, la segmentele 
de vârstă care au peste 30% implicaţi pe reţele de 
socializare, scade drastic audiența la TV. Politicienii 
care ştiu să comunice direct — care au curajul să se 

dezvăluie sau să posteze ca oameni reali și vulnerabili — 
încep să câștige tot mai mult. 

Mai ales sub impactul crizei de după evenimentele 
de la Colectiv s-a revenit parcă la utopia, clar infirmată, 
a lui Fukuyama, privind sfârșitul istoriei şi moartea 
ideologiilor. Răspunsurile la criză nu pot fi gândite în 
raport cu valori sau ideologii, doar austeritatea poate 
face ceva. Așa am ajuns acum la relativizarea stângii 
sau a dreptei, la eliminarea si aneantizarea lor. Pentru 
o guvernare care trebuie dată jos, se spune că nu mai 
contează aceste fineţuri, trebuie o coaliţie indiferent 
cine se aliază cu cine, trebuie să fie aduşi trădători 
sau mercenari. Nici migraţia politică nu mai este un 
păcat! Imperativul pragmatic al momentului conţine 
o moralitate intrinsecă. 

Dar modalitatea prin care se renunţă chiar şi la 
discuţia despre respectul ideologiilor este periculoasă. 
Politica este lăsată fără repere şi fără urmă de criterii 
sau moralitate. 

Un mare teoretician al secolului trecut, Paul 
RicoeurSS, spunea că ideologiile nu pot să dispară pentru 
că grupurile sociale au nevoie „de a-și da o imagine de 
sine, de a se reprezenta, în sensul teatral al cuvântului, 
de a juca și a se pune în scenă”, ele fiind variate forme ale 
motivaţiei sociale, ce fac posibile teorii şi reprezentări 
globale ale istoriei şi integrarea unor grupuri în istoria 
totalizatoare. Ideologiile concentrează un conţinut 
mitologic, aspirații si idealuri, bazate pe nevoi, oferă 
interpretări si orientează spre anumite tipuri de 
acţiuni. Doar marxismul a putut crede în utopia că 
ştiinţa si reflexia ei în conştiinţa publică vor putea 
înlocui celelalte ideologii sau sisteme de credinţe. 

Ideologiile sunt sisteme de valori, în funcţie de ele 
oamenii se adună în jurul partidelor, în funcţie de ele 

şi românii își setează tot felul de aspirații. Politicienii 
cred că ei sunt cauza pentru care oamenii votează un 
partid, că nu contează nimic altceva, dar se înșală. 
Ei sunt consideraţi de către oameni exponenţi-tipici 
pentru anumite valori, chiar dacă ei nici măcar nu 
s-au gândit la ele. Uncori, liderii resping ideologiile 
din gelozie, vor să fie doar ei cei iubiţi. Ideologiile sunt 
adevărate proiecte în sine, iar interesele liderilor se 
pot ciocni, câteodată, de interesele pe care le conţin 
ideologiile. 

Cel mai mare efect al acestei antipolitici care este 
tot o expresie ideologizată este că se naște o politică 
ce ucide speranţa. Egoismul politicienilor și lupta lor 
disperată pentru a ocupa tot spaţiul acesta al puterii, 
cu familiile lor flămânde, cu grupurile de interese este 
imaginea degradată a unui mit. Un mit pe care oamenii 
l-au clădit cu greu, împotriva vieții lor nefericite, cu 
resursele lor de visare tot mai firave. Oamenii au nevoie 
să creadă în curăţenia noastră și în înălțimea de spirit 
a celor aleși pentru o garanţie că nu sunt singuri, iar 
drumul pe care merg este bine ales. Iar astăzi, cea mai 
mare crimă a acestei antipolitici de azi este că ucide 
speranţa, omoară visul oamenilor că prin propriul 
lor sacrificiu vor trăi mâine un pic mai bine. 


(e ar trebui să fie? 


Politica are conflictul în esenţa sa. Dar este un 
conflict menit a rezolva clivaje sociale importante, 
de multe ori insolubile pe altă cale. Conflictul politic 
trebuie deci să urmărească atenuarea unor tensiuni, 
căutarea unor soluţii mediate la conflictul inevitabil 
de interese între grupuri sau clase sociale, etnii sau 
colectivităţi. 

Nu vom vedea asta din păcate, după acest război 
politic, indiferent cine îl va câștiga. Politica a intrat 


acum în faza unui absurd război total, aflat acum în 
etapa de puşcării. În loc de discursuri în Parlament, 
astăzi politicienii depun plângeri penale și ameninţă 
cu pușcăria adversarul politic. Nu mai există niciun 
dialog, singura formă de schimb între tabere este 
migraţia politică și trădarea ca mecanism deja unanim 
acceptat. În loc să le crape obrazul de ruşine celor 
care trec de la un partid la altul, ei sunt ridicaţi în 
slăvi pentru că slăbesc un adversar politic. Trădătorul 
primeşte funcţii importante, în loc să fie ostracizat. În 
România politică lipsesc mecanismele de consens și 
negociere pentru că războiul se dă om la om, pe tot 
terenul, între lideri, între familii, chiar între clanuri. 

Totul s-a degradat în ultimul deceniu, politica 
noastră nu mai cunoaște starea de pace, adică starea de 
normalitate. Performanţa noastră socială este afectată 
de asta, în timp de război se fac doar politici ale 
urgenţei și intervenții pompieristice. 


Trăim o dramă a conflictului permanent în care au 
fost aduse în spaţiul politic instrumente nepermise, 
mijloace care nu au ce căuta acolo unde conflictul 
şi confruntarea au mijloace constituţionale de 
rezolvare. Dispare încrederea în politicieni, în stat, 
în România chiar, dar și în soluția democratică. 
Este o factură grea pe care o lăsăm urmașilor noștri. 
Istoria ne va stigmatiza pentru asta în deceniile 
care vor veni, dacă ţara va rămâne, dacă națiunea 
va rezista și statul nu va eșua în timp ce noi ducem 
războaie absurde sau zornăim cătușe spre adversarii 
politici. = 

e Statul român și inamicii săi !2 + 25 de ani. 
(e nu s-a schimbat? *! * România peste 25 de ani. 

Franzela exilului. Neînţelegerea și visul de a 
schimba România !* ° 

Statul român și inamicii săi 


S: împlinesc anul acesta 27 de ani în care statul 
român a fost agresat continuu, uneori chiar prin 
instituții interne sau prin slujitorii lui. În ultimii ani, 
trei poziții au şocat opinia publică, poziții aparținând 
unor mari luptători pentru transformarea într-un stat 
slab, paralitic, eşuat. Primul care a spus că statul este 
un tâlhar mai puţin inteligent a fost Dan Voiculescu — 
acum întreţinut de stat într-o instituţie de „ocrotire”. 
Apoi, prin 2008, Dinu Patriciu a spus: „Noi 
(reprezentanţii economiei private — n.r.) trebuie să fim 
cei inteligenţi, nu statul, statul nu poate fi inteligent 
niciodată, statul e prost prin definiţie, pentru că e un 
instrument birocratic care funcţionează fără a avea 
competiţie, deci rămâne prost”. În fine, Sorin Ovidiu 
Vântu, la rândul lui, ne-a spus: „Întăriţi-vă statul!” 
Părea ironic sau arogant, dar, în scurt timp, statul pe 
care-l credea mort sau slab l-a trimis acolo unde te 
trimite un stat serios când nu respecţi legile. 


(e anume i-a lipsit statului român 
în acești ani, în multe momente ale sale? 


În primul rând, decizia inteligentă, care înseamnă 
că nu te centrezi doar pe consum de resurse, ci mai ales 
pe crearea de resurse. În multe ocazii consumul trebuie 
să fie raţional și să faciliteze crearea de noi resurse, nu 
sacrifică resursele viitoare pentru un consumerism 
imediat. 


Nu centralizează pentru a consuma resursele 
din teritoriu, ci trimite urmărind ca populaţia să-și 
folosească toate resursele, nu doar pentru consum de 
supravieţuire, ci mai ales pentru viitor. 

Deciziile curajoase privind la viitor, nu doar cele 
raportate la prezent si nici în funcţie de ciclurile 
electorale. Decizia inteligentă și curajoasă este cea care 
priveşte în perspectivă și dezvoltă resursele de inteligență 
pe care le recunoaşte ca fiind cele mai importante. 
Când investeşte în educaţie și în cercetare, statul este 
prospectiv, când susţine modele și are grijă strategică 
în promovarea elitei progresiste, transformatoare, nu 
conservatoare, atunci este prospectiv si curajos. 

Statul puternic gândește deciziile respectând 
interesele naţionale si principiile, nu se lasă ocupat si 
confiscat de interese, indiferent de natura lor. În plan 
internaţional, statul puternic înţelege configuraţiile de 
forţe şi se plasează în zonele în care se iau decizii si unde 
se furnizează securitate, evident înțelegând că acest 
lucru se poate doar participând cu resursele pe care le 
poate mobiliza. De aceea, statul nu trebuie să rămână 
autarhic, ci deschis, participativ, nu se cantonează în 
trecut, ci gândește în perspectivă. 

Statul puternic nu abandonează societatea si nici 
nu îşi arată forta numai faţă de unii cetăţeni, ci faţă 
de toţi aplică aceleaşi principii şi reguli. Îşi multiplică 
forţa prin adeziunea voluntară a cetăţenilor, care sunt 
invitaţi să participe la dezbateri, la decizii, mai ales 
privind schimbarea. Statul inteligent nu se teme de 
schimbare, o provoacă şi o susţine. 

Statul puternic stimulează competiţia socială, dar 
caută să evite polarizările extreme între segmente sociale, 
redistribuie resurse echitabil și facilitează armonia și 
coeziunea socială. Caută să nu stimuleze fracturi în 
țesutul de solidaritate și reglează dezechilibrele atunci 


— 
DR 
== 


Vasile $ebastian Jâncu 


— 
Ia] 
= 


v 


` 


ân si inamicii săi 


A 


Statul rom. 


când malformaţiile apar ca rezultat al competiţiei si al 
dezechilibrului de resurse. 

Statul puternic ştie că nu poate fi puternic fără 
cetăţeni liberi, cu capital social puternic, creativi si 
activi. Un stat cu cetăţeni deznădăjduiţi, speriaţi de 
viitor, fără încredere în instituţii si lideri este un stat 
care slăbeşte în fiecare zi si merge încet sau mai repede 
spre statutul de stat eşuat. 

În fine, un stat care nu înţelege că prin ocrotirea 
corupţiei sau lipsa de voinţă pentru eradicarea ei se 
sinucide nu este un stat inteligent, ci un stat care pierde 
ritmul cu istoria și cu dezvoltarea și progresul. Dar mai 
presus de acestea, statul puternic ştie că a fi puternic 
nu este o stare, ci un echilibru dinamic. În scurt timp, 
dacă se iau decizii proaste, un stat poate să-și piardă 
caracteristica inteligenţei şi forței. 

Uneori, analiştii sau politicienii vorbesc despre 
statul român ca si de un stat eşuat, lucru care este 
complet fals. Nu, România nu face parte din aşa- 
numita categorie a statelor eșuate! Dar, în multe 
momente din ultimii 20 de ani, România s-a aflat 
pe buza acestei prăpastii. Statele eşuate sunt adesea 
caracterizate de eroziunea autorităţii de stat, regimuri 
autoritare incapabile să satisfacă nevoile populaţiei, 
corupţie răspândită în cadrul sistemului administraţiei 
centrale, represiune asupra oponenților politici, 
încălcare gravă a drepturilor omului, un sistem social 
în colaps, sărăcie extremă ce afectează marea majoritate 
a cetăţenilor, criminalitate ridicată etc., cum spune 
David Rothkopf. Dar România a fost salvată mereu 
de cei puţini, însă astăzi trebuie să observăm că s-au 
multiplicat modalităţile prin care un stat poate eşua, 
dincolo de criteriile clasice. 

Putem avea oraşe, judeţe sau regiuni eşuate din 
cauza unor conduceri locale sau regionale, a unor 


grupuri de interese care monopolizează resursele si 
împânzesc administraţia cu corupţie. Astăzi observăm 
că sunt și state stoarse de resurse de procesul de 
globalizare, tot o formă de a eşua, dacă ne gândim la 
viitorul dezvoltării lor. În fine, oameni de stat esuati, 
care fac rău societăţilor și statelor prin lipsa de viziune 
sau conduceri oligarhice sau corupte. 


În revista SINTEZA dezvoltăm un program 
intelectual în care noi căutăm să difuzăm informaţie, 
să avertizăm asupra riscurilor, să sprijinim atunci 
când există voinţa politică şi inteligenţa de a înţelege 
că politica ar trebui să se ocupe de polemici și 
scandaluri în campanii electorale special desemnate 
în acest scop, în rest, construcţia statului puternic 
trebuind să fie o operă comună a noastră, a tuturor, 
proiectul cu cea mai mare cuprindere pentru țelul 
securităţii naţionale și bunăstării României. n 

25 de ani. 
(e nu s-a schimbat?” 


n sfert de secol înseamnă schimbare, cel puţin 

la viteza cu care evoluează azi societatea. Despre 
tabloul schimbărilor vom vorbi în tot acest număr 
special din SINTEZA dedicat împlinirii a 25 de ani 
de libertate în România. Dar ce nu s-a schimbat? O 
listă fără multe comentarii sau explicaţii, ca şi cum 
ai desena niște pietre, puse una după alta, pietre care 
rămân fără ca să le poată mișca valul schimbării... 

După 25 de ani nu ştim dacă a fost revoluţie sau 
lovitură de stat si nici cine a tras în noi, în 21-22, dar 
nici după acel moment, când au murit cei mai mulţi 
dintre oameni. Nimeni nu a răspuns pentru crimele 
Revoluţiei, iar purtătorii de dosare au avut cariere 
fulminante în justiţie. Dar avem câteva zeci de mii de 
revoluționari de profesie, care primesc indemnizaţii, 
terenuri sau scutiri de taxe şi impozite, în timp ce 
urmașii celor morţi au fost uitaţi de mult, pentru că nu 
mai are cine să se lupte pentru ei, văduvele și orfanii 
nu pot ieşi să se bată cu scutierii. 

Au rămas frica si o politică moartă de frică, mai ales 
atunci când intră în ani electorali, anii schimbărilor. 
Frica de a guverna, frica de a lua decizii curajoase — 
chiar dacă au existat majorităţi consistente, politicienii 
guvernează minimal, dominați de frica de a nu pierde 
puterea si tocmai din această cauză au pierdut-o, de 
fiecare dată. Frica de asumare a valorilor politice şi a 
unei identități clare conduce la un surogat de politică: 
războiul politic permanent între lideri, care devine 

rațiune de a fi pentru competiţie, ba chiar poate 
deveni surogat de program. O frică de izolare politică 
străbate tot spectrul, de la stânga la dreapta. De 25 de 
ani, politicienii trec, dar frica rămâne, ca o ceaţă, ca 
un memento al incertitudinii și golului, al haosului și 
morţii sistemului. 

Nu am scăpat nici de nevoia de tătuc, o acută 
prezidenţializare a puterii. Oamenii nu au încredere 
în reguli, Constituţie sau instituţii, vor mereu un 
preşedinte care să le aducă salarii, pensii, liniște, pace și 
tot ce se poate. În fine, acum a fost ales un preşedinte 
cu nume parcă predestinat pentru români, Santa Klaus. 
Şi noul preşedinte, chiar dacă nu pare încântat de asta, 
va fi asaltat cu omagii, scrisori, pupături şi alte forme 
de masaje ale Eului prezidenţial, cum se obișnuiește de 
secole pe malurile Dâmboviţei. 

Oamenii încă se bucură că „și-au luat ţara înapoi”, în 
curând se pun fără grijă pe tăiat porcul de Crăciun, pe 
chefuri si încălzesc visul că ţara va merge bine și fără ci, 
să ne uităm doar pe fluturașul de salariu sau pe cuponul 
de pensie cum creşte totul. Deși a trecut un sfert de 
veac, László Tőkés îndeamnă încă la revolta ungurilor, 
iar Vadim Tudor scrie pamflete împotriva tuturor celor 
care i-ar putea da ceva în schimb ca să tacă. 

Discursul urii a rămas în spaţiul public, chiar dacă 
acum este mai vizibil în zona spaţiului public virtual. 
Sunt atacați bătrânii care cer pensii, cei de la ţară 
care nu votează progresist, asistaţii de toate felurile, 
comunităţile rurale pentru că au nevoie de gaz, 
canalizare sau drumuri. Diaspora nouă este diabolizată 
nu doar pentru că nu a mâncat salam cu soia, ci si 
pentru că votează fără să contribuie la PIB, fără să 
muncească cot la cot cu noi. Diversiunile cu otrăvirea 
apei şi coloanele de blindate sunt si în revoluţia 
Facebook cu tancurile care vin dinspre Rusia, dacă nu 
le oprim cu pieptul nostru de like-uri. 

A revenit, după 25 de ani, anticomunismul 
care scoate oameni în stradă, desi acum este un 
anticomunism fără obiect real. A rămas valabilă 
maxima lui George Soros: Întotdeauna este mai uşor 
să mobilizezi oamenii contra a ceva decât pentru ceva. 
Autonomia ungurilor si secuilor este tot în straie de 
proiect, acum mai avansat, dar tot așteptând vremuri 
mai bune pentru a trage o graniţă mică, una care să 
împrejmuiască moşia strămoşească, Székelyföld. 

Încă mai avem şcoli, chiar dacă am ajuns de la 
30.000 la 7.200, numărul lor scade continuu, iar în 
sfertul de veac al libertăţii am construit cinci biserici 
la o şcoală. PIB-ul nostru tot mic este, tot la coada 
Europei, chiar dacă a crescut de cinci ori faţă de 1989. 
Mai avem încă edituri, chiar dacă vânzarea de carte a 
scăzut cu 85%. Intelectualii noştri publici scriu apeluri 
patetice şi cheamă, după 25 de ani de democraţie, 
masele în stradă pentru a șterge guverne de pe faţa 
pământului. 

Antreprenorii români sunt trataţi ca hoţi, corupți, 
bandiți sau golani, dar într-o mai mare proporţie 
decât în primul an de libertate: atunci credeau asta 
80% dintre români, după 25 de ani sunt 93% care 
apreciază aşa. Investitorii străini sunt priviţi şi acum ca 
salvatori, primesc ajutoare de stat, investitorii români 
sunt arestaţi pentru corupţie de acte ori niște hoţi din 
administraţia centrală sau locală le cer bani negri sau 
şpăgi pentru a le elibera documente. 

În general, încă funcţionează mitologii politice în 
locul unor strategii de dezvoltare economică: mitul 
investitorului străin care vine doar pentru a crea 
locuri de muncă pe plaiurile mioritice, economia de 
piaţă care ea singură aduce bunăstarea, cota unică — 
singura cale spre bunăstare şi creștere economică. FMI 
şi Banca Mondială ne dau certificate de sănătate si 


ne fac proiectul de buget pentru anul care vine, iar 
mitul bunăstării a rămas să se refere la o perioadă mai 
îndepărtată decât cea pe care o vedeam cu mintea și cu 
sufletul în 1989. 

Statul a rămas singura sursă a puterii, unica formă 
de legitimare a unei autorităţi. Administraţia locală 
este cotropită de statul centralizat, obiectivul la care 
lucrăm de două secole, astfel că avem doar un simulacru 
de autoritate locală sau judeţeană, acestea fiind doar 
prelungiri ale organismelor centrale în teritoriu. Forţa 
centrului face ca baronii locali să fie doar copii ale 
baronilor de la centru. O astfel de politică nu reprezintă 
nici comunitatea, nici oamenii din aceste comunităţi, 
ci doar reproduce o schemă abstractă, creată la centru 
sau ţinte de factură politică: social democrați vs liberali, 
proeuropeni vs conservatori, corupți vs inocenți etc. 
Astfel, după 25 de ani, puterea centrală respinge orice 
proiecte care ar putea avea relevanţă adevărată pentru 
oameni concreţi sau comunităţi reale. 

Ca si la începutul acestui sfert de secol, avem o 
stângă politică obsedată doar de menţinerea puterii 
şi dominare şi o dreaptă care plânge patetic prin 
scrisori deschise sau apeluri publice, în timp ce crede 
că trecerea proprietăţii statului în mâna capitaliștilor 
recenți este revoluţia adevărată (dar nu l-au citit 
pe Marx, care credea la fel, doar că voia asta pentru 
clasa muncitoare). Si acum liderii dreptei sunt tot 
angajaţi ai statului, chiar dacă s-a dezvoltat și un mic 
capitalism românesc. Societatea civilă lipseşte şi acum 
din spaţiul public; din când în când, se trezesc unii 
dintre reprezentanţii ei, deja foşti miniștri sau actuali 
membri de partid, şi o invocă, vorbesc în numele 
defunctei. Miile de organizaţii care se luptă pentru 
politici de asistenţă socială, solidaritate comunitară 
sau alte scopuri unde statul uită de oameni, formate 

mai ales din tineri, nu sunt băgate în seamă, dar am 
rămas la listele de susţinere ale intelectualilor sau la 
scrisorile deschise către vreun lider care candidează la 
vreo funcţie. 

Acum îi idolatrizăm o vreme pe tinerii care au 
ieşit la vot sau au luptat pe Facebook pentru o lume 
nouă, ca odinioară pe cei care au ieșit să moară în faţa 
tancurilor, dar în scurt timp toată lumea va uita de ei, 
de locurile lor de muncă, de condiţiile în care învaţă 
sau de faptul că trebuie să-i ajutăm să facă o carieră, să 
crească copii si apoi să ne dea pensii mari și grase din 
munca lor. 

Nici acum nu avem un proiect de societate, nu 
avem o hartă a viitorului, nu ne propunem un traseu. 
Guvernanţele sunt pompieristice și comunicaţionale. 
După un sfert de secol nu am făcut un mare plan, 
conducem ţara cu instrumente contabile şi cu ochii 
închiși. Resursele noastre naturale se tâlhăresc zi de zi, 
iar noi ne hărţuim în războaie personale ale liderilor. Am 
pierdut populaţie mai mult decât în cel mai devastator 
război, anul trecut s-au născut sub 180.000 de copii, 
natalitatea scade continuu. Nimeni nu este panicat, 
nimeni nu se îngrozeşte că viitorul neprogramat nu 
are cum să aducă ceva bun. O naivitate şocantă pentru 
un popor care se laudă că rezistă de două mii de ani la 
confluenţa imperiilor. Imperii care au murit, dar noi, 
românii, am rămas, așteptând ca să vină următoarele 
imperii să ne calce în picioare. O inconsistenţă de 
fond a unei naţiuni care aşteaptă de aproape un secol 
Premiul Nobel pentru Literatură și este mereu frustrată 
că nu-l primește. 


După 25 de ani de libertate, „istoria încă se 
răzbună pe noi, repetându-se”, cum scria acum un 
secol Nicolae Iorga. = 

Scenarii pentru o Românie posibilă 


România peste 25 de ani. 
Dileme și ambiții pentru 
un scenariu noncatastrofie 


acă îţi imaginezi România peste 25 de ani, o poţi 
face mai ales în lumina fanteziei pure; ca sociolog 
te simţi stânjenit de inexistenţa unei reflecţii strategice, 
care să ordoneze cât de cât trecerea spre incertitudinile 
viitorului. Dacă pornim de la premisa că viitorul este 
o continuare a prezentului, atunci premisele sunt 
pentru o imagine de coşmar. Chiar dacă mergem pe 
un scenariu de minimă prelungire a trendurilor de 
azi, tot pe aproape ajungem, deci vom lăsa deoparte 
aceste căi. Îmi doresc un scenariu pozitiv, o gândire 
de ruptură, pentru că dinamica este rapidă, surprizele 
apar frecvent, toată Europa suferă de miopie strategică. 
Dar mai ales sunt român, îmi doresc un viitor bun 
pentru ţara noastră și cred că niște scenarii strategice 
bine făcute pot ordona eforturile, pot uni națiunea, 
pot construi sinergii si proiecta un viitor care să rezulte 
din anticiparea pericolelor și folosirea oportunităţilor. 
Trebuie să căutăm a ne închipui cum va fi lumea 
şi cum ne vom integra în ea peste 25 de ani fără a ne 
amăgi că totul va fi bine și actualele grupuri în care 
ne-am integrat ne vor aduce lapte și miere. Dacă o ţară 
ca Franţa, în 2014, face o strategie pentru un deceniu 
şi se întreabă, printre altele, dacă viitorul va fi cu UE 
sau fără UE, cred că este normal să ne punem şi noi 
această problemă. 


Şi la alte întrebări suntem obligaţi să dăm răspunsuri, 
sunt lucruri de care nu ne putem ascunde, chiar dacă 
sunt dificile. În primul rând, ce instituţii mai pot să fie 
piloni pentru apartenenţa comună, adică ce instituţii 
pot crea identități si care pot întări legăturile dintre 
noi sau legătura dintre noi și România, în condiţiile 
în care 80% dintre români declară că sunt mândri de 
apartenenţa lor, însă doar puţin peste 30% dintre ei au 
încredere în statul român? 

În al doilea rând, vedem o mare polarizare a 
românilor şi o serie de crevase care dinamitează 
solidaritatea colectivă, în ipostaza ei mecanică: 
populaţia din ţară vs diaspora, lucrătorii de la stat vs cei 
de la privat, conflicte între religii, persoane active în 
muncă vs asistați, şi aceasta este într-adevăr o sursă de 
diferenţiere şi chiar de creativitate care poate stimula 
dezvoltarea. Cu o singură condiţie: să poată fi întărite 
unele reguli comune de supravieţuire, regulile comune 
de convieţuire. Când este polarizare mare si inegalitate 
puternică, este nevoie să asigurăm egalitatea accesului 
la bunurile fundamentale. Când apar tensiuni sociale, 
atunci antidotul este încrederea în instituţii de bază 
ale societăţii, organizaţii și instituţii politice, juridice 
şi de altă natură care pot defini interesul comun și 
mijloacele pentru respectarea lui. Cum vom face toate 
acestea, cum vom schimba practica politică, cea care 
face din aceste tensiuni un motor facil pentru alegeri 
şi pentru asigurarea votului provenit din tensiuni sau 
campanii negative? 

În al treilea rând, ce model social alegem? Nu 
este un preambul pentru a propune politici sociale 
aberante uneori, cum au făcut și stânga, și dreapta în 
alegeri, în ultimii ani, ci vorbim despre politici sociale 
în sens larg: acces generalizat la educaţie de calitate, 
la sănătate, pensii, protecţie pentru şomeri, eliminarea 
dezechilibrelor generaţionale şi multe altele. 

În fine, ce mecanisme de tip „antifragilistic”, cum 
spune Nassim Taleb, se pot găsi ca să putem spera 
că vom reuși să trecem peste riscurile viitoare, peste 
amenințările care vor veni si pe care nu le putem 
presupune sau poate nici măcar nu avem curajul să ni 
le închipuim: o posibilă rupere a UE sau eliminarea 
unor ţări care se află în coada plutonului și sunt 
tractate cu greu, război în zonă, retragerea NATO 
din zona de proximitate a Rusiei etc. Cum scrie 
Nassim Taleb: „Este crucial să înţelegem că, dacă 
antifragilitatea este proprietatea tuturor acelor sisteme 
naturale (şi complexe) care au supravieţuit, atunci 
privarea acestor sisteme de volatilitate, aleatoriu și 
factori de stres le va fi dăunătoare. Acestea vor deveni 
mai slabe, vor muri sau vor sări în aer. Ne-am tot 
fragilizat economia, sănătatea, viaţa politică, educaţia, 
aproape totul, suprimând aleatoriul și volatilitatea. 
Exact aşa cum o lună petrecută în pat (de preferinţă, 
cu o versiune neprescurtată a romanului Război și pace 
şi cu acces la toate cele optzeci si şase de episoade din 
«Clanul Soprano») duce la atrofierea mușchilor, la fel 
şi sistemele complexe sunt slăbite, chiar ucise atunci 
când sunt private de factorii de stres. Mare parte din 
lumea noastră modernă si structurată ne-a vătămat 
cu strategii implementate de sus în jos și cu născociri 
(pe care în această carte — n.a. Nassim Nicholas Taleb, 
Antifragile: Things That Gain from Disorder, 2012, 
Random House — le voi numi «iluzii de Harvard- 
sovietic») care tocmai asta fac: insultă antifragilitatea 
sistemelor”. 

Acestea ar însemna să gândim anticipând că vor fi 
rupturi sau „lebede negre”, să analizăm sistemele noastre 
sociale, economice si politice cu maximă luciditate, 
folosind testul de simetrie propus de autorul citat: tot 
ceea ce obţine mai multe avantaje decât dezavantaje 
de pe urma evenimentelor aleatorii (ori a anumitor 


şocuri) este antifragil; inversul este fragil. Astfel cred 
că am putea crea cel puţin un plan imunologic pentru 
o Românie care, astăzi, pare aflată într-o mare miopie 
strategică. 

Voi încerca să descriu câteva ambiţii (dacă nu 
condiţii) pentru evitarea unui scenariu catastrofic, 
scenariu care ar fi previzibil pentru România, în actuala 
stare de lucruri. Un scenariu catastrofic ar arăta în 
2040 o Românie precum: un teritoriu, mai mult decât 
un Stat suveran, o populaţie, nu o naţiune, o zonă 
furnizoare doar de mână de lucru, fără antreprenoriat 
autohton, resurse naţionale înstrăinate total, stat 
eşuat, doar o piaţă pentru Europa si un teritoriu fără o 
politică externă independentă. 

Pentru a putea gândi dincolo de aceste scenarii de 
tip catastrofic, cred că trebuie să stabilim o condiţie 
preliminară. 

Acţiunea publică nu îşi încheie misiunea sa 
transformatoare, chiar dacă neoliberalismul simplist 
importat în România poate spune că statul trebuie să 
iasă din absolut toate combinaţiile sociale. 

Acţiunea publică trebuie să implice continuitate 
dincolo de alternanţele politice care pot avea rezultate 
noncumulative sau pot chiar prejudicia mersul 
României spre nişte ţinte precise. 

Acţiunea publică trebuie să se sprijine pe expertiza 
unor specialişti care ar trebui să reducă sau să 
micşoreze invazia de sinecurişti care invadează statul 
şi organismele sale după fiecare alegeri. Spolierea 
de resurse si corupţia sunt vulnerabilităţi care pot fi 
mult atenuate dacă vom credita acţiunea publică cu 
misiunea de a ocupa si pilota cea mai mare parte a 
dezvoltării şi atingerii unor ţinte strategice. 

Acţiunea publică trebuie să asigure o protecţie 
consistentă a intereselor naţionale. La noi a prins, din 

nefericire, foarte bine o ideologie a opozitiei intre stat 
si intreprinderi sau chiar intre stat si privat. Dar peste 
tot în lume, competitivitatea este principala armă 
strategică pentru statele naţionale, statul+colectivitatea 
locală+întreprinderile reprezintă o triadă care face mereu 
strategii pentru ocuparea forței de muncă, modalităţi 
de folosire optimă a resurselor, pentru atingerea unor 
ţinte de dezvoltare, realizarea de echilibre teritoriale 
etc. Din păcate, peste întreprinderile din ţara noastră 
se revarsă controale care le paralizează activitatea cu 
anii, supra-reglementări năucitoare sau retroactivitate 
fiscală în cele mai dure situaţii. Uneori, antreprenorii 
români au senzaţia că statul vrea distrugerea oricărei 
economii naţionale, ceea ce sigur nu poate fi 
adevărat. Ce-i drept, lipsa de cultură si viziune a unor 
responsabili ai statului poate genera ideea că mergem 
spre un federalism post-naţional în Europa, dar ar fi o 
crimă să deconstruim România pentru ca din cioburile 
ei să construim Europa în această zonă. Deocamdată 
putem decela o incapacitate a statului de asumare a 
unor poziţii clare sau de a lua decizii eficiente pentru 
protejarea si stimularea antreprenorilor români. 

Acţiunea publică necesită un stat inteligent și 
creativ, un stat care, respectând interesele naţionale si 
principiile, nu se lasă confiscat de interese, indiferent 
de natura lor şi purtătorii acestora, un stat care nu 
abandonează societatea si nici nu isi arată forţa și 
hotărârea numai faţă de unii cetăţeni, adică faţă de 
cei mai slabi, ci aplică faţă de toţi aceleași principii 
şi reguli, care stimulează competiţia socială, dar caută 
să evite polarizările extreme între segmente sociale, 
redistribuie echitabil resurse și facilitează armonia si 
coeziunea socială. Caută să nu stimuleze fracturi în 
țesutul de solidaritate și reglează dezechilibrele atunci 
când malformaţiile apar ca rezultat al competiţiei si al 
dezechilibrului de resurse. 


Cultivarea antreprenorului român este unul dintre 
pilonii unui scenariu pentru următoarele decenii. 
Acum există senzaţia şi chiar discursul politic că doar 
capitalul străin ne poate salva, capital străin care are 
mereu întâietate atunci când se dau ajutoare de stat 
sau orice alte forme de sprijin guvernamental sau local. 
Astăzi, există o ambiguitate și o junglă legislativă care 
îi determină pe tot mai mulţi dintre marii antreprenori 
români să bată drumurile la DNA, să înfunde 
puşcăria sau să plece cât văd cu ochii, abandonându-și 
afacerile. Să fie oare toţi antreprenorii noştri nişte hoţi? 
Sociologic, si chiar raţional, este greu de susţinut o 
concluzie de acest fel. Marile companii româneşti care 
au mai rămas sunt asaltate de companiile străine pentru 
a fi preluate, dacă nu au putut fi deja îngenuncheate 
pe piaţă. E un fenomen firesc, de competiţie pe piaţa 
liberă, dar trebuie să ne întrebăm dacă nu cumva 
trebuie să încurajăm si chiar să protejăm antreprenorul 
român. Nu mai putem face protecţionism clasic, dar ne 
rămân multe mijloace prin care ar trebui să fim alături 
de românul care dă salarii şi, uneori, este singurul 
furnizor de salarii într-un oraș de zece-douăzeci de mii 
de locuitori. Pun pariu că niciunul dintre guvernanţii 
ţării nu s-a întrebat în detaliu, nu a comandat studii 
pentru a vedea cine este el, antreprenorul român, la 
ce visează el, ce interese are. Poate ar fi descoperit un 
lucru emoţionant: antreprenorul român se desprinde 
foarte repede de interesele personale imediate și apoi 
îl mână în luptă altceva; în acel altceva este și mândria 
de a face ceva românesc, de a ajuta comunitatea 
lui şi ţara. Ştim, statul nu se implică direct în jocul 
economic, dar trebuie să fie un garant al echilibrului, 
nu doar în ceea ce priveşte competiţia, gestionarea 
schimburilor şi concurenţa, dar si în ceea ce priveşte 
dezvoltarea generală. Interesul financiar al statului 
este interes naţional, cu adevărat, nu trebuie să fie 

ocultat de nevoia de justiţie şi pedepsirea celor care 
fură. Dar recuperarea pagubelor trebuie să fie un 
principiu urmărit serios concomitent, dacă se poate, 
sau urmat de pedepsirea dură, expresivă, exemplară a 
antreprenorilor care încalcă legea. 

Problema identităţii noastre şi a păstrării ei nu 
este o treabă pentru istorici sau sociologi, este un 
adevărat principiu al supravieţuirii unei naţiuni. 
Identitatea este sentimentul colectiv al individualităţii 
istorice, sentimentul împărtăşit că avem ceva doar al 
nostru, o contribuţie originală la cultura și civilizaţia 
lumii, cu care ne putem mândri, dar nu doar atât. 
Identitatea nu rezistă dacă se plasează si se sprijină 
doar pe istorie, ea trebuie să valorifice şi sentimentul 
că acum, adică în generaţia noastră, suntem creatori de 
valori inestimabile, că suntem de neînlocuit în lume, 
că suntem participanţi activi la construcţia actuală a 
lumii. Adică, lumea întreagă ar arăta altfel fără noi, 
o serie de lucruri importante pentru omenire ar lipsi. 
Este premisa cea mai importantă pentru mersul 
României prin viitorii 25 de ani. Acest viitor nu se 
rezolvă doar prin educaţie sau acţiune publică, ţine de 
imaginea de dreptate, justiţie si echitate, de încrederea 
în instituţii, de proiectarea unor personalităţi 
românești pe agenda publică a spectacolului lumii de 
azi. Ține şi de promovarea culturii noastre în lume, 
educarea reciprocităţii este deosebit de importantă, dar 
şi răspunsul continuu pe care ar trebui să-l dea mari 
personalităţi și instituţii ale prezentului la întrebări 
precum: cine suntem noi, ce ne leagă, ce avem în 
comun, cum putem reuși — împreună sau solitari —, 
ce trebuie să păstrăm din trecut, ce viitor ne dorim, 
ce educaţie este necesară pentru viitor, ce sacrificii 
facem si ce rezultate așteptăm. O instituţie cum este 
Academia Română poate fi implicată în proiectarea 
viitorului ţării pentru rezervorul de excepţionalitate pe 


care-l deţine, dar si pentru că poate promova excelența 
românească în lume. Astăzi, un proiect excepţional 
al preşedintelui Academiei de a furniza liniile unui 
proiect pentru dezvoltarea României în viitor trebuie 
sprijinit de Executiv, dar nu doar atât. Ar trebui să 
nască reflecţii (concordante sau divergente) în toate 
mediile, de la cel politic, la cel civic, la cel economic 
sau la cel universitar. În înţelegerea importanţei 
pilonului identităţii trebuie să intre şi o amplă reflecţie 
privind înţelegerea si concilierea particularităţilor 
etnice sau regionale, pentru a încerca să integrăm 
aceste particularităţi în cetăţenia civică. Este important 
acest lucru, deoarece egoismul sau individualitatea au 
devenit valori care aduc progresul, evident, la nivel 
personal, dar condiţiile colective, sociale sau naţionale 
sunt cadre pentru raporturile dintre indivizi, dintre 
indivizi şi stat sau indivizi şi comunitatea de inserţie. 
Trebuie să ieşim dintr-un marasm intelectual, 
dintr-o mediocritate intelectuală care bulversează 
adânc societatea, neavând în prezent nici măcar o 
piaţă a schimbului de idei. Dar mai ales învățământul, 
educaţia suferă cumplit şi se îndepărtează mult de 
standardele lumii civilizate. Instituţiile de cultură sau 
de educaţie care caută să promoveze o minimă excelenţă 
sunt strivite de populism sau demagogie politică, elita 
noastră s-a divizat în tabere de intelectuali publici 
care se atacă ignobil la televiziune. Dar, mai ales, elita 
noastră încearcă doar dezbateri despre trecut şi mai 
puţin despre viitor. Suntem parcă pe un Titanic, după 
ce s-a anunţat implacabilul sfârșit, ceea ce face să nu 
mai conteze viitorul, totul fiind o răfuială narcisistă 
fără sens, care ajunge invariabil la obsesia moștenirii 
comunismului. Prin acţiune concertată între instituţii 
de stat, societate civilă, antreprenori, oameni de 
cultură, elite intelectuale sau tehnice, ar trebui trecut 
la un proiect de reflecţie îndreptat spre viitor cu privire 

România peste 25 de ani 


la priorităţi, obiective strategice, modalităţi de acţiune. 
Nu putem proiecta România peste 25 de ani dacă fiecare 
ne facem propriul proiect sau dacă doar Guvernul face 
proiectul lui. Dacă oamenii de afaceri români nu sunt 
consultaţi, atunci totul este o poveste despre visele 
intelectualilor, dacă intelectualii nu participă, atunci 
planurile economice nu au profunzime si reflecţie în 
cultura colectivă. 

În fine, oimportantă ambiţie-condiţie este generaliza- 
rea la nivelul conştiinţei politice a ideii că pierderea 
suveranităţii economice este punctul de la care totul 
se schimbă, deci trebuie trecut la un alt tip de demers 
strategic. Nu este vorba aici doar despre pierderea 
mijloacelor esenţiale pentru articularea unor strategii 
ale intereselor colective, ci este mai degrabă o situaţie 
de ruptură, în care toate reflexele gândirii politice sau 
strategiilor decizionale din trecut nu mai sunt valabile. 
În această situaţie, pe care unii o privesc fatalist cu ideea 
că aceasta este globalizarea și noi nu ne mai putem 
opune, suntem prea mici, trebuie făcute schimbări 
esenţiale de gândire si strategii de supravieţuire fără 
niciun fel de ambiţii majore. În această situaţie mai 
sunt puţine lucruri de făcut, mai ales că deja avem tot 
mai mult senzaţia că suntem incapabili de a acţiona 
colectiv și a gândi interesul comun. 


În această perspectivă, statul si acţiunea publică 
îşi pierd tot mai mult influenţa, pentru că ţara își 
pierde principala caracteristică ce ar defini-o ca 
subiect autonom al istoriei: stat cu cetăţeni liberi, 
creativi și activi, cu capital social puternic. Un 
stat cu cetăţeni deznădăjduiţi, speriaţi de viitor, 
fără încredere în instituţii și lideri este un stat care 
slăbește în fiecare zi si care nu-și poate anticipa 
viitorul. 

God bless Romania! = 

C dușmanilor societăţii este o sarcină 
politică sută la sută. Unul dintre părinţii 
sociologiei, Émile Durkheim, observa acum mai 
bine de un secol că, atunci când o societate suferă, ea 
resimte nevoia de a găsi pe cineva căruia să-i impute 
răul, cineva pe care să se răzbune pentru această 
decepţie. Studiile de antropologie culturală au analizat 
sute de momente din toate etapele istoriei în care 
violenţa contra dușmanului fundează unitatea de grup, 
coeziunea si dă un sens comun vieţii şi luptei comune. 
În ultimii ani trăim în culturi ale alertei şi fricii. 
Campaniile electorale aduc în faţă marile pericole, 
combatanții căutând cât mai expresiv să primească 
voturi din specularea fricilor celor mai diverse: frica de 
emigranţi, frica de vecini, frica de pandemii sau chiar 
de invizibilele găuri din ozonul de deasupra noastră. 
Mass-media vine să dea sentimentul de actualitate și 
de proximitate pentru multiple pericole într-o lume pe 
care oamenii o percep ca tot mai periculoasă, plină de 
pericole şi capcane. 

Politica românească, refăcută şi orientată mereu cu 
faţa spre trecut, din 1990 până astăzi a construit mereu 
dușmani care să justifice dominaţia si perpetuarea la 
putere a unor indivizi sau echipe, găști sau familii. 

Duşmanul, fictiv sau real, are avantajul prezenţei. 
Naţiunile puternice îşi inventează duşmani puternici, 
cu o mare forță de distrugere si cu isteţimi nebănuite, 
eventual integrați într-un complot extraordinar. 
Duşmanul este vizibil, devine un actor important al 
vieţii chiar prin umbrele sale. Există chiar o voluptate 
în prezentarea dușmanului în viaţa cotidiană. Când 


naţiunile prezintă mereu duşmanul duc de fapt un 
război în care se remarcă oameni, se nasc eroi, se dau 
medalii sau decoraţii. Duşmanul nu doarme! De câte 
ori am auzit asta si auzim chiar și acum, când vorbim 
despre dușmanul care este stafia comunismului, care 
cică mai umblă prin Europa! 

Dar în timp ce inventăm dușmani puternici și 
perfizi, societatea ascunde lucruri importante, bagă 
sub preş multe lucruri, fardează răni pentru ca să nu 
se vadă pansamente urâte pe faţa patriei. Multe lucruri 
devin invizibile sau sunt invizibilizate. 

Termenul de ¿zmuizibilitate socială a apărut în 
ştiinţele sociale puţin după anul 1960 si îl datorăm 
lui Edward Clifford“ care, studiind dezvoltarea 
psihologică a copilului, a constatat că uneori individul 
ocupă un loc în spaţiul social, dar prezenţa lui este 
neremarcată, adică respectivul nu devine actor, nu 
contează ca participant la viaţa socială. Fenomenul a 
fost tratat ca izolare socială, iar mai târziu, în 1982, 


1%, ca marginalitate socială, 


într-o carte a lui Yves Bare 
în care vorbea despre invizibilitatea socială a clasei 
muncitoare. Când au apărut în scenă marile grupuri 
de imigranţi, invizibilitatea socială a primit sensuri noi: 
discriminare, exploatare, excludere socială, inegalitate 
pentru că sociologji au început să trateze problema ca şi 
non-recunoaștere, ca lipsă de identitate recunoscută de 
ceilalți, ca lipsă de status social. Cu timpul şi alte temeau 
ajuns să fie preferate în studiile de sociologia muncii, a 
devianţei, antropologie sau sociologie organizaţională: 
invizibilitatea femeilor, a inegalităţilor de tot felul sau 
violența domestică. Uneori simţim mode mediatice, 
mai degrabă, puse de victimologie generalizată, dar 


68 Edward Clifford, „Social visibility” în Children development, no.34, 1963, http://www.jstor. 
org/pss/1 126773. 


69 Yves Barel, La Marginalite sociale, Presses Universitaires de France, Paris, 1982. 

nu durează mult și nu au efecte pe termen lung. Pe 
termen lung vedem că părți importante din societate 
devin invizibile, grupuri întregi de oameni nu participă 
la viaţa publică. Practic, avem o Românie ascunsă de 
care ne este rușine, conştient sau dintr-un mecanism 
de apărare inconştient, nu o arătăm sau îi contestăm 
dreptul la cuvânt. Pentru că marea problemă a celor 
invizibili este că nu au conștiința identităţii sociale 
sau își construiesc o identitate rănită, o identitate fără 
farà. Cel invizibil observă că societatea întoarce capul 
când trece pe lângă el și dezvoltă diferite mecanisme 
de compensare, se simte ca „omul fără însușiri”, ca 
să folosim sintagma lui Musil. De fapt, socialul, 
în general, pierde tot mai mult din vizibilitatea lui 
publică, pe măsură ce „societatea spectacolului” ţine 
loc de dezbatere publică serioasă. Chiar și campaniile 
electorale au eliminat temele sociale din dezbatere, totul 
se joacă pe scandalul mișcării liderilor, pe cancanizare 
şi pe starizarea nimicului. Politica de Facebook creează 
impresia proximităţii faţă de liderii politici şi altceva 
nu mai contează, doar un narcisism al spectatorului 
care simte că joacă si el un rol alături de cei mari, 
trăiesc emoţii comune, descărcări de câteva secunde de 
adrenalină, apoi fiecare revine la ale lui. 

Această Românie invizibilă se dezvoltă tot mai mult 
pe măsură ce avem un spectacol tot mai facil, care nu 
mai solicită analiză pentru a fi înţeles, nici mecanisme 
cognitive complicate. Spectacolul se suprapune ca o 
pânză colorată, ca o carpetă cu „Răpirea din serai”, 
peste o Românie fără faţă, cu oameni condamnaţi să 
devină invizibili, pe care politicienii i-ar dori doar la 
vot, dar nu și la spectacolele în care fac baia de mulţime. 

Tiganii sunt actorii tăcuţi ai unei drame de 
invizibilitate. Reapar doar când poate media să 
exploateze scandalurile legate de opulenţă sau inedit, 


dar sutele de cartiere fără apă, curent electric sau fără 
canalizare nu le vedem decât atunci când le găsesc 
televiziunile străine, iar atunci protestăm chiar pe cale 
diplomatică. Ani întregi profesorul Cătălin Zamfir” şi 
echipa sa de la Institutul de Cercetare a Calităţii Vieţii 
(ICCV) au scris cărţi, au făcut cercetări pe această 
temă, au propus programe și proiecte, acum această 
temă este ascunsă parcă sub covor, mai mult decât 
altădată. 

Sărăcia reprezintă o mare interioară a României 
pe care au navigat, neștiuţi, doar sociologii. Cu ani în 
urmă, un volum, Sărac lipit, caut altă viață, coordonat 
de Manuela Stănculescu si Ionica Berevoescu”!, încerca, 
printr-un titlu nespecific aridităţii studiate a unei cărți 
de sociologie, dar atât de inspirat, să atragă atenția 
asupra unei realități şocante, cartografiind sărăcia 
teritorială și descoperind strategiile de supravieţuire în 
zonele sărace sau munca invizibilă a săracilor. Acum, 
la 25 de ani de la înfiinţare, Institutul de Cercetare a 
Calităţii Vieţii a lansat o sinteză a luptei asistenţilor 
sociali, care vorbeşte despre cei 25 de ani de cercetări 
şi proiecte pentru fondarea unui sistem modern de 
asistenţă socială, sub coordonarea echipei conduse de 
Elena Zamfir”. În peste 500 de pagini găsim o comoară 
de idei şi proiecte, dar şi cimitirul sperantelor pentru 
specialiștii care au încercat să convingă lumea că banii 
pentru social înseamnă o investiție, nu un cost. 

Ţăranii au dispărut astăzi de pe scena publică, a 
devenit o înjurătură de trafic ipostaza de rezident 
în rural. Localnicii satelor ajung să fie vizitaţi de 


10 Elena Zamfir și Cătălin Zamfir (eds), Țiganii: între ignorare și îngrijorare, Editura 
Alternative, București, 1993. 

TI lonica Berevoescu, Manuela $. Stănculescu, Sărac lipit, caut altă viață, Editura Nemira, 
Bucureşti, 2004. 

n Elena Zamfir, Simona Maria Stănescu, Daniel Arpinte (eds), Asistența socială din România 


după 25 de ani: Răspuns la problemele tranziției, Editura Școala Ardeleană, Cluj-Napoca, 2015. 

reporteri doar în campanile electorale sau de procurori 
ca să-i întrebe cu cine au votat sau dacă au votat la 
referendumuri. Dar ce mai ştim noi despre viaţa 
locuitorului din comunităţile rurale, în afara faptului 
că au plecat mulţi în Italia, Spania sau Irlanda? Dacă 
nu ar salva supraviețuitorii avioanelor căzute în munţi, 
poate că nici nu am auzi de ei. 

Despre muncitorii din întreprinderile capita- 
liste de azi nu auzim nimic pentru că niște guverne 
recente au ucis contractele colective de muncă, iar 
sindicatele au doar o prezenţă de formă, pe la show-urile 
televizate. Milioanele de migranţi internaţionali nu ne 
interesează decât atunci când devin forță de manevră 
electorală. Diaspora nu este o forță de asalt electoral, ci 
este compusă din milioane de români dispersaţi peste 
tot în lume care exersează strategii de supravieţuire care 
nu interesează pe nimeni. Ne interesează doar faptul că 
trimit bani acasă şi că salvează o parte importantă din 
lipsa de eficienţă a societăţii noastre în ceea ce priveşte 
balanţa comercială externă sau că devin o importantă 
divizie pentru schimbarea politică. Sunt acolo destine 
şi tragedii, mutații identitare şi fenomene de aculturaţie 
care nici măcar nu ne interesează, dar în tot acest timp 
Profesorul Dumitru Sandu lucrează cu echipe de tineri 
cercetători pe acest subiect”. 

Intelectualii cuminţi ai ţării, cei care nu fac parte 
din divizia intelectualilor publici, valabilă în orice 
regim, sunt vizibili doar la nivel local, ei nu câştigă 
niciodată demnitatea de a se exprima prin mijloace 
cu difuziune naţională. Vin cu religiozitate la lansările 
noastre de carte sau la conferințele din ţară și pleacă 


1 Dumitru Sandu, Lumile sociale ale migrației românești în străinătate, Polirom, laşi, 2010. 


de multe ori dezamăgiţi de idoli; forului”. Sunt mai 
informaţi si mai dedicați societăţii decât multe vedete 
intelectuale, dar nu au cum să găsească locuri în care 
să se exprime şi să conteze, adică au tot o problemă de 
vizibilitate. 

Tinerii nu apar pe scena publică decât rar şi în 
ipostaze organizaționale sau evenimente convenţionale. 
Este un fel de a încerca să arătăm că încă nu a plecat 
toată populaţia tânără din România. 

Cine mai rămâne? Aproape nimeni, aproape nimic. 
România nu are o faţă reală, un portret viu, posibil de 
identificat în teren. Citesc o carte apărută în 1913, O 
Românie plină de viață”, despre o Românie pe care 
o descoperea un francez la începutul secolului XX. 
România respectivă nu mai este de regăsit în spaţiul 
comunicării publice. Poate există, dar nu dă dovezi de 
viaţă, cum spun cei din antiterorism. 


O Românie invizibilă este o patrie ascunsă, 
nerecunoscută, ca o fiică vitregă a realităţii. Românii 
invizibili au avut până acum un singur purtător de 
cuvânt: sociologul și, câteodată, jurnalistul. Dacă 
sociologii tineri de azi vor uita că sunt purtătorii 
de cuvânt ai acestei lumi, ea va muri asfixiată, iar 
dacă politicienii se vor feri de rapoartele și studiile 
sociologilor, atunci avem siguranţa că vom avea 
două Românii. Una mică și vulgară, gureșă și 
manelizată, locuind în televizor și alta muribundă, 
tăcută si invizibilă, ocupând indecent și ilegitim, 
nu-i așa, 99% din teritoriul fostei Românii. = 


14 Sorin Adam Matei, Idolii forului: O declarație de independență intelectuală 
[A declaration of intellectual independence. An introduction to „Idols of the Forum”], Foreign Policy 
(Romanian edition), 2010, June 12. 


1 Paul Lobbe, 0 Românie plină de viață, Institutul European, lași, 2008. 

franzela exilului. 
Neînţelegerea și visul 
de a schimba România 


DL începutul secolului trecut, Ion Luca Caragiale, 
proaspăt autoexilat la Berlin, își anunţa prietenii, 
printr-o carte poştală, că a gustat prima dată din 
„franzela exilului”. Sigur, diferența dintre franzelă si 
pâine a dispărut astăzi, dar timp de peste un secol, în 
România, franzela era o pâine mai bună, mai scumpă 
şi mai dulce. Marele nostru dramaturg, care moștenise 
o avere importantă de la o mătușă, a revenit în ţară 
în cei șapte ani de peste 20 de ori, chiar dacă între 
1906 şi 1912 drumul până acasă din actuala capitală 
a Germaniei nu dura doar două ore si ceva, cât facem 
astăzi cu Lufthansa. 

De ce nu mai vorbim azi despre exil, cum 
vorbeam până în 1989, ci am înlocuit termenul cu 
cel de diaspora, cuvânt care desemna odată totalitatea 
comunităţilor evreiești răspândite în afara Palestinei, 
nu o să înţeleg niciodată. 


Diaspora - concept ideologie 


M-am întrebat de multe ori, în mod firesc, cum 
putem trata sociologic acest concept, dar mai ales în ce 
măsură diaspora este un concept construit sociologic 
sau doar o categorie metaforică, folosită mai mult 
ideologic sau politic. 

Identitatea diasporei este, în cea mai mare măsură, 
fundată pe ideologia rădăcinilor şi a unei memorii 


colective. Acestea produc mitul unei continuităţi 
naţionale și exigenţa reproducerii ei în alte condiţii 
de timp şi spaţiu. O luptă contra uitării se dă și se 
construiește o iconografie în acest sens. Memoria 
exilului începe să fie o formă culturală care ţine loc 
de memorie colectivă. Pe de altă parte, la un examen 
atent, identitățile etnice sau naţionale sunt forme 
pe care unii le consideră vide de conţinut, pentru că 
modul în care s-au constituit populaţiile în Europa a 
rezultat din nesfârşite migrații care ar distruge mitul 
legăturii de sânge. Identificarea subiectivă este de fapt 
un proces care ţine loc de omogenitate genetică. 

Legătura de sânge este un mit care pornește de 
la legătura dintre părinţi si copii, dar care nu poate 
funcţiona în mod obiectiv în secole de parcurs istoric. 
Sângele apă nu se face, spune proverbul, dar când spunem 
asta, ne referim mai degrabă la faptul că sângele este o 
metaforă bună pentru faptul că avem mai degrabă o 
identitate comună, identitate colectivă imaginară. De 
regulă, asta se numește tradiţie, dar tradiţia, şi ea o 
invenţie mai mult sau mai puţin artificială de la un 
moment dat, este ieșită direct din „sufletul poporului”. 
Un pedigree etnic este greu de urmărit, chiar și unul 
naţional, cu atât mai mult cu cât vrem să fundăm pe 
el unitatea unui grup aflat în afara comunităţii-mamă. 

Cu atât mai mult este greu să fundamentăm, Într-o 
genetică pură, conceptul de diaspora, mai ales în 
condiţiile în care sunt naţiuni multietnice constituite 
doar din emigranţi, unde naționalitatea se bazează pe 
contract social. 

Conceptul de diaspora s-a născut a fi potrivit 
pentru răspândirea evreilor în lume. A fost luat apoi în 
limbajul comun necritic, încât este un concept destul 
de vag, iar încercarea de a stabiliza o definiţie este o 
sarcină dificilă datorită unor experienţe istorice diverse 

şi unor intenţionalităţi de definire care nu au urmărit 
mereu un scop analitic sau științific. 

Un lucru este clar, avem mai multe tipuri de 
diaspora, deci poate funcţiona acest concept? Există 
diaspora formată în urma dramelor de război prin 
migraţie internaţională, prin deportări, prin acţiuni de 
purificare etnică, sunt comunităţi de diaspora care au 
rămas pe pământul lor, dar s-au schimbat frontierele 
statelor naţionale si, cu siguranţă, cea mai nouă 
diaspora este cea rezultată din migraţia economică 
din ultimele secole sau decenii. Sunt autori, precum 
Gabriel Sheffer'*, profesor de științe politice la 
Universitatea Ebraică din Ierusalim, care vorbesc de 
diaspore victimă (afro-americani), diaspore imperiale 
(indieni sau britanici), diaspore de comercianţi (chinezi, 
libanezi, greci), diaspore culturale (caraibienii). 

Apare tot mai mult și un naționalism negru bazat pe 
rasă, ce se vrea o ideologie a diasporei afro-americane 
cu două componente aflate în conexiune: rasa și 
idealurile politice ale „negritudinii”. 

Dacă avem diaspora fără stat şi diaspora legată de 
un stat, din perspectiva focalizării pe originea etno- 
naţională, atunci prezumăm existenţa unei continuităţi 
sau a unor invarianţi de-a lungul existenţei unei 
comunităţi. Această diversitate ne duce în situaţia în 
care trebuie mereu să contextualizăm folosirea noţiunii 
de diaspora, deoarece diaspora este o realitate trans- 
etatică, dar, vedem din ultimul exemplu, chiar şi una 
trans-etnică. 

Deocamdată, trebuie să observăm că este nevoie 
de un studiu mai atent si mai sistematic al acestei 
realităţi foarte bogate. O realitate unde apar identități 
hibridizate şi transculturale, tranziţii şi tranzacţii între 


16 Gabriel Sheffer, Diaspora Politics: At Home Abroad, Cambridge University Press, | edition, 
2006. 


culturi, procese de negociere și dialog intercultural. 
Sunt convins că există lecţii mai generale pe care 
le putem extrage din modul în care se nasc noile 
identități din diaspora sau din felul în care apar ceea 
ce unii cercetători numesc „tulburări de identitate”. 
Identităţile diasporei sunt transculturale, pentru că 
înglobează realităţi diferite de cele ale naţiunii, rasei 
sau etniei la care se raportează”. 


Diaspora sau exilul românesc 


Diaspora românească este, în ultima vreme, şi subiect 
politic sau instituţional. Este privită cu o mai mare 
atenţie mai ales după ce, în anul 2009, a înclinat balanţa 
în privinţa alegerilor prezidenţiale din România, când 
aproape 150.000 de români au votat în străinătate, 
diferit faţă de media populaţiei autohtone, aducând 
un nou mandat pentru Traian Băsescu. Relaţiile dintre 
România si comunităţile româneşti din vecinătate si 
emigrație au la bază prevederile art. 7 din Constituţia 
României, precum si cele din Legea 299/2007 privind 
sprijinul acordat românilor de pretutindeni. Legea 
citată folosește sintagma „români de pretutindeni” şi 
conţine „persoanele de origine română şi aparținând 
filonului lingvistic şi cultural românesc, care îşi asumă în 
mod liber identitatea culturală românească: persoanele 
aparținând minorităților naționale, minorităţilor 
lingvistice sau grupurilor etnice autohtone care trăiesc 
în statele din vecinătatea României, indiferent de 
etnonimul folosit, membrii comunităților româneşti/ 
originare din România din emigrație, cetățenii români 
cu domiciliul sau reşedinţa în străinătate”. Ministerul 
Afacerilor Externe are un ministru delegat pentru 
românii de pretutindeni, elaborează si aplică politica 


TI Dinu Zamfirescu, Cârtițele Securității. Agenti de influență din exilul românesc, Editura 
Polirom, lași, 2013. 

guvernamentală în domeniul relaţiilor cu românii de 
pretutindeni, în conformitate cu obiectivele majore 
de politică externă ale României şi cu Programul de 
Guvernare. În centrul politicii guvernamentale se află 
nevoia de sprijin instituţionalizat a românilor din afara 
frontierelor în vederea păstrării și afirmării identităţii 
lor etnice, lingvistice, culturale și religioase şi este 
suprajustificată prin importanţa pe care instituţiile 
europene o acordă problematicii respectării drepturilor 
omului si, în particular, respectării drepturilor 
persoanelor aparţinând minorităţilor și comunităţilor 
etnice. Dar, în realitate, lucrurile nu stau așa cum scrie 
în lege, departamentul pentru diaspora este plimbat 
de la un minister la altul, are bani puţini și personal 
insuficient. 

După alegerile din noiembrie 2014, când numărul 
celor care au votat în străinătate a ajuns la 377.651 
de persoane, iar 89,73% din voturi au fost pentru 
Klaus lohannis, diaspora a devenit subiectul unei 
utopii sau îngrijorări. Noul PNL forţează votul 
prin corespondenţă, în orice condiţii, pe principiul 
că este vorba de o populaţie care va vota continuu 
cu dreapta. Evident, cei care au pierdut la alegerile 
trecute se vor opune, dar fără să facă asta deschis. Ce 
rezultă din această situaţie? Întâi de toate, un ocean de 
demagogie: toată lumea declară o mare deschidere, o 
preocupare continuă pentru votul diasporei, ca şi cum 
aceasta ar fi cea mai mare problemă a relaţiei noastre 
cu milioanele de români care trăiesc în afara graniţelor. 
Cum preşedintele a promis, se va ajunge la o formă 
de vot prin corespondenţă, poate valabilă si pentru 
cei din ţară, ca să nu fie atacată legea pe criterii de 
discriminare, dar legislaţia nu va aduce mare lucru în 
plus pentru îmbunătăţirea situaţiei românilor noştri 
care trăiesc în afara României. Vom rămâne pe mai 


departe un stat care nu îşi protejează cetăţenii şi mai 
ales o administraţie care nu se gândește la viitor, iar 
măsurile luate, ca si votul prin corespondenţă, pot fi 
doar frecţii la un picior de lemn. 


(e ar trebui schimbat? 


În primul rând, dacă ne uităm la cifrele populaţiei, 
constatăm că peste 25% dintre români sunt în afara 
graniţelor şi asta ar trebui să ne conducă la o cu totul 
altă strategie, una serioasă, nu discursuri despre votul 
prin corespondenţă. Principala problemă este deci 
reprezentarea românilor din diaspora în Parlament, 
care acum se face penibil prin câţiva parlamentari 
care nu vin din diaspora, ci sunt oameni care primesc 
sinecuri de la partide. Cu o excepţie — parlamentarul 
Viorel Badea —, ei nu cunosc prea bine problemele 
românilor de afară şi nici nu se luptă pentru a multiplica 
mijloacele prin care ţara îi sprijină. 

În al doilea rând, când un sfert din populaţie nu 
mai este între graniţe, trebuie schimbată întreaga 
filosofie de organizare a statului. Trebuie să extinzi 
mecanismele administrative spre aceste comunităţi. 
Să-i ajuţi să păstreze limba si legătura cu tara, copiii si 
nepoții să poată învăţa limba română, să aibă şcoală si 
biserică în comunităţile respective. Astfel, poţi păstra 
unele legături de coeziune ale naţiunii răspândite şi 
posibilitatea întoarcerii acasă. 

În al treilea rând, trebuie administrată această 
relaţie cu diaspora, printr-un minister autonom, nu 
un departament lipit de Ministerul de Externe. Un 
asemenea minister ar trebui să aibă o forţă comparabilă 
cu ministerul care se ocupă de administraţia din ţară, 
să poată administra bugete destul de mari, încât să 
poată finanța cel puţin educaţia în limba română și 
viaţa culturală a românilor de peste graniţe. Copiii 

care au plecat sau care se nasc acolo ar trebui să poată 
învăţa limba română, istoria si civilizaţia poporului 
român şi multe alte lucruri care formează identitatea 
unei naţiuni. 

În fine, diplomaţia noastră trebuie să se lupte cu 
adevărat pentru drepturile românilor, să fie curajoasă 
şi puternică. Patria-mamă ar trebui să cultive 
adevărații lideri din diaspora, să-i sprijine să aibă 
audienţă si reprezentativitate si în ţară, să fie adevărații 
ambasadori ai diasporei în România. Pentru o relaţie 
bună cu românii plecaţi, trebuie ca românii de acasă să 
înţeleagă problemele celor de afară si să fie persuadaţi 
să sprijine aceste comunităţi aflate în ţări străine. 


Tristete. Multă tristețe și o mare neînțelegere 


Poate secolul XXI va fi, mai mult decât secolul 
trecut, secolul diasporei. Pentru mai multe motive, 
migraţia internaţională, globalizarea, schimburile 
economice, marile construcţii integratoare cum este 
Uniunea Europeană produc continuu diaspore si 
diasporezi. Vom avea în secolul XXI o mare diaspora 
mondială, o identitate hibrid, o majoritate formată 
din minorităţi? Tot ce este posibil. Marile migrații spre 
Europa din aceste zile produc spaime şi sentimentul că 
nu va fi ce a mai fost si că lumea merge spre o direcţie 
pe care nu o putem bănui acum. 

Analizând volumul Poezia românească din exil’, care 
include 31 de autori în peste 400 de pagini, criticul 
Mihai Zamfir sintetizează în titlu esenţa producţiei 
literare din poezia exilului românesc: Tristețe, multă 
tristețe”. Azi, diaspora noastră este subiectul unei 
mari neînţelegeri. Unii îi respectă pe cei plecaţi pentru 
curajul lor. Alţii spun că nu este normal ca aceștia să 


18 Liliana Corobca, Poezia românească din exil, Institutul Cultural Român, București, 2006. 


19 Nicolae Băciuţ, Literatura exilului, exilul literaturii, Editura Nico, Târgu-Mureș, 2006. 


voteze și să dicteze cine să ne conducă pe noi cei de aici, 
rămaşi acasă să ducem România mai departe. Reapare 
încet discuţia, din 1990, despre cine a mâncat sau nu 
salam cu soia. Pe de altă parte, îi auzim pe mulţi dintre 
cei plecaţi spunând că diaspora concentrează pe cei 
mai buni dintre noi. Nu o să ştim probabil niciodată 
cât de mult se apropie de adevăr aceste afirmaţii 
maximaliste. Am văzut interviuri cu români plecaţi în 
afară care argumentau, la alegeri, că ei ştiu ce înseamnă 
democraţie, că o trăiesc acolo și că sunt legitimi în a 
spune celor de acasă cum trebuie să voteze sau cine 
este cel mai bun pentru a conduce. Cu siguranţă, sunt 
de bună-credinţă si mulţi dintre ei trăiesc în societăţi 
civilizate si aşezate si pot aduce o cultură a democraţiei 
şi activismului civic, a responsabilităţii şi meritului ca 
principiu de selecţie social. 


Dar, chiar dacă au dreptate, românii din diaspora 
trăiesc mai degrabă un vis al forţei lor de schimbare. 
Nu vor putea schimba România cu adevărat decât 
atunci și dacă se vor întoarce acasă. Dacă milioanele 
de români exilați sau autoexilaţi prin toate colţurile 
lumii se vor întâlni cu milioanele de români 
răspândiţi în exilul interior, scârbiţi și cuprinși de 
lehamite, atunci poate România va avea o șansă la o 
schimbare fundamentală. = 

Cum moare $peranta? 


Dë nu când moare Speranța este o întrebare 
care ar trebui să ne preocupe, doar știm asta cu 
toții. Mai bine ne întrebăm: cum moare ea? Poate că 
speranţa se naște într-un moment de slăbiciune sau de 
visare ori într-o situaţie de disperare, dar aproape că 
nu contează. Este important că ea reușește o minune, 
să te facă să crezi că lucrurile vor merge bine, că 
eforturile sau talentele vor fi răsplătite sau că ţara ta 
sau comunitatea va ajunge repede o ţară civilizată, 
doar are atâtea frumuseți si resurse plus un popor atât 
de deștept, sigur cel mai deştept din Europa, cum cred 
vreo trei sferturi dintre români. 

Speranţa, oricât ar fi ea de firavă, te pune în 
mișcare, îţi poate da energie să plănuieşti, să consumi, 
să alergi, să participi la curse de anduranţă ale vieții. 
La flacăra ei muribundă te poţi încălzi când ţi-e greu 
să mai crezi că va ieşi soarele si pe strada ta, tot ea 
te face să crezi că mai e doar un pic şi lucrurile se 
vor aranja, vor veni zorii unei alte epoci. Poate că 
o generaţie veche este la butoane, dar vor trece cei 
douăzeci de ani profeţiţi de Brucan şi va fi bine, 
generaţia tinerilor va schimba lumea din temelii. 
Facem o nouă generaţie, ești dascăl, studenţii tin la 
tine, poţi să-i înveţi, lumea se schimbă prin şcoală 
şi lumina cărţii. Petreci mii de zile și nopţi între 
zidurile reci ale universităţii şi entuziasmul tinerilor 
care te înconjoară te face să uiţi că afară lucrurile 
par îngheţate, iar o oligarhie se schimbă cu alta, un 


partid cu altul, dar ţara parcă a îngheţat. Scrii cărți 
şi articole revoltate, dar vezi că nu e valabilă credinţa 
ta veche din vremea adolescenţei poetice conform 
căreia ideile pot schimba lumea. 

Nu se întâmplă asta, speranţa ta devine o flacără 
tot mai mică, tinerii pleacă spre alte ţări şi nu se 
mai întorc, dar tu pui încă un pic de untdelemn 
în candelă si flacăra reapare. Nu-i nimic, trebuie să 
ne implicăm cu toţii — si te implici, ieși în stradă, 
faci politică, devii funcţionar public, crezi că merită 
un mic sacrificiu, dar te învinge oligarhia de partid 
şi atunci te uiţi disperat în toate părţile și vezi din 
nou speranţa în moarte clinică. O resuscitezi cum 
poţi, nu o înţelegi de ce se încăpăţânează să rămână 
în viaţă si să te împingă spre noi asalturi. Nu va fi 
mereu așa, te însufleţeşte din nou speranţa, intrăm în 
lumea civilizată si va veni Europa să curme excesele, 
să ne fie arbitru si sfetnic, paznic, supraveghetor sau 
chiar călău, dacă nu suntem serioşi şi cinstiţi. Nu se 
întâmplă asta, Europa are treburile ei, ne dă cu rigla 
peste degete din șase în şase luni, apoi reîmparte între 
ţările bogate bursa noastră de şcolari neascultători. 

Speranţa se chinuie, cade fără suflare, nici nu 
mai ştii dacă este vie sau moartă. O descarcerezi 
dintre ruinele visurilor tale europene şi o reanimi cu 
un gând nou: vom face o descentralizare și atunci 
oamenii vor şti mai bine să-și folosească resursele, nu 
sunt păsări care să-și strice cuibul, nu o să-şi distrugă 
comunităţile, doar nu există comunităţi sinucigașe. 
Pe naiba, a fost doar o glumă, oligarhia doar a 
glumit! Vai, se rupe ţara, băieţi, voi nu vă pricepeţi la 
administraţie, vă fură ungurii banii şi pământurile. 
Lăsaţi-ne, ne ocupăm noi de asta. Sigur, aveţi 
dreptate, spun dregătorii locali, mici sau mari, era să 
facem o mare prostie, bine că ne-aţi tras de mânecă. 
Şi gata! 

Speranţa că ţara mea se va face bine într-o zi 
a murit. A îngheţat într-o pădure din Munţii 
Apuseni, iar moţii care au încercat s-o resusciteze 
povestesc că avea lacrimi îngheţate pe faţă. Am 
ucis-o noi înșine cu prostia, corupţia și lipsa 
noastră de suflet. A murit în chinuri, după ce 
timp de 25 de ani a intrat de multe ori în comă. 
Acum însă frigul a fost mai tare. Iar tu nu poţi 
să-ţi alungi un gând: am construit o Siberie la noi 
acasă, într-un sfert de secol de democraţie. = 

Singurătatea [stului si 


tristețea păpuşilor de cârpă 


ând în anul 2000, într-un studiu devenit celebru, 

Samuel Huntington vorbea despre singurătatea 
unei mari puteri într-o lume unipolară, personal, ca 
nespecialist în geopolitică, am crezut că este vorba 
despre o chestiune ideologică, menită să dea avânt 
vreunei politici americane de înarmare sau ceva de 
genul acesta, ceva ideologic de genul scrierilor produse 
la Rand Corporation. „Lonely Superpower” îmi părea 
un concept bun de adormit naţiunile fraiere. Dar am 
greşit atunci, nu am anticipat, desi mai erau câteva 
luni, dezastrul de la 11 septembrie şi nici alte evoluţii. 
Cu atât mai puţin această trezire a URSULUI de la 
Răsărit. Huntington observa cu dreptate că SUA nu va 
fi ajutată de parteneri, cu excepţia Marii Britanii, să-și 
exercite hegemonia sau să pună în practică armonioasa, 
utopica pax americana, aducătoare de armonie, fără 
conflict şi confruntare. 

Dansul Europei cu ale sale mari puteri secundare 
(Franţa, Germania) a fost si este un dans al lupilor. 
Le este frică de creşterea masculului alpha si caută să-i 
limiteze teritoriul. Evident, cu o eleganţă și cu o viclenie 
pe care o cultură milenară le poate rafina excepţional. 
NATO este construcţie bună, îţi spune orice neamţ, 
furnizează bunuri publice, securitate sau încredere, dar 
nu are resurse de gaz. Supermegaputerea, Marele Serif 
al Ordinii Mondiale, are motive să simtă singurătatea. 
Sigur, o singurătate a înălțimilor. 

Dar singurătatea Estului este si mai mare. Ţările 
din Est, „teritoriul dintre Germania si Rusia”, cum 


spun unii tot mai des, au motive să simtă o si mai 
grozavă singurătate. Nu le este greu să o conştientizeze 
pentru că este deja o singurătate istorică. O simt de 
câteva sute de ani și poate au găsit chiar mecanisme de 
apărare ca să scape de paralizia fricii. 

Istorica singurătate a acestor ţări i-a făcut să dezvolte 
mecanisme nevrotice de supravieţuire în deșertul lor 
fără orizont. 

Se autolobotomizează făcând decupaje nepermise 
în memoria colectivă a popoarelor lor. De singurătate 
şi frică, ţările din Est nu au curajul să vorbească, sau cel 
puţin nu cu voce tare, despre „trădarea Occidentului”. 
Din cărţile lor de istorie lipsesc episoade importante, 
mai ales marile trădări de după al Doilea Război 
Mondial. Chiar dacă a trecut mult timp, autorităţile 
din ţările estice vorbesc foarte rar şi în șoaptă despre 
Operaţiunea Keelhaul, despre „coridorul polonez” 
(„coridorul polonez nu merită oasele nici unui singur 
grenadier britanic” — Chamberlain). Nici Conferinţa 
de la München nu este subiect politic, nici pactul 
Ribbentrop-Molotov, nici crimele de la Katyn, nici 
trădările de la Ialta ale Europei si Americii. 

O altă reacţie a fost slugărnicia si automutilarea. 
Ca să nu omoare speranţa și visul fiecărei generaţii 
de a reuşi să meargă în lume, cu capul sus, alături de 
fratele mai mare, românii au acceptat că trebuie să- 
şi privatizeze resursele pentru ca statul (cel român, de 
exemplu, este prost gestionar) grec — falimentar de 
altfel, ori statul austriac sunt vrednice să administreze 
telecomunicaţiile şi petrolul. Au crezut că aud o voce 
care le spune că democraţia este mai importantă decât 
economia si zilnic isi ucid capitalul propriu de dragul 
capitalului străin. 

Au promovat modele aberante de leadership. 
Liderii lor au crezut că trebuie să devină puternici 

lideri regionali pentru ca să fie băgaţi în seamă de 
conducătorii mai mari sau mai mici ai domnului 
Superpower. Au întărit puterea centrală în detrimentul 
autonomiei comunităţilor, au făcut cadou resursele 
ţării companiilor transnaţionale şi s-au ferit să ia 
decizii curajoase tot așteptând să vadă dacă sunt 
sau nu pe placul Fratelui mai mare. Au încercat să 
mutileze democraţia si să călărească justiţia în numele 
principiului că votul mulţimii este singura justificare 
pentru raţiunile politice, devenite raţiuni de stat. 

Au preferat să se prefacă proamericani, dar la ospeţe 
sau când mass-media nu era acolo nu găseau destule 
cuvinte pentru a spune că, dacă masele votează, nimeni 
nu are ce face de la Londra sau Washington. 

Deja unele ţări din Est au obosit si, de frică sau 
de singurătate, au început să negocieze cu Rusia. 
Mai discret sau mai puţin discret, acest lucru se 
întâmplă. Au învăţat ceva din anul 1940 şi anii care au 
urmat, acum calcă peste principii, chiar peste voinţa 
popoarelor respective. 

Desi ar părea că singurătăţile seamănă, aceasta este 
doar o similitudine înșelătoare. Singurătatea Estului 
este una nevrotică, disfuncţională și disolutivă. Ea 
acţionează de sute de ani ca o facilă justificare pentru 
ticăloşie, trădare, dominare aberantă internă si 
exploatarea pasiunilor joase ale mulțimilor. Plus iluzia 
că suferința noastră este originală, de aceea putem 
construi și democraţii originale sau constituţii cârpite. 

Țările estice nu au descoperit încă un lucru simplu: 
antidotul la singurătatea lor istorică este construcţia 
unor state inteligente. În locul unor ideologii strategice 
de apărare agresive în vecinătate care să mascheze 
slăbiciunile interne, ar fi fost de preferat să se gândească 
din timp la stabilitatea sistemică internă care să 
permită ţării să se conexeze la politicile Singuraticului 


Şerif Universal. Un stat inteligent nu trebuie să fie 
nici sclav, nici aplaudac al marilor puteri, ci este unul 
care îşi construiește în interior o forţă morală care îi 
dă forţă internă si respect extern, respectă principii 
şi nu se pleacă intereselor de moment chiar ale 
partenerilor, iar prin aceasta este previzibil şi uşor de 
integrat într-un sistem de apărare. Un stat inteligent 
acumulează continuu resurse, nu funcţionează doar ca 
un consumator, îşi planifică viitorul şi face modificări 
de strategie doar în funcţie de evoluţii, și nu în funcţie 
de interese minore sau alternanţe la guvernare. 


Statul inteligent îi păstrează pe oameni vii, 
creativi, cu inițiativă si cu încredere în viitor 
și nici liderii lor nu pot fi altfel 


Prin crâşmele Estului, politicienii se îmbată si bat 
cu pumnul în masă declarându-și independenţa faţă 
de tutoriatul Europei sau hegemonia Americii și spre 
dimineaţă cântă în limbi adecvate naţiunii: noi suntem 
români, noi suntem unguri, noi suntem bulgari... 
Mai apoi, ajung la birourile lor si caută cu disperare 
mesajele Unchiului Sam pentru a şti ce trebuie făcut în 
ziua care începe. Nu găsesc nimic, faxurile sunt goale, 
cutiile de e-mail sunt empty. Dacă s-ar trezi, şi-ar da 
seama de dezastru, de veacul de singurătate care nu se 
mai termină şi care i-a transformat în păpuși de cârpă. 


Americanii nu mai vin, cum nu au venit nici 
atunci când bunicii îi așteptau aprinzând focuri pe 
dealuri. Americanii trec din când în când pe aici, dar 
se întâlnesc cu singurătatea unor păpuși de cârpă 
care așteaptă să le miște cineva. Dar americanii ăștia 
sunt pretenţioşi, nu ştiu istorie si nici geografie, nu 
sunt miloși și nici înţelegători, ei ar vrea să devină 
prieteni cu niște oameni vii. x 

Scenarii pentru o Românie posibilă 


Jidul care cade, 
ziduri care cresc 


A 
n aceste zile în care se sărbătorește un sfert de veac 


de la căderea zidului Berlinului (n.a. — 2014) am 
citit dosarul de securitate al tatălui meu, urmărit de 
securiști între 1982 si 1989, peste 100 de pagini în 
care eram prezent si eu, ca aschie care sare departe de 
trunchi. M-a blocat acel dosar, multă vreme am fost 
pichetat informativ la facultate sau la şcoala în care am 
lucrat ca suplinitor, dar azi, după 25 de ani, personajul 
care eram acolo, adolescent și tânăr, îmi părea străin, 
iar pentru delatorii pe care-i recunoșteam în declaraţii 
nu mai simţeam nicio ură. În schimb, am observat că 
oameni pe care-i bănuiam ca securiști siguri nu erau 
neapărat asa. Am bănuit doi sau trei oameni fără vină, 
dar pe mulţi dintre informatori i-am bănuit încă de 
atunci. Dar zidul care căzuse nu mai lăsase nicio umbră 
în sufletul meu. 

Comunismul căuta să semene neîncrederea faţă 
de celălalt, semenul tău, dar compensa cu educaţie 
propagandistică pentru consolidarea unui anumit 
capital social legat de încrederea în societate, în istorie, 
în performanţele României. În euforia construcţiei 
omului nou și în megalomania lui Ceaușescu, mulți 
români au crezut că suntem o naţiune mare si o ţară 
cu viitor de aur. Succesele sportivilor de la jocurile 
olimpice, unde ne plasam, de regulă, între primele zece 
naţiuni, îmi confereau mie, personal, în adolescenţă, 
sentimentul că această ţară este una din naţiunile cu un 


potenţial, dar care nu se poate valorifica doar din cauza 
dictaturii. După Revoluţie, eu și alţii din generaţia 
mea am descoperit că tocmai dictatura reușea să ne 
dea senzaţia sau chiar să adune resursele în așa fel încât 
să fim undeva la începutul clasamentelor mondiale, în 
unele domenii. Și nu era doar propaganda care crea 
această senzaţie, era vorba şi de o atitudine faţă de 
Ceaușescu şi România, cultivată în Occident, privind 
rezistenţa noastră la presiunea Uniunii Sovietice, 
dar succesele sportive si chiar culturale se datorau 
organizării la scară de masă a unor tipuri de activităţi. 

Excepţionalitatea românească era un sentiment 
destul de răspândit în populaţie, păcat că pe-atunci 
nu aveam sondaje pentru a putea face comparații si 
dinamici. Știam că nu voi putea călători în lumea 
occidentală din cauza Zidului, dar mă simţeam ca 
făcând parte din lumea culturii și civilizaţiei occidentale 
pentru că citeam literatura acelei lumi si participam 
prin valori împărtășite la aceasta. În 1989, când zidul 
de beton a căzut în Berlin, aveam mintea întreagă si 
sufletul plin de speranţă, ne simţeam ca parte a unei 
spiritualităţi şi civilizaţii europene intacte, idilice si 
generoase, prietenoase și primitoare. 

Astăzi, după un sfert de secol de la căderea Zidului, 
România pare devastată de neîncredere. Milioane 
de oameni au părăsit România și suportă tragedia 
migraţiei. Sărăcia instaurată rapid si diferenţierea 
socială care a început să apară nu puteau decât să 
producă o serie de efecte individualiste și un egoism la 
scară socială. Cei care au pierdut competiţia încep să- 
şi explice rămânerea în urmă prin faptul că cei care au 
reușit au făcut-o prin corupţie, relaţii sau noroc (peste 
90% dintre români exprimau această credinţă, într-un 
sondaj de opinie realizat în această vară). 

Lidul care cade, ziduri care crese 


Românii își pierd încrederea în instituţii, chiar dacă 
aşteaptă încă statul care să vină să-i salveze. Dar, în 
primul rând, isi pierd încrederea în ceilalți oameni. 
Neîncrederea devine o adevărată ciumă emoţională, 
provocând, în fond, un fel de desocializare masivă. 

Neîncrederea se apropie încet-încet de intoleranţă si 
mai ales de greutatea asocierii pentru acţiune comună. 
Sindicatele şi-au pierdut credibilitatea, iar organizaţiile 
nonguvernamentale nu mai sunt ce au fost în anii '90. 
Oamenii şi-au pierdut și încrederea în sine si asta îi 
face să se replieze, izolându-se de ceilalți. Politicienii 
au făcut tot ce au putut ca să separe oamenii după cât 
mai multe criterii, în afara celor moştenite deja: două 
sau mai multe Românii, poporul si ceilalţi, nesimţiţii 
şi victimele inocente ale nesimţiţilor, deştepţii orașelor 
ce votează cu democraţia si proștii care votează cu neo 
şi cripto etc. 

Dar zidul care creşte cel mai tare este cel al violenţei 
politice, nu cea fizică, ci mai ales intoleranţa si violenţa 
psihică şi simbolică. Am văzut în această campanie 
electorală — și, în general, în ultimii ani — o violenţă 
politică fără precedent. Combatanţii apar în fiecare zi 
de peste tot, nu se face niciun rabat de la orice ar putea 
să distrugă reputaţia, să rănească, să delegitimeze. 
Apelurile intelectualilor noştri importanţi sunt lipsite 
de nuanţe, pline de ură sau violenţă. În spatele violenţei 
politice se află mari frustrări care orbesc si care nu 
mai caută nicio justificare. Dreapta nu mai vine cu 
niciun program, stânga nu mai caută să argumenteze 
solidaritatea sau echitatea, toate taberele scot în faţă 
luptătorul, cel care îl va distruge pe celălalt. Primarul 
Sibiului a devenit vinovat si nepregătit pentru 
conducere pentru că... nu are copii, fostul profesor 
a fost pictat cu zvastici pe frunte, trădător, exponent 
al unei Germanii invadatoare (dar pe care în vremi de 


pace o iubim şi o dorim să vină să investească). Ponta 
este Răul întrupat, lupta cu el este un fel de luptă cu 
balaurul, va aduce dictatura si, în același timp, pe ruși 
şi mulţimea de chinezi invadatori. Klaus Iohannis 
este dușmanul naţional pentru că nu este ortodox, iar 
Ponta este ucigaș pentru că vine din partea unui partid 
de stânga. „Nu vreau un străin președinte!”, scria pe 
pancarta unui bătrân la o manifestaţie a PSD, iar lui 
Ponta i se scrie „M..e” pe pancartele unor tineri care 
par frumoși, inteligenţi si blajini. 

Vedem o disoluţie completă a regulilor de afirmare 
şi promovare a unor idei, concepte sau proiecte, nu 
se mai găsesc modalităţi de reglare a manifestărilor 
pulsionale şi emoţionale. Actorii politici se implică 
emoţional într-o violenţă colerică si se naște o cultură 
politică a agresivităţii, cultivată mai ales pe platourile 
de televiziune. Observăm și o violenţă instrumentală, 
alături de cea colerică, violență menită să scoată oamenii 
la proteste care să măture... stafia comunismului, cel 
doborât odată cu Zidul, să delegitimeze, să producă 
dezordine. Pe un poster, pe Internet, citesc postarea 
unui jurnalist care spune: „Ponta, vor fi violenţe, nu 
scapi!” 

În teoriile sociologice se spune că această violență 
politică se poate mărgini sau inhiba doar prin control 
social, dar societatea noastră nu mai are automatisme 
inhibitorii, cum au chiar și societăţile de animale, 
studiate de etologi. Controlul ar trebui să vină de la 
inhibitorii culturali, dar elita noastră culturală este 
total angajată, de o parte sau alta a bătăliei politice. 

Intrarea în spirala violenţei este destul de periculoasă, 
demonstrează Slavoj ZiZek, în lucrarea sa din 2001, 
Repetându-l pe Lenin, unde povesteşte experimentul 
pe care l-a făcut Mao cu „Comuna din Shanghai”, 
un experiment în care un milion de muncitori, 

montați să distrugă orice formă de organizare pentru a 
construi un organism cooperatist, au cerut desfiinţarea 
Statului, iar apoi chiar desfiinţarea Partidului. Mao a 
putut interveni dictatorial pentru a opri disoluția, dar 
în democraţiile noastre cine poate opri violent când 
lipseşte controlul social si statul sau instituţiile sunt 
fără urmă de încredere? 

Partidele îi premiază pe cei care propagă violenţa, îi 
consideră un fel de eroi care se sacrifică pentru partid, 
iar intelectualii se urcă pe baricade si incită, în termeni 
escatologici, să iasă masele în stradă, fără justificare, 
doar în numele luptei între bine si rău. În democraţia 
noastră, acest zid al violenţei politice creşte alături de 
cel al neîncrederii în fiecare zi şi începem să nu ne mai 
vedem unii pe alţii, să nu mai vedem soarele, să ne 
pierdem reperele. 


Din când un când, câte un intelectual sau jurnalist 
naiv iese dintre tranșee, unde așteaptă luptătorii cu 
arma la ochi si, ca odinioară soldatul Svejk, strigă 
spre cei care au început să tragă: „Stai, aici sunt 


oameni!” Inutil, nimeni nu-l ascultă, nici măcar nu 
au timp să râdă de nebunul care nu înţelege nimic, 


îl pun la pământ la prima rafală. = 

> Tot ceea ce auzim este o opinie, si nu un fapt. 
Tot ceea ce vedem este o perspectivă, 
și nu adevărul.” (Marcus Aurelius) 


Între Big Brother 
și Mad Max 


m așteptat să treacă furia fierbinte a celor care 
u devenit „Charlie” în urma cutremurării în 
faţa absurdului morţii jurnaliştilor caricaturiști si 
contagiunii publice, reflexului mimetic. Au trecut 
câteva săptămâni după ritualul politic de la Paris, în 
care şefii de stat au defilat cu ochii la ferestrele de la 
etajele superioare de unde se putea trage şi a apărut 
apoi, timid, curentul scepticilor, „Je ne suis pas 
Charlie”, astfel societatea a ieșit din transă și a început 
dezbaterea. Nu a fost dusă până prea departe, totuși 
măcar ne-am putut da seama, printre comunicatele 
propagandistice, că, pentru o Europă care a eşuat ca 
proiect identitar, cultural, constituţional şi chiar ca 
piaţă, acest eveniment de unitate contra unui dușman 
comun, terorismul, mai dă un răgaz, o gură de oxigen. 
Dar problema rămâne și este una despre luciditate si 
raționalitate, este legată de construcţia sensului colectiv 
şi de găsirea unui proiect comun. 
A fost greu de lansat o discuţie realistă despre limitele 
libertăţii sau securitatea de grup, deoarece asasinarea 
unor jurnaliști în Orașul Luminilor este un fapt care 


blochează, prin cruzime şi relevanţă, orice formă de 
căutare a adevărului. Cu siguranţă, în faţa morţii si 
absurdului barbariei uciderii unor jurnaliști nu putem 
găsi justificări. Dar trebuie să reflectăm, chiar dacă 
nu se pot aduce explicaţii sau justificări pentru gestul 
violenţei extreme. Nu le putem căuta scuze ucigașilor 
sau violenţei, căci absurdul nu are explicaţie sau temei, 
dar reflecţia rămâne necesară, deoarece o mare durere, 
resimţită colectiv sau individual, trebuie urmată de 
reflecţie lucidă şi poate chiar de aducere a unor corecţii 
la construcţiile normative sau instituţionale existente, 
pentru că, ştim foarte bine, ordinea socială nu se naște 
spontan. 


Nevoia de a ne construi duşmanul 


> avea un duşman e important nu numai pentru 
a ne defini identitatea, ci si pentru a ne procura un 
obstacol în raport cu care să ne evaluăm sistemul 
de valori şi să ne arătăm, înfruntându-l, propria 
valoare. De aceea, atunci când dușmanul nu există, 
el trebuie construit”, scria Umberto Eco în lucrarea 
Cum ne construim dusmanul (Polirom, 2013, p. 10). 
Cunoașterea dușmanului ne oferă elementul esenţial 
de identitate şi mai ales un principiu de coeziune. 
Pascal Bruckner, în Melancolia democraţiei. Cum să 
trăieşti fără duşmani?, observa că democraţiile sunt 
dependente de dușmani, „purtăm temeinic, încă si 
mereu, doliul urmând dispariţiei unui duşman unic, 
înlocuit printr-o multitudine de ameninţări, cu atât 
mai înfricoșătoare, cu cât sunt mai greu de identificat” 
(p. 5), duşman dispărut odată cu căderea Zidului 
Berlinului, sugerează filosoful francez citându-l pe 
Grigori Arbatov, directorul Institutului pentru Studii 
Nord-Americane al Academiei Sovietice de Ştiinţe, care 

se pare că le-a spus unor jurnaliști americani: „Suntem 
pe cale să vă facem un mare rău, suntem pe cale să vă 
lipsim de un dușman” (citat de André Fontaine în Le 
Monde, 27 mai 1988). Demonstrația este edificatoare 
şi Occidentul a reușit să meargă constant pe acest 
drum, inconștient sau pragmatic, în politică sau în 
cultura intelectuală si spaţiul public. „Un duşman, 
notează Pascal Bruckner, este o provizie pentru viitor, 
o modalitate a unui grup de a-și asigura coeziunea, de 
a se stabili ca opozant; şi cea mai bună modalitate de a 
se reforma, corectând neîncetat imaginea stângace pe 
care i-o oferă celălalt. Este, în sfârșit, certitudinea de 
a dura, traversând ostilitatea celuilalt care, paradoxal, 
ne sporește starea de bine, negându-ne. Dacă nu ești 
niciodată sigur de iubirea prietenilor, te poţi odihni 
liniștit pe ura dușmanilor” (p. 44). 

Altădată antisemitismul, apoi imigranții magrebieni, 
apoi musulmanii si acum rromii au constituit repere 
interesante pentru a proiecta identitatea colectivă în 
raport cu dușmanul intern sau cel extern care poluează 
civilizaţia şi valorile. Mass-media a participat continuu 
la acest spectacol al construcţiei dușmanului, întărind 
stereotipuri şi dând explicaţii facile unor fenomene 
sociale mult mai complexe și mai profunde: şomajul, 
inegalităţile, crizele economice, violenţa din societate 
sau competiţia socială generală. 


Chiar nu putem trăi fără duşmani? 


Europa, proprietara unui narcisism si a unui 
excepţionalism tot mai intolerant, dar mai ales Franţa 
în ultimii ani, furnizează un spectacol al intoleranţei 
tot mai agresiv. Mai mulţi sociologi sau antropologi 
francezi au vorbit, în ultima vreme, tot mai adesea, 
despre faptul că Franţa a trecut de la arabofobia ce 


caracteriza Frontul Naţional la o islamofobie, ca si 
curent cultural, intelectual. Emmanuel Todd a explicat 
chiar că islamofobia a cuprins clasele superioare si este 
mai greu de combătut si este efectul unei tulburări 
culturale, un efect al unui vid religios, al dificultății 
de a trăi fără Dumnezeu. Sondajele de opinie arată 
o creştere a adversităţii faţă de islam în Franţa. Un 
sondaj IFOP din 2012, realizat pentru Le Figaro, arăta 
că 43% dintre francezi consideră islamul o ameninţare 
pentru Franţa, 63% se opun construcţiei de moschei, 
67% cred că persoanele de religie musulmană nu vor 
să se integreze în societatea franceză. Un sondaj Harris 
Interactive din 2013 aduce informaţia că 73% dintre 
francezi au o părere proastă despre musulmani. 
Islamofobia este totuși o patologie occidentală, 
criminogenă sau nu, dar una dintre patologiile spiritului 
public. Iar decapitările şi cruzimile jihadiştilor sau ale 
celor de la ISIS creează o minunată cutie de rezonanță 
pentru aceste  emoţionalităţi, creează indignare, 
respingere, oroare, care vor fi tot mai capitalizate politic. 


Ciocnirea civilizaţiilor? 
Nu, mai degrabă o ciocnire a libertăților 


Mulţi specialişti occidentali în islam ne îndeamnă să 
considerăm uciderea jurnaliştilor de la Charlie Hebdo 
drept o crimă oribilă, dar nu ca un semn de ciocnire a 
civilizaţiilor, ca un fapt social, cum ar spune Durkheim. 
A devenit eveniment politic nu prin proporţia crimei, 
ci pentru că transformă o dezbatere intelectuală 
într-una cvasi existenţială: putem trăi cu musulmani 
în Europa sau în lume. A vorbi despre o ciocnire a 
civilizaţiilor este o exagerare din mai multe unghiuri de 
vedere. În primul rând, dincolo de terorismul jihadist, 
cazul masacrului din Franţa este o afacere „internă”, 
franceză, autorii fiind cetăţeni francezi. 

Securitate versus | ibertate 


S-a discutat si încă se discută despre opoziţia 
dintre securitate și libertate sau despre necesitatea 
de a renunţa la o parte de libertate pentru a câștiga 
mai multă securitate. A fost tema cea mai prezentă și, 
uncori, a fost considerată ca un fel de dilemă de tipul 
sau/sau. Nimic mai greşit, nimic mai fals. Cred că 
această dilemă a apărut din cauza abordării schematice 
a celor doi termeni. În primul rând, libertatea nu se 
confundă cu libertatea absolută de expresie şi nici cu 
libertatea acţională absolută, rod al unui liber arbitru 
care caută limitele sau extremele. Nici securitatea nu 
se referă doar la eliminarea unor grade de libertate, 
securitatea înseamnă și sentimentul de siguranţă și 
condiţiile afirmării plenare în societate si posibilitatea 
de a prevedea dezvoltarea viitoare şi încrederea în 
reciprocitate sau respectul pentru valori împărtășite 
colectiv. Jocul dintre libertate si securitate nu este un 
joc cu sumă nulă. Cum odinioară spunea Spinoza, 
securitatea este funcţia principală a oricărei societăţi si 
a oricărui stat. Mai spunea Spinoza că funcţia statului 
este de a elibera individul de spaime, de frică, pentru ca 
el să poată să-și exercite dreptul natural de a exista și de 
a acţiona, finalitatea statului fiind, în fond, libertatea. 
Putem astfel concluziona: libertatea este un deziderat, 
un scop, iar securitatea, un mijloc pentru realizarea ei. 


Alegere între libertate și securitate? 


Un sondaj realizat pe Internet, în 8-9 ianuarie 
2015, de YouGov din Franţa, arăta că francezii cred 
că libertatea de expresie trebuie apărată cu orice 
preţ (89%), dar în acelaşi timp 51% se declarau de 
acord cu restricţii ale libertăţilor individuale (iar 
36% erau împotrivă). În alt sondaj, 89% dintre 


francezi acceptau restrângerea libertăţii de expresie pe 
Internet a jihadiștilor (în contextul în care este greu 
de diferențiat de ideile musulmanilor în general, peste 
60% dintre francezi recunoscând că nu se pricep la 
religia musulmană). 

Benjamin Franklin spunea într-o frază celebră că 
„un popor care este de acord să sacrifice un pic de 
libertate pentru un pic de securitate nu merită nici 
una, nici alta si va sfârși prin a le pierde pe amândouă”. 
Interpretarea este însă complicată, dincolo de forţa 
aforistică. 

Astăzi, cum spuneam, confundăm libertatea cu 
libertatea de expresie si securitatea cu măsurile de 
controlal cetăţeanului. Nu vă luaţi după politicieni. Nu 
civilizaţia a fost atacată de o altă civilizaţie. Este vorba 
de altceva, de o lacună a civilizaţiei contemporane: 
enclavizarea culturilor musulmane din Occident si 
susţinerea unor lideri autoritari de către un Occident 
care a vrut să se folosească de resursele lumii arabe în 
ultimele decenii. Pentru a creşte libertatea individuală, 
trebuie să sacrificăm statul? 

În funcţie de evenimente şi de modalitatea 
cinematografică în care ne sunt prezentate de 
televiziuni, exagerăm prin reducţie la reprezentări 
sociale apocaliptice, de mare expresivitate. Imaginea 
orwelliană a lui Big Brother este deja un stereotip 
cultural foarte puternic, o reprezentare a lumii care 
exagerează controlul individului și manipularea 
conștiințelor. Totuşi, este mai degrabă o frumoasă 
poveste SF, care a fost folosită ideologic si politic în 
Războiul Rece si, în general, în lupta cu comunismul. 
Dar haideţi să vedem cealaltă extremă, o altă distopie, 
mai puţin valorificată propagandistic și ideologic: 
filmul „Mad Max” de George Miller. În filmul lui 


Miller apare o lume a violenţelor si a lipsei ordinii, 

în care dispare orice urmă de umanitate. În societatea 
distopică, plasată în cadre deşertice, regulile nu mai 
funcţionează, naţiunile se revoltă, iar bandele de 
delincvenţi fac regula. Prin reprezentarea violenţei, 
de fapt, autorul sugerează distrugerea civilizaţiei. Prin 
bandele de motociclişti se induce sentimentul unei 
violenţe care dă ritmul vieții, care pulsează, revine ciclic. 
Distincția rural-urban este un fel de distincţie între 
pace şi violenţă, dar încet-încet, ruralul este invadat 
şi el de violenţă, aşa că dispare chiar utopia retragerii 
din lume, a căutării unui loc ferit, în afara violenţelor 
lumii. Max, personajul principal, are o evoluţie de la 
eroism la nebunie; la final, o crimă violentă pe care o 
comite arată căderea definitivă, transformarea omului 
şi distrugerea completă a tuturor reflexelor morale sau 
a ideii de ordine în general. 

Trebuie să alegem între aceste două scenarii 
apocaliptice, între Big Brother și Mad Max? Sunt 
sigur că unii ar putea să se grăbească cu un răspuns, 
alegând una dintre aceste două variante. Dar putem 
depăşi această dilemă, soluţia ei se află la îndemână, 
dacă acceptăm că este nevoie de gândirea raţională a 
viitorului, deoarece frica este cel mai prost sfătuitor, iar 
emoția, o otravă care ne întunecă mintea și ne trimite 
pe piste false. Până la urmă, securitatea absolută nu 
este imaginabilă și nici libertatea fără limite, iar preţul 
exceselor trebuie plătit. 


Soluţia: reconstrucția comunităţii 


Zygmunt Bauman, în lucrarea Comunitatea. 
Căutarea siguranței într-o lume nesigură (Antet, 2001), 
caută o soluţie la dilema menţionată, scriind: „... 
securitatea fără libertate înseamnă sclavie, iar libertatea 
fără securitate înseamnă să fii pierdut și abandonat. Aceste 
circumstanțe dau filosofilor dureri de cap fără tratament 


cunoscut. În plus, fac din traiul împreună un generator 
de conflicte, pentru că securitatea sacrificată în numele 
libertății tinde să fie securitatea altora, iar libertatea 
sacrificată în numele securității tinde să fie libertatea 
altora”. Chiar dacă, finalmente, sociologul crede că nu 
putem să le avem pe amândouă deodată, si securitatea, 
şi libertatea, lucrarea citată creionează o soluţie: a căuta 
împreună să facem un inventar al riscurilor viitoare si 
să reconstruim comunităţile după noile compoziţii 
demografice sau noile cadre și provocări. 

Oamenii care trăiesc azi în marile aglomerări urbane 
sunt puși în faţa unor riscuri pe care nu le pot gestiona şi 
pentru care nu-i ajută nimeni, în niciun fel, nici măcar 
să le înţeleagă. Comunitățile etnice, mai ales cele care 
au migrat în alte societăţi-mamă, dar nu doar ele, ci 
tot mai multe categorii defavorizate sau sărace, trăiesc 
atomizate si cu sentimentul respingerii. Când vin 
campaniile electorale, primesc și dovada intoleranţei 
celorlalţi. Asa începe un război tăcut, care izbucnește 
din când în când în violenţă. Lipsesc solidaritatea și un 
control comun al grijilor, o posibilitate de organizare 
colectivă în faţa amenințărilor si neliniștilor care vin. 
Comunitatea înseamnă răspunderea colectivă, sprijin 
pentru cei care au dificultăţi, găsirea pentru fiecare a 
unui loc în organizarea colectivă. Nu trebuie să alegem 
între Big Brother si lumea nebună a controlului 
indivizilor si societatea descompusă din „Mad Max”, 
dar suntem datori lumii noastre cu un efort de gândire, 
cu un nou proiect de societate într-o lume aflată în 
criză, în care toţi se codesc să spună un lucru tot mai 
evident: inegalităţile, discriminarea și polarizarea 
socială sunt adevăratele riscuri ale devenirii civilizaţiei. 
Nu ne putem apăra cu ziduri, boala este în interiorul 
cetăţii noastre, degeaba inventăm tot felul de dușmani 
şi întreţinem fobia invaziei străinilor. Securitatea este 

un mijloc pentru scopul ultim al obţinerii libertăţii, 
dar este un proiect mult mai complicat decât apărarea 
în faţa absurdului violenţei teroriste, este un proiect 
care trebuie să refacă țesutul de solidaritate colectivă 
pentru țelul final al câștigării libertăţii pentru cât mai 
mulţi oameni. 


Deocamdată, libertatea este doar atributul celor 
puţini, iar războiul care a pornit nu este unul al 
civilizaţiilor, ci este o criză generată de prăbușirea 
comunităţilor, fiind nevoie de cooptarea tuturor în 
proiectul construcţiei noilor solidarităţi. = 

America din ceruri 
și de pe pământ. [|n refresh 
pentru american dream? 


Į? 13 sau 14 ani, am aflat că există sociologie citind 
revista SINTEZA, o revistă a Ambasadei SUA 
în România, pe care tatăl meu o primea de la niște 
prieteni din București. Era ca o fereastră spre lumină 
pentru mine, citeam fiecare număr de câteva ori, rând 
cu rând, cuvânt cu cuvânt. Am găsit acolo o recenzie 
de carte de sociologie care analiza subiectivitatea 
şi rolul ei în construcţia comunităţilor mici. M-a 
marcat pentru toată viaţa si, deşi comuniștii urmau să 
desființeze sociologia, eu nu m-am descurajat, ci am 
început drumul spre o profesie aproape necunoscută 
şi interzisă în acea vreme. Peste aproape patru decenii, 
căutând un nume pentru revista în care citiţi aceste 
rânduri, mi-am amintit de numele dispărut deja al 
acelei ferestre de lumină spre libertate, pe care atunci 
Statele Unite ale Americii ne-o trimiteau spre a nu ne 
sufoca. Am vrut, printr-un gest simbolic, să mulțumim 
Americii pentru gestul de atunci, reînviind un nume 
care pentru mine a fost de destin, iar pentru mulți alti 
români a reprezentat o gură de oxigen. 

Astăzi constatăm că America este jumătate mit și 
jumătate realitate. Ea nu şi-a pierdut pentru moment 


capacitatea de a împinge oamenii să viseze. Încă 
este pentru mulţi dintre săracii lumii un pământ al 
făgăduinţei. Alegerea lui Barack Obama, ca un copil 
al „visului american”, a însemnat o mare operaţiune 
semiotică, o bătălie dintr-un mare război cognitiv, în 
care America a vrut să arate că mitul american rezistă, 
există şi este încă producător de realitate. Visul american 
este de esență etică, el a fost lansat undeva în secolul al 
XVI-lea şi vorbea despre un ţinut ideal unde locuitorii 
unei Europe obosite de stratificare și stagnare puteau 
descoperi libertatea și egalitatea de șanse. Milioane de 
oameni au crezut in această promisiune constituind, 
prin migraţie, una dintre cele mai puternice naţiuni 
ale lumii noastre. Chiar dacă un laureat al Premiului 
Nobel pentru Economie spunea recent că „realitatea 
nu s-a ridicat niciodată la înălțimea visului american”, 
lumea încă visează la focul cald al acestui mit. Sondajele 
pe care le facem noi, sociologii, arată că percepţia 
publică asupra Americii este una a unui stat puternic, 
o mare putere economică si mai ales una militară, în 
care multe naţiuni își pun speranţa. În paginile acestui 
număr din SINTEZA veţi găsi, cu siguranţă, imaginea 
pozitivă a unei mari puteri care intimidează, produce 
respect şi frică, dar creează si speranţe. 

Dar, dincolo de datele pozitive, sociologul curios 
trebuie să înţeleagă datele care definesc majorităţi 
pentru a analiza tendinţele minore, cele care poate 
mâine vor deveni tendinţa majoră, dezvoltându- 
se, încet, dar sigur, ca mugurele de bambus care în 
câteva zile devine lăstar, iar apoi copac în toată regula. 
Unele dintre aceste tendinţe nu se vor dezvolta, dar 
o explicaţie fără valorile minoritare nu este completă. 
Altfel spus, am căutat si partea goală a paharului, nu 
doar cea plină furnizată de procentele de peste 50% 


= 
==) 
A 


Vasile Sebastian Jâncu 


= 
==) 
(S 2) 


America din ceruri și de pe pământ. |n refresh pentru american dream? 


care definesc o majoritate. Dincolo de cifrele mari de 
simpatie pentru America visurilor noastre, populaţia 
unei Românii obosite parcă să tot aştepte venirea 
americanilor, investiţiile lor sau vizele, pare că dă 
semnele unei ușoare îndepărtări de partenerul NATO, 
aliatul si prietenul american. Aproape 20% dintre 
români nu ştiu cine este preşedintele SUA, 97% dintre 
români nu au vizitat niciodată pământul făgăduinţei de 
peste ocean, iar 14% nici măcar nu sunt interesaţi de 
turism peste ocean. Întrebaţi dacă sunt interesaţi despre 
ceea ce se întâmplă în SUA, 56% dintre români spun 
Nu”. În timp ce 27% dintre români spun că nu este 
bine ca SUA să se amestece în treburile politice interne 
ale României, 29% cred că americanii greşesc că nu 
acordă vize de acces românilor, iar 56% nu pot spune 
spontan un brand american. Dar mai grav este că, din 
tânăra generaţie, 20% cred că SUA este o monarhie 
şi doar 29% se simt interesaţi de ceea ce se întâmplă 
în SUA, faţă de 41% în cazul populaţiei de peste 35 
de ani. Doar 16% dintre români s-ar stabili în SUA 
dacă ar avea ocazia și 37% dintre români nu pot indica 
numele unei personalităţi din America, iar 61% nu pot 
spune mai mult de două nume la această întrebare. 
Imaginea americanilor nu mai este făcută de filme și 
Hollywood, cum era înainte, pe locul întâi românii pun 
acum Internetul ca sursă de informare, iar Internetul 
nu creează mituri, mai degrabă sparge miturile realizate 
prin mijloacele clasice. Fără cinematografia americană 
cu forţa ei de a crea mituri și stereotipuri pozitive, 
America pierde un important capital de imagine. Dar 
cele mai interesante date ne apar dacă analizăm modul 
în care înţeleg sau percep românii visul american. 
Aproape jumătate dintre respondenţi, adică 49%, nu 
înţeleg, nimic din această expresie si doar 7% înţeleg 


visul american ca fiind egalitatea de șanse si societatea 
meritocratică, iar 6% doar ca libertate, plus 1% care 
menţionează democraţia ca înţeles fundamental. În 
rest, 4% spun că visul american este iluzie, minciună 
sau propagandă si ceilalţi văd în el bogăţie sau 
bunăstare, departe de esenţa etică a acestuia. 

Mai important este răspunsul la întrebarea legată de 
modelul de ţară dezvoltată pe care îl admiră românii: 
SUA sunt pe locul doi, pe locul întâi românii plasează 
Germania. Americanu maiesteacel model de nedetronat 
pentru români. Chiar dacă Germania nu a furnizat 
ideologii și modele aspiraţionale, ci doar un model de 
muncă, dezvoltare și seriozitate, visul american pare că 
începe să piardă în faţa pragmatismului. Românii vor 
să fie apăraţi de americani, dar încep să-i admire mai 
mult pe nemți. 

În primul deceniu al noului mileniu, americanii și- 
au propus să cucerească lumea prin seducţie, printr-o 
variantă veche, dar si nouă, a visului american. Cât timp 
americanii erau mult mai departe de noi, visul american 
era viu şi emoţiona. America era un teritoriu al speranţei, 
un model, o țară parcă din ceruri. Când americanii 
au ajuns la noi, după 50 de ani de așteptare, se pare 
că America de pe pământ nu mai furnizează energia 
visului, cum o făcea odinioară. Chiar dacă America aude 
de la oricare dintre preşedinţii ei că este cea mai mare 
națiune a lumii, Internetul ne arată una care a pierdut 
excepţionalitatea modelului de mobilitate socială si 
egalitate de șanse, în care școala nu mai este egalizorul 
social care era si unde inegalităţile sociale cresc. America 
pe care o vedem astăzi, dincolo de filmele cu happy- 
end, este America de pe pământ şi aceasta a început să 
piardă din puterea de seducţie, începând să nu se mai 
poată ridica la înălţimea visului american. 

La sărbătoarea celor 135 de ani de relaţii 
diplomatice dintre România si SUA, America este 
mai puternică economic și militar decât oricând, 
dar visul american are nevoie poate de un refresh. 
Nu pentru că pierderea de smart și soft power 
american poate afecta forta unei alianţe care ne 
garantează şi securitatea noastră, ci mai ales pentru 
popoarele mici ale lumii și chiar ale unei Europe 
obosite de propriul proiect. Un vis american care 
intră în disoluţie poate însemna sfârșitul unei 
utopii mondiale și intrarea istoriei într-o epocă a 
cinismului sau a lipsei de speranţă. = 

Jeşirea din neîncredere 


În tunelul deznădejdii 


N: este nevoie să faci studii sociologice pentru a 
constata că românii nu au încredere în stat, în 
instituţii sau chiar în ei înșiși. Și-au pierdut reperele 
şi s-a extins aproape în toată societatea incertitudinea 
legată deviitor. Uneori, ca oficial sau ca simplu jurnalist, 
găsești în multe locuri din ţară realităţi sau oameni 
diferiţi, caracterizați de dinamism şi viziune, dar te 
întrebi firesc de ce nu se extind aceste caracteristici 
la întreaga ţară. Cum s-a ajuns aici are mai puţină 
importanţă sau poate că are, doar că nu este productiv 
să ne întrebăm la infinit de ce suntem în această 
situaţie. Unii vor spune, probabil, că este o vorba 
despre caracteristici culturale ale românilor, despre 
pesimismul social sau fatalismul nostru. Se poate spune, 
cu argumente, că este vorba de o încredere trădată, că 
politicienii fac de 25 de ani abuz de încredere, lucru 
care nu este pedepsit în politică. Progresiștii ar putea 
spune că suspiciunea permanentă faţă de stat sau putere, 
îndoiala metodică, poate fi mai bună pentru individ 
decât încrederea oarbă care anulează personalitatea 
sau scade implicarea socială a individului, facilitând 
supunerea si pasivismul“”. 

Nu cred că este vorba de trăsături identitare stabile 
sau de ceva ce ţine de vreo matrice culturală. Cred că 
neîncrederea este dobândită din experienţă socială. 


80 Morton Deutsch, „Trust and suspicion”, The Journal of Conflict Resolution, 2(4), 1958, 
265-219. 


Este clar, încrederea este nucleul, esenţa contractului 
social și a solidarităţii. E adevărat poate, cum spune un 
clasic al sociologiei, că societatea modernă a însemnat 
o trecere de la solidaritatea organică, la o solidaritate 
mecanică, dar avem exemplul unor societăţi avansate, 
cum sunt cele din nordul Europei, societăţi cu un grad 
de modernizare accentuat, unde încrederea socială si 
capitalul social se află la cote foarte înalte. 

Eu cred că forţa legăturii sociale poate fi slăbită de 
multe aspecte, mai ales de cele care ţin de modul în care 
sunt guvernate societăţile la micro, mediu sau macro- 
nivel. Cred că deziluziile individuale sau colective care 
se acumulează la un moment dat pot fi combătute, iar 
supraviețuirea încrederii depinde de noi, cum spunea 


Hannah Arendt. 


Deteriorarea contractului de încredere 


Mai demult, pe vremurile dictaturii, scriitorul 
disident Luca Pitu vorbea, cu referire la România, 
despre un „sentiment al urii de sine”, oarecum 
valorificând o tradiţie filosofică francofonă. Acestei 
viziuni esenţialiste îi putem opune o perspectivă 
funcționalistă. Nu cred că este o caracteristică perenă 
a spiritualităţii noastre, putem aborda neîncrederea 
ca pe o disfuncţie a relaţiei dintre administraţie si 
cetăţeni și, cu siguranţă, ca pe o importantă problemă 
de construcţie instituţională. Imaginarul colectiv 
dominat de neîncredere este doar o consecinţă a unui 
model instituţional tradiţional, învechit, pe care unii 
specialiști din administraţie îl numesc, curajos, ca fiind 
„0 parte din esența fanariotă a administrației româneşti” . 
Mania centralismului şi concentrarea deciziei la vârful 
piramidei sau lipsa de transparenţă creează o opacitate 
după care cetăţenii îşi închipuie tot ceea ce este mai 
rău. Nu întotdeauna nivelul corupţiei este cel perceput 

de public, asa cum nici calitatea administratorilor 
centrali nu este chiar atât de scăzută după cum spun 
oamenii în sondaje, dar în societate percepțiile devin 
realităţi sociale. Centralizarea excesivă a deciziei la 
vârful statului anulează dialogul si handicapează 
societatea civilă. Din nefericire, în România, 
securitatea socială si drepturile primite de la stat 
sunt inechitabil distribuite: pensii speciale, salarizare 
neunitară, privilegii de toate felurile. Grupurile sociale 
sau ocupaţionale care reușesc să ajungă temporar 
la pârghiile conducerii își creează un statut special, 
diverse privilegii şi astfel dispare încrederea reciprocă 
într-o luptă surdă pentru redistribuirea resurselor din 
societate. Sociologii constată că este vorba despre un 
model social neechitabil, multe categorii plângându- 
se de lipsa de protecţie socială în timp ce reclamă un 
exces de protecţie pentru alte categoriit!. 

Competiţia interindividuală generată în momentul 
în care românii au plonjat în 1990 în bazinul cu apă rece 
al capitalismului a accentuat mult un individualism 
egoist, ceea ce a facilitat retragerea din spaţiul public 
spre spaţiul privat, producându-se o reîntoarcere la 
clan si încrederea în familia extinsă. Individualismul 
egoist degradează și celelalte forme ale democraţiei. 

Când românii nu au încredere în instituţii, avem un 
important deficit al democraţiei politice. Prin faptul 
cà şi-au pierdut încrederea în sindicate, patronate sau 
în alte componente ale vieții civice organizate putem 
spune că vorbim si despre un deficit al democraţiei 
sociale. Ceea ce se vede foarte bine în cazul lipsei de 
încredere socială este modul în care „funcționează 
elitele în societatea noastră. Civismul este un element 
important, generat în mare măsură de exemplaritatea 


0! Anna Cristina D'Addio, Maxime Ladaique, Quelles solidarités entre les générations?, 
OCDE — Direction de l'Emploi, du Travail et des Affaires Sociales, Division des Politiques Sociales, 
2011, disponibil on-line www.inegalites.fr. 


elitelor, exemplaritate care poate produce încredere 
şi o imagine de sine pozitivă a mediului social. Din 
nefericire, elitele noastre domină, se poziţionează pe 
un principiu al clientelismului, al formării găşștilor de 
adulatori şi constituirea unor mici monopoluri. Mai 
ales elitele politice (nu spuneţi că nu avem elite, ele 
există întotdeauna, dincolo de calitatea lor culturală 
sau intelectuală!) excelează în populism, care nu este 
altceva decât o toxică si tulburătoare alianţă dintre 
elită şi populaţie. 

Un efect cumulat al acestor realităţi structurale 
este sentimentul neputinței de gestionare a propriului 
destin, dar şi un sentiment al neputinței civice: 
indiferent ce ai face, nu ai şanse ca prin forţele tale 
sau ale unei organizaţii să poţi schimba lucrurile în 
ţară sau în comunitate. Acest fenomen probabil 
delegitimează ideea regulilor necesare a fi respectate 
înspre obţinerea binelui public, ceea ce determină ca 
societatea să primească un accentuat aspect anomic. 
Neîncrederea produce competiţie oarbă şi ideea de 
ocultare a regulilor, pe când încrederea, din păcate 
slabă, ar fi putut produce solidaritate. 

Datele din cercetarea IRES, publicată în ediţia nr. 
26 a revistei SINTEZA? arată un faliment al încrederii 
în România şi în modelul ei social. Când 68% dintre 
români cred că nu se face dreptate în ţară, când tot 
68% consideră că statul nu este capabil să ofere reguli 
de competiţie corectă sau 60% dintre cei chestionaţi 
au sentimentul că nu se simt egali în faţa justiției, 
este evident că inegalitatea este percepută la cele mai 
mari cote. Un alt aspect al percepţiei inegalităţii este 
procentul de 76% al celor care sunt de părere că bogaţii 
României şi-au construit averile pe nedrept sau este 


82 Studiul „Criza de încredere — percepții și reprezentări” realizat de Institutul Român 
pentru Evaluare și Strategie — IRES, 11-12 ianuarie 2016, 900 de subiecți, 18+, eroare +3,3%, 
metoda CATI. 

reprezentat de cei 76% care le declară sociologilor că 
în România sunt categorii privilegiate de pensionari si 
salariaţi. Este greu de crezut în posibilitatea unei elite 
de a direcţiona câmpul dezbaterii publice spre un sens 
colectiv când 60% dintre români spun că nu au pe 
cineva (în afara familiei şi a cercului de apropiaţi) în 
care să aibă o foarte mare încredere. 


(ăi pentru regăsirea încrederii pierdute 


Pentru un sociolog sau un responsabil de 
management social ceea ce se întâmplă în societate 
trebuie să treacă dincolo de diagnostic, mergând 
spre căutarea de soluţii si căi de rezolvare a crizelor. 
Odată ce constatăm că avem, în România, o criză 
de încredere socială, nu putem rămâne la constatare, 
chiar dacă cei mai mulţi dintre constatatorii acestui 
fenomen ar putea spune că este vorba despre un proces 
de durată, că nu ne putem aştepta la acţiune directă 
care să producă efecte observabile, că încrederea este 
un animal fricos. Poate asa este, dar avem datoria de 
a acţiona, căci fără acţiune socială, fără proiecte de 
schimbare, societatea va evolua organic, probabil spre 
destinaţii necunoscute si este greu de presupus că se va 
ajunge la stări dezirabile, de consolidare a încrederii în 
stat. 

lată câteva căi strategice posibil de urmărit, căi 
care nu exclud si alte posibilităţi care pot avea ca efect 
crearea încrederii, eliminarea pesimismului social și a 
pasivismului civic: 


Preocuparea, pentru crearea, și dezbaterea 
unui proiect de societate 


Am încercat să vorbesc despre asta din postura de 
ministru si unii simpatizanți ai actorilor politici au 
sărit ca arşi: nu se poate, este un proiect prea vast, 


mulţi au încercat şi nu au reușit, nu mai este timpul 
pentru un asemenea proiect. Nu ştiu ce cred unii că 
se află în spatele acestei expresii, dar așa cum înţeleg 
eu este vorba despre o dezbatere solidă despre viitor. 
Cu scenarii şi argumente, cu realism şi fără accente 
politice sau demagogice, adică să spunem oamenilor 
spre ce ţinte vrem să ajungem si să căutăm împreună 
cu ei mijloacele si căile spre viitor. 

Trăim într-o societate fragilă și în căutarea sensului, 
unde principalele așteptări ale indivizilor nu se schimbă 
(familie, loc de muncă, prieteni), doar că apare tot mai 
mult o mişcare spre o individualizare a aspirațiilor, 
care ar trebui interpretată ca fiind manifestarea nevoii 
unei libertăţi mai mari. Sentimentul de apartenenţă 
este mai divers si mai schimbător, el nu mai apare ca 
fiind ataşat unor nuclee de sens tradiţionale. Astfel, 
structurile societăţii s-au schimbat (familie, ideologii 
politice, ideologii culturale, tendinţe de consum 
cultural) şi apare tot mai clar o criză a izvoarelor istorice 
de coeziune din societate. Indivizii se definesc printr-o 
multitudine de afilieri sau identități (origine etnică, 
sexuală, teritorială etc.) şi chiar printr-un cameleonism 
identitar, generat de apartenenţe multiple, care altădată 
ar fi putut fi inclus în zona patologiei identitare (de 
exemplu, personalitatea multiplă). Se nasc culturi 
hibride, creşte o cultură de masă ce permite accesul la 
noi culturi, la comunităţi on-line și la crearea diferitelor 
poveşti despre sine”. Societatea funcţionează mai mult 
în reţea. Ea a devenit mai fluidă, mai instantanee și, 
prin urmare, mai bogată, dar cu toate acestea, cum 
se remarcă tot mai des (P. Flichy), există multe limite 
ale acestor dezbateri on-line, constatându-se mai ales 
caracterul lor „scurt, prea critic sau laudativ”, acestea 
fiind, de fapt, „monologuri interactive”, aşa cum le 


83 Dominique Cardon, Internet et réseaux sociaux, Paris, La Documentation française, 2011. 

caracterizează sociologul Michael Dumoulin, el 
evocând realitatea descurajării internauţilor din cauza 
războaielor de insulte care, de multe ori, caracterizează 
aceste dezbateri. Sigur, în on-line se poate constitui un 
spaţiu excelent de învăţare, în care cetăţeanul accede 
la resursele politice care îi permit să ţină un discurs 
argumentativ elaborat, un spaţiu de „contrademocraţie” 
(concept elaborat de Pierre Rosanvallon, în cartea sa cu 
titlu similar*). Căutarea sensului acţiunii colective de 
către cetăţeni se poate întâlni cu proiecte politice sau 
proiecte intelectuale care să favorizeze crearea unei noi 
motivații, a unor direcţii de acţiune si noi solidarităţi. 


Transparenta conducerii comunităţilor 
şi a statului 


De multe ori, administraţia cheltuiește resurse în 
manieră discreţionară sau în mod inechitabil. Corupţia 
însoţeşte, în unele cazuri, deciziile. Administratorii 
resurselor publice trebuie obligaţi la transparenţă și, 
prin aceasta, la un cvasi-control public permanent. 
Dacă se va ridica cortina de pe actul deciziei publice 
privind resursele, oamenii vor putea să vadă mai bine 
şi posibilităţile statului, dar si alternativele posibile. 


(ăutarea de a sprijini forme de economie 
socială, ea noi forme de solidaritate 


Ideea de solidaritateasimbolizat întoarcerea societăţii 
civile în Polonia, la începutul anilor 1980, marcând 
începutul sfârșitului intervenţionismului sovietic, si 
este folosită în sistemul organizaţiilor care ajută ţările 
sărace si care explică solidaritatea internaţională prin 
etica vieţii în societate. Astăzi, solidaritatea este o 


84 Pierre Rosanvallon, La contre-démocratie. La politique à l’âge de la défiance, Le Seuil, 
Paris, 2006. 


temă tot mai importantă a discursului public, oamenii 
încercând să reînnoiască înţelegerea unei vieţi mai 
bune prin intermediul acţiunii comune”. 
Întreprinderile sociale nu sunt definite legal în 
România, iar la nivel european nu există o definiţie 
generală pentru structurile care urmăresc îndeplinirea 
unorobiectivesociale prin realizarea unora economicet“. 
Important la această definiţie descriptivă este însă 
principiul: o activitate economică cu dublu scop, 
economic și social. Chiar dacă nu a existat niciodată un 
proiect naţional coerent, în România există peste 100 
de mii de locuri de muncă în acest sector. Promovarea 
şi sprijinirea economiei sociale pot duce la creșterea 
ocupării, la dezvoltarea antreprenoriatului responsabil 
şi, mai ales, la participare socială şi dezvoltare locală. 
Aceste iniţiative care sunt generate de comunitate 
pentru comunitate pot „corecta” inegalităţi structurale 
de pe piaţa muncii, dar mai ales pot genera creşterea 
coeziunii si încrederii oamenilor în acţiunea socială. 


Fără discriminare 


Transformarea socială explicată si luată prin 
mecanisme democratice. Transformările sociale şi 
culturale cauzează tensiuni şi discriminări importante si 
activează frici şi fobii sociale. Neîncrederea referitoare 
la ceilalți și mai ales respingerea asociată cu creșterea 
diversităţii sociale, care tinde să se concentreze în unele 
zone ale teritoriului, progresează. 

Teama de schimbare privind dezvoltarea comunitară 
esteuneori nejustificată, dar în multe situaţii schimbarea 
generează inegalităţi si discriminări prejudiciind 


85 Marie-Claude Blais, La solidarité. Histoire d'une idée, Gallimard, coll. «Bibliothèque des 
idées», Paris, 2007. 
86 Pierre-André Tremblay, Jacques L. Boucher, Économie sociale et nouvelles formes de 

coeziunea socială. Nedreptatea unor situaţii induce 
o imagine degradată de convieţuire, atât la cei care 
suferă, cât şi la cei care sunt martori“. Dincolo de 
zonele tradiţionale de muncă şi de locuire, altele care 
par conservate de discriminare fac obiectul unei atenţii 
sporite din partea asociaţiilor și organismelor publice. 


() democraţie incluzivă 


Căutarea unor soluţii specifice pentru dezamăgirea 
democratică și neîncrederea în instituţii. Nemulțumirea 
referitoare la modurile de participare politică si 
dezamăgirea faţă de acţiunea aparatului politic, pe 
care îl scot partidele în acţiune, se amplifică frecvent 
în toată Europa. Cetăţenii sunt tot mai dezamăgiţi de 
degradarea legăturii sociale, sunt tot mai vocali pentru 
construcţia unei societăți mai orizontale centrate, de 
exemplu, pe economia de colaborare, ceea ce se traduce 
prin partajarea sau prin închirierea unui bun sau 
serviciu, reciclare sau finanţarea participativă. În afară 
de economii bugetare, consumatorii de colaborare 
aspiră la noi întâlniri şi arată mai multă încredere în 
schimburile umane si creează ţesut social colaborativ*?. 


(Jamenii înaintea profitului 


Găsim o stare de insatisfacţie în lumea profesională, 
care subliniază contradicţiile procesului de identificare 
la locul de muncă, crearea unei distanţe între 
gestiunea resurselor umane si aspiraţiile angajaţilor. 
Întreprinderile tind să individualizeze practicile lor 
(remuneraţie, evaluare, managementul conflictelor 
etc.) pentru a tinti o performanţă mai bună a 
organizaţiei. Cu toate că sunt respectate multe așteptări 


81 CREDOC, Les Français en quête de lien social. Baromètre de la cohésion sociale, 2013. 


88 Pierre-Yves Cusset, Le lien social, Armand Colin, Paris, 2007. 


privind realizarea individuală la locul de muncă, cresc 
totuși angoasa și insatisfacţia faţă de locul de muncă, 
dorinţa de a părăsi locul de muncă sau profesia”. Un 
număr mare de categorii profesionale nu se simte 
întotdeauna reprezentat de sindicate, deoarece aceste 
organizaţii sunt orientate, mai tradiţional, spre apărarea 
angajaţilor stabili și luptă pentru a reînnoi baza lor în 
rândul tinerilor. Doar că tinerii nu mai sunt favorabili 
unor angajamente pe termen lung, ei preferând 
angajamentele specifice și temporare de acţiune (de 
multe ori, în afara companiei, de exemplu prin reţelele 
sociale, muncă la domiciliu etc.). Trebuie regândit 
rolul, dar si funcţionarea puterilor publice. Asta nu 
înseamnă doar consolidarea instituţiilor democratice 
şi a dialogului cu societatea civilă, dar mai ales o 
optimizare a organizării teritoriului și descentralizarea 
deciziilor, eliminarea discriminărilor si inegalităţilor 
de acces la serviciile publice. Pentru a ajunge aici, este 
nevoie însă de proiecte politice care să obţină consens 
politic si să favorizeze identificarea cu proiectul comun 


Democrația de proximitate 
şi revitalizarea. democraţiei 


Există o insatisfacţie crescândă faţă de mecanismul 
democratic al modelului reprezentativ. Apare astfel 
necesar să se reînnoiască mecanismele democraţiei 
reprezentative cu scopul de a păstra şi de a face 
mai legitimă baza sistemului nostru de decizii. 
Îmbunătăţirea democraţiei participative şi valorificarea 
acțiunii societăţii civile sunt căi normale despre care 
parcă am uitat în România. Democraţia reprezentativă 
nu este suficientă pentru a permite participarea tuturor 
la viaţa comunităţii şi nu răspunde doar de aspiraţia 


89 Michel Vakaloulis, Précarisés, pas démotivés! Les jeunes, le travail, l'engagement, Les 
Editions de l'Atelier, Paris, 2013. 

societăţii civile la alte tipuri de angajament (viaţa locală, 
muncă etc.). Democraţia socială ar trebui mai bine să 
se articuleze cu democrația reprezentativă la rândul său, 
iar proiectele politice trebuie să construiască un cadru 
pentru a facilita proiectele civice, în special, pentru a 
răspunde la multiplicarea mobilizărilor. Statul poate 
crea mecanisme care conţin dispozitive care permit 
implicarea cetăţenilor în viaţa democratică, dar ar 
putea face chiar mai mult, adică ar trebui să ofere 
un cadru propice afirmării personale și manifestării 
angajamentului în proiecte sociale concrete (crearea 
de bugete locale participative, proiectarea unor politici 
publice, recunoaşterea profesională și stimulentele 
fiscale la voluntariat, formarea colectivelor de cetăţeni 
pentru rezolvarea unor disfuncţionalităţi comunitare 
etc.) care să permită creaţia comună între aspiraţiile 
individuale şi interesele colective, realizându-se astfel 
sentimentul partajării unui sens colectiv al devenirii 


comunităţii”, 


Organizarea teritorială care 
să nu dea sentimentul inegalităţi 


Este adevărat că, în multe situaţii, o disparitate 
spațială mare alimentează un sentiment de inegalitate, 
însă idealul de unitate teritorială este unul dintre 
pilonii fundamentali ai încrederii. Astăzi, locuitorii 
din România rurală sunt defavorizaţi; în 25 de ani 
de democraţie românească s-au făcut puţine proiecte, 
problemele satului au primit tratamente electoraliste 
sau demagogice, dar niciun proiect strategic în acest 
sens. Imperativul este adaptarea organizării teritoriale 
la nevoile sociale si economice. 


90 Marie-Cecile Naves, Mathilde Reynaudi, Restaurer la confiance dans le modële 
republicain, France Strategie, Paris, 2014. 


Acest lucru presupune şi identificarea unor proiecte 
pentru reconstruirea  convieţuirii”. Răspunsul 
puterilor publice trebuie să meargă simultan printr-o 
modernizare a serviciilor publice pentru a se adapta 
nevoilor tuturor şi pentru a alimenta sentimentul de 
incluziune socială, indiferent de locul de reședință si 
situaţia socioeconomică; printr-o luptă mai eficientă 
împotriva discriminărilor legate de originea reală 
sau presupusă, de sex, de apartenenţă, de vârstă sau 
de handicap, pentru că acestea împiedică accesul la 
resurse pentru o parte a populaţiei. Trebuie servicii 
publice mai adaptate pentru a garanta incluziunea 
socială a tuturor. Locuitorii satelor sau cei din zonele 
sărace au nevoie de servicii publice comparabile cu ale 
celorlalți cetăţeni. 


Valorificarea și stimularea sensibilităţii 
tinerilor la solidaritafe 


Un paradox important al vieţii sociale este că 
tinerii sunt tradiţionali când este vorba de a gândi 
solidaritatea. Ei se gândesc, de obicei, la solidaritate 
prin intermediul imaginilor și prin concepte moştenite 
direct din tradiţia filantropică: în ceea ce priveşte 
dăruirea, compasiunea, dar si în ceea ce priveşte 
sprijinul, în conformitate cu tradiţia socială, poate si 
ca un efect al modelelor educative din timpul școlii. 
Folosirea reţelelor de socializare amplifică, de multe 
ori, şi coagulează emoţii și atitudini colective cu mare 
potenţial de solidaritate, chiar dacă unii sociologi spun 
că emoţiile împărtășite pe acest tip de reţea durează 
mai puţin. După drama de la Colectiv, demonstrațiile 
antiguvernamentale ale tinerilor au cuprins si zona 
maghiară din Harghita, unde un lider a declarat că: 


9| David Diehl, Daniel McFarland, „Toward a Historical Sociology of Social Situations”, 
American Journal of Sociology, 115(6), 2010, 1713-1752. 

„Umanitatea şi solidaritatea nu au etnie, solidaritatea 
vine din iubire şi din faptul că suntem oameni si trăim 
pe aceeași planetă. Nu trebuie să stabilim bariere, că 
unul este român, altul maghiar sau altul țigan sau evreu. 
Suntem cu sufletul alături de cei care suferă acum si 
vrem să le dăm putere si să le transmitem iubire, cât mai 
multă”. 

Comunicarea şi acțiunea solidară pe Internet 
reprezintă o cale care dezvoltă o gândire solidară și 
practici participative. Crește şi la noi procentul celor 
care utilizează acest tip de canal pentru implicare 
solidară, chiar dacă practica donaţiei on-line şi a 
semnării petiţiilor încă nu este la un nivel foarte ridicat, 
tinerii utilizează şi cunosc posibilităţile de e-solidaritate 
existente (click umanitar, jocuri, angajamentul de a 
adopta un comportament, distribuţia e-card etc.), 
devenind deja destul de frecvent un concept de 
voluntariat prin intermediul Internetului, fenomen 
prin care se face transferul de la o practică asociată 
unci relaţii distincte spre o practică socială, mai puţin 
restrictivă, ce generează o relaţie virtuală, cu efecte 
importante asupra încrederii sociale, chiar dacă vorbim 
de practici din virtual care încă se bazează pe izolarea 
fizică a participanţilor. 

Cu siguranţă se pot găsi și alte componente de 
acţiune strategică pentru a crește încrederea socială. 
În niciunul dintre aceste posibile câmpuri de acţiune 
socială nu am vorbit despre protecţie socială pasivă. 
Uneori, o grijă prea mare pentru distribuirea de sprijin 
pasiv are ca rezultat gelozia socială, sentimentul de 
inferioritate, iar rezultatul final este tot pierderea 
încrederii în stat. Românii demonstrează surprinzător 
că se prezintă pe sine ca fiind un popor de optimişti si, 


92 http://www.gandul.info/tragedia-din-clubul-colectiv/colectiv-sute-de-romani-si-maghiari- 
din-harghita-au-comemorat-victimele-din-clubul-bucurestean-14873045. 


în multe situaţii de interviu, arată asta când se referă 
la viitor. Poate fi o premisă pozitivă în articularea unui 
proiect civic, cultural şi chiar politic, care este clar că 
trebuie să aibă ca principală componentă schimbarea 
logicii guvernanţei prin trecerea de la managementul 
unui stat după principii oligarhice spre o guvernanţă 
etică, de natură să îi sprijine pe cei care ar putea 
pierde definitiv competiţia socială, dar fără a-i bloca 
pe cei care produc valoare socială, integrând principiul 
pluralismului si căutării unui optim social cu viziunea 
privind stimularea unei competiţii sociale girate de 
reguli si corectitudine. 


Pentru a recâștiga încrederea pierdută, România 
are nevoie de o nouă viziune despre stat si despre 
integrarea ei în lumea nouă a conflictelor și 
nesiguranţei, lume în care încrederea și capitalul 
social sunt valorile cele mai importante, adevăratul 
tezaur și resursa pentru viitor. România trebuie 
să se uite în oglindă și să accepte că trebuie să se 
schimbe. = 

Șalvaţi România rurală 


Ri s-a născut la sat. Si, în mare măsură, a 
ămas o ţară rurală. O civilizaţie urbană s-a născut 
târziu la noi, undeva la începutul secolului XX, si s-a 
cristalizat forţat într-o jumătate de secol de societate 
comunistă. O urbanizare forţată care poartă încă 
urmele trecerii de la sat la oraş. Între timp, oraşele 
noastre s-au transformat radical. Din comunităţi 
populate de muncitori si funcţionari au devenit niște 
ciudate centre comerciale și niște imense dormitoare. 
Uriașe bazaruri unde locuitorii nu prea ştiu ce viitor 
vor avea, spre ce direcţie va merge lumea, ce va face 
oraşul în viitor. 

În proiectele așa-zise de „dezvoltare” ale ţării desenate 
de FMI sau de Banca Mondială, satul este privit ca o 
comunitate care trebuie „ajutată” să dispară. Rapoartele 
marilor experţi scriu negru pe alb că urbanizarea este 
viitorul, că doar oraşele produc dezvoltare. În subtext, 
se explică faptul că se impune să terminăm mai repede 
cu orice formă de sprijinire a unor comunităţi rurale: 
să nu mai facem drumuri sau canalizare pentru că sunt 
puţini locuitori şi nu putem obţine profit din aceste 
reţele de infrastructură. Deşi sunt bani pe care statul 
îi împrumută, giranţii mondiali ai acestor strategii 
trec dincolo de zona lor expertiză şi ne recomandă 
să strangulăm o întreagă civilizaţie, civilizaţia rurală. 
Satul trebuie redus la agricultură, iar agricultura este 
doar cea practicată pe marile suprafeţe. Țăranul nostru 
şi nucul lui de la poartă ocupă un petec de pământ 


pe care capitalismul îl vrea cultivat cu organisme 
modificate genetic, dar aducătoare de profit maxim. 

Omului de la ţară i se spune „resursa umană”, 
etichetată ca excedentară acolo unde tractoarele pot 
face toate lucrările agricole. Nicio șansă nu este dată 
ţăranului, iar dacă vorbeşti despre civilizaţie rurală, 
sar apologeţii tâmpi ai dezvoltării și te acuză că vrei ca 
satul să rămână în noroaie, doar ca muzeu etnografic. 

Nu mă aştept ca profesorul de la Cambridge cu care 
am lucrat la un proiect despre sărăcia din zonele rurale 
din România să înţeleagă că satul este o comunitate, o 
cultură şi o civilizaţie. El nu a trăit aşa ceva, a crescut 
într-un cartier muncitoresc și într-o mahala unde nu 
erau ţărani. A cunoscut puţine lucruri despre cultura 
tradiţională sau despre organizarea comunităţii rurale 
timp de secole în care oamenii au produs acolo hrana 
pentru orașe. Nimeni nu a scris istoria uitându-se la 
viaţa liniştită de la ţară, doar orașul şi-a comandat 
cronicari. 

Dar în secolul XXI, când s-au dezvoltat ştiinţele 
sociale si lumea e sătulă de falsificarea vieţii, de 
manipulare şi de invazia inautenticului, de un vid 
existenţial si de incitarea iraţională la consum, nu este 
normal să acceptăm atât de ușor teoriile distrugerii 
ruralităţii fără garanţia transformării satului printr-o 
urbanizare sănătoasă si de viitor. Singura miză este 
incitarea la migraţia spre urban si depopularea satelor 
fără construirea mecanismelor prin care locuitorii 
satelor vor câştiga în civilizaţie şi confort. 

Dar satul românesc nu este pe cale de dispariţie, nu 
cred că va muri. Credem că dispare portul popular — si 
tradiţiile care îi sunt asociate —, dar am văzut recent 
cum, din doar câteva apeluri pe Facebook, trei tinere 
din Bistriţa au adunat aproape 5.000 de oameni din 
satele din judeţ la maialul năsăudean, toţi îmbrăcaţi 

în costume populare. Țăranul român se luptă să 
se adapteze, pleacă sau vine dinspre străinătate, isi 
deschide conturi pe Facebook, dar nu este totul 
pierdut. 

Trăim doar o criză a valorilor și o degringoladă 
a trecerii spre o altă lume. Iar satul se caută pe sine, 
caută să reziste disoluţiei familiei tradiţionale şi crizei 
valorilor. E adevărat că satul nu mai este o unitate 
organică bazată pe o solidaritate de acest tip, dar poate 
şi noi idealizăm prea mult trecutul. Nu se mai trăiește 
conform tradiţiei, dar civilizaţia rurală încă este vie, 
chiar dacă civilizaţia rurală tradiţională a dispărut 
din viaţa de zi cu zi. Însă tradiţia este tradiţie tocmai 
în momentul în care se transformă în inconştient 
colectiv, un fond care poate fi păstrat şi actualizat în 
forme culturale diverse, culte sau populare. 

„Civilizaţia rurală e o sursă esenţială pentru 
civilizaţie. În lumea satului sunt valorile curate, nu ai 
cum să reușești aici dacă nu ești curat, asa că acolo 
e comoara României” scrie Peter Hurley, un irlandez 
care, de câţiva ani, se luptă zi de zi să conserve valorile 
tradiţionale din zona Maramureșului. 

Civilizaţia rurală, ca manifestare a sufletului 
românesc, alături de ţărani, ca purtători ai unui 
sentiment al spaţiului si timpului, poate oferi omului 
modern o alternativă la pierderea sensului, la uitarea 
de sine sau la crizele identitare. Civilizaţia rurală poate 
reînvia în faţa noastră practici ale unui timp armonios 
al societăţii, un timp al tradiţiei în care oamenii nu erau 
răstigniţi între conştientul raţional și inconştientul 
refuzat, cum spune Jung. În timp ce omul traditional 
se oferea naturii si universului în totalitatea fiinţei lui, 
omul modern desacralizează si elimină transcendența, 
se luptă cu trecutul, intră în opoziţie cu propria lui 
esență, pentru că nu mai este în stare să înțeleagă 


propriul lui interior, populat cu conţinuturi mitice sau 
cu fantastic, plin de simboluri şi semne. Copiii noștri 
pot regăsi în universul sărbătorilor o parte a României 
miraculoase, pot participa la reconstrucția unui timp 
trecut. 

Într-un moment în care mai putem reînvia insula 
noastră de autentic şi armonie cu lumea, mai putem 
să aducem tradiţia ca măsură, mai putem să locuim 
spiritual universul nostru si să refacem armonia cu 
lumea. Astăzi, când uniformizarea, globalizarea si 
falsificarea emoţiilor ne absorb tot mai mult, cultura 
tradițională ne poate salva fiinţa si identitatea sau ne 
poate sprijini în regăsirea unor sensuri fundamentale ale 
existenţei noastre. Aceasta este partea de spiritualitate 
cu care ne putem integra cel mai bine în cultura 
europeană sau în cultura lumii, fără disoluţie, fără să 
ne pierdem ca identitate și ca naţiune. 

Nu vreau să cădem în nostalgia și mistica tradiţiei, 
dar nici nu împărtășesc entuziasmul orb al distrugerii 
rapide a satului în contul unei viitoare si iluzorii 
Europe urbane. Înainte de a distruge satul si civilizația 
lui rurală, ar trebui să ne gândim bine, iar cel mai bun 
lucru pentru o ţară este să consolidezi așezările umane, 
nu să transformi teritoriul în uriaşe câmpuri de rapiță, 
materie necesară industriei. 

În prezent, 86% din teritoriul României şi 90% din 
teritoriul European este ocupat de colectivităţile rurale, 
chiar dacă în România doar puţin peste 40% dintre 
oameni mai locuiesc la sat. Ne uităm în statisticile 
şi ideologiile contemporane și spunem că este un 
handicap. Nu este un handicap decât în măsura în care 
lăsăm satul românesc fără condiţii moderne de viaţă 
şi nu sprijinim dezvoltarea acestor comunităţi care au 
fost secătuite de comunism si de dezvoltarea intensivă 
la care a supus România. România rurală este vizitată 

de politicieni doar în campaniile electorale, atunci 
când ei recoltează de aici voturi contra promisiuni. Din 
când în când se mai asfaltează un drum sau se repară o 
şcoală, dar și asta mai ales în apropierea alegerilor. 
Acum, în lume, meseria de agricultor este practicată 
de peste 1,3 miliarde de persoane, această cifră 
reprezentând undeva în jur de 40% din populaţia 
activă a globului. Sigur, peste tot în lume condiţiile 
sunt tot mai defavorabile pentru micile exploataţii 
agricole, dar acesta nu este un argument pentru a 
accepta dispariţia unei meserii. Să zicem că reducem 
discuţia despre sat la agricultură, asa cum fac adesea cei 
care vor să ne demonstreze că România va câștiga doar 
din marile exploatări agricole, calcul economic corect, 
de altfel. Strategic, noi ar trebui să gândim în termenii 
suveranităţii alimentare. Suveranitatea alimentară este 
lucrul cel mai important în condiţiile unei emergenţe 
a crizelor din ultima perioadă. Acum suntem niște 
iraţionali consumatori de produse alimentare străine, 
de proastă calitate, ne distrugem producţia internă si 
importăm produse ieftine şi toxice. Am devenit o piaţă 
de desfacere în condiţiile în care România ar putea oferi 
hrană de calitate pentru 80 de milioane de oameni. 
Mă mir că politicienii vorbesc în mod constant despre 
tot felul de forme de suveranitate (pierdute, tot mai 
vizibil): Securitate energetică, Securitate militară etc. 
Dar securitatea alimentară este vitală dacă suntem atât 
de inteligenţi să ne gândim la viitor. Suveranitatea 
alimentară este un drept important al comunităţii 
naţionale și se referă nu doar la imperativul producerii 
de hrană sănătoasă și la conservarea mediului, dar și 
la păstrarea capacităţii unei ţări de a face față unor 
posibile si tot mai dese crize. Astăzi, tot mai mult, 
această capacitate este afectată. La marile dezordini 
globale, agricultura românească poate aduce o soluţie 


locală, sănătoasă, testată sute de ani alături de o cultură 
alimentară. 

Statisticile arată că, în prezent, în lume, peste 1 
miliard de oameni suferă de foame, iar agricultorii 
noştri ar putea participa şi ei la hrănirea flămânzilor 
lumii. De ce să preferăm a da ajutoare de şomaj pentru 
milioane de oameni inactivi la orașe în loc să sprijinim 
agricultura de familie sau pe micii producători de la 
sate? 

Când agricultura bio a devenit o ramură a producţiei 
de lux, ar trebui să sprijinim satele să ocupe această 
nișă pentru că noi avem un atu major: majoritatea 
satelor noastre nu au abandonat încă acest mod 
primar de a face agricultură. Agricultura ţărănească 
poate diversifica si răspunde la aşteptările societăţii 
pentru o hrană de calitate, poate readuce populaţia 
în acest tip de comunităţi şi poate sprijini politicile 
antipoluante si dezvoltarea durabilă, devenită tot mai 
mult o metaforă în spatele căreia se ascund extinderea 
industrializării agriculturii şi dispariția modurilor de 
producţie tradiţionale. 

La nivelul Uniunii Europene există un plan privind 
dezvoltarea rurală în Europa, în următorul exerciţiu 
financiar sunt alocate peste 100 de milioane de 
euro, dar marile nevoi ale satului trebuie să existe în 
planul nostru, în strategia noastră: trebuie să reducem 
abandonul şcolar, să finanţăm învățământul care să 
dezvolte meserii tradiţionale, să formeze specialiști si 
tehnicieni pentru agricultură, dar şi competenţe pentru 
zona turistică, trebuie să dezvoltăm o administraţie care 
să nu-i poarte pe oameni pe drumuri, dar si instituţii 
de creditare și garantare, infrastructură pentru cultură 
şi civilizaţie, trebuie să ne permitem profesori şi medici 
plătiţi mai bine şi cu condiţii de a trăi în spaţiul rural. 
Toate acestea sunt nevoi ale satului românesc pe care 

trebuie să le conştientizăm ca elemente ale proiectului 
nostru de ţară. 

Dacă am avea curajul să punem ruralitatea în 
nucleul proiectului de ţară, cred că am valorifica o 
şansă importantă pentru România. Spre exemplu, 
Franţa a anunţat recent că face acest lucru, încercând 
să depăşească competiţia teritorială şi să pună capăt 
opoziţiei dintre sat si oraș. Va trebui să stimulăm 
echiparea teritorială şi complementaritatea si sà 
sprijinim comunităţile rurale într-un proiect pe termen 
lung şi să le oferim continuitate. 


Satul nostru are nevoie nu de poezii sau elegii, ci 
de un consens și de câţiva politicieni curajoşi care să 
aibă curajul de a ieși din ipocrizia și din fatalismul 
indus pentru a milita și pentru a dezvolta proiectul 
prin care ne propunem să salvăm România rurală. = 

Religie, cotidianitate 


și politică în România 


ste inutil să facem afirmaţii despre vreo opoziţie 

dintre religie si politică deoarece politica si religia 
au o asemănare de substanţă, sunt legate de fenomenul 
de putere, adică de orientarea, conducerea, dominarea 
unor mase mari de oameni. De altfel, când cartea 
fundamentală a creştinismului a statuat că ar trebui 
„să dăm Cezarului ce-i al Cezarului”, cred că a fost 
stabilit pactul de neagresiune. Chiar dacă teologii 
interpretează asta ca si o declaraţie de independenţă 
(pentru că preceptul biblic conţine: „... și lui Dumnezeu 
ce-i al lui Dumnezeu”), putem interpreta acest lucru 
şi ca o acceptare a dualității, a respectului reciproc 
între cele două ordini: una a imediatului (condusă de 
clasa politică) şi alta, aflată sub registrul eternității, 
guvernată de preoți şi biserică. În România, politicul 
are din partea publicului cele mai proaste evaluări 
şi cele mai negative percepții, dar acesta nu este un 
impediment pentru biserică să se ţină aproape si, de 
cele mai multe ori, să nu critice ordinea politică şi nici 
să ia apărarea credincioșilor în cazuri în care politicul 
devine disfuncţional sau generator de multiple 
suferinţe. 


(redinţe si mituri în politică 


O altă asemănare de substanţă este dată de prezenţa 
credințelor în politică. Politica este o activitate 
neclară, puţin definită în raport cu nişte competenţe 
specifice. O spunea Pascal, un filosof care a fost 


interesat de mecanismele de luare a deciziilor, „piaţa 
(politică, n.a.) în sine este o instituţie, definită prin 
caracteristici istorice si locale. Fiecare ţară locuieşte 
pe un capital de obiceiuri stabilite, care reflectă în 
parte diversitatea de opţiuni politice pe care este 
capabilă să le ia”. Pentru a redescoperi conceptul 
de competenţă la locul de muncă pentru politicieni 
ar trebui să studiem relaţiile practice pe care cetăţenii 
obişnuiţi le stabilesc cu universul politic, dar nu avem 
la dispoziţie o grilă de analiză, cât de sumară. De cele 
mai multe ori analizele sunt subiective si sunt făcute 
de analiști, comentatori şi politologi, dar care nu au 
competenţa specifică pentru o evaluare obiectivă a 
„profesiei” de politician. Funcţionează principiul, azi 
tot mai teoretizat de ştiinţele cognitive, după care 
cunoştinţele privind politica se încorporează durabil 
şi, prin urmare, se depozitează într-un mod organizat: 
„Fapte, cifre, credinte şi impresii, oameni, locuri, lucruri 
și evenimente care nu sunt stocate în memorie ca piese, ci 
mai degrabă organizate semantic în «clustere» coerente de 
cunoaştere”. 

Teoria politică a lui Schumpeter începe cu 
denunțarea concepției tradiționale si idealiste a 
democrației, care se bazează, în special, pe mitul 
existenței unei voințe general spontane și pe ipoteze 
comportamentale eronate. Democraţia ar fi de 
aşteptat să lucreze în sensul „unei mai mari fericiri 
pentru un număr mai mare” ridicând voinţa oamenilor 
în prim-planul principiilor de respectat. Schumpeter 
respinge credinţa în autonomia voinţelor și deciziilor 
individuale si se opune direct individualismului 


93 André De Palma, Rationalité, aversion au risque et enjeu sociétal majeur, Cahier de 
recherche, 2008, p. 9. 
94 Idem, p. 162, apud. R. Hamill, M. Lodge, F. Blake, The Breadth, Depth, and Utility of 


Class, Partisan, and Ideological Schemata, p. 851. 

sociologic. El subliniază că opiniile si dorinţele 
cetăţenilor nu constituie bunuri perfect definite și 
independente, ci pot fi chiar efectul fenomenelor de 
influenţă care provin de la alţi indivizi sau societăţi”. 

El distinge diferite sfere de percepţie si această 
distincţie exprimă specificitatea proceselor cognitive 
legate de politică. Criteriul de familiaritate permite 
identificarea diferitelor sfere. Doctrina clasică a 
raţionalităţii presupune din partea alegătorilor o 
mare capacitate de a discerne faptele, o rapiditate de 
reacţie, şi nu percepţia unui sens al responsabilităţi. 
Modelul politic propus de Schumpeter răspunde 
analogici dintre fenomenele politice şi economice. De 
fapt, autorul aplică literalmente ca în viaţa politică 
tezele pe care le-a dezvoltat despre funcţionarea 
capitalismului, pentru apărarea unei concepții a 
democratiei ca metodă de fabricare şi manipulare a 
credințelor şi reprezentărilor individuale. În fond, 
este vorba de o metacredinţă, aceea că raţionalizarea 
este acea tendință aparent irepresibilă a societăţilor 
occidentale pentru a introduce întotdeauna mai multă 
raționalitate în toate domeniile de activitate si viaţa 
socială. Această tendinţă se reflectă atât în domeniul 
politicii (cu generalizarea autorităţii „raţional-legală”), 
administraţiei (cu triumful birocraţiei), în economie 
(cu invenţia de capitalismului), dar si în drept, religie” 
(mai ales în cazul protestantismului), dar si în artă (în 
special în domeniul muzicii). 


95 Odile Lakomski-Laguerre et Stephane Longuet, Une Approche Subjectiviste de la 
Democratie: L'analyse de J.A. Schumpeter, LHarmattan | Cahiers d'économie Politique / Papers in 
Political Economy, 2004, p. 33; cum au subliniat și R. Arena și A. Festre, unul dintre obiectivele lui 
Schumpeter este să „evalueze impactul existenței claselor sau grupurilor sociale asupra funcționării 
societății”. 

96 Charles-Henry Cuin, „Émotions et rationalité dans la sociologie classique: les cas 

de Weber et Durkheim”, Revue européenne des sciences sociales, 2001, p. 85, apud. Max Weber, 
Sociologie religieuse, Gallimard, Paris, 1996. 


97 Idem, p. 85, apud. Max Weber, Sociologie de la musique [1921], Métailié, Paris, 1998. 


Pe scena politică — de exemplu, în documentele 
Comisiei Europene — termenul „societatea 
informațională” apare în prezent mai mult ca un 
principiu sacru, considerat adecvat pentru a justifica 
orice politică propusă. Societatea informaţională este un 
mit şi o credință, asociate cu modernitatea, eficiența 
extremă si garanție pentru obiectivitate. În realitate, 
aşa cum arată mulți sociologi în zilele noastre, noile 
tehnologii induc deja o patologie complexă, astfel 
fiind demitizat determinismul tehnologic absolut. Cu 
toate acestea, nimic nu demontează această credință 
aproape mistică în limitarea intervenției umane și 
naşterea unei societăți progresiste unde automatizarea 
proceselor sociale, a producției sau chiar a comunicării 
rezistă ca si credință cultivată conştient sau inconştient 
chiar în documente oficiale. 

Manuel Castells”? oferă două explicaţii diferite ale 
efectului acestor evoluţii pe suprastructură culturală 
şi politică. Pe de o parte, capitalismul informaţional 
restructurează procesul de muncă si piaţa forţei de 
muncă, în acest sens, restructurând si raporturile de 
clasă, reorganizând spaţial rapoartele competenţelor 
planetare în ceea ce Castells numește un „spaţiu de 
fluxuri” a cărui natură este de a submina entităţile 
teritoriale de factura politică. Pe de altă parte, 
observă cunoscutul teoretician, dezvoltarea societăţii 
informaţionale are un impact direct în domeniul 
culturii si, prin urmare, înţelegerii noastre a lumii — 
deci şi cea privind politica — odată cu crearea unei 
„culturi de virtualitate reală”. Castells oferă o altă 
explicaţie, atât mai sistemică şi directă, a efectului 


98 Nicholas Garnham, Marie-Christine Gamberini, „La théorie de la société de l'information 
en tant qu'ideologie: une critique” în Réseaux, 2000, volume 18, France Télécom R&D/Hermės Science 
Publications — 2000, p. 55. 


99 Manuel Castells, Communication Power, Oxford University Press, 2009. 

modului de dezvoltare informaţional în domeniul 
culturii si politicii: „Controlul social al tehnologici 
informaţiei creează o nouă bază materială pentru 
activităţile întregii societăţi” 1%. 

O altă credinţă politică este cea a pieţei care prin 
competiţie reglează totul, inclusiv alocarea justă a 
resurselor. În lupta care are loc pe scena politică!!, 
profesioniștii au o greutate politică proporţională 
la puterea lor de mobilizare, adică un credit public, 
deci o credinţă că primesc direct de la alegătorii lor 
legitimitatea. 

În plus, Internetul şi reţelele sociale au creat un nou 
imaginar social, bogat în mituri și credinţe care chiar 
potenţează miturile și credinţele politice tradiţionale. 
Încă din 1970, Alvin Toffler spunea că politica trebuie 
să se adapteze celui de al treilea val, iar în 1992, 
candidatul american Ross Perot propunea realizarea 
unor primării electronice, fără intermediere umană, 
un fel de democraţie directă locală. În zilele noastre, 
cyberlibertarienii scriu că trebuie să refacem complet 
filosofia şi rolul statului. Chiar comportamentul 
de vot este astăzi abordat si din perspectiva unei 
condiţionalități spirituale, legată de mituri sau 
credinţe. Dacă vedem slaba încredere a oamenilor în 
politică şi politicieni, constatările reliefate de sondaje 
în care cetăţenii spun că nimic nu s-a schimbat după 
ce au votat în experienţe anterioare, nu putem să nu 
ne întrebăm de ce totuși cea mai mare parte dintre ei 
stau cuminţi la cozi în faţa urnelor, merg, la vot, iar 
optimismul lor creşte în perioadele electorale. Murray 


100 Nicholas Garnham, Marie-Christine Gamberini, „La théorie de la société de l'information 
en tant qu'idéologie: une critique” în Réseaux, 2000, volume 18, France Télécom R&D/Hermăs Science 
Publications — 2000, p. 86. 


101 Pierre Bourdieu, „La représentation politique [Éléments pour une théorie du champ 
politique]” în Actes de la recherche en sciences sociales, Vol. 36-37, février/mars 1981, p. II. 


Edelman'%, căutând un răspuns, spune că alegerea 
zonei (raţionale) de la care de obicei aşteptăm lămuriri 
la această întrebare este supraevaluată si motivațiile 
votului nu vin din raționalitatea rece, calculată, ci 
mai ales dintr-o zonă a judecății simbolice sau chiar 
dintr-o zonă de iraţionalitate. Astfel, alegerile „oferă 
oamenilor posibilitatea să-şi exprime nemulţumirile 
şi entuziasmul şi să se bucure de un sentiment de 
implicare. Or, acest lucru însemnă o participare la un 
act ritual și doar într-o mai mică măsură o participare 
la elaborarea unei politici. Ca orice act ritualic, fie în 
societăţile primitive, fie în cele moderne, alegerile 
atrag, atenţia asupra unor legături sociale obişnuite si 
asupra importanţei si aparentei înţelepciuni în a-ţi da 
asentimentul faţă de politicile publice adoptate” sau 
de a sancţiona politicienii pentru starea percepută ca 
nesatisfăcătoare. 

În fine, o singură mențiune se cuvine să mai 
facem dintr-un ocean de studii şi cercetări asupra 
imaginarului si credințelor politice din ziua de azi. 
Georges Balandier'%, analizând natura puterii politice, 
scrie că puterea politică este inerentă oricărei societăţi; 
ca impune respectarea regulilor pe care se fondează şi tot 
ea apără colectivitatea de propriile sale imperfecţiuni 
care ar putea s-o submineze; puterea politică limitează 
şi reglementează efectele competiţiei dintre indivizi şi 
dintre grupuri pentru a asigura perenitatea în lupta 
cu dezordinea şi conflictele autodistructive. Pentru 
aceasta, puterea politică poate recurge la „violenţa 
legitimă”, la coerciţie, dar utilizează și alte mecanisme, 
dintre ele cele mai importante pentru menţinerea si 
regenerarea sa fiind ritualurile, serbările, festivitățile, 
ceremonii care actualizează si mituri, o teatralitate 
politică foarte bogată. 


102 Murray Edelman, Politica și utilizarea simbolurilor, Editura Polirom, laşi, 1999. 


103 Georges Balandier, Scena puterii, Editura Aion, Oradea, 2000. 

Raportarea la viață și percepţia 
asupra sensului vieţii 


În studiile sociologice realizare în România'%, 
peste 80% dintre români se gândesc des si foarte des 
la scopul şi sensul vieţii, iar 40% dintre români nu 
au simţit vreodată că viaţa nu ar avea rost. Se pare că 
religia este pentru români un element care creează 
sens, același procent dintre respondenţi (40%) susţin 
că nu se gândesc niciodată la moarte, chiar dacă 98% 
dintre participanţii la studiu cred că moartea este un 
lucru natural, 82% sunt de părere că moartea are un 
sens dacă crezi în Dumnezeu. Ca și catalizator moral, 
religia are un mai mic impact deoarece doar unui sfert 
dintre respondenţi (24%) li se întâmplă să regrete des 
şi foarte des anumite lucruri pe care le-au făcut, unu 
din 10 români nu regretă nimic, iar pentru aproape 
o treime dintre participanţii la studiu regretele apar 
foarte rar. 


Perceptie și autoevalvarea 
comportamentului religios 


Unu din cinci respondenţi declară că merge o 
dată pe săptămână la slujbele sau la evenimentele 
religioase curente. 22% dintre români participă la 
acestea de câteva ori pe lună, iar un sfert, de doar 
câteva ori pe an. În timp ce 6% dintre participanţii la 
studiu participă la slujbele religioase de câteva ori pe 
săptămână, 18% merg mai rar decât o dată pe an. Deși 
considerăm că este vorba despre un comportament 


104 Vom folosi pentru acest text un studiu IRES, „Metodologia sondajului”. Volumul 
eşantionului: 1.370 de indivizi de 18 ani și peste. Tipul eșantionului: multi-stratificat, probabilist, 
reprezentativ la nivel naţional. Reprezentativitate: eroare maximă tolerată de + 2,7%. Interviurile s-au 
desfăşurat prin metoda CATI. Perioada anchetei: 5-7 august 2013. Unele întrebări din această cercetare 
au fost adaptate din studiul „World Values Survey”, realizat de The World Values Survey Association. 


serios supraestimat din cauze de dezirabilitate socială, 
putem observa totuși că, atunci când este vorba 
despre practicarea unui comportament constant, doar 
aproape o cincime dintre români practică religia. 
Sistemul de convingeri declarate pare însă deosebit de 
solid. Trei sferturi dintre respondenţi sunt de acord cu 
ideea potrivit căreia religia înseamnă adevăr si doar o 
proporţie foarte redusă dintre respondenţi — 6% — și-a 
schimbat religia. O sursă importantă pentru credinţa 
şi interiorizarea ideologică și axiologică specifică este, 
cu siguranţă, familia, 88% dintre români spunând că 
religia a fost importantă în familia lor atunci când erau 
copii, iar peste jumătate dintre ei (51%) declarând că 
au participat în copilărie la slujbe religioase. 


Biserica și societatea 


O funcţie socială a bisericii pe care respondentii o 
reclamă si o evaluează ca foarte importantă este una 
de explicator social și integrator în societate. Cei mai 
mulţi români cred că Biserica oferă răspunsuri pentru 
problemele sociale (88%), pentru problemele morale 
(72%), pentru problemele din viaţa de familie și pentru 
nevoile spirituale ale oamenilor (71%). Cu toate 
acestea, doar 59% consideră că problemele tinerilor îşi 
pot găsi răspunsuri în biserică. În orizontul de aşteptare 
al credincioșilor regăsim temele unei adevărate agende 
publice, chiar dacă observăm că biserica ortodoxă, de 
regulă, lipseşte din dezbatere. Printre temele pe care 
ar trebui să le abordeze Biserica, primele locuri sunt 
ocupate de infidelitate (75%) şi de problemele lumii 
a treia (75%), urmate de discriminarea rasială (74%), 
ecologia și problemele de mediu (70%), avortul (67%), 
dezarmarea nucleară (62%), eutanasia (60%), şomajul 
(59%) sau homosexualitatea (50%). Politica si politicile 
guvernamentale sunt printre temele care au întrunit cele 

mai puţine opțiuni din partea respondenţilor ca fiind 
printre cele abordate de Biserică. 

Chiar dacă 85% dintre cei chestionaţi cred că este 
mai bine ca oamenii să își păstreze religia şi doar 11% 
consideră că este benefică explorarea unor credinţe 
diferite, totuşi doar un sfert dintre respondenţi sunt 
de părere că există o singură religie adevărată, 69% 
sunt de acord cu faptul că există adevăr în fiecare 
religie. Credincioșii români privesc religia si printr-o 
dimensiune pragmatică, cu rol puternic adaptativ. 
Vedem că o proporţie importantă dintre participanţii la 
studiu — 82% — apreciază că rugăciunea i-a ajutat, de-a 
lungul vieții, în mare si foarte mare măsură, în timp ce 
45% dintre respondenţi se roagă sau meditează zilnic, 
iar 27% fac acest lucru chiar de mai multe ori pe zi. 
Culmea pragmatismului pare folosirea bisericii pentru 
încercarea de a reduce riscurile — mai mult de două 
treimi dintre respondenţi au auzit despre introducerea 
de către Patriarhia Română, în Moliftelnic, a slujbei 
pentru sfinţirea unui vehicul. 55% apreciază această 
măsură ca fiind bună si foarte bună, 27% recunosc că 
şi-au sfinţit deja mașina, dar 43% dintre respondenţi 
spun că nu ar face acest lucru. 


Biserica, politicienii și viaţa cotidiană 


Religia este foarte prezentă în viaţa cotidiană sub 
forma unui set de credinţe colective care invadează 
imaginarul colectiv și sistemul de reprezentări. Unu 
din 5 români are un talisman norocos, iar 45% 
dintre respondenţi recunosc că obişnuiesc să consulte 
horoscopul, în timp 16% ţin cont de horoscop în viaţa 
de zi cu zi. Majoritari la acest capitol sunt subiecţii 
care au între 36 si 50 de ani, femeile, respondenţi fără 
studii sau cei cu studii elementare. În ceea ce priveşte 
rolul religiei în viitor, acesta este privit împărţit: puţin 
sub 30% consideră că rolul acesteia va fi mai important, 


36% cred că rolul religiei va fi același, în timp ce 32% 
cred că rolul acesteia va scădea. 

În general, în ultimii ani, încrederea românilor în 
biserică s-a plasat undeva în jurul a 70%, în timp ce 
încrederea în preoţi se plasează mereu în intervalul 40- 
50%. Chiar dacă înainte de campania electorală din 
noiembrie 2014 jumătate dintre români spuneau ca 
religia candidatului la prezidenţiale contează, la urne, 
românii nu au respectat această declaraţie. Finalmente, 
după turul al doilea a câștigat candidatul minoritar ca 
apartenenţă religioasă. Au votat cu un candidat care 
a adus în piaţa politică o ipostază civică. Încercarea 
politicienilor din jurul lui Victor Ponta, candidat la 
Prezidenţiale împotriva unui etnic german, Klaus 
Iohannis, luteran ca religie, de a construi un vector 
comunicaţional din apartenenţa religioasă a fost un 
fiasco total. Desi aproape 60% din români declarau că 
isi doresc un candidat ortodox, în turul doi au mers la 
vot şi au votat masiv un neoprotestant, care a și câștigat 
alegerile, furnizând o mare surpriză. Majoritatea 
românilor (62%) consideră că un politician care nu 
crede în Dumnezeu nu este potrivit pentru a ocupa 
o funcţie publică, dar cred că, în faţa unui examen 
practic, şi această idee ar putea fi contrazisă de 
comportamentul politic viitor. 


În mediul publicistic si în cel academic vedem 
adesea critici ale Bisericii Ortodoxe (nu și la adresa 
celorlalte biserici) din perspectiva faptului că forţele 
politice si clerul, ca și forţe constitutive pentru 
sistemul de putere, sunt legate de văzute și nevăzute 
fire în viaţa socială. Biserica încearcă să-și păstreze 
o anumită neutralitate, dar, de cele mai multe ori, 
nu reușește, mai ales că, în România, campaniile 
electorale reprezintă o oportunitate de investiţii 

şi cheltuieli de capital pentru competitorii care se 
află la putere. Perioadele electorale sunt perioade în 
care, mascat sau nu, preoții, inclusiv marii prelați, 
îşi exprimă preferința pentru candidaţi sau partide. 
Unii, mai toleranţi, spun că politica și religia se pot 
întâlni si pe terenul valorilor, nu doar pe cel legat 
de ambițiile puterii. Dar, astăzi, dezbaterile politice 
abordează tot mai multe probleme care, altădată, 
erau mai degrabă probleme ale sferei individuale. 
Astăzi, nimic nu este tabu, chiar minoritățile de 
toate felurile sunt tot mai active si caută să schimbe 
practici fundamentale instituţionale și sociale. Tot 
mai multe grupuri și publicuri se luptă în spaţiul 
public pentru influență și pentru putere, iar Biserica 
Ortodoxă are grupul cel mai mare de susţinători si 
este foarte legată istoric de funcţii importante pe 
care le-a îndeplinit, uneori împreună cu statul, 
alteori singură, precum funcţia de conservare a 
identităţii naţionale și creștine sau o importantă 
funcţie de consiliere spirituală. În anii democraţiei, 
ortodoxia este tot mai activă în promovarea unor 
valori si în crearea unor instituţii de asistenţă 
socială, medicală sau spirituală. Universalitatea 
legitimităţii indivizilor sau a grupurilor de a-și 
promova interesele, inclusiv prin mijloace politice, 
nu poate exclude nici Biserica de la participarea la 
dezbaterea marilor probleme. Cei care consideră că 
Biserica se adresează doar sferei private mizează pe 
o viziune care nu mai corespunde realităţii. Astăzi, 
mișcările sociale sau politice nu se mai limitează la 
temele mari: naţiune, stat, proprietate, inegalitate 
sau excludere. De la problemele sexualităţii și 
validării practicilor ei, la dreptul la intimitate, 
elemente ale vieţii private devin elemente centrale 
ale dezbaterii publice și politice sau reprezintă 


obiecte de legiferare în parlamente. Biserica 
Ortodoxă se apropie tot mai mult de viața socială și 
constată o anomalie. 

În timp ce în Occidentul creștin democraţia 
este un domeniu de sincretism între biserică si o 
anumită filosofie politică, la noi, Bisericii Ortodoxe 
i se contestă dreptul de intervenţie în dezbateri 
de factură politică. Discuţiile despre religia în 
şcoală sau cea despre familie și referinţa la cuplul 
heterosexual deschid o dezbatere importantă unde 
Biserica Ortodoxă va trebui să iasă tot mai mult în 
faţa cetăţenilor și să-și diversifice instrumentele de 
argumentare și polemică. = 

| ăsaţi școala în pace! 
Preliminarii la modernizarea 


școlii noastre 


l. Într-o societate aflată în criză profundă, 
școala va fi în criză cu necesitate 


s singură, nu poate suporta degringolada 
socială si nici repara toate stricăciunile pe care le 
acem în fiecare zi. Criza societăţii afectează şcoala în 
cel mai înalt grad. Dar cel mai vizibil aspect al crizei, 
adevărat criteriu de diagnostic, este pierderea încrederii 
în şcoală și, odată cu aceasta, scoaterea şcolii din fruntea 
listei de priorităţi. Este o perioadă tristă din viaţa unei 
societăţi, când politicienii consideră că nu sunt bani 
pentru şcoală sau își aduc aminte de această Instituţie 
doar în cele două ocazii de propagandă electorală, 
începutul școlii si festivitățile de încheiere a anului 
şcolar. De câţiva ani încoace, în ziua în care începe 
anul şcolar, Parlamentul ia pauză pentru ca deputaţii si 
senatorii să poată merge să le ţină discursuri părinţilor 
şi profesorilor. Deci, să nu ne amăgim cu rezultatele 
de la olimpiade unde participă copiii dopaţi de părinţi 
sau profesori pasionaţi, să recunoaştem că lucrurile nu 


merg bine, că şcoala este în criză. 


2. Un singur lucru trebuie să ghideze 
orice schimbare viitoare, 
orice strategie: necesitatea, exigenţei 


Recunoaștem sau nu, sistemul educaţional românesc 
este în derivă. Managementul politicianist, lipsa de curaj 
a miniştrilor, blocarea ideilor de reformă, schimbările 
prea dese și fără orizont ne-au adus aproape de dezastru. 
Profesorii sunt demotivaţi si ar trebui să primească salarii 
decente, dar nu drept un cadou și nici ca o reparaţie, ci 
sub formă de împrumut pentru declanșarea schimbării 
reale. Ei trebuie să accepte că performanţa este necesar să 
fie măsurată și pentru că nu poate și nici nu este identică 
de la un om la altul, nici salariile nu mai pot repeta 
uniformitatea comunistă. Trebuie să uite că trăiesc în ţara 
şpăgii, a nepăsării și a privilegiilor, măcar pe timpul când 
sunt în faţa copiilor. Sarcina lor este să sădească în minţile 
şi inimile copiilor noştri un viitor care să nu semene 
deloc cu prezentul. Sistemul educaţional trebuie scos din 
chingile prezentului și orientat spre viitor. Un lucru însă 
este evident, chiar înainte de a discuta despre conţinutul 
modernizării școlii: exigenţa este cea mai importantă 
condiţie! A creşte egalitatea de șanse nu înseamnă 
diplome sau titluri obţinute lejer, cumpărate sau generate 
de masificarea învăţământului. Dacă nu vom creşte 
exigenţa, şcoala se va prăbuși sub greutatea multiplicării 
compromisurilor. Populismul ucide școala, educaţia și 
scade posibilitatea structurării elitelor, dezechilibrează 
societatea si ucide profesia de dascăl. Diplomele trebuie 
să fie aspirații, nu hârtii fără valoare. 


3. Școala nu este o cheltuială pentru buget, 
este o investiţie, poate cea mai rentabilă 


Şcoala nu este o cheltuială pentru buget, este o 
investiţie, poate cea mai rentabilă. Este singura investiţie 

sigură pentru viitorul unei naţiuni într-o lume tot mai 
nesigură. Amărâtele de 6 procente din PIB pe care le 
cer miniștrii şi pe care nu le pot obţine niciodată nu 
înseamnă nimic în raport cu ţări cu PIB imens, care 
ajung la investiţii în educaţie de peste 25%, mai ales 
în acești ani de criză, când investiţiile în viitor sunt 
riscante, iar plasamentele banilor, tot mai vulnerabile. 
Sărăcia şcolii nu este generată de sărăcia societăţii sau 
a bugetului, ci de sărăcia de spirit. Nu trebuie să fii 
profesor ca să înţelegi importanţa şcolii, ajunge să ai 
un pic de minte, responsabilitate si, eventual, dar nu 
obligatoriu, să ai copii. Primul conducător al ţării care 
va înţelege cu adevărat rolul școlii și care va scoate 
din discursul său de priorităţi imbecilităţile legate de: 
investiţii străine, lupta împotriva corupţiei şi alte ţinte 
false sau efecte secundare, dar va pune pe unul din 
primele locuri prioritatea educaţiei, acela va fi cel care 
pune cea mai serioasă frână derivei societăţii noastre. 
Dacă ne-am opri pentru câteva zile din absurda bătaie 
cu lături din politică şi, în locul ei, am discuta despre 
şcoală cu seriozitate făcând o înţelegere că nu ne 
atingem de şcoală ori de câte ori se schimbă guvernul 
şi convenim să lăsam școala pe mâna specialiștilor, nu 
a politrucilor, atunci ar fi primul pas spre schimbarea 
majoră a societăţii românești. 


4, Supraviețvitori ai reformelor nesfârșite, 
copiii și dascălii lor sunt, azi, obosiţi si sătui 


Programele pe termen scurt ale clasei politice și 
competiţia aberantă retează orice încercare de a gândi 
viitorul. Profesorii nu-și trimit copiii la studii în 
străinătate, asa cum fac politicienii, ei stau legaţi de 
şcoala noastră, cu tot cu familiile lor, şi bucuria de a 
dărui îi ţine încă în clasă, chiar dacă ar fi trebuit să plece 
demult. Zidesc în copiii noştri ceea ce le oferim noi, zi 


de zi. Speranţă sau dezgust, bucurie sau tristeţe, curaj 
sau frică de viaţă. Profesorii nu vor face manifestații 
dure, nu vor trage cu raba de poarta Guvernului și nici 
nu pot opri trenurile. Nu au bani să-şi plătească talk- 
show-uri şi nici nu pot lăsa gunoiul neridicat pentru 
ca să ne convingă prin mirosuri pestilenţiale. Ei se vor 
retrage spre alte profesii, nu mai suportă umilinţa si 
deja, în fiecare an, câteva zeci de mii de oameni ies din 
sistem. În timp ce toate ţările investesc în educaţie, 
investiţia cea mai profitabilă, în România, politicienii 
cu resentimente pentru şcoală trag covoare asfaltice 
unul peste altul, cumpără mașini la preţ de avioane si 
nu se gândesc la viitor. Pentru mulţi dintre ei, investiţie 
înseamnă doar locul de unde se poate lua comisionul 
sau o modalitate de a face demagogie electorală. 


5. Nu mai reformaţi școala! 


Şcoala aşteaptă cuminte schimbarea fiecărui 
ministru care vine să o reformeze. Nu are ce face, 
profesorii sunt prea săraci ca să mai aibă zvâcniri de 
orgoliu pentru a protesta. Au făcut-o de câteva ori, dar 
şi-au dat seama singuri că nu poţi pedepsi copiii pentru 
imbecilitatea managementului social. I-am cunoscut 
pe toţi miniştrii din ultimii 20 de ani, mulţi au avut 
idei inteligente, unii s-au aplecat serios asupra școlii, 
dar, până la urmă, excesul de reformă a distrus si orice 
efect bun. A rămas de la majoritatea dintre ei câte ceva, 
dar puţin ca efect global. De la prima modernizare de 
după Revoluţie, pusă în practică de ministrul Liviu 
Maior, care a stabilit liniile principale care rezistă și azi, 
toate marile reforme s-au blocat undeva. Dar cel mai 
grav lucru este excesul de reformă si schimbare. Școala 
trebuie lăsată să se odihnească puţin şi să se aşeze. Să n-o 
mai reformăm cu mânie proletară. Această Instituţie 
trebuie să se așeze, să se privească pe sine după fiecare 
ciclu, iar dascălii să analizeze ce nu merge și să facă ei 

înşişi schimbările. Să prindem pe timpul vieţii noastre 
sfârșitul reformei fără sfârșit! Schimbarea sistemului 
educaţional trebuie făcută, dar cu chibzuinţă, după 
multe analize, cu un dialog naţional și după ce vom 
avea un proiect de societate. Fără asta, orice reformă 
este lipsită de sens şi consistenţă. 


6. În mijlocul întregii construcții a şcolii 
este copilul 


Trebuie să scoatem școala din rândul argumentelor 
electorale, demagogice sau nu. Fiecare ministru cu 
partidul în spate a venit să se bată în reforma școlii cu 
partidul care tocmai a fost dat jos de la putere. Dar am 
uitat un lucru: şcoala este a copiilor. Este despre copii 
şi trebuie construită în jurul copiilor. Nu elevul este 
beneficiarul, elevul este un concept pedagogic. Elevul 
este în primul rând copil, adică om, nu o mașină de 
memorat formule sau teorii. În jurul copilului trebuie 
să fie construită şcoala, nu să o construim cu ochii 
închiși având ca proiect un elev care va deveni olimpic la 
matematică sau limbi străine. Şcoala trebuie construită 
pe măsura copiilor, nu o şcoală la care să se transforme 
copilul pentru a se adapta. Nu trebuie să malformăm 
umanitatea din sufletul lui pentru a crea roboţi. 


1. Trebuie recuperată și reconstruită 
demnitatea unei profesii, a profesiei de dascăl 


Nu există mai mare investiţie de responsabilitate 
decât să dai copiii pe mâna unor oameni care trebuie 
să-i pregătească pentru viitor. Înseamnă, de fapt, a 
da viitorul unei ţări pe mâna profesorilor. Nu este o 
problemă de bani, dar un salariu de mizerie este prima 
barieră pentru a practica o profesie cu demnitate. Ştiţi 
ce ne spun profesorii la sutele interviuri pe care le-am 
făcut despre problemele lor? Că nu au bani de haine 


şi că le este rușine să meargă la școală prost îmbrăcaţi. 
Apoi, că nu au bani de cărţi şi resimt asta ca pe un 
handicap. Cum să devină modele nişte oameni rușinaţi 
şi intimidaţi de condiţia lor socială? 

Profesorii mei aveau distincţia unor aristocrați, 
rafinamentul unei lumi apuse pe care o reproduceau 
doar în liceu şi răbdarea de a scoate sâmburele de 
lumină din dezordinea sufletelor noastre de adolescenţi 
agitaţi. Fiecare profesor era un labirint pe care căutai 
să-l parcurgi pentru a-l înţelege și a-i găsi partea cu care 
te fascina. Unii dintre ei mi-au părut atunci adevăraţi 
zei şi mă chinui şi azi să mă apropii de performanţa 
lor. Dascălii mei m-au împovărat atunci cu sentimentul 
că trebuie să-i apăr pe cei slabi, pentru că vin dintre 
ei, că trebuie să fac orice ca ei să poată trece graniţa 
spre o viaţă mai bună. De aceea nu renunţ niciodată la 
vocaţia de profesor, de aceea am acceptat să fac politică. 
Tot aici profesorii mi-au transmis, fără să-mi spună, 
că intelectualul trebuie în fiecare zi să facă lumină și, 
dacă se poate, să salveze un om de la necunoaștere si 
prostie, să-l treacă, cu sau fără voia lui, graniţa spre 
poieniţa de lumină a cunoașterii sau credinţei. Din 
contră, în zilele noastre, tot mai des, dascălul devine 
inamicul public numărul unu. Din cauza unor cazuri 
singulare, profesorii sunt terfeliți săptămâni întregi pe 
toate televiziunile flămânde de audienţă si senzaţional 
lugubru pentru vreo învăţătoare șpăgară sau pentru 
vreun profesor care a făcut vreo prostie. Şi dascălii 
trebuie să se schimbe, dar ei înţeleg asta, trebuie s-o 
facă odată cu fiecare generaţie. 


8. Comitetele agresive de părinţi 
nu sunt asociații de proprietari! 


Părinţii nu pot spune cum trebuie să arate şcoala. 
Ei pot participa la acest parteneriat, pot fi parteneri de 
încredere. Doar atât! Ei au partea lor de educaţie, cea 

de acasă. Acolo trebuie să nu lase copiii singuri. S-au 
obişnuit să dea vina pe educatori sau pe stat, am ajuns 
să avem un impuls social aproape firesc de a se da vina 
spontan pe şcoală sau politicieni pentru insuccesele 
educaţionale, dar, din păcate, acest reproș este fondat 
doar în mică măsură pe o evaluare realistă a condiţiilor 
concrete în care se desfăşoară actul de educare a tinerilor 
noștri. De regulă, ne ferim să dăm vina pe familie si pe 
părinţii care sunt vinovaţi semnificativ, nu doar pentru 
că lasă totul în grija școlii, dar mai ales pentru că mulţi 
îi cresc pe copii în disprețul educaţiei sau civilizaţiei. 
Am găsit pe reţelele virtuale zeci de filmuleţe în care 
părinţii şi-au filmat propriii copii înjurând, fumând 
sau mimând mișcări sexuale. Dezgustător, terifiant! 
Tristeţea de a vedea cum sunt maltrataţi aceşti copii se 
transformă în revoltă și nu mă mai mir de rezultatele 
de la bacalaureat. Prea simplificăm reprezentarea 
educaţiei, dragii mei prieteni! Când copilul scapă din 
mâinile profesoarei de matematică sau chimie sau de 
la orele candidului profesor de română sau filosofie, 
ajunge acasă unde este preluat de părinţi inconștienţi, 
uncori de brute imbecile sau oligofreni la care s-au 
maturizat doar organele de reproducere biologice. 
Organele de reproducere socială si culturală au rămas 
în nedezvoltare. Aceşti copii nu vor avea nicio şansă, 
ei nu au cum să se rupă de un mediu infect și vulgar! 


9. Flevul nu este egalul nostru 


Să ne ferim si de populismul politicilor cu iz 
liberalist, care consideră că elevul este egalul nostru 
şi poate stabili singur o serie de lucruri pe care și le 
doreşte. El doreşte să fie adult, iar reușita școlară nu 
poate fi disociată de dezvoltarea personală. Şcoala este 
un loc de transmitere, un local comunicării și medierii, 
iar aici, cum scrie Regis Debray, transmiterea nu se 


poate face fără o minimă „identificare imaginară”. A 
respecta elevul nu înseamnă a-l pune în relaţie doar cu 
sine însuși, a-l lăsa să se izoleze de adulţi, a-l condamna 
la autocultivare. Mulţi elevi se simt singuri la școală — 
arată studiile sociologice — și noi trebuie să ne întrebăm 
ce se întâmplă acolo, ce trebuie făcut. 


10. În fine, lăsaţi copiii în pace! 
Șă-i ajutăm să scape de hiper-parentalitate 


Să-i protejăm de obsesia mamelor care vor să-i facă 
superperformanţi pentru a-și împlini toate obsesiile 
şi a se răzbuna pentru propriile ratări. Nu-i putem 
scăpa pe copii de toate riscurile, dezvoltarea umană 
normală înseamnă a gusta din excese, a stinge tentaţii, 
a depăşi stupizenii, greşeli, înfrângeri. De multe ori, îi 
împingem pe copii spre lucrurile pe care ni le dorim 
noi, dar ei nu si le doresc. Eşti un părinte foarte bun 
dacă copilul tău e fericit fără să ştie de ce si nici tu 
nu cauţi să-i explici. Am citit, la un moment dat, 
o metaforă pentru educaţie scrisă de un jurnalist 
american ce mi-a rămas în gând. Spunea că trebuie să 
gândim copilăria ca un pachet cu seminţe de flori de 
câmp neetichetat. Semințele trebuie puse în pământ, 
trebuie să le dăm apă si să le expunem la soare. Vor 
înflori apoi în niște culori frumoase şi surprinzătoare, 
iar noi, grădinarii, trebuie să tratăm asta cu răbdare și 
să le acordăm sprijin. Obsesia superprotecţiei va putea 
să nască cel mult generaţii de asistați pe care va trebui 
să le asistăm pe tot parcursul vieții. 

După ce vom înţelege aceste lucruri, vom putea să 
mergem apoi la curriculă sau la organizarea pe cicluri, 
la supraîncărcarea elevului, la aplicarea cunoștințelor 
versus memorare, la cultivarea creativităţii sau vocației. 
Vom putea organiza un dialog naţional și consensul de 
a nu reface ceea ce încă nici măcar nu a putut da roade 

pentru a vedea efectul. Vom putea scoate şcoala din 
domeniul propagandei politice şi s-o lăsam pe mâna 
profesorilor. 


Şi pentru că trebuie să începem de undeva, să 
facem ceea ce spunea o distinsă doamnă profesor, 
într-un viral de Internet: pentru educaţie si multe 
altele, să cerem iertare copiilor noștri! = 

Scenarii pentru o Românie posibilă 


Arma culturală - nucleul unui 
soft power românesc 


Obsesia discutiei despre brandul de națiune 


A 
I România există o stranie sensibilitate, un fel de 


traumă colectivă, poate printre puţinele sentimente 
colective care ne unesc: frustrarea pentru o imagine 
defavorabilă a României în afară si nevoia unei strategii 
inteligente de brand de naţiune. Este un subiect 
care dezleagă frenetic energii discursiv-intelectuale 
deosebite. De cele mai multe ori, cei care vorbesc 
confundă brandul de ţară cu brandul turistic, dar 
asta nu este chiar cea mai mare inconsistenţă. Toţi cei 
care intră în discuţie se referă la ceva miraculos, la o 
găselniţă care să proiecteze dintr-odată România între 
marile atracţii pentru ca aici să vină milioane de turiști 
şi noi doar să stăm în diverse locuri si să-i taxăm. Marea 
problemă este că nimeni nu încearcă să fie realist şi nici 
măcar nu se realizează un efort de grup, ci ne găsim 
mereu într-o întreprindere de polemică și răfuială între 
găşti. Ultimul mare scandal a fost generat de brandul 
vegetal produs de Elena Udrea si echipa. Ne aducem 
aminte sloganul „România, mereu surprinzătoare”, am 
râs cu poftă cu toţii si am făcut bancuri memorabile. 
A venit apoi „România — Fabulospirit”, o încercare 
interesantă a MAE de a vinde România, realizată de un 
specialist român, inteligent, Lucian Georgescu. Toată 


lumea a sărit să-l facă praf, unii spunând că numai ţările 
sărace vorbesc despre spirit, doar n-o să arătăm lumii 
că suntem flămânzi, şi a murit a doua zi. Cu „Land of 
Choice” a fost un scandal fabulos care nu a surprins pe 
nimeni, ceea ce a făcut să fie abandonat, desi pentru 
un concept publicitar contestarea si scandalul nu sunt 
întotdeauna un lucru rău. 

Din mai multe motive, nu a ieşit nimic din 
aceste polemici naţionale. Noi aşteptăm minuni 
peste noapte, un adevărat miracol comunicaţional, o 
iluminare a lumii în ceea ce priveşte România. În timp 
ce politica făcea totul pentru ca România să piardă din 
credibilitate, credeam că o construcţie comunicaţională 
poate minţi pe toată lumea. Nu a ieșit mare lucru și 
pentru că nu ne-am gândit serios să facem un proiect 
integrat, fără luptă între ministere, fără competiţie 
absurdă între diferiţi actori implicaţi. 

Dar problema construcţiei unui puternic brand de 
ţară este aceea a căutării unui loc gol în mintea lumii, 
un loc pe care să-l ocupi. Sigur că aici contează și 
creativitatea, dar mai există o modalitate care îţi oferă 
ocazii şi oportunităţi, aceea de a fi prezent la momente 
importante, să participi intens la civilizaţia si istoria 
contemporană, cu toate frământările lor. Strategii spun 
că nu contează mărimea ţării, ci este important să fii 
acolo unde se iau deciziile la momentul respectiv si nu 
poţi fi acolo decât dacă eşti alături de contemporani. 
Cu toate necazurile noastre interne şi lipsurile unor 
generaţii politice nereuşite, România este un actor al 
lumii contemporane. Suntem membri NATO si UE, 
suntem în interiorul, nu în afara cercului, participăm 
la decizii, chiar dacă ratăm cele mai importante 
momente, uneori din prostie, alteori din lipsa de 
specialiști, dar, de cele mai multe ori, din dezbinare 
politică sau orgolii prostești. 

Cultura ea nueleu de soft power 


Joseph Nye, inventatorul conceptului de soft power, 
prevestea că arma letală a secolului XXI va fi cultura. 
Cred că, pe măsură ce globalizarea produce tot mai 
multe efecte unificatoare, posibilitatea de a da lumii 
produse culturale care ies din serie este o oportunitate 
tot mai importantă pentru ţările care au avut şansa sau 
neşansa unor experienţe sau chiar experimente istorice 
care au produs un mod specific de locuire a lumii, de 
actualizare a unor valori universale sau de inventare a 
unor practici culturale specifice. 

De multe ori facem greșeala să ne gândim la soft 
power ca la războiul nevăzut al forţei de atracţie și 
respingere dintre ţări, ca la competiţia de influenţă 
în general, după modelul culturilor cu valenţe 
hegemonice, și atunci ne descurajăm considerând că 
ne lipseşte ceva din hard power (economia, armata 
etc.) pentru constituirea unui smart power care să 
avantajeze România în competiţia globală. E adevărat, 
SUA au făcut din „pop culture” o invadare a culturii si 
vieţii cotidiene din întreaga lume, iar China a construit 
forţa de influenţă prin asistarea săracilor din lume, 
prin cultura de milenii, confucianism, arte marţiale 
sau bucătărie şi aceste două modele sunt imposibil de 
imitat, par descurajante. Dar acestea sunt ţări care nu 
pot fi imitate, pentru că și ambițiile lor sunt diferite de 
ale noastre. Există însă, în ultimii ani, exemplele unor 
ţări mici care au reușit salturi uriaşe în acumularea de 
soft power: Norvegia, Coreea de Sud, Qatar si altele. 

Dacă Nye a teoretizat pornind de la cazul Americii 
şi nevoii de expansiune, astăzi tot mai mulţi analiști 
de geostrategie spun că marea condiţie de atractivitate 
a unei ţări pe care insistă strategul american, cea a 
existenţei într-o societate a unui sistem de valori 
universale, în timp ce culturile parohiale au mai puţine 


şanse de a construi un soft power eficient, devine 
vulnerabilă, fiind necesare si alte condiţii pentru asta. 
Una dintre ele este cea a susţinerii ideaţiei de către 
instituţii, organisme sociale sau economice, forţe 
sociale puternice. Dacă Nye vorbeşte despre forţa unui 
set de imagini legate de apologia individualismului sau 
hedonismului societăţii consumului de masă, asociate 
cu democraţia neoliberală și libertatea, în ultimii ani 
a apărut prin intermediul confucianismului cel mai 
puternic soft power oponent acestui model, dar care a 
reuşit o destul de puternică penetrare în lume. Această 
imagologie și sistemul ideatic care se opune societăţii 
de consum aduc prin intermediul confucianismului 
valori diferite: subordonarea individualului, respectul 
datoriei ca o cale spre umanitate, promovarea 
austerităţii si respingerea opulenţei, a ascetismului 
şi moralității contra universalismului principiului 
plăcerii promovat de societatea de consum. 

Cred că este posibilă si a treia cale între aceste 
două variante de soft power ale unor actori mondiali 
importanţi, un soft power care valorifică cultura 
şi moduri de viaţă specifice, moduri concrete de 
actualizare a valorilor universale. Cred că Nye are 
dreptate când vorbeşte despre societăţile cu valori 
universaliste, dar nu are dreptate când consideră că 
societăţile caracterizate de culturi parohiale nu pot 
produce sau trăi consonant cu valorile universale. 
Studiile despre cultura politică parohială (locală 
sau provincială) sunt destul de vechi deja si astăzi 
nu se mai susţine atât de evident ideea existenţei 
unor comunităţi care nu conștientizează importanța 
problemelor de interes naţional şi mondial si nu au 
interese pentru valorile si mecanismul sistemului 
politic naţional. Chiar dacă si azi există aspecte de 
parobhialism, comunicarea şi globalizarea au schimbat 

cred mult chiar şi ethosul politic din societăţile aflate 
în diferite faze de dezvoltare si evoluţie în raport cu 
democraţiile neoliberale luate ca reper-standard. Cred 
că societăţile parohiale sunt traversate de fluxuri de 
valori universale, cred că particularul trăirilor se va 
întâlni mereu cu universalul, indiferent cât de închisă 
sau tradiționalistă pare sau este o societate. 

România, campioana ratării ocaziilor, sper că va 
reuşi să valorifice în viitor această şansă de a folosi 
cultura pentru acumularea unui soft power de care 
avem nevoie pentru a obţine mai mare influenţă si 
forţă, într-o lume și într-o regiune a bulversărilor și 
mișcărilor de tectonică politică si geostrategică. 


Romanian way of life? 


În mod firesc ne întrebăm în ce măsură putem oferi 
lumii un complex de imagini și idei care să ne facă 
atrăgători sau măcar demni de respect, iar răspunsul 
este, în opinia mea, categoric afirmativ. 

Tradiţia noastră culturală, participarea României la 
naşterea unor fundamente ale culturii contemporane 
este un argument sănătos, puternic, cu condiţia de a 
promova cu curaj această poziţie. Despre Brâncuşi, 
puţini ştiu că este român, ca și despre Eugen Ionesco, 
Cioran, Mircea Eliade sau Tristan Tzara, Marcel lancu. 
Dar nu cred că frustrarea asta a noastră poate oferi mai 
mult decât un fundal de credibilitate pentru a folosi 
cultura contemporană ca sursă de soft power. 

Avem aici câteva handicapuri în cei 25 de ani de 
rătăcire în căutarea lânii de aur a democraţiei. În primul 
rând, cultura este pentru politicienii români o anexă 
de câteva fraze la sfârşitul proiectului electoral sau al 
programului politic. Politicienii și diplomaţii cred că 
scena foloseşte doar pentru a se urca ei în campanie, 
iar casele de cultură, doar pentru a face conferinţe 


judeţene sau municipale de partid. Atât stânga, dar și 
dreapta, atâta cât pot ele fi diferenţiate, adică mai mult 
prin etichetă, au cultivat în jurul lor producători sau 
manageri culturali, unii veritabili, dar care s-au folosit 
de sinecurile oferite prea mult pentru a se răfui cu 
competiţia sau pentru a promova doar interese de gașcă. 
Atât Fundaţia Culturală Română, creată si condusă de 
Augustin Buzura, cât și Institutul Cultural Român au 
avut proiecte interesante, dar au fost, fiecare la rândul 
ei, decapitate politic. O instituţie ca ICR, de exemplu, 
trebuie să dezvolte filiale în cât mai multe capitale cu 
putinţă, evident nu și la Târgu-Jiu. 

Tot mai mult, strategii soft powerului cultural spun 
că tipul acesta de instituţii trebuie scoase din ambasade, 
desfăcute de legătura prea strânsă cu ministerele 
de externe și legate de zonele de piaţă ale culturii 
contemporane, ele trebuie administrate de oameni cu 
experienţă în domeniul managementului artistic sau 
creaţiei si conectate la agenţii de impresariat, canale 
de difuzare media, curatori, zone de distribuţie pe 
Internet. 

Există o tendinţă în ţările cu regimuri paternaliste 
sau autoritariste de a ostraciza curentele culturale sau 
artiştii care nu prezintă o imagine frumoasă a ţării. 
Japonia este un exemplu foarte bun de pierdere masivă 
de soft power din cauza cerinţei ca arta să înfrumuseţeze 
realitatea. 

Cultura românească are nevoie de sprijin puternic 
din partea societăţii, dar mai mult are nevoie de 
libertate. Orice formă de libertate, în afară de cunoscuta 
libertate de a muri de foame, cum se întâmplă de 
multe ori în relaţia dintre politică şi artişti. Libertatea 
şi-o pot câştiga singuri artiștii, dar pentru ca să putem 
obţine un adevărat soft power, este vorba despre un 
efort comun, îndelungat, susţinut de societate, dar 
mai ales de către statul român. 

Statul nu poate produce conţinuturi culturale de 
impact, ar trebui mai bine să se ocupe de conservarea 
patrimoniului, dar el trebuie să creeze cadrul pentru 
ca industriile culturale și creative să se poată dezvolta, 
să poată aduce fonduri europene si să poată accesa 
banii din credite bancare sau alte surse. Conform 
unui comunicat al unei asociaţii de profil de la noi, 
IMM-urile din sectorul cultural şi creativ din întreaga 
Europă au un acces limitat la finanţare, iar în perioada 
2014-2020 până la 13,4 miliarde de euro riscă să nu 
fie investiţi de către bănci în companii cu un plan solid 
de dezvoltare, chiar dacă pentru economia europeană 
reprezintă 4.4% din PIB-ul Uniunii. 

Sute de artiști plastici români sunt astăzi în 
galeriile cele mai importante din lume și criticii 
vorbesc despre ei ca venind cu un mesaj proaspăt, 
nealterat. Acest număr special din SINTEZA dedicat 
artei contemporane aduce o relevantă hartă şi câteva 
indicaţii, chiar minimale, despre forţa unui soft power 
artistic spontan, dar care nu îşi poate face efectul, atâta 
timp cât nu are în spate forţa unitară pe care o poate 
da un stat care susține arta si politici culturale discrete, 
dar unificatoare. 

Dincolo de potenţialul pe care îl poate avansa 
direct statul prin buget, cum este cazul Festivalului 
„Enescu”, practica ne arată că, acolo unde cultura este 
descentralizată sau lăsată pe mâna unor manageri privaţi 
pricepuţi, lucrurile avansează cu o viteză neașteptată, 
succesul Festivalului Internaţional de Teatru de la Sibiu 
sau al Festivalului Internaţional de Film Transilvania 
(TIFF) de la Cluj arătând că putem aduce în ţară mii de 
oameni importanţi din afară, care se pot convinge prin 
trăire că România este eternă și fascinantă. 

Literatura noastră de azi și industria cărţii, părăsite 
complet de politicile culturale făcute pe genunchi, 


pot furniza în lume imaginea unei ţări care a avut și 
are o experiență ce merită o privire pentru unicitatea 
şi autenticitatea trăirii. Sunt scriitori români traduși, 
în acest moment, în străinătate, despre care nu se 
vorbeşte aproape deloc în România: aţi auzit de Filip 
Florian, Florin Lăzărescu, Petru Cimpoeşu, Alexandru 
Ecovoiu? Aceştia si mulţi alţii ca ei sunt autori traduși 
în mai multe țări, chiar dacă nu sunt la fel de cunoscuţi 
ca Herta Miiller, Norman Manea, Mircea Cărtărescu, 
Dan Lungu sau Gabriela Adameşteanu. Dacă am 
promova mai insistent cel puţin doi poeţi uriași ai 
României de azi: lon Mureşan si loan Es. Pop, ne-am 
da seama că poezia noastră poate cuceri lumea si că 
handicapul unei limbi minore, de slabă circulaţie, este 
doar o explicaţie facilă. 

Filmele lui Călin Netzer, Puiu, Mungiu, 
Porumboiu, Nemescu, Ştefan sau Tudor Giurgiu iau 
premii internaţionale care ne ajută să aflăm că aceşti 
tineri trăiesc şi creează în România. 

Într-un secol XXI careva fi secolul imaginii, ei vorbesc 
şi valorifică pe piaţa artistică mondială singurul lucru 
care ne-a rămas autentic: suferinţa şi disperarea de a fi 
român, disperarea de a merge contra istorici şi pe lângă 
civilizaţie. Aceşti copii au trăit copilăria tranziţiei, ei 
văd rănile lăsate de comunism, ei nu au supravieţuit cu 
şmecherii, nu au făcut compromisuri majore. Ei trăiesc 
o realitate autohtonă care a pierdut sensul şi unde 
drama familiilor este sincronică dramei indivizilor. O 
realitate care dezumanizează și transformă egoismul în 
valoare de înlocuire și în morală de tranziţie. Acești 
copii nu mint, ei nu se folosesc de imaginaţie pentru a 
falsifica, ei povestesc pur si simplu. Au crescut cu cheia 
la gât si au intrat într-o epocă în care nimeni nu a mai 
avut timp să le spună poveşti. Probabil că au crescut 
singuri şi şi-au inventat singuri poveștile pe care au 

trebuit să le abandoneze la maturitate. Dar ceea ce-i 
deosebeşte mai tare pe acești copii teribili ai camerei de 
filmat este faptul că nu urăsc. Ei nu îmbină „contestarea 
cu implicarea”, cum scria un critic ceaușist despre 
primul film al lui Dan Pita. Ei povestesc cu detaşare 
sau amărăciune, ei luminează un colț de lume și nici 
măcar nu creează eroi tragici, ei consemnează destinele 
unei lumi aflate în descompunere. Nu urăsc, nu dau 
soluții, dar sunt primii oameni liberi ai lumii noastre. 
Din păcate, încă nu au un public destul de numeros 
într-o Românie incapabilă să se uite în oglindă, sunt si 
ei, ca milioane de alţi români, exilați într-un Occident 
care îi premiază, dar care a doua zi redevine indiferent 
la drama unei ţări est-europene care nu reușește să iasă 
din agonia cehoviană pe care o numim tranziţie, dar 
pe care filmele lor ne-o arată ca o rătăcire în cerc, ca o 
tranziţie spre nimic şi niciunde. 

În ultimii trei ani, discotecile din toată lumea sunt 
invadate de piese româneşti house si dance. Inna, 
Antonia, Alexandra Stan, Morandi, Radio Killer sau 
Edward Maya sunt câteva dintre numele devenite 
celebre în Europa şi în Statele Unite. AFP scria, în 
2011, că „succesul acestor tineri artiști români vine ca 
un balsam pentru inima conaţionalilor lor într-o ţară 
afectată de o gravă criză economică și a cărei percepţie 
în străinătate este adesea limitată la «mici, cenușiu 
şi corupţie»”. Chiar dacă suportă multe critici de la 
esteţii pretenţioşi, genurile house şi dance au succes în 
toată Europa. 

Acesta este un romanian way of life care ne unește 
cu ceilalţi, în contextul unor valori universale. Chiar 
dacă, după criteriile lui Verba sau Joseph Nye, suntem 
încă o societate cu o cultură parohială, putem spune că 
am trăit şi trăim toate dramele umanităţii şi avem ce 
spune lumii despre viaţa noastră. 


Avem forța trăirii în singurătate și izolare, am 
cunoscut trădarea Vestului şi abandonarea, am căutat 
forme de supravieţuire şi conservare a umanităţii din 
noi. Am salvat valori universale într-o istorie care ne 
calcă în picioare din cincizeci în cincizeci de ani. 

În secolul trecut, George Enescu spunea că „mișcarea 
noastră artistică se află într-un contrast disproporționat de 
mare cu restul vieţii noastre sociale. Dacă administrația 
si politica românească ar fi atins nivelul vieții noastre 
artistice, am fi fost una dintre cele mai fericite națiuni”. 
Evident, astăzi nu s-a schimbat nimic radical. 


Poate că aceasta a fost o şansă, dar în marea 
înfruntare a războaiele cognitive viitoare, a nu 
miza pe forţa artei și culturii, ca armă importantă 
şi resursă de soft power, poate însemna un eșec 
garantat în proiectul de societate, indiferent care va 
fi acesta si când va veni el. = 

Obsesia imaginii frumoase 
și a brandului luminos 


ând se întâlnesc mai mulţi români să vorbească 

despre ţara lor, cu siguranţă se plâng de imaginea 
României în lume. Vor spune clar că avem o imagine 
mai proastă decât merităm sau că media este de vină 
pentru că nu ne construieşte o imagine bună, altfel 
spus, că difuzează doar stereotipuri negative si imagini 
false despre România şi români. 

În aceste zile, ţara se revoltă împotriva filmului de 
la Channel 4, Ministerul de Externe scrie scrisori și 
câteva zeci de diasporeni au făcut demonstraţie în faţa 
sediului televiziunii. Şi eu am fost somat, pe vremea 
când eram ministru în Guvernul Năstase, să protestez 
faţă de TV5, când postul francez de televiziune a ales 
să difuzeze o serie de documentare despre România, 
în cadrul unui program special, pe durata a 24 de ore, 
pentru că, printre aceste producţii jurnalistice, era 
povestea unui copil rom de la Pata Rât. Mie însă mi s-a 
părut un film excelent despre viaţa şi forţa supravieţuirii 
unui copil care răzbeşte împotriva tuturor piedicilor. 

Să facem o pauză din verbiajul acestei imense 
frustrări si din delirul de discurs autocentrat pentru a 
analiza cu realism câteva aspecte. 


Mass-media din străinătate nu este 
dușmanul României 


Mass-media străină nu este dușmanul României, nu 
caută să ne denigreze doar ca să confirme un stereotip 
negativ. Nu mai suntem în epoca senzaţionalismului 
cu orice preţ sau a unei estetici a urâtului, a lugubrului 
televizual. Dar contactele mediei occidentale cu unele 
aspecte ale vieţuirii noastre sunt cu adevărat şocante. 
Cetele de cerșetori sau hoţi, români sau ţigani, au speriat 
de multe ori pașnicii trecători din orașele occidentale, 
iar călătoriile prin România, evident cu excepţiile 
oraşelor mari, Bucovinei, Maramureşului sau Deltei, 
pot fi adevărate aventuri pentru un european obișnuit 
cu civilizaţia secolului XXI. Media occidentală nu este 
mult diferită de cea din România, care arată zilnic 
lucruri care ne şochează, dar atunci când o spunem 
noi nu este grav. Spuneți de câte ori am văzut „moartea 
Domnului Lăzărescu” în jurnalele noastre de ştiri? Am 
văzut de zeci de ori cum ambulanţa lasă un bătrân pe 
câmp sau cum îl duce acasă împotriva voinţei lui şi-l 
lasă în grădină, pe iarbă. 

Apoi, să fim sinceri, imaginea României s-a 
deteriorat în câteva decenii, din 1990 încoace. După 
ce am avut o revoluţie entuziasmantă, care ne-a creat 
imaginea unei naţiuni sărace, dar eroice — am făcut 
prima „Revoluţie în direct” —, occidentalii au observat 
că nu există teroriști, au constatat că a fost o lovitură 
de stat, însă nici noi nu le-am spus altceva. Apoi au 
venit mineriadele, al doilea val de decredibilizare, o 
barbarie greu de înţeles pentru cei care se pregăteau să 
intre cu adevărat în secolul XXI. 


Nu poti cumpăra o imagine bună 


De vreo 15 ani a început o cursă pentru recuperarea 
imaginii României. S-au făcut o serie de lucruri, mai 

Obsesia imaginii frumoase și a brandului luminos 


ales după 2000, pe fondul aderării la NATO şi UE, am 
avut strategii și bugete alocate. Dar imaginea proastă 
nu este doar o problemă de comunicare. Comunicarea 
este o problemă strategică si ea poate să amelioreze 
imaginea în mediul politic, diplomatic, în mass- 
media. Sigur, pentru asta este nevoie de profesioniști 
şi trebuie alocate resurse, dar ea nu poate rezolva tot, 
pentru că nu poţi să cumperi o imagine mai bună a 
României prin campanii de PR sau prin privatizări 
dezavantajoase pentru ţară. 

Soluţia nu este comunicarea, ci construcţia de 
civilizaţie. Imaginea pe care o proiectează un guvern, 
un preşedinte, este trecătoare. O greșeală a guvernului 
sau a preşedintelui poate fi reparată. Ceea ce nu facem 
noi în societatea noastră și, prin urmare, ajungem să 
şocăm opinia internaţională cere timp. Când o turistă 
japoneză este ucisă în pădurea de lângă Otopeni, după 
ce un turist a fost ucis de câini în centrul Bucureştiului, 
se distruge imaginea pentru o sută de ani. Apare astfel 
o imagine de ţară necivilizată, unde delincvenţii 
sau câinii nu pot fi ţinuţi sub control. Face imagine 
proastă în afară, nu se poate repara prin agenţii de PR 
sau articole plătite. Comunicarea este una, civilizaţia 
este alta. 

Rămâne bătălia de modernizare si civilizaţie, o 
bătălie cu noi înşine. Dincolo de ce spun politicienii, 
că România e frumoasă ca Elveţia, că avem munţi, 
ape şi câmpii mănoase, noi nu avem infrastructură, 
iar siguranţa turiştilor poate fi o problemă. Acest 
mod de a ne asuma propriul destin este și o problemă 
de imagine externă. Avem nevoie de politici care să 
schimbe paradigma culturală, degeaba investim bani 
în brand. Este nevoie să lucrăm asupra interiorului, 
pentru a avea un rezultat de imagine externă. 


Schimbând eticheta, noi credem că schimbăm și 
conţinutul. Ne plac etichetele frumoase, ne place să ne 
minţim pe noi înşine, de fapt, vrem o imagine foarte 
bună, dar ca o formă de contrafacere. 

Pata Rât există la Cluj, nu a inventat-o presa străină, 
sunt sute de asemenea comunităţi de ţigani în România. 
Noi am cheltuit sute de milioane de dolari sau euro 
pentru programe de luptă împotriva rasismului si 
discriminării prin fundaţii si asociaţii, dar nu am făcut 
programe guvernamentale pentru a construi locuinţe 
sociale suficiente pentru cei săraci. Mai degrabă am 
făcut prin ANL (agenţie guvernamentală înființată 
pentru acest scop) duplexuri pentru demnitari sau alte 
şmecherii proprii tranziţiei. În 25 de ani puteam să 
scăpăm de majoritatea coloniilor de ţigani din jurul 
gropilor de gunoi. Dacă noi nu am fost deranjaţi de 
soarta copiilor de acolo, atunci de ce ne-ar cruța media 
internaţională doar pe principiul că România are si 
zone frumoase? 


Cum să-și închipuie străinii România? 


Aşteptăm de la străini să își închipuie o Românie 
frumoasă. Cei mai mulţi nu au călătorit niciodată în 
România și doar o mică parte dintre ei vor ajunge pe la 
noi. Le-am transmis noi vreodată mesaje clare despre 
ceea ce este România noastră, în afara unor rare imagini 
publicitare? Unii au auzit de Nadia, de Gică Hagi sau 
de Ilie Năstase. Dar ei știu că acestea sunt vedetele, 
oamenii excepţionali care, practic, sunt internaţionali. 
Le-am arătat bucăţi din viaţa reală, personaje şi eroi. 
Adică tipuri umane, personaje, vieţi româneşti. Tinerii 
noștri regizori au câștigat premii la festivalurile de 
film vânzând personaje ale unei agonii româneşti: 
prostituate, familii cu probleme, revoluţii simulate și 
multe alte lucruri. Noul val al cinematografiei noastre 

aduce un realism tragic sau comedii negre și este dreptul 
lor, tipul lor de manifest artistic. Dar statul român şi-a 
propus vreodată să arate o Românie frumoasă, să arate 
destine şi eroi? Nici măcar copiilor noştri nu le mai 
povestim istoria sau chipurile strămoșilor. Manualele 
alternative au căutat să elimine mitologia naţională 
şi valorile culturii dominante prin promovarea unor 
subculturi alternative. Statul român este, în multe 
cazuri, un fel de sponsor neutru al culturii noastre 
internaţionalizate. Nu căutăm să transmitem un sens 
colectiv în interior sau o imagine coerentă în exterior 
despre locuirea specific românească a cosmosului 
acestor vremi. Cred că am avea multe de spus lumii, 
nu doar imagini etnografice sau pășuniste. 

La teatrul ACT, într-o sală cât biroul unui șef 
judeţean de la Cultură, Marcel lureş reinventează 
un storytelling cu matricile stilistice ale narativităţii 
universale, pornind de la Creangă, Sorescu sau Marin 
Preda. Nu cere și nu primeşte bani din bugetele 
publice, desi caută să păstreze nestins focul sacru al 
gândirii şi reflecţiei strămoşeşti păstrate în comunităţile 
rurale. Poveștile sunt universale, iar conţinutul lor 
concentrează un nucleu de sensuri, emoţii şi informaţii 
care este ușor de transmis dincolo de barierele limbilor. 

Nu traducem cărţile noastre în limbi străine decât 
rar si atunci în funcţie de găști sau cumetrii. 

Nu dăm patriei noastre un chip uman pe care să-l 
poată vedea străinii si care să le dea sentimentul că 
suntem asemănători si diferiţi. 


Discuţiile și polemicile 
despre strategiile de brand sunt inutile 
Ce-i de făcut? Să construim ţara si apoi se vor găsi 


şi strategii de brand. O ţară civilizată, funcţională, 
europeană. Şi încă ceva, mai important decât toate 


observaţiile semiotice: să facem o ţară care să ne placă 
întâi nouă, să nu mai vrem să plecăm din ea, să vrem 
ne dăm copiii la şcoală aici si să putem spune: „I love 
you, Romania!” Un brand care să ne convingă pe noi 
că suntem acasă. Apoi îi vom convinge si pe alţii să ne 
caute, vor şti oricum că suntem aici si vor dori să vină. 
O ţară nu doar cu câmpii, munţi, mare, pensiuni sau 
hoteluri, ci o ţară cu suflet. Cum spune Geo Bogza, să-i 
ajutăm pe români să-și vadă sufletul. Se vor ridica din 
această letargie şi vor începe să construiască, vor putea 
fi fericiţi să se regăsească după 25 de ani în care au fugit 
de ei înșiși, în care au încercat să evadeze din propria 
lor viaţă, să se îmbogăţească rapid, să-i pizmuiască pe 
alţii sau să fugă departe pentru a căuta o fericire iluzorie 
printre străini. Îşi vor auzi din nou inima bătând si 
vor căuta prietenii aproape uitaţi şi locurile de care au 
fugit. Vom putea redeveni o comunitate, vom putea 
gândi la viitor. Atunci si străinii vor observa că ne- 
am reîntors acasă și că existăm ca egali ai lor. Le vom 
spune poveştile noastre şi ei ne vor spune poveştile lor. 

Cu sau fără brand turistic, noi ar trebui să începem 
să construim ţara. Suntem o societate fără proiecte 
sau chiar proiectofagă, care a uitat de un singur lucru: 
de oameni. Mă uit adesea la fotografii cu români 
simpli, portrete ale mizeriei, statui ale abrutizării prin 
muncă. Uneori deschid albumul mult hulit al „Eternei 
şi fascinantei Românii”, mă uit la mâinile mari ale 
românilor, la ochii lor trişti sau la hainele lor ponosite 
şi caut acolo locul bogăției pe care o putem arăta 
străinilor. Văd fotografiile și mi-e dragă această ţară. 
Aşa cum este ea, frunză verde sau uscată, grădină sau 
pajiște, pentru că e plină de oameni care nu au ajuns 
la demnitatea de a apărea pe un logo așa cum au ajuns 
frunza, râul, dealul. 

Inceputul renașterii României poate fi 
momentul în care redescoperim oamenii, cu vieţile 
şi poveştile lor. Cu sau fără fonduri europene, cu 
investiţii străine sau fără acestea, cu sau fără scuturi 
antirachetă, România va reîncepe să trăiască si să 

. . . A ` 
urce panta istoriei cu încredere doar după ce statul 
şi intelectualii vor redescoperi oamenii și îi vor ajuta 
` A SA . A ` . 
sà se reîntoarcă în casa sufletului lor. Până atunci, 
degeaba ne chinuie, din când în când, obsesia 
imaginii frumoase și a brandului de ţară luminos. = 

Tirania televiziunii 


ând vorbeşti de peste două decenii studenţilor 

despre televizor si influenţa lui socială nu este 
uşor să te opreşti şi să faci un text scurt, care să spună 
tot ce ai descoperit, ce ai citit, ce ţi-au spus explicit sau 
implicit subiecţii cercetărilor tale de teren. Alegerea 
argumentelor va fi influenţată de moment si poate va 
avea un grad mare de aleator. 


Televiziunea este un altar 


După somn, privitul la televizor este a doua 
activitate şi a românilor, cu excepţia celor care muncesc 
în program de 8 ore, unde este a treia activitate ca 
timp utilizat. Televiziunea stăpâneşte viaţa cotidiană, 
iar noi nu suntem conștienți de această tiranie. 
Ecranul ocupă locul central al spaţiului domestic, dar 
ne urmăreşte deja peste tot, ecranele invadând spaţiile 
publice (pieţe, mijloace de transport, aeroporturi, 
gări, magazine etc.). Timpul social se organizează în 
jurul televizorului, ritualurile de familie au loc în jurul 
televizorului. Nu ne dăm seama de această tiranie 
(dulce?) nici măcar atunci când răspundem la interviul 
sociologului că televizorul, nu frigiderul, aragazul sau 
calculatorul, este lucrul fără de care nu am putea trăi 
dacă s-ar defecta (30% dintre români!%). 


105 „Percepțiile românilor cu privire la manipulare”, realizat de Institutul Român pentru 
Evaluare și Strategie — IRES, în perioada 9-1] iunie 2015, pe un eșantion de 820 de indivizi, 
reprezentativ pentru populația adultă din România. Marjă de eroare: +3,5%. 


Fără televizor intrăm într-un adevărat sevraj, din 
moment ce 23% dintre români recunosc că nu ar 
putea trăi nici măcar o zi fără televizor. Un român care 
va trăi peste 80 de ani are șanse să petreacă peste 10 ani 
din viaţă în faţa televizorului. 


Televiziunea ne priveşte! 


Televiziunea nu este o fereastră deschisă spre lume, 
cum ne amăgesc lucrătorii si ideologii ei. Ea ne golește 
de Sine, ne scapă de presiunea si palpitaţia Eului, 
în timp ce privim, scăpăm de gândurile noastre, de 
individualitate. Marele mesaj al televiziunii este 
televiziunea, ea devine un scop în sine, independent 
de ceea ce privim, este un drog care se cere consumat 
mereu şi care ne ţine în perplexitate. Realul devine mai 
real decât realul însuși, creează o hiper-obiectivitate, 
una fără referenţi exteriori, ci o obiectivitate născută 
din invadarea subiectivităţii noastre. Ne dă impresia 
de participare, de trăire a lumii, dar este mai mult 
creatoare a unei confuzii generalizante, o confuzie în 
care ştirile se amestecă cu filme sau dezbateri politice 
şi totul cu viaţa noastră, o viaţă în care suntem 
spectatori, dar ne credem actori. Magia ecranului este 
o comunicare cu sens unic. Fiinţele condiţionate de 
televizor se pot comporta în viaţă cum se comportă 
faţă de personajele pe care le văd pe ecran. Televizorul 


este viaţa confiscată!, 


Televiziunea este un râu 


Ne scăldăm zilnic în râul de imagini, căci 
televiziunea difuzează un flux neîntrerupt de imagini. 


106 Cedric Biagini, Divertir pour dominer. La culture de masse contre les peuples. 
Offensive, Cassez vos ecrans, la spectacularisation du monde, Editions L'Échappée, 2010, p. 41, apud. 
Jean-Jacques Wunenburger, L'homme à l’âge de la télévision, PUF, 2000. 

Tirania televiziunii 


Edmund Husserl! afirma că orice flux video (ca orice 
piesă muzicală) este un obiect temporal. Eu nu mai 
sunt eu însumi când privesc la televizor, conştiinţa mea 
este diluată pe fluxul de imagini: devin ceea ce privesc! 
De unde capacitatea televiziunii de a goli mintea: în 
timp ce privesc la televizor, conștiința mea devine cea 
a momentelor succesive, care se derulează pe ecran!%. 
Ca într-un râu al lordanului, scufundarea în apa 
imaginii ne spală de toată existenţa, dar apare si spălarea 
creierului. În faţa unui televizor, alegem un program, 
râdem, plângem. Creierul telespectatorului intră 
într-o stare receptivă aproape hipnotică. Prezentarea 
programelor, numită azi de unii specialişti monoformă 
limbajului central folosit de televiziune pentru a-și 
prezenta mesajul un torent de imagini şi de sunete, 
cu montarea nervoasă, cu o structură compozită, în 
care elementele sunt asamblate fără cusături aparente, 
pare coerentă, dar este de o maximă fragmentare și 
ambiguitate a sensului. Există mai multe variante de 
monoforme: principala, cea care domină mai mult, este 
structura narativă monolineară tradiţională şi clasică a 
telenovelelor, serialelor polițiste, și mai mult de 98% 
din filmele care provin de la cea folosită în buletinele 
de ştiri; cea pe care o găsim în jocurile televizate si talk- 
show-uri. Fluxul pare coerent, dar totul se face la mare 
viteză, montajul creează efecte de şoc, ideea este de a 
nu lăsa spectatorilor timp să reflecteze. 


Stăpânul inelelor 


Televiziunea stăpâneşte timpul, spațiul, geografia si 
istoria. Un studiu transnaţional realizat de UNESCO 
arată că mai mult de 99% dintre gospodăriile americane 


107 Edmund Husserl, Leçons pour une phénoménologie de la conscience intime du temps, 
PUF, 1964. 


108 Idem. 


au cel puţin un televizor. O cifră similară au si Franţa, 
şi România. Chiar şi Africa, un continent defavorizat 
economic, prezintă, potrivit studiului, o taxă medie de 
pătrundere 85%. Jo Groebel subliniază că ecranul a 
devenit un factor major de socializare și domină viaţa 
copiilor în spaţiile urbane şi rurale, la nivel mondial!%. 

Televiziunea a colonizat spaţiul nostru domestic 
şi a preluat agendele noastre. Canalele de televiziune 
sunt astăzi capabile să ne urmărească peste tot prin 
intermediul calculatoarelor portabile, telefoanelor 
mobile si altor terminale specifice. Televiziunea, fără 
constrângerea timpului și spaţiului, este o perspectivă 
care ar trebui să îmbete vânzătorii de creiere. Drama, 
fără îndoială, este asemănătoare celor mai dure droguri: 
cu cât suferim mai mult atacul aromelor sale, cu atât 
mai mult ne obişnuim viaţa cu prezenţa sa anestezică si 


ne vine greu să sustragem mintea din stăpânirea sa!!9. 


Videocraţia 


Lumea condusă prin imagini nu este doar o distopie, 
televizorul este deja Marele Frate. După ce televiziunea 
a realizat fe/erevoluția din 1989, o bună vreme, oamenii 
s-au adresat televiziunii, nu statului sau partidelor, 
pentru a aduce optimizări vieţii lor de zi cu zi. Astăzi, 
când procesul de justiţie este urmărit pas cu pas în ceea 
ce presa numeşte tot mai des o zelejustiție, oamenii 
încă nu văd o justiţie pământeană, cu oameni reali, 
ci una parcă de pe altă planetă, parcă ireală, coborâtă 
direct din televizor. Cei care deţin informaţia si o 
difuzează la televizor posedă o imensă putere si pot, 
prin intermediul imaginilor și cuvintelor, să transmită 
mesaje prin care încearcă să controleze lumea. Jurnalul 


109 Michel Desmurget, TV LOBOTOMIE, La vérité scientifique sur les effets de la télévision, 
Max Milo Editions, Paris, 2011, p. 50. 


110 Ibidem, p. 92. 

televizat este un bun exemplu al limitei nesigure intre 
influenţă și manipulare. El are, mai întâi, tendinţa de 
a sublinia emoţionalul şi oculta raţionalul, de exemplu 
dramatizând fiecare detaliu al daunelor din timpul 
catastrofelor, chiar dacă sunt minore. 

Dacă recitim opera lui M. McLuhan, vom observa 
că mulţi dintre cei care folosesc televiziunea cu scopuri 
politice o pot face chiar și impunând o asurzitoare tăcere 
faţă de marile probleme ale zilei: „În ciuda absenței 
oficiale de cenzură, reţelele majore impun o tăcere care 
îi lasă muţi în faţa multora dintre marile dezbateri 
ale zilei”!!!. Societatea comunicării generalizate se 
prezintă ca o lume în care nu comunică oameni reali, 
ci imaginile oamenilor care au fost create cu scopuri 
precise: construirea acestor imagini creează o activitate 
socială care are ca scop modelarea unei imagini care 
are putere de convingere și de manipulare. Producând 
stereotipuri, televiziunea  falsifică grav întâlnirea 
oamenilor în spaţiul social. Bourdieu explică cum 
televiziunea, care animă lumea jurnalismului, a alterat 
profund funcţionarea universului nostru, diferit 
de artă, literatură sau filosofie, și chiar de justiţie si 
politică. 

Informaţia este manipulată de televiziune, este 
imediat difuzată la scară largă, monopolizată și 
redusă la ceea ce arată pe ecran, iar puterea ei stă în 
ceea ce Jacques Ellul numește puterea ei creatoare și 
deformatoare a informaţiei: televiziunea nu comunică 
nicio informație, informaţia este cea care comunică 
televiziunea. Jean Baudrillard este însă doctorul care 
pune degetul pe rană: televizorul este, prin prezenţa 
sa, controlul însuși. Televiziunea şi-a îndeplinit 
obiectivul, a lobotomizat cea mai mare parte din 
populaţia lumii, pentru că acest instrument s-a 


III Marshall McLuhan, Pour comprendre les medias, 1986. 


răspândit ca fulgerul în puţini ani, iar acum afectează 
aproape întreaga suprafaţă a globului. Are dreptate 
filosoful francez: „... în secolul XX a avut loc furtul 
perfect: a fost furată realitatea”!!?. 

Jean-Léon de Beauvois aminteşte câteva dintre 
modalităţile prin intermediul cărora televiziunea 
manipulează: prin intermediul stimulilor, cărora nu le 
acordăm atenţie, dar care sunt prelucraţi de aparatul 
nostru cognitiv. Constiinta și psihicul unei persoane 
nu sunt, de obicei, rezultatul exclusiv al procesului 
de socializare, ce are ca bază o structură teoretică 
preexistentă, cum ar fi limbajul, educaţia, informaţia, 
ci sunt si rezultatul a tot ceea ce compune inconştientul 
colectiv de la stimuli semantici, etimologici, 
epistemologici și semiotici, unde televiziunea are cel 
mai persuasiv tip de mesaj dintre toate mijloacele de 
comunicare în masă. 

Forţa micului ecran este cu atât mai mare, cu 
cât se bazează pe credibilitatea conferită de imagine 
(ceea ce omul a văzut la televizor cu ochii lui este 
considerat a fi veridic). Doar câteva operaţiuni de 
manipulare: manipularea prin imagine, manipularea 
prin filmare, manipularea prin montaj, manipularea 
prin comentariul din off, manipularea prin paginaţie, 
manipularea prin omisiune, manipularea prin zvonuri 
mediatice, manipularea prin cenzură, manipularea 
prin procedeul „a ascunde arătând”, manipularea prin 
charismă, manipularea prin jurnalişti, manipularea 
prin mijloacele non-verbale de comunicare. 


Ţalk-show-ul nu e o arenă a democraţiei 


Manipularea opiniei publice într-un talk-show, 
dezbatere, documentar, anchetă în scopul părtinirii 


112 Jean Baudrillard, The perfect crime, Verso, London, 1995. 

uneia dintre părțile implicate se poate face prin 
acordarea cuvântului în majoritatea timpului 
reprezentanților unei părți, acordarea acestora a 
dreptului de a avea intervenții mai lungi si într-un 
spaţiu de prezentare mai larg, sublinierea acţiunilor lor 
pozitive şi minimalizarea faptelor benefice ale părţii 
adverse etc. 

Intervenţiile moderatorului sunt adesea constrân- 
gătoare, deoarece moderatorul impune subiectul de 
discuţie, dă si ia cuvântul invitaţilor, le acordă acestora 
o importanţă diferită ce poate fi observată prin 
elemente de comunicare non-verbală (tonalitate: ton 
respectuos, dispreţuitor, politicos, agasat etc.). Studii 
făcute de sociologi au demonstrat faptul că, de multe 
ori, moderatorul, autodefinindu-se drept purtătorul de 
cuvânt al publicului, pune întrebări care să-i satisfacă 
doar propria curiozitate sau interesele sale, chestiunile 
ridicate nefiind interesante pentru majoritatea 
telespectatorilor. Compoziția platoului este un alt nivel 
la care se poate realiza manipularea în cazul producţiilor 
de televiziune. Modul în care este alcătuit cercul de 
invitaţi influenţează inconştient percepția pe care şi-o 
formează telespectatorii, absenţa unuia sau a altuia 
dintre reprezentanţii vreunei părți aflate la discuţii 
având o mare importanţă în construcţia percepţiei 
privitorilor. Compoziţia platoului ar trebui, teoretic, să 
ofere imaginea unui echilibru democratic între părți. 
În fine, scenariul pe baza căruia moderatorul conduce 
dezbaterea si arbitrează părțile poate să fie stabilit 
înaintea înregistrării (caz în care calitatea discuţiei 
poate fi afectată, încorsetată de rigiditatea scenariului). 
Nici cealaltă opţiune nu este însă lipsită de riscuri; în 
cazul în care moderatorul isi trasează scenariul în linii 
mari în urma discuţiilor pregătitoare cu participanţii 


prezumtivi, prin care lasă loc si improvizaţiei sau 
exprimării libere în timpul emisiunii, discuţia poate să 
devieze într-un mod periculos. 


Televiziunea cultivă frica și violența! 


Global au fost demonstrate trei efecte majore 
ale conţinuturilor audiovizuale: desensibilizarea — 
spectatorul învaţă progresiv să tolereze nivelurile de 
violență din ce în ce mai marcante; sindromul de 
lume mare și rea — spectatorul isi întipărește gradual 
convingerea că lumea înconjurătoare este ostilă si 
periculoasă; agresivitatea — spectatorul se poartă mai 
violent și agresiv. Bineînţeles că nu doar televiziunea 
este responsabilă de toată violenţa care apare zilnic 
în societatea noastră, dar percepţia de nesiguranță 
şi neîncredere este datorată cel mai mult medierii 
realităţii sociale realizate prin micul ecran. 

Nemulţumiţii optimişti!!*, descoperiţi în sondajele 
noastre de opinie, relevă o ciudăţenie: oamenii percep 
lucrurile ca mergând rău în România, dar sunt optimişti 
faţă de viitor, ca şi cum s-au produce un miracol, ca 
în filmele cu happy-end. Nimic nu susţine raţional 
acest optimism, poate doar o credinţă magică în regia 
hollywoodiană, în care eroul apare la sfârșit și salvează 
comunitatea. Teoriile cultivării ne arată însă şi procesul 
invers, televiziunea este si un agent al controlului social 
şi al ordinii publice. Televiziunea cultivă neîncrederea 
în ceilalţi, frica de acţiune în cazul protestelor, mai ales 
la femei, bătrâni sau minorităţi, dar și la alte categorii. 
Fasonând percepții sociale, ritualizând violența, 


Il3 George Gerbner, Larry Gross, Michael Morgan, Nancy Signorielli, „Living with Television: 
The Dynamics of the Cultivation Process” în Jennings Bryant, Dolf Zillman, Perspectives on Media 
Effects, New Jersey, Lawrence Erlbaum Assoc., Inc., 1986. 


114 Neil Weinstein, „Unrealistic optimism about future life events” în Journal of Personality 
and Social Psychology, vol. 39, 1980, pp. 806-820. 

televizorul are și o funcţie ideologică: menţine statu- 
quoul si relaţiile de putere, întreţinând sensul ierarhiei 
şi potenţând efectele de dominare. 


Chiar dacă a fost asociată cu revoluţii, televiziunea 
nu eliberează. Dar are potenţialul de a crea sclavi, 
alienaţi și anomici. = 

Scenarii pentru o Românie posibilă 


insuportabila ușurătate 
a lumii kitseh. 
În apărarea piticilor 


de grădină 


| Das de grădină este simbolul kitschului. Deși de 
treizeci de ani, de când am susţinut o licenţă cu 
o temă din psiho-socio-logica gusturilor și kitschul 
în estetică si viaţa cotidiană, citesc tot ce îmi cade în 
mână despre acest fenomen. Când îmi cad ochii pe 
ciudatul si intraductibilul cuvânt, prima imagine care 
îmi vine în minte este cea a unui pitic de grădină. 
Călătorind cu maşina prin România, de multe ori 
mă opresc pentru a vedea piticii expuși în tot mai 
multe locuri, pe la margini de şosea. Mă uit la feţele 
piticilor, la hainele lor, caut să-l întreb pe creatorul 
lor dacă au nume și dacă merge vânzarea. Nu mi-am 
dat seama cât de importanţi sunt ei în istorie decât 
atunci când, într-un TGV care mergea de la Paris 
undeva spre sudul Franţei, am întâlnit un membru al 
Frontului de Eliberare a Piticilor de Grădină (FEPG). 
Am aflat atunci că echipe de tineri răpeau piticii si îi 
eliberau undeva în pădure, cu provizii de mâncare sau 
chiar de vin. Căutând să mă documentez, în anii care 
au urmat, am găsit că sunt și mulţi oameni care urăsc 
piticii de grădină, că s-a înfiinţat chiar o Ligă pentru 
exterminarea lor, cred că tot în Franta!!5. 


15 Robert C. Solomon, „On Kitsch and Sentimentality”, The Journal of Aesthetics and Art 
Criticism, Vol. 49, No. 1, Winter, 1991, pp. 1-14. 


Dar nu numai atât. Aflu recent că există si două 
metode de tortură asupra piticilor, metode de o 
mare cruzime. Prima este aruncarea cu piticul, unde 
se cotează distanţa, dar se bonusează dacă piticul se 
sparge; cealaltă este spargerea capului piticului dintr-o 
singură lovitură. Sunt cunoscute zeci de procese în care 
oamenii au încercat, mai ales în Elveţia sau Germania, 
să-şi oblige vecinii să expulzeze piticii, pe motiv că din 
cauza micuţilor gnomi, exponenţi ai prostului-gust, 
ar exista posibilitatea ca preţul terenurilor din zonă să 
scadă. 

În 1937, Hitler şi companionii au considerat 
că piticul de grădină, desi invenţie germană, nu are 
talia, ochii albaştri sau muşchii simbolicului flăcău 
arian, astfel că piticii au fost asasinați sistematic, un 
genocid veritabil, iar atelierele în care se produceau 
piticii au fost închise. Comunismul care a venit după 
război şi în Germania a interzis, de asemenea, prin 
decret, fabricarea piticilor, aceştia fiind consideraţi 
simboluri burgheze, dar, pragmatici, comuniștii 
au permis fabricarea lor pentru export. În anii ‘80, 
piticii de grădină au început să devină o marfă tot 
mai importantă, dar şi o prezenţă tot mai vie, dacă 
pot spune așa, în viaţa comunităţilor. Un neamţ din 
Elveţia a înfiinţat Asociaţia Internaţională pentru 
Protecţia Piticilor de Grădină (AIPPG), ca o reacţie 
la tot mai multe atacuri asupra bieţilor pitici în tot 
spaţiul Europei Occidentale. Piticul începe să aibă o 
viaţă tot mai grea în lumea celor mari. După 1995, 
apar tot mai multe asociaţii care apără piticul, se fac 
expoziţii internaţionale cu mii de pitici, reprezentări 
ale piticilor sunt preluate de artiști avangardiști, dar 
cea mai mare victorie a piticului este că el a devenit 


personaj în multe clipuri publicitare!!€. 


116 Jocelyn Gadbois, Le nain de jardin: Objet en éclats, Editions L'Harmattan, Paris, 2010. 

În fond, de ce atâta zarvă în jurul neînsemnatului 
pitic? Piticul este diferitul, este o copie imperfectă, 
vine dintr-o lume mitică. Este simbolul punţii dintre 
o lume a umanului si una a materialului reprezentat 
prin obiecte, a viului contra non-viului. Alăturarea 
în habitatul uman îl substanţializează, îl umanizează, 
practic devine un personaj înzestrat (ilicit) cu 
personalitate şi câteodată suflet, de către proprietarii 
care-i vorbesc sau îl pun alături de ei într-o ordine 
existenţială domestică. Piticul de grădină este și un 
locuitor al unui imaginar htonic, care pentru omul 
modern, tot mai consumerist și mai despiritualizat, 
apare ca un memento al rătăcirii sale de esenţă, un 
memento al falsificării. 

Acum închipuiţi-vă că sunteţi în situaţia în care urâţi 
piticul de grădină sau că nu vă place deloc, dar cineva 
drag vă lasă cu limbă de moarte un pitic de grădină 
cu rugămintea să aveţi grijă de el, experienţă pe care 
o descrie magistral un antropolog francez. Evident, 
cauţi să înţelegi ce a însemnat obiectul acesta pentru 
persoana respectivă. Freud ar spune că este vorba de 
un obiect-fetiș și este, de fapt, un înlocuitor de fiinţă 
apropiată, aici piticul înlocuieşte o ABSENȚĂ. Până la 
urmă, pentru mulţi oameni, obiectele devin prezenţe 
active, devin personaje, în singurătate, oamenii 
vorbesc cu obiectele, se comportă de multe ori ca şi cu 
un companion uman. Cum ar spune Umberto Eco, 
de fapt, această transformare în care un obiect este 
sinonim cu nimicul devine CEVA. 

Cel mai bine vedem asta când facem o analiză 
lucidă a lucrurilor care ne înconjoară, prea multe, 
prea vechi și de care ne despărțim cu mare greutate. 
Piticul este kitsch, se plâng mulţi, întinează peisajul 
natural și autentic, dar să ne uităm puţin cu 
indulgență la funcţionalitatea socială a kitschului, la 


prezenţa lui socială și la practicile de existente care se 
întâlnesc cu acest fenomen. Un truism spune, după 
ce Milan Kundera!" 
nu trebuie să vorbim despre kitsch doar ca despre o 
categorie estetică, ci și ca despre o prezenţă socială 
continuă, ca faţetă a realităţii sau consumului, de fapt 
a democratizării consumului. Poate că burghezia a 
adus consumul masiv si inautentic, multiplicarea până 
la refuz a obiectelor drăguţe sau a copiilor acestora, 
dar comunismul nu s-a lăsat deloc mai prejos, este 
suficient să vedem „operele” realismului socialist. 
Mereu îmi aduc aminte de o gravură sovietică, 
„Muncitori forțând porţile Paradisului”, cu niste 


a exprimat asta cel mai bine, că 


uriași musculoși care forţează porţile unui Paradis din 
care, probabil, a fugit și șeful, dar si portarul. Milan 
Kundera avea dreptate: „Kitschul este idealul estetic al 
tuturor politicienilor, partidelor si mișcărilor politice”, 
le-a plăcut dictatorilor, dar şi marilor lideri democrați. 
Băile de mulţime, filmele cu politicieni îmbrăţișând 
copii bucălaţi sau bunicuţe cu ochii plânși sunt azi 
substanţa campaniilor de PR politic, iar storytellingul 
care romanţează momentele unor biografii falsificate 
reproduce povestioare dulcege și înduioșătoare. 

Poate că, într-adevăr, kitschul înseamnă exces de 
sentimentalism sau romantism, aşa cum demonstrează 
esteţii, sau o dictatură a inimii, când mintea nu mai 
spune nimic, cum scrie Milan Kundera, dar este parte 
integrantă a naturii umane, asa cum tot marele scriitor 
recunoaşte. Într-o perioadă a individualismelor si 
a narcisismului, unde romantismul se transformă 
în ipostaze degradate de reverie, kitschul este încă 
o prezenţă a umanului. Kitschul creează emoţii 
dulcege, dar pansează rănile unor tot mai multe 
existente fade, este ușor de decodificat, semnalizează 


117 Milan Kundera, Insuportabila ușurătate a ființei, trad., Humanitas, Bucureşti, 2013. 

prezenţa sensibilului, a sufletului si reveriei. Într-o 
lume dezvrăjită, cei fără de educaţie estetică, adică 
imensa majoritate, consumă kitschul cu intenţia de a 
înfrumuseţa viaţa. 

Piticul de grădină este decorativ, poate deveni 
partener pentru bunica singură, primeşte nume din 
partea copilului încă neștiutor în ale esteticii. Când 
oamenii se mută cu viaţa lor pe Facebook şi se bucură 
de niște like-uri mecanice, ca semne surogat pentru 
admiraţia sau iubirea celorlalţi, avem tot un kitsch, dar 
unul cosmic, identitar, existenţial şi nu mai ai cui să 
spui că este inestetic când te ascunzi într-o virtualitate 
mai străină si mai fadă ca o absenţă. Până la urmă, 
medierea tehnologică a reţelelor de socializare sau 
convergenţa media reprezintă forme ale existenţei unui 
kitsch pur, întruchipare a lipsei de autenticitate și a unei 
plasticităţi de tip şablon, nemaiîntâlnite în istorie. New 
media creează iluzia universalităţii spiritului creator, 
conținuturile userilor (Users-Generated Content sau 
UGC, în studiile media) sunt niste semnale naive ale 
unei existente care nu are ce comunica, nu trăieşte ceva 
autentic și original, dar se iluzionează că există într-o 
lume a creatorilor fără public. O simulare a dialogului 
care sfârșește de fapt în monologuri fără mesaj, doar 
reproduceri ale unor stări fără relevanţă, dar „aprobate” 
prin zeci sau sute de like-uri. 

Practic este imposibil să distingi între existenţa 
veritabilă şi cea kitsch, pentru că toate mecanismele 
lumii de azi sunt descrise prin zecile de atribute ale 
kitschului. Dacă e să punem unul după altul câteva din 
atributele kitschului pe care le-am adunat de ani buni 
în niște caiete de însemnări pentru acest fenomen, vom 
vedea că sunt menţionate azi ca atribute ale existenței, 
weltanschanungului nostru: artificial, superficial, 
pretenţios, mistificator, gregar, iluzoriu, futil, simulat, 


pseudocultural, inautentic, nostalgic etc. Vedem că 
toate corespund existenţei noastre, sunt atribute ale 
„simulacrelor şi simulărilor” explicate de Baudrillard 
ca mecanisme de asumare existenţiale. 

Când Milan Kundera spunea că, în fond, cea mai 
bună definiţie pentru kitsch ar fi „negarea căcatului” 
şi se referea la faptul că, în cazul kitschului, se elimină 
din câmpul vizibil tot ce este inacceptabil în existenţă, 
de fapt cred că această definiţie îl salvează pe prietenul 
şi subiectul nostru, piticul de grădină. El nu mai pare 
kitsch deoarece este, cu adevărat, inacceptabil pentru 
unii, tocmai pentru că este un semn al handicapului, 
este o malformaţie, poate chiar amintirea unor traume 
ale copilăriilor nefericite. 

Kitschul este mediul în care se desfășoară întreaga 
noastră existenţă, în care piticul de grădină este 
ornament, partener, decoraţiune exterioară, obiect care 
aduce noroc sau păzeşte casa de spiritele rele. În invazia, 
revărsarea kitschului spre domeniile nonsemiotice sau 
nonestetice ale vieţii putem să le sugerăm prietenilor 
noştri, specialiştii în estetică, să accepte să-i conferim 
kitschului ismul pe care-l merită, pentru că putem 
vorbi deja de KITSCHISM. Sigur, piticul de grădină 
nu va şti să se bucure că face parte dintr-o familie a 
ismelor, dar se poate bucura că Hobbitul lui Tolkien, 
apărut în 1937, abia în zilele noastre, prin ecranizări 
fascinante pentru cei mai mulţi, maturi, si nu copii, 
produce o invazie a gnomilor, verişori ai piticului, 
într-o lume care, până la urmă, îi va face şi lui dreptate. 
Un adevărat complot al fiinţelor micuţe într-o lume a 
celor uriași. 

Cu adevărat, în zilele noastre, un specialist în 
nanologie (adică psihologia piticilor de grădină) 
consideră că există în lume o populaţie de vreo 30 de 
milioane de pitici şi că se nasc peste două milioane 

pe an. O adevărată naţiune care, dacă s-ar aduna la 
un loc, ar putea cere independenţă sau măcar vreo 
autonomie teritorială. Sau ar putea face referendum 
pentru a li se şterge datoriile ori ar putea cere să fie 
trataţi mai uman de uriașii care-i exploatează. Utopica 
naţiune a piticilor ar putea fi împrumutată de FMI 
sau Banca Centrală Europeană, ar fi învățată să facă 
programe de austeritate şi multe altele. Deocamdată, 
piticii nu sunt solidari, sunt peste tot, marcând parcă 
simbolic o ubicuitate a kitschului lumii în existenţa 
noastră. O lume în care telefrumoasa noastră Dana 
Săvuică tocmai spune, de pe ecranul unui televizor, că 
îi este teamă de piticii de grădină. 


PS. Nu te speria, Dana, toți piticii din România 
au ochii trişti! Dă o fugă până la creatorul de 
pitici de la Pucheni, e aproape de București, te vei 
convinge. Ei nu o să facă niciodată vreo revoltă, 
sunt docili, creduli şi se supun bine autorității celor 
mari şi puternici. m 

Mineriada 
și banalizarea răului 


estea redeschiderii procesului privind Mineriada 

din 1990 a căzut ca un trăsnet asupra pieţei 
ştirilor din România. Armata reporterilor de ştiri s-a 
mutat de la DNA la Parchetul General, unde audierile 
au început, oarecum previzibil, cu Ion Iliescu, cel 
care, de multă vreme, este incriminat de adversarii 
politici, dar nu numai, pentru o anumită participare si 
responsabilitate, mereu respinse de fostul Preşedinte. 


Despre banalizarea răului 


În primul moment, după anunţarea reluării 
procesului, toată lumea s-a întrebat la ce foloseşte, dacă 
nu este cumva prea târziu. Așa cum analiștii politici nu 
au fost prea încântați de ideea lui Liviu Dragnea („prea 
târziu”, „de ce acum?”, „sigur nu este sincer”, „este doar 
un gest de imagine” etc.) care, la Congresul PSD, a făcut 
un gest simbolic de conciliere istorică, cerând iertare 
românilor pentru greșelile trecute ale PSD, inclusiv 
pentru Piaţa Universităţii, nici opinia publică nu a 
vibrat la gestul neaşteptat al PSD. Nu este de mirare 
că acest gest nu a fost primit cu interpretarea corectă 
sau binevoitoare de către analiştii şi propagandiștii 
de dreapta, lor le dispărea astfel o temă importantă 
de propagandă viitoare, dar unele voci din societatea 
civilă care au banalizat gestul m-au pus pe gânduri. 
Sigur că PSD ar fi putut face gestul acesta la timp, 
aici au dreptate contestatarii; sigur că, timp de 25 de 


ani, PSD ar fi putut face gesturi de reparaţie mult 
mai serioase. Lipsa de atenţie și semnificaţie publică 
acordată acestui gest politic mi-a reamintit textul și 
atitudinea Hannei Arendt, cea care, după ce a asistat 
la procesul lui Eichmann, a lansat teza banalizării 
răului. La vremea respectivă, şocul venea din faptul 
că minţile acelui timp căutau originile Răului Absolut, 
cu mijloacele reflecţiei psihologice sau hermeneuticii 
filosofice. Dar, după îndelungi observaţii şi citirea 
mărturiilor multor torţionari nazişti, Arendt notează: 
„cea mai mare parte a răului din lume este comisă de 
oameni obișnuiți, este un rău fără motiv, fără convingere, 
el nu vine dintr-o convingere diabolică cuibărită în 
inimă, ci, pur si simplu, oameni obişnuiţi renunță la 
demnitatea umană”. 

Voi spune de la bun început: opţiunea mea este 
favorabilă redeschiderii acestui proces si transformării 
lui într-un moment important de ruptură cu trecutul. 
Şi cred că acest moment nu este un moment important 
ca răzbunare, poate nici ca reparaţie directă pentru 
victime — deşi acesta este un lucru fundamental —, cred 
că importanţa pentru noi ca societate este să stopăm, 
măcar într-un moment cât mai există evenimentul în 
memoria colectivă a istoriei noastre, banalizarea răului 
şi procesul de naștere a unei indiferente sociale ca obicei. 

Tradiţia intelectuală deschisă de ideea că nu trebuie 
să căutăm conştiinţe ale răului sau personalităţi cu profil 
autoritaro-totalitar a fost susţinută apoi de o serie de 
oameni de ştiinţă în experimente de psihologie socială 


118 sau cel al 


deja celebre. Experimentul lui Milgram 


lui Philip Zimbardo — Stanford prison experiment”? 


— au arătat un lucru halucinant: oamenii normali se 


118 Stanley Milgram, Soumission à l'autorité, Calmann-Lévy, Paris, 1974. 


119 Philip Zimbardo, The Lucifer Effect: Understanding How Good People Turn Evil, 
Random House, New York, 2007. 

supun autorităţii până acolo încât sunt capabili să 
comită crimele cele mai abominabile. 


Banalizarea răului, astăzi 


Nevoia oamenilor de a se supune, de a participa 
la un consens general are ca şi consecință faptul că 
Răul îşi pierde caracteristicile distinctive, prin care îl 
recunoaştem cu toţii, ceea ce face ca să primeze, în 
acele momente, o normă de grup la care ei se supun 
orbește. Suspendarea raţiunii nu este singura sursă a 
răului, este un fapt demonstrat si de alti intelectuali, 
în acel timp. 

Ca să facem referire la mineri, aceştia au fost 
idealizaţi încă din scrierile proletcultiştilor asemenea 
celor care aduc lumina din întunericul pământului, 
un fel de prometei moderni, iar faptul că au fost 
primii care s-au revoltat faţă de Nicolae Ceaușescu 
le-a conferit o aură eroică în plus. Aceste percepții 
s-au transformat într-un soi de sentiment misionar, de 
salvatori ai naţiunii, sentiment care le-a fost cultivat 
şi exacerbat și în acele zile din '90. Vom vedea apoi că 
multe acţiuni ale minerilor sunt ușor de motivat prin 
acest sentiment misionar. 

De altfel, este demonstrat faptul că sentimentul de 
fraternitate sau alte forme de solidaritate pot duce la 
banalizarea răului. În multe situaţii de cooperare şi 
solidaritate de grup, Michael Balle'% vorbeşte despre 
fenomenul „celui mai mic efort mental”, munca 
mecanică si procedurile din multe profesii sau ocupaţii 
îi fac pe oameni să-și piardă o parte din capacităţile 
de interogare, de reflecţie, mergând pe proceduri 
simple de decizie, un fel de cvasi-suspendare a raţiunii. 


120 Michaël Ballé, „La loi du moindre effort mental”, article Sciences Humaines, n° 128, 
juin 2002, p. 36-39. 


Michel Foucault!?! scrie că raţiunea este uneori 
ocultată de o /ogică a situațiilor, conduitele practice 
câştigând o logică a lor, o justificare mecanică. Pentru 
ca oamenii să fie manipulaţi, trebuie doar convinși că 
ei acţionează din proprie iniţiativă. O altă modalitate 
de banalizare a răului şi manipulare este aceea de a-l 
pune pe individ în competiţie internă, respectiv într-o 
situaţie de concurenţă cu cei asemănători lui. Situaţiile 
arată că atunci când membrii unui colectiv de muncă 
au fixate obiective individuale si li se evaluează 
performanţele individual, ei acţionează mecanic, nu-și 
pun prea multe întrebări generale, execută pentru că 
sunt obsedaţi de rezultate şi de recompensele care vin. 
Astăzi suntem antrenați să ne 4comodăm uşor cu răul 
social: mizeria umană, săracii, dramele refugiaților ș.a. 
În interiorul societăţii, oamenii sunt într-o concurență 
tot mai dură. Ştiinţa nouă a organizării muncii poate 


122 numește sfârşitul 


duce azi la ceea ce Hannah Arendt 
solidarităţii, dezolarea (Loneliness). 

Cred că procesul Pieței Universităţii este important 
pentru a conştientiza pericolul banalizării răului 
şi pentru că Internetul pare astăzi cel mai bun 
instrument pentru banalizarea răului. În cazul 
atentatului produs, la începutul anului, la săptămânalul 
parizian Charlie Hebdo, lumea întreagă a fost 
„Charlie”, dar când Internetul şi televiziunile au arătat 
câmpurile cu mii de cadavre de la Boko Haram, atunci 
nu ne-a mai cuprins aceeași emoție si revoltă morală. 
Este clar că noi, Europa civilizată, avem o preferinţă 
„albă” atunci când este vorba despre victimele ororilor 
teroriste. Pe de altă parte, lipsa de cenzură de pe 


121 Michel Foucault, „Le pouvoir comment s'exerce t-il?” în D. Colas, La pensée politique, 
Larousse, Paris, 1992. 


122 Hannah Arendt, Eichmann à Jérusalem. Rapport sur la banalité du mal, Gallimard 
(Folio, 1991), Paris, 1966 şi Hannah Arendt, La vie de l'esprit, Presse Universitaire de France, Paris, 
1981, p. 21. 

reţelele virtuale aduce în faţa noastră, în fiecare zi, cele 
mai oribile imagini cu care ne „obişnuim”, iar acestea 
devin simple peisaje care nu mai produc un șoc moral. 
Se multiplică crimele sau situaţiile de violenţă si apare 
o imunizare a societăţii la violenţă și chiar la genocid. 

Anul 1990 a fost propice pentru o asemene situaţie 
de incertitudine, de frici, de haos, în care se căutau 
semnele apartenenţei la grupuri, semne care, deseori, 
devin mai importante decât judecăţile și liberul 
arbitru. Patru milioane de foşti membri de partid erau 
înfricoșaţi să nu-și piardă carierele, dar, mai important, 
simțeau nevoia de ordine, așa cum o înţelegea fiecare 
dintre ei, adică o ordine care să fie una care îl plasează 
pe individ undeva într-o poziţie care îi dă certitudine. 

Fără a fi interesaţi de cauzalitate sau de vinovăţii, nu 
putem să nu căutăm o explicaţie cu scopul de a putea 
merge mai departe și de a scăpa de o serie de elemente 
care creează astăzi indiferența socială. Indiferenţa la 
rău sau la suferinţa altora este tot mai întâlnită, dar 
ea nu se naște doar din cauza individualismului sau 
egoismului. Indiferenţa înseamnă creșterea distanţei 
sociale dintre oameni si se poate naşte atunci când 
oamenii încep să creadă că ei sunt prea mici pentru 
a face ceva împotriva sistemului sau împotriva unei 
lumi care se mișcă în alt mod decât și-ar dori ei. 
Este ceea ce numim în psihologia socială „sindromul 
Genovese” sau sindromul trecătorului grăbit, cu referire 
la un caz în care o fată a fost ucisă de către iubitul ei 
şi asta a durat mai bine de o jumătate de oră, timp în 
care fata cerea ajutor şi nimeni nu a intervenit, deși 
38 de oameni erau în zonă si ar fi putut s-o salveze. 
Nu vorbim despre altceva decât despre indiferența 
oamenilor buni, morali, uneori credincioși, în orice 
caz oameni normali. 


Logica situațională din 13-15 iunie 1990, ca să 
folosim terminologia lui Foucault, a celor care erau la 
putere atunci, poate fi astăzi înţeleasă sau citită dintr-o 
cheie psihologică normală. Se întâmpla după ceea ce 
s-au numit „primele alegeri libere”, când Ion Iliescu 
devenise Președinte, un preşedinte proaspăt legitimat. 
Cei din jurul său şi poate chiar el însuși voiau să apere 
cu orice preţ tocmai această legitimitate. În orice sistem 
bazat pe conformitate, foarte importantă este apărarea 
şefului; mai ales în cazul unor situaţii de frici colective, 
şeful este un adevărat tezaur, ca o matcă pentru stupul 
de albine, este semnul că ordinea va funcţiona, este 
partea vizibilă a acestei ordinii. Acele momente au 
rămas destul de ambigue în memoria colectivă, au 
fost prelucrate şi aduse aminte doar de televiziuni, 
în fiecare an. Dar nu s-a produs niciun moment de 
clarificare, nicio încercare de negociere, măcar între 
forţele politice, cu privire la sensul pe care îl dăm 
acelor momente care au însemnat şi momentul unei 
derive destul de importante pentru societatea noastră 
şi o pierdere importantă de imagine pentru România. 

Dar rememorarea fragmentară a unui eveniment 
controversat si niciodată adus la masa negocierii 
unui sens de interpretare a operat și cu simplificări 
importante, ca un fel de mecanism de apărare a eului 
colectiv. 

Un episod important al tăcerii colective este cel al 
devastării de către mineri a unor cartiere locuite în 
majoritate de populaţia romă: Rahova, Ferentari si 
altele. În zecile de interviuri cu mineri, pe care le-am 
făcut în perioada în care am fost jurnalist în Petroșani, 
am găsit aceste episoade, ba chiar am văzut lucruri care 
erau vândute de către mineri, lucruri rezultate în urma 
acestor raiduri haiduceşti. Minerii erau chemaţi în 
ajutor de oameni de bine care se plângeau de bişniţarii 

romi care, spuneau ei, doar fură, nu muncesc. Se 
formau ad-hoc niste potere care mergeau în zonele 
respective, devastau locuinţele și îi brutalizau pe cei 
care păreau a fi romi. Acest episod arată că banalizarea 
răului în asemenea momente poate duce la situaţii 
tragice în legătură cu care minerii se întrebau la 
interviuri, peste zece ani, cu mirare: „Oare ce am căutat 
noi în acele cartiere? Nici mie nu mi-ar plăcea să vină 
acum pe strada noastră niște camioane cu mineri care să 
ne brutalizeze”, 

Manualele şcolare de istorie de după 1990 prezintă 
mineriadele doar fragmentar și fără detalii, dar mai 
mult ca pe o situaţie în care nu s-a realizat consensul 
putere-opoziţie, un fel de exemplu pentru conflict 
insolubil. Există manuale care conţin doar o frază, iar 
unul dintre manualele de clasa a XII-a conţine doar... 
o fotografie. Tratarea fenomenului a fost mai mult 
ideologică, iar imaginea minerilor diabolizată, ei fiind 
foarte buni de tapi ispăşitori. S-au făcut multe filme în 
anii care au urmat si mulţi dintre cercetătorii români 
sau străini care au stat mai mult în Valea Jiului și-au 
schimbat multe dintre punctele de vedere exprimate 
la cald. Foarte repede însă, discursul multora dintre 
minerii care au participat la mineriada din iunie 1990 
era ca şi al acestui lucrător, cu câteva clase, care i-a 
răspuns unui interviu regizorului David Schwartz: 

„Eu din prima clipă când am ajuns acolo (la 
București, n.m.), mi-am dat seama că e vorba de 
o mare tâmpenie! (...) Dar cine a organizat toată 
treaba asta (venirea minerilor, n.m.) avea gândire 
bună! Ei știau cum să lucreze cu masele de muncitori 
și mai ales cu noi, cu minerii. Ne mâna uite-așa 
cum chem eu oile, asa se jucau ei cu noi. (...) Eu 
am fost asa, cum s-ar spune, prins de val. (...) Ne 
spuneau că Raţiu și Câmpeanu vor să dea afară 


tot ce-i român din ţară şi să vândă tara străinilor. 
(...) Eu abia acum înţeleg că si studenţii aceia, așa 
cum noi eram mulțumiți când ne căpătam pâinea, 
ei erau mulțumiți că își căpătaseră libertatea. Dar 
a trebuit să treacă mult timp ca să înţeleg si eu, si 
poate si alţii, lucrurile astea. La diferenţa asta de 
mentalitate între noi şi acei tineri cred că s-a produs 
toată problema””. 

Mulţi dintre cei care i-au cunoscut pe mineri la ei 
acasă şi au studiat situaţia au conchis că si minerii, văzuţi 
în întregul context situaţional, erau niște victime. Dar 
atunci când vorbim despre banalizarea răului nu este 
vorba doar de aceşti oameni și de comunităţile din Valea 
Jiului. Ei, într-un fel, au avut si încă au sentimentul 
culpei, „o rușine” de care, îmi spunea un fost student 
născut la Petrila, nu vor scăpa niciodată. Banalizarea 
răului se produce la nivelul întregii societăţi românești, 
acolo unde aceste evenimente tragice nu au făcut obiectul 
vreunui verdict, în afara interpretărilor propagandistice 
sau ideologice. Subiectul a rămas în suspensie ca unul 
dintre subiectele tabu pentru partidul (partidele) de 
stânga sau ca un simbol al eșecului democraţiei pentru 
partidele care se autopoziţionează în zona de dreapta. 
Un argument în plus adus argumentaţiei mele este un 
studiu al percepţiei sociale privind mineriada din iunie 


1990. 
Memoria socială și percepţia publică a 
mineriadelor, (livaje ideologice și politice 


Ancheta sociologică realizată de IRES, „Reprezenzări 
si percepții sociale legate de evenimentele din Piaţa 


123 David Schwartz, „Redefinirea minerilor ca victime ale evenimentelor din 13-15 iunie” 
în Dilema Veche, nr. 592, 18-24 iunie 2015. 

Universității din 13-15 iunie 1990”, a arătat 
existența unui percepții fragmentare și biasate cognitiv 
şi cultural a evenimentelor tragice petrecute în Piaţa 
Universităţii, în 13-15 iunie 1990. Deşi 66% dintre 
români spun că știu ce s-a întâmplat în acele zile, doar 
puţin peste jumătate dintre aceştia (58%) evaluează 
că sunt bine sau destul de bine informaţi despre 
acest eveniment. Chiar dacă la indicatorii legaţi de 
comportamentul cognitiv nu există clivaje în funcţie 
de criteriul intenţiei de vot pentru partide, diferenţele 
apar atunci când românii sunt puși să evalueze dacă este 
bine sau rău că se redeschide acest proces. În eşantionul 
de votanţi PSD regăsim 48% dintre respondenţi care 
răspund că este bine, în timp ce, în rândul votanţilor 
PNL, procentul este de 89%. De asemenea, votanţii 
PNL sunt mai interesaţi de acest proces decât cei ai 
PSD, la fel 61% dintre respondenţii care votează PSD 
consideră că este prea târziu pentru a se face dreptate 
victimelor, faţă de 32% cei din zona preferințelor 
liberale care aderă la această afirmaţie. Chiar dacă în 
proporţii aproape egale cele două grupuri de votanţi 
cred că „Dosarul a fost redeschis la decizia CEDO şi că 
justiția din România nu ar fi redeschis cazul dacă nu 
era decizia unei instanțe internaționale”, atunci când 
subiecţii sunt întrebaţi dacă anticipează că justiţia 
românească va face dreptate, votanţii PSD sunt indeciși 
(48% DA — 48% NU), în cazul aspiraţiei, speranţa 
creşte optimismul privind realizarea dreptăţii la 73%, 
doar 18% spunând că vinovaţii nu vor fi pedepsiţi. 
Ce ne spun aceste cifre? În primul rând aflăm că, 
deşi este un eveniment destul de îndepărtat, el suscită 
o polemică politică, se observă un clivaj politic clar în 


124 Studiul „Reprezentări și percepții sociale legate de evenimentele din Piața Universității 
din 13-15 iunie 1990”, realizat de IRES. Volumul eșantionului: 1.273 de subiecți 18+, CATI 
(Computer Assisted Telefone Interviewing); 23 octombrie 2015. 


evaluarea evenimentului de acum 25 de ani, o dovadă 
clară că lipsa consensului este una dintre consecinţele 
banalizării răului. 


Epilog: nevoia, unei borne 


Banalizarea răului este o desensibilizare si un fel 
de moarte morală. Oamenii se supun la autoritate, se 
obişnuiesc cu anumite forme ale răului, iar aceste lucruri 
nu sunt doar istorice, se pot întâmpla și astăzi, oricând. 
Trecerea de la empatie la lipsa de compasiune pentru 
soarta refugiaților sub presiunea unei propagande 
media puternice, pe parcursul lunii septembrie în 
România, este un exemplu în care indiferența socială 
sau eclipsa morală pot începe să afecteze fondul cultural 
şi moral al unei civilizaţii. Metodele emoţionale prin 
care comunică astăzi politica şi liderii carismatici 
antisistem pot uşor canaliza emoţii spre agresiune 
spontană sau spre crime comise cu inconștienţă de 
oamenii supercivilizaţi de astăzi dacă, în momentele 
de derivă, Răul nu este marcat, ștampilat. Fenomenele 
de idolatrie modernă pot duce, de asemenea, la situaţii 
de banalizare a răului. Când Răul este judecat, dincolo 
de rezultatul concret, chiar procesul realizează o de- 
banalizare, o discontinuitate în cotidianitatea trăită 
mecanic, fără multe întrebări si interogaţii profunde, 
cotidianitate care ne populează majoritatea existenţelor. 

Procesul mineriadei din 13-15 septembrie trebuie 
făcut pentru a fixa câteva repere, deoarece si studiul 
realizat de IRES arată că tratarea publică a acestui 
subiect a produs o ambiguizare a răului. Politicienii 
români au tras în toate părţile de acest subiect, încât 
l-au transformat într-o formă de incertitudine morală 
şi socială. Cele două discursuri si viziuni promovate 
asupra evenimentului, adică una care spunea că 
minerii au ajutat la blocarea unei lovituri de stat si 

alta care spunea că regimul politic s-a folosit de mineri 
pentru a bloca un proces democratic, au creat un clivaj 
important în memoria colectivă recentă. Ideologizarea 
acestui moment tragic a dus zz doar la banalizarea 
răului, dar chiar la justificarea sau ocultarea Răului cel 
mare: a ucide pentru convingeri politice. 

Sigur, pentru victime, judecarea procesului este 
importantă și reprezintă dreptatea necesară, indiferent 
când îi vine vremea. Dar aici este mai mult decât 
miza unei decizii a justiţiei. 


Este vorba mai mult de stabilirea unei borne, una 
care arată că, în acel timp și în acel loc, societatea 
noastră, deopotrivă cu liderii săi, a luat-o razna, iar 
niște oameni, probabil oameni credincioși sau buni 
familiști, au alunecat spre barbarie, au fost împinși 
sau mânaţi spre asta, fără ca ei să-și dea seama, 
crezând că fac ceea ce trebuie sau conformându-se 
unor ordine fără a se gândi singuri la consecinţe. n 

Scenarii pentru o Românie posibilă 


Republica ideilor singure 


a începutul studiilor mele de filosofie m-a fascinat 

lumea ideilor din teoria platoniciană. Acolo 
ideile sunt un principiu de existenţă, dar și unul de 
cunoaștere: deasupra noastră există o lume perfectă, 
eternă, organizată piramidal, iar deasupra tuturor se 
află Binele, Adevărul şi Frumosul, iar cel mai jos se 
află ideile vulgare. Cum să nu te fascineze Platon la 20 
de ani când, chiar si fără multe noţiuni de metafizică, 
poţi observa experienţial că existenţa noastră este doar 
un reflex palid al lumii adevărate, o copie, întruparea 
imperfectă a unei idei, o lume a cărei imagine tremură 
neclară pe peretele peşterii în care suntem prizonieri? 
Cum să nu adormi liniştit când Platon tocmai ţi-a 
spus că sufletul nostru aparţine lumii ideilor si că el 
tinde mereu a se întoarce acolo, fiind condamnat să ne 
însoţească doar pentru o existenţă trecătoare? 

M-am despărţit de naivitatea lui Platon când 
l-am descoperit pe Karl Popper? si Lumea a 
treia, propovăduită de el ca lume a ideilor. Marele 
epistemologi%* gândea trei straturi ale existenţei, 
organizate sub forma a trei lumi: W1 — lumea 
obiectelor, W2 — lumea stărilor psihice şi W3 — lumea 
ideilor, a conţinuturilor obiective de gândire. În lumea 
a treia drept de cetăţenie au ideile, teoriile, conceptele, 
creaţiile artistice, valorile, lumea aceasta este eternă, 
autonomă si independentă faţă de celelalte lumi, iar 
realitatea ei este argumentată prin faptul că poate 


125 Karl R. Popper, Logica cercetării, trad. rom. M. Flonta, Al. Surdu, E. Tivig, Editura Științifică 
și Enciclopedică, București, 198]. 

acţiona asupra celorlalte lumi, ceea ce invers nu este 
posibil. Mi-a plăcut mult această teorie, chiar dacă 
era abundent criticată în filosofia acelor vremi, mai 
ales pentru că vorbea despre forţa lumii ideilor de a 
se regenera, de a se reproduce și a duce mai departe 
existenţa. În căminul UBB!:7 de la „Avram Iancu”, 
apropiat de Cimitirul Central, am pierdut multe 
nopţi discutând despre autogenerarea obiectelor din 
lumea ideilor sau despre rolul mai mic sau mai mare al 
sistemului și despre controlul asupra gânditorului: este 
controlat sau nu de sistem? 

Au trecut anii tumultoşi peste mine si mi-am 
reamintit de Karl Popper când am citit un eseu 
seducător al lui Horia-Roman Patapievici'%, republicat 
apoi într-o lucrare independentă, în care, întrebându- 
se asupra lipsei de ecou a filosofiei lui Mihai Sora, 
conchide că noi, românii, suntem apăsaţi de un fel 
de hegemonie a culturii generale, care exclude o piaţă 
a ideilor mai specializate, toate acestea conducând 
la o ecranare a comunicării dintre noi, blocaj care 
împiedică formularea unui bine comun, determinând 
deci inexistenţa unei realităţi comune construite. Am 
fost mâhnit si eu de mai multe ori de inexistenţa unei 
dezbateri de idei, a polemicii la obiect, constatasem 
lipsa unei instituţii a dialogului specializat şi a 
admiraţiei, dar nu avusesem niciodată curajul de a 
ajunge la argumentul ontologic al tânărului Patapievici 
— realitatea culturală nu există — sau la cel mai radical al 
lui loan Petru Culianu, reluat de Patapievici — cultura 
română contemporană nu există! 

Am ţinut şi eu, în tinereţe, la o universitate, o 
conferinţă despre cultura noastră ca o cultură de ecou, 


127 UBB — Universitatea Babeș-Bolyai, Cluj-Napoca. 

cultură a influenţei mediate, cultură narcisist-egoistă, 
cultură a solipsismelor si solilocului. Drept să spun, nu 
îmi mai aduc aminte argumentele de atunci, știu doar 
că unul mi-a rămas ca obsesie: societatea si cultura 
noastră sunt înfricoșate să construiască o oglindă în 
care să se uite din când în când. Construcţia oglinzii si 
formarea unei memorii colective coerente prin dialog, 
dezbatere şi sortarea argumentelor mă urmărește 
încă, ori de câte ori mă uit transversal peste studiile 
sociologice de măsurare a opiniei publice pe care le-am 
făcut de-a lungul timpului. 

În volumul O idee care ne sucește mințile”, 
argumentul unei divizări a culturii europene, cu 
referire la memoria comunismului, este folosit pentru 
a explica existenţa unei cortine psihologice de fier, 
prin refuzul Vestului de a integra si a înţelege memoria 
Estului. 

Obiecţiile pot fi multe aici, dacă abordăm ideile prin 
metafora „pieţei”. Este vorba doar de o desincronizare 
între cerere şi ofertă, cele două nu se întâlnesc sau nu 
există una dintre ele? Să nu fie oferta bună, seducătoare? 
Nu cred asta, apar în fiecare an lucrări foarte bune în 
diferite domenii de activitate, în cel literar sau artistic. 
Atunci avem o problemă cu cererea, ea să fie de vină? 
Dar fiecare dintre noi facem parte din piaţă, chiar 
şi creatorii pot participa, nu doar cei care sunt doar 
consumatori. În piaţa ideilor, foarte puţini sunt doar 
consumatori pasivi, cei mai mulţi dintre consumatori 
au, de regulă, condiţii pentru a produce și ci, pentru a 
da mai departe idei, a polemiza, critica sau a adula. De 
ce nu se întâmplă asta, de ce nu se naşte o efervescenţă 
care să valideze/invalideze idei, să creeze tendințe, 
curente sau chiar școli de gândire? 


129 Andrei Pleșu, Gabriel Liiceanu, Horia-Roman Patapievici, Ü idee care ne sucește mințile, 
Humanitas, București, 2014. 


Un prim răspuns am avut senzaţia că-l intuiesc 
recent, când am participat la deschiderea casei 
lui Nicolae Ceaușescu din cartierul bucureştean 
Primăverii. Am fost curios să văd feţele primilor 1.000 
de vizitatori care s-au înscris, în doar câteva ore, pe 
Internet. Au venit şi oameni foarte tineri și oameni 
foarte în vârstă, ca două emisfere ale memoriei 
obiectivate a comunismului. Puţină pasiune se mai 
vedea în ochii şterși ai celor vârstnici, dar nu era nici 
respingere sau ură în privirea celorlalţi. Plana o linişte 
peste cei care stăteau la coadă, încât se auzeau mai tare 
ciorile care veneau să pună stăpânire pe cartier, dar 
mai ales o lipsă de dialog, un fel de evitare reciprocă. 
I-am întrebat pe tinerii care supravegheau exponatele 
din clădire dacă oamenii polemizau, dacă au auzit ceva 
semnificativ. Nimic. Totul se consuma în liniște, într-o 
izolare totală. Chiar soţii şi soțiile comunicau mai 
mult prin gesturi, probabil cu semnificaţii îndelung 
exersate între ei. Cei care se apropiau de mine puneau 
întrebări cu voce joasă, pentru a nu fi auziţi de ceilalți. 
Am plecat spre casă cu o mare tristeţe şi supărat pe 
mine pentru că, de peste 20 de ani, încercam să justific 
în toate formele că orice comunicare este si o formă de 
catharsis. Privit în acea seară, eşantionul de vizitatori 
părea o bucată de Românie însingurată, unde cărările 
dintre oameni au fost năpădite de buruieni, cum 
spunea Părintele Bartolomeu Anania într-una dintre 
cuvântările lui. 

Oamenii au pierdut abilitatea de a comunica, de a 
se expune. Nu simt nevoia să se valideze, să caute a se 
confrunta cu ceilalți. Funcţionează, probabil ca efect al 
comunismului, mai multe circuite de dialog cu caracter 
consensual, reţele de prietenii, cutii de rezonanţă. Sunt 
lumi paralele si cercuri de adulatori restrânse, locuri în 
care se practică un narcisism și un fel de clandestinitate 

autoasumată sau reflexă. Dacă am lua terminologia lui 
Pierre Bourdieu, nu avem un circuit veritabil, egalitar 
de consum al ideilor, ci un habitus care distanțează 
oamenii, reproducând un model de dominare specific 
comunismului sau societăţilor de clasă. Fugar aș nota 
că nici perioada interbelică nu a avut timp să aducă 
pe scena socială o clasă de mijloc, o mică burghezie 
capabilă să producă efervescenţa legăturii dintre o elită 
producătoare de idei şi una consumatoare, capabilă să 
reacționeze pentru a crea o instituţionalizare a pieţei. 

Habitusul ca sistem de dispoziţii durabile, cum 
susţine Bourdieu, sumarizează experienţele trecute si 
funcţionează ca matrice și filtru de percepții, evaluări, 
dispoziţii acţionale, ducând la reproducerea vechiului 
sistem. Înexistenţa unei clase de mijloc si existenţa 
unei elite culturale care nu este obișnuită să comunice 
pe o piaţă extinsă, lucruri moştenite din comunism, 
toate acestea pot oferi o explicaţie, cel puţin pentru 
perioada tranziţiei noastre. 

Lipsa dialogului cultural si a pieţei ideilor se poate 
însă explica şi prin slaba instituţionalizare. În România, 
parcă teoria formelor fără fond, a împrumuturilor, se 
verifică cel mai bine atunci când studiem instituţiile. 
Instituţiile create la noi sunt de cele mai multe ori 
forme mimetice, rareori umplute cu sens. Ne place 
să copiem tot ce prindem, dar facem foarte puţine 
eforturi de continuitate. Entuziasmul începutului este 
urmat întotdeauna de uitare și letargie. 

Pe de altă parte, o cultură a supunerii și violenţei 
comuniste a creat reflexe de supunere, un habitus al 
izolării şi protestului mut, care ne fac poate să nu fim 
capabili să girăm „conflictele” de idei. Orice dezbatere se 
personalizează excesiv, răspunsurile devin emoţionale, 
problemele unei posibile polemici se tratează ca „fapte 
de viaţă şi de moarte”. Ne este frică de micile crize 


pe care le presupune dialogul, de micile rupturi care 
sunt generate de trecerea de la unanimitate la segregare 
ideatică. 

Să aibă oare vreun potenţial ideile toxice? Dar 
carieră ideile seducătoare? E greu de spus, as crede 
mai degrabă că este aproape imposibil să plantezi o 
idee care să prindă rădăcini pe solul culturii noastre 
sau al spaţiului nostru civic sau să faci să crească si să 
înflorească o idee nouă. 

Întorcându-mă la liniştea vizitatorilor din reședința 
familiei Ceauşescu şi la tăcerea lor mormântală, la 
muţenia și izolarea lor, mă îndoiesc chiar de nostalgia 
după comunism pe care am măsurat-o, timp de peste 
20 de ani, în sondajele pe care le-am proiectat. Acolo 
poate doar anonimatul sau tendinţa de a polemiza 
cu realitatea si politica de azi creează o agregare de 
răspunsuri care pare a fi un punct de vedere sau o 
atitudine faţă de trecutul comunist. Ca să revin la 
distincţia pe care Andrei Pleşu o constata în lipsa de 
memorie culturală europeană cu referire la comunism, 
am senzaţia că românii sunt tentaţi să nu-și integreze 
solid nici propria lor memorie, atâta timp cât o ascund 
de ei înșiși, de semeni sau chiar de copiii lor. O zicere 
de pe vremea comunismului povestea despre un activist 
care își neagă propria atitudine cu o formulă inspirată: 
„Am avut şi eu o idee, dar nu sunt de acord cu ea”, 


Lăsate singure, ideile mor sau se îndepărtează de 
cel pe care l-au locuit, pierzându-se fără a mai putea 
să schimbe nimic din lumea noastră. România este 
locul unde ideile mor sau poate că România nu este 
o idee. Este, cred, mai degrabă o emoție. = 

p” Revoluție, am ținut mai mult timp o rubrică 
în presa scrisă pe care am numit-o atunci Strada 
sociologilor. Publicam articole de critică socială, ca un fel 
de revanșă a sociologiei pentru deceniile de comunism 
în care aceasta a fost o profesie interzisă. Îi propuneam 
cititorului această denumire pentru că, înainte de 
1989, puterea politică i-a interzis accesul pe ea si 
nici nu cred că puterile prezente sau viitoare îi vor 
lăsa pe oameni să se plimbe liberi pe trotuarele ei. 
Am ales atunci metafora străzii deoarece împărtăşeam 
ideea că strada este locul unde curge viaţa socială, unde 
ne exersăm intersubiectivitatea şi ne profilăm identitar 
prin confruntare și oglindire. Scriam atunci, poate cu o 
uşoară naivitate: „Strada este locul simbolic în care ne 
prezentăm sinele falsificat pentru a corespunde unor 
imagini pe care le credem a fi dezirabile sau profitabile. 
Este locul în care minţim frumos pentru a semăna cu 
ceilalţi, pentru a afișa semnele apartenenţei comune 
la civilizaţia modernă sau la culturi privilegiate. Ori 
simulăm pentru a ne distinge de ci, pentru a scăpa de 
obsesia numărului și a atributelor uniformizatoare, 
pentru a corespunde cât mai bine imaginii de domni 
sau intelectuali” 13° 

Cred că strada nu mai este nici ce a fost si nici ceea 
ce am crezut eu că va deveni, pe parcursul construcţiei 
unei societăţi deschise. Da, putea deveni loc al 
întâlnirilor miraculoase unde societatea se confruntă 


130 Vasile Sebastian Dâncu, Țara telespectatorilor fericiți. Contraideologii, Editura Dacia, 
2000, pp. 5-9. 


şi dezbate, pune de proteste sau susţine cauze sociale. 
Dar puţine lucruri s-au întâmplat dintre cele pe care le 
aşteptam din partea spectacolului străzii. 

Strada nu mai este nici un loc unde ne prezentăm 
Sinele (falsificat sau nu) în viaţa cotidiană. Marele 
Erving Goffman rămâne interesant, dar trebuie mult 
adaptat cred, pentru recitirea lui în lumea noastră 
cu întreaga școală a dramaturgiei sociale, deoarece 
întâlnirile virtuale au înlocuit expunerea face-to-face 
din societate. Nu știu cum vor mai funcţiona în viitor 
maximele interacţionalismului simbolic. 

Dacă le-aş spune tinerilor mei doctoranzi 
(mulţi abordând temele societăţii virtuale) că, 
prin interacţiune, individul isi pierde autonomia 
reprezentării si intră în sfera de influenţă a publicului, 
cum scrie Goffman, cred că ar zâmbi înţelegători 
cu un profesor care a rămas un pic în urmă cu 
vremurile. Riturile interacțiunii face-to-face s-au 
transformat în condiţiile unei întâlniri virtuale unde 
fiecare stăpânește, sau cel puţin asta crede, situaţia, îşi 
poate falsifica profilul prin găsirea nickname-ului sau 
fotografiei, nu are nevoie de strategii complicate pentru 
a face managementul impresiei. Pe Facebook nu mai 
avem aceleaşi mecanisme de recunoaștere mutuală, iar 
strada ar trebui probabil studiată deja cu alte concepte 
deoarece a rămas, ca să nu îl părăsesc pe Goffman, în 
cel mai bun caz un loc al întâlnirilor non-focalizate 
unde co-prezenţa este vagă sau chiar nulă. 

În fond, poate că astăzi, prin interacţiunea pe 
reţelele de socializare, marele antropolog american 
este confirmat în cel mai mare grad deoarece spunea, 
criticat fiind pentru asta, că actorul social trăiește într-o 
lume socială unde este mereu ameninţat cu ofensa și 
stigmatul. Acum, sindromul anonimatului a creat deja 
o lume virtuală a stigmatizării şi violenţei. Cu toate 

astea, reciprocitatea nu mai este atât de necesară pentru 
fluiditatea interacțiunii, astăzi butonul de blocare a 
celuilalt este la îndemâna fiecăruia si este des activat, 
fără a face concesii pentru recunoaşterea reciprocă. 

A apărut parcă o revigorare a protestelor de stradă 
în ultimii ani, în România. Dar încă nu cred că strada 
este în stare să schimbe lumea si să aducă noul și 
schimbarea. După Colectiv, mulţi au argumentat că 
nu ieşirea în stradă a dat jos un guvern, ci vibe-ul de 
pe Faceboook. Cei care au plecat prin demisie atunci 
şi-au exprimat regretul apoi si au fost dezamăgiţi de 
propria spaimă, cea care i-a făcut să plece de bunăvoie. 
Păi, spunea un fost premier, 44 fost doar câteva mii în 
stradă, noi oare de ce am plecat? Mulţi sociologi consideră 
că în viitor nu în stradă se vor desfășura revoluțiile. 
Puterea se fragmentează tot mai mult, se delocalizează, 
doar simbolic unii se mai îndreaptă spre Parlament 
sau spre Guvern ca să protesteze. În noile configurații 
geopolitice tot mai mulţi activiști sau cetăţeni vorbesc 
despre pilotarea ţărilor din mari centre de putere care 
globalizează tendinţele economice şi suprimă forme de 
libertăţi sau privilegii locale. 

Înainte de 1989, pe vremea comuniștilor, cu toată 
dictatura, oamenii își luau strada înapoi, chiar dacă nu 
era simplu de luptat cu dictatura. Chiar dacă oficialii 
dădeau nume ideologice străzilor sau locurilor publice, 
oamenii le dublau cu numele lor și doar acestea 
funcționau şi circulau ca şi denumiri consfinţite. În 
orașele noastre peste tot erau restaurante cu nume de 
tipul: La cáteaua lesinată, La T âțoasa, La trei păduchi, La 
varice. În oraşul în care învăţam, localul din apropierea 
sediului Securităţii se numea La securistul grăbit, chiar 
dacă pe firmă scria mare de tot: Restaurant Expres. 
Într-un oraş unde aveam prieteni s-a montat o statuie 
ecvestră, frumoasă, dar cu un cal dotat cu mădular 


falnic. Atunci lumea a numit piaţa şi localul din acea 
zonă: La p--a calului. Autorităţile, neinspirate, au 
încercat să reducă dimensiunea organului, dar asta nu 
a făcut decât să întărească denumirea pe care oamenii 
au dat-o. 

Dar strada era în perioada comunistă un loc al 
vânătorii continue de bunuri. Oamenii ieșeau în oraș 
înarmaţi cu plase şi pungi ușor de pliat prin buzunare 
sau cu genţi mai mici în speranţa că vor găsi ceva la 
vreun magazin, în speranţa că „se va băga ceva”. Unii 
spuneau oarecum conspirativ că merg la un PPC, 
adică la Poate pică ceva. Când se aducea marfă, toată 
lumea se punea la coadă si, uneori, fără a mai întreba 
ce anume se dădea. Uneori, bietele femei pensionare 
aflau că stau la coadă la bocanci pentru bărbaţi sau la 
cărţi sau la alte lucruri de care nu aveau nicio nevoie. 

În decembrie 1989, mulţi au ieșit în stradă la 
Revoluţie, desi patrula armata cu tancuri, pentru 
că, într-un fel, simțeau că strada era a lor. Dar nu 
armata și tancurile au reușit să-i gonească pe oameni 
din stradă. Strada s-a golit după 1989, nu mai este a 
oamenilor, este a pietonilor. Pietonii sunt niște indivizi 
care aleargă grăbiţi, vorbind la telefoane mobile, spre 
locul de muncă sau spre casă. A merge pe stradă este 
un alt mod de a fi singur, dacă nu cumva ești turistul 
care caută imaginile unui oraș străin. Pietonul se 
întâlneşte cu alţii, dar în majoritatea lor ei nu se uită 
unii la alţii, nu au nevoie să se recunoască, vreau doar 
să evite tamponările. Celălalt este doar un element de 
mobilier urban. 

Cei mai mulți sunt prezenţi prin oraş cei cu 
autoturisme, deci strada nu mai este un loc unde să 
fie posibilă întâlnirea, recunoașterea reciprocă sau 
ridicarea pălăriei în semn de salut la trecerea celuilalt. 
Marile suprafeţe comerciale, mallurile, sunt orașe în 
sine, de multe ori făcute în câmp, cu străzi si trasee 

gândite de cei care se ocupă de marketing. Mallurile 
din orașe precum Cluj sau Timișoara si parţial 
București au golit centrele orașelor de magazine si de 
cumpărători care viermuiau pe tot locul. Magazinele 
sunt tot mai puţine, iar gentrificarea, indiferent care 
sunt agenţii ei, nu favorizează socializarea în spaţiile 
publice oferite de stradă sau de pieţe. În noile cartiere, 
zonele de agrement şi întâlnire socială sunt gândite în 
interiorul marilor complexe de locuire, ca si cluburile 
private sau magazinele aduse special pentru locuitorii 
acestor cartiere rezidenţiale. Un fenomen care i-a 
alungat pe oameni din orașe a fost cel al mutării 
producţiei industriale spre zona periferiei, de unde 
oamenii ajung direct în cartierele dormitor, fără a mai 
locui” zilnic străzile oraşelor. Şi instituţiile publice au 
fost despresurate de mulţimi revendicative, de greve 
sau de adunări sindicaliste care delegitimau puterea. 
Oamenii îşi varsă acum indignarea pe rețelele de 
socializare, sau pleacă spre Occident. Poate că semnele 
identităţii comune se mai păstrează prin centrele vechi 
ale orașelor, dar strada ca loc al întâlnirii socializante nu 
prea mai este. Au dispărut frumoșii nebuni ai străzii, 
asistenţa socială adună grijulie orice dezmoştenit al 
sorții care ar vrea să devină personaj. Era la Bistriţa, 
în anii comunismului, Bălălău, despre care se spunea 
că fusese ofiţer, iar la Cluj era marele Lulu, cel care era 
scris de oameni pe multe buletine de vot când candida 
Ceaușescu. 

În marile malluri, magazinele sunt aranjate pe 
adevărate străzi cu nume, care canalizează oamenii 
spre ambuscade comerciale, prin reclame, mirosuri sau 
oglinzi. Tot mai multe orașe inventează telegondole, 
pentru că se circulă tot mai greu, și tot mai multe tunele 
în subteran, care îi ajută pe oameni să acceseze diferite 
locuri cu mașinile pe sub pământ. Strada a devenit o 


piaţă sau un local vânzărilor de toate felurile. Panourile 
mari publicitare te îndeamnă să-ţi schimbi modul de 
viaţă şi nimeni nu se așteaptă să te produci acolo ca un 
om. Marketerii îți calculează viteza de deplasare sau 
viteza cu care treci cu masina pentru ca să poată monta 
texte si imagini mai lizibile în mișcare. 

Homo publicus a fost alungat din stradă de homo 
oeconomicus şi transformat în bomo virtualis. Oraşele 
nu mai au străzi în sensul adevărat al cuvântului. Azi 
unii le numesc artere de circulaţie pentru că orașul 
trăieşte un alt ritm, chiar este cel care dă un alt ritm 
vieţii. În jungla urbană, oamenii au fost alungaţi din 
stradă, în beneficiul pietonilor şi consumatorilor. Sunt 
oameni care nu se cunosc și, deci, se ignoră reciproc. 
Majoritatea nici nu se mai văd unii pe alţii. Noul 
război cu terorismul s-ar putea să-i îndepărteze și mai 
tare. Acum artiştii caută să redea sufletul orașului 
parcă ieșind tot mai des cu mesajele lor. Se adaugă 
tinerilor care, în ultimele decenii, au început să pună 
mesaje enigmatice, numai de generaţia lor lizibile, în 
spaţiile albe, rămase goale. Artiştii, închiși în galerii si 
simeze tot mai strâmte si tot mai puţine, ies în stradă 
cu pensula și cu uneltele lor. Ei înfrumuseţează orașul, 
caută să-i redea sufletul si înfăţişarea umană. Acolo 
unde domină betonul, sticla sau oţelul, artiștii vin să 
pună o mică bucăţică de frumuseţe și un mugur de 
gând. Ca un memento al unei lumi în care strada era 
un loc al comuniunii și comunicării. 


Lăsaţi artiștii să îmblânzească orașul! n 

Scenarii pentru o Românie posibilă 


Generatia înfrântă 
a României 


m început să scriu despre generaţia X cu gândul 

a o sintagmă mai veche, din cultură, generația 
pierdută. „Generatia pierdută” este, în istoria culturii, 
eticheta pentru generaţia unor scriitori americani 
(Hemingway, Cummings, Fitzgerald, Dos Passos) 
care, după Primul Război Mondial, observau că o 
serie de valori în care credeau nu mai erau valabile, 
societatea schimbându-se radical. În acele timpuri, 
capitalismul sălbatic isi începea marșul triumfal: 
inegalităţile creșteau de la o zi la alta si indiferența faţă 
de condiţia umană devenea tot mai vizibilă. Dar astăzi, 
în Europa, generația pierdută este pentru tot mai mulți 
sociologi sau jurnaliști generaţia tinerilor (generaţia Y, 
cei între 18 şi 35), care este afectată de un șomaj ce 
devine cronic, în jur de 25% la nivel european. 


(Generatia X 


La revoluţie (sau cum s-o mai numi acel eveniment 
politico-militar), cei din generaţia X aveau între 10 si 
30 de ani. Printre ei au fost copiii revoluţiei, adică cei 
care au ieşit inconstienti în stradă, mânaţi parcă de un 
instinct istoric și de o emoție pe care nu cred că au 
înţeles-o nici după aceea. Generaţia X începea noul 
ciclu istoric cu un mare sacrificiu, era călcată în picioare 
armata regimului Ceaușescu, dar mai ales începea să 
nutrească visul schimbării rapide a României, o iluzie 
care nu a durat mult. 


Azi, românii generaţiei X au între 35 si 55 de ani. 
Adică sunt populaţia activă a României, cei râvniţi de 
toate companiile, ţintele prioritare ale publicității de 
orice fel. Desi sunt cei care contribuie cel mai mult la 
bugetul României și au nivelul cel mai mare de venit, 
generaţia X este generaţia care nu își poate valorifica 
la nivelul cel mai înalt potenţialul prin deținerea de 
poziţii în zona puterii politice sau în cea a proprietăţii 
economice si antreprenoriatului. 


(teva tuşe ale unui profil generational * 


Se cred si ei o generaţie de sacrificiu și despre ei 
chiar putem spune că sunt. Nu sunt o generaţie 
pierdută pentru că susţin în acest moment societatea. 
Se plâng despre faptul că tranziţia a fost cea mai mare 
povară pentru ei, că nu au locuri de muncă si de faptul 
că muncesc mult, iar sentimentul de nesiguranță este 
major. Au un nivel scăzut de trai si salarii pe care le 
consideră mai mici decât cele pe care le-ar merita. 
Jumătate dintre ei se simt câştigători faţă de părinţii 
lor, dar jumătate se consideră învinşi. Când este vorba 
de sentimentul fericirii, se consideră mai nefericiți 
decât generaţia părinţilor. Atunci când se raportează 
la copiii lor, se consideră mult inferiori, mai puţin 
fericiţi şi mai săraci. Doar două treimi dintre românii 
generaţiei X au un loc de muncă stabil și jumătate 
dintre cei angajaţi au schimbat maximum două locuri 
de muncă. Sunt paralizaţi de frica de a nu fi daţi afară 
şi două treimi dintre ei se tem că îşi vor pierde locul 
de muncă. Nu au încredere în mobilitatea forței de 
muncă şi acceptă locuri de muncă mai slab plătite, 
dar mai sigure, munca la stat fiind preferată în faţa 


BI Studiul IRES „Generația X”, realizat în 23-24 februarie 2015, pe un eșantion de 
1.032 de subiecți cu vârsta între 35 și 55 de ani, prin metoda CATI (Computer Assisted Telephone 
Interviewing). Marja de eroare: + 3,2%. 

variantei private, siguranţa locului de muncă fiind 
criteriul cel mai important. 

Generaţia X este generaţia legată de familie mai 
mult decât oricare generaţie, chiar dacă începe tot mai 
mult să fie afectată de divorţialitate. Aproape 40% 
dintre ei cred că Revoluţia le-a frânt destinul si că ar 
fi trăit mai bine dacă nu se schimba mersul istoriei. 
Sunt patrioţi şi cred că tânăra generaţie nu mai crede 
în patrie și onoare, în plus, sunt convinși că generaţia 
Y, generaţia copiilor lor, este mai puţin responsabilă si 
că există conflict între generaţii. Sentimentul acestui 
clivaj dintre generaţii este o caracteristică importantă a 
climatului social din această perioadă. Un climat social 
plin de tensiune si conflicte, o atmosferă încărcată care 
descurajează eforturile spre un proiect politic social 
sau naţional indiferent cine încearcă să-l pună în 
operă. Doar un sfert din generaţia X are un politician 
preferat, 3 pătrimi fiind dezamăgiţii lumii noastre 
politice. Jumătate dintre ei şi-au pierdut încrederea în 
România, dar cu toate acestea două treimi dintre ei 
sunt de părere că viitorul copiilor poate fi asigurat în 
România, nu în altă ţară. 

Este o generaţie care respectă încă un contract 
social considerat de cei tineri vetust, un contract care 
are munca si datoria față de societate ca axe principale, 
patru cincimi dintre bărbaţii acestei generaţii 
declarând că ar răspunde chemării la mobilizare în 
cazul unui conflict armat. Ei cred încă în progres și în 
faptul că România mai poate fi salvată. Au făcut multe 
experimente votând cu tot ce se putea vota pe scena 
politică, dar au fost dezamăgiţi de fiecare dată. 


(Generația unor idealuri prea mari? 


La Revoluţie, cei mai mulţi din generaţia X erau 
la vârsta la care visul este mai tare ca realitatea. 


La prima scânteie nu s-au ascuns după părinţii 
abrutizaţi de muncă si speriaţi de comunism, ci au 
ieşit în stradă. Dintre cei împuşcaţi la Revoluţie, cei 
mai mulţi aveau între 15 şi 30 de ani. Au ieşit pe 
străzi în faţa gloanţelor. Parcă văd şi acum un tânăr 
cu o pancartă pe care scria: „Copiii noștri vor fi 
liberi!” Scria despre copiii lui, dar el însuși nu cred 
că avea mai mult de 20 de ani. Cei mai mulţi dintre ei 
nu au indemnizaţii şi nu se află pe lista celor aproape 
20.000 de revoluționari amestecați cu impostori care 
primesc în fiecare lună indemnizaţii prin Legea 341, 
legea recunoștinţei. Au crezut, în acel moment, că a 
venit vremea ca societatea să fie condusă de tineri, că 
se va renunţa la comunism si că o să vină bunăstarea 
odată cu libertatea. Nu puteau şti atunci că societatea 
este modelată de instituţii şi acestea construiesc sau 
influenţează habitusul mentalitar care va reforma 
spiritualităţile prin presiunile unor ideologii fabricate 
imediat. Generaţia care era atunci între 35 şi 55 de ani 
căuta repede să elimine prima gardă a cadrelor socialiste 
şi foloseşte primul an de după Revoluţie pentru a 
construi instituţii si ideologiile care vor genera marile 
bătălii politice și ideologice ale primului deceniu. 
Foştii comuniști care urmau să înlocuiască generaţia 
lui Nicolae Ceauşescu se repliază repede şi construiesc 
o nouă legitimitate pe disidenţa (falsă sau puţin 
consistentă) a lui Ion Iliescu sau Silviu Brucan. Noii 
emanaţi ai Revoluţiei trasează elementele principale 
ale noilor lupte politice: mai ușor cu deschiderea față 
de Vest, deci nu ne vindem ţara. Vom vedea că ea a fost 
vândută ca ideologie asumată mai târziu (Investițiile 
străine ne salvează!). România Mare este o instituţie 
de presă pe care Petre Roman, premierul, o înfiinţează 
foarte repede, ca instrument de luptă împotriva 

tendinţelor noului, și pentru câţiva ani este foarte 
eficientă. Regalitatea este respinsă și apare imediat și 
respingerea diasporei pe principiul că „nu a mâncat 
salam cu soia”. Proprietatea privată si iniţiativa sunt 
puse la index, încât si astăzi avem aproape 90% dintre 
români care cred că orice investitor privat este corupt 
şi hoţ. Nici descentralizarea nu era bună deoarece s-ar 
fi putut transforma în ruperea României, iar Ungaria 
abia aştepta să ne fure Transilvania. Trebuie unire în 
jurul elitei de la București, acceptarea centralismului, 
altfel spus, continuitatea lui, în consecință, în mare, 
avem același centralism ca și acum 25 de ani. 

Ultima bătălie a fost cea din Piaţa Universităţii. 
Acolo indivizii generaţiei X au fost înfrânți definitiv. Au 
fost parazitaţi politic, iar pe de altă parte, niste mass- 
media obediente i-au prezentat ca și mari trădători ai 
naţiei. Au pierdut fără drept de apel această bătălie 
inegală, deoarece nu aveau nici mijloace instituţionale 
şi nici lideri care să poată transmite un mesaj politic, 
iar punctul 8 de la Timișoara ar fi ucis generaţia 
tinerilor utecisti, utemisti sau comunişti care, în 
1989, îşi aşteptau rândul la puterea în forma ei roşie. 
Reprezentanţii politici ai generaţiei boomers au reuşit o 
dublă victorie: au scăpat de presiunea internă pentru 
schimbare şi au izolat România de Vest, câștigând timp 
pentru reconversia capitalului lor și pentru pregătirea 
unei schimbări care să nu-i elimine de la putere. 

Societatea trăgea de timp pentru ca să se poată 
transforma vechiul capital politic si relațional în noul 
capital, economic sau politic, din noua orânduire. 
În mai puţin de 10 ani, cea mai mare parte a 
antreprenorilor sunt cei care au avut funcţii înainte si 
şi-au reconvertit capitalul după Revoluţie. 


De altfel, sociologul Dumitru Sandu? explică 
toate mecanismele de conversie a capitalului. Prea 
tineri, cei din generaţia X nu aveau ce să convertească. 
Sigur, în afara celor care erau fiii sau nepoţii generaţiei 
nomenclaturiste din comunism. 


Sindromul fugii si nova diasporă 


După un deceniu, când pare destul de evident că 
proiectul noii Românii, utopia din minţile tuturor, 
este ratat, generaţia X caută alte mecanisme de 
certitudine, alte zone securitare prin migraţie în 
Occident. Vor încerca mai târziu să convertească 
resursele de mobilitate (cunoaşterea de limbi străine 
şi lipsa dependent identitară de societate, subiectivă, 
prin excelență) în capital pentru reușita unei migrații 
masive în Europa şi în lume. Soluţia este una care, 
paradoxal, contrazice sloganul unei părți mai tinere a 
generaţiei X, acela cu „vreau o ţară ca afară”. Până la 
urmă, fuga este semnul părăsirii luptei, cea mai vizibilă 
manifestare a eșecului. Eşecurile primului deceniu de 
democraţie produc acestei generaţii o frustrare la care 
găsește un răspuns prin locuirea unei iluzii. 


() modernitate ciudată ca sinteză între 
sultanat balcanic și o modernitate reflexivă 


Individul generaţiei X a intrat de la început într- 
un spaţiu al manipulării si conflictului social multiplu 
în care termenului de tranziţie i se asocia o luptă 
ideologică pentru relegitimarea unei generaţii care 
avusese ghinionul să crească în perioada comunistă 
(uneori cu indivizi excepţionali, asta este adevărat) şi 
o persistenţă a presiunilor externe pentru schimbarea 
profundă a societăţii. A trebuit să asiste si să participe 


132 Dumitru Sandu, Spațiul social al tranziției, Polirom, lași, 1999. 


302 


Vasile $ebastian Jâncu 


30 


(FC) 


Generatia înfrântă a României 


cu entuziasmul tinereții la nașterea unei „modernități 
15 unde să 
„privatizeze ambiguitatea”, adică plonjează intr- 
un spaţiu social unde domneşte incertitudinea, o 
„societate a riscului”, cum o numeşte Ulrich Beck’. 
Securitatea societală este ameninţată atunci când 
societăţile percep riscuri în termeni de identitate, 
acestea putând fi receptate ca fiind pericole la adresa 
schimbării identităţii grupului sau comunităţii 
în termeni de omogenitate sau coeziune. Manuel 
Castells!” scrie că identitatea actorilor sociali este 
procesul de construcţie a sensului pe baza unui atribut 
cultural sau un set de atribute culturale, cărora li se 
dă prioritate peste celelalte surse de sens. U. Beck, în 
Societatea riscului, spune că riscul poate fi definit ca 
o cale sistematică de gestionare a evenimentelor cu 
pericol potenţial şi a insecurităţii induse si introduse 
de procesul de modernizare. Individul generaţiei 
X vede că distribuţia socială a riscului este inegală, 
unii sunt expuși mai mult decât alţii riscurilor, iar 
acest lucru schimbă natura politicii, riscurile devin 
subiecte politice naţionale şi internaţionale, iar 
mobilizarea pentru situaţii de urgenţă este mai mult 
o instituţionalizare a excepţiei în detrimentul regulii: 
supravegherea persoanelor, ascultarea convorbirilor, 
interceptarea corespondenței devin, din excepţii, 
reguli. Toate acestea induc o dezordine identitară. 
Oamenii trebuie să dea răspunsuri singuri, nu avem 
răspuns comun, comunitar si societal, trebuie să 
gestioneze riscuri care sunt peste puterile lor. 


lichide”, cum scrie Zygmunt Bauman 


133 Zygmunt Bauman, Liquid Modernity, Cambridge, Polity Press, 2000. 
134 Ulrich Beck, Risk Society. Towards a New Modernity, Sage Publications, 1992. 


135 Manuel Castells, Communication Power, Oxford University Press, Oxford, New York, 2009. 


Cum spune Giddens!*%, individul se loveşte de si 
percepe o lipsă de putere în societate pe care o resimte 
în raport cu globalizarea, dar și în raport cu noile 
tendinţe din societate — managementul experţilor, 
uneori nesigur şi riscant, înlocuind vechile forme de 
legitimitate în managementul societăţii. Se loveşte, ca 
şi toată societatea, de „neîncrederea în metapovestire” 
(Lyotard)'*%, marea povestire îşi piere credibilitatea, 
indiferent că vorbim despre emancipare sau alte forme 
de proiect. 

Ar avea nevoie de ceea ce Edgar Morin, sociolog 
şi epistemolog contemporan, numeşte gândire 
complexă. (Complexitatea, scrie Edgar Morin, 
necesită o strategie, adică o situaţie în care pilotajul 
automat nu mai este posibil, unde apar incertitudinea 
şi aleatorul. Dacă programul este o secvenţă de acţiuni 
predeterminate care funcționează când se îndeplinesc 
anumite circumstanţe, strategia este o acțiune care 
porneşte de la o decizie iniţială, dar care comportă pe 
parcurs o serie de scenarii care se modifică în funcţie 
de variabilele si circumstanţele noi care apar. La 
Edgar Morin'*% conceptul de program se opune celui 
de strategie și, spune marele sociolog francez într- 
un manifest pentru gândirea complexă, trebuie să 
renunțăm la programe, trebuie să inventăm strategii 
pentru a ieși din criză. Dar la nivelul României din 
acea vreme, individul generaţiei X nu are asemenea 
strategii cognitive și deliberative la îndemână, este 
fascinat de un viitor care nu mai vine și speriat de 
un trecut care nu vrea să treacă. 


136 Anthony Giddens, Consecințele modernității, traducere de Sanda Berce, Editura Univers, 
Colecţia „Sinteze”, București, 2001. 


137 Jean-François Lyotard, Condiția postmodernă. Raport asupra cunoașterii, traducere și 
studiu introductiv de Ciprian Mihali, Editura Babel, București, 1993. 


138 Edgar Morin, Introduction à la pensée complexe, Editions du Seuil, Paris, 2005. 

Dezorientat, individul generaţiei X caută formule 
de supravieţuire. Acceptă să lucreze fără să se revolte 
alături de o generaţie care își prelungeşte preponderența 
şi timpul ca actori dominanţi. Se adaptează şi caută 
mijloace de salvare individuale. Uneori ajunge în 
guverne de sacrificiu sau pe post de tehnocrat, dar în 
cele mai multe cazuri, nu are destule poziţii de forță 
pentru a determina schimbări decisive în mersul social. 


Tranzitia spre economia, de piaţă și 
democraţie 


Între timp, procesul de transformare socială a primit 
nume, dar și unele abordări ideologice sau politice. 
Una dintre variantele strategice a fost privatizarea. 
Dezbaterile politice erau concentrate pe viteza 
privatizării şi, mai apoi, asupra beneficiarilor: români 
sau străini. Era o generaţie care prefera o economie 
mixtă, stat plus privat, care a si pus asta în practică, la 
începutul anilor '90, si alta, autoetichetată ca liberală, 
care încerca scoaterea statului din economie cu totul. 
În paralel cu tranziţia economică a avut loc şi tranziţia 
politică, prin construcţia de instituţii la nivel formal 
sau constituirea unor grupuri de dominație si influenţă 
la nivel informal. 

Astăzi, când scriem aceste rânduri, este 2015 si 
tranziţia economică și politică s-a încheiat, chiar dacă 
nimeni nu a decretat asta politic, chiar dacă nu s-au 
făcut serbări și nu s-au tăiat panglici. Capitalismul 
a învins definitiv pe plaiurile mioritice. Avem 
70% capital privat în economie, dar bătălia pentru 
privatizare şi restituirea proprietăţilor este încă în toi. 
O lucrare excelentă a unui tânăr sociolog român, lulian 


Stănescu!%, arată pe baza unei analize a primelor 130 de 
companii românești, cele mai importante, că 95 sunt 
deţinute de capitalul străin, 25 de statul român (dar pe 
lista FMI care luptă cu guvernele pentru privatizarea 
lor sau montarea de manageri străini privaţi înainte de 
a fi privatizate) şi numai 10 au ca acţionari majoritari 
sau integrali capitaliști români. Analiza invocată 
demonstrează că dominaţia capitalului străin asupra 
celui autohton este deja o realitate, mai mult decât atât, 
capitalul străin controlează cele mai multe si cele mai 
mari companii din domeniile strategice ale economici. 
Capitalul autohton a fost împins spre zonele marginale, 
zonele periferice, zone instabile si lovite frecvent de 
crize. Concluzia sociologului: economia României 
este mai puţin o economie naţională, cât una integrată 
economiei europene, în care capitalul străin, aproape în 
totalitate vest-european, se află în centrul angrenajului 
economic, iar capitalul autohton, la periferie. 

Ce legătură are asta cu generaţia X? Una foarte 
importantă: Generaţia X a pierdut, alături de 
celelalte generaţii, trenul economiei. Capitalul 
românesc si posibilii capitaliști ai generaţiei X au 
fost periferizaţi în economie. Au o pondere foarte 
mică și, mai ales, nu se află în zona înălțimilor de 
comandă ale economiei: finanţe, bănci, resurse 
naturale, energie. Marii proprietari români ai 
primei generaţii de capitaliști sunt astăzi în procese 
de corupţie sau în pușcărie, iar lor nu le va urma ca 
pondere în economie generaţia X. 


Unde au greşit? 


Generaţia X este ultima generaţie de idealiști. Au 
crezut în libertate și au crezut în ideea frumoasă că 


139 lulian Stănescu, Puterea politică în România. De la comunism la noul capitalism (1989- 
2014), Editura Pro Universitaria, București, 2014. 

libertatea se câștigă chiar prin sacrificiul vieții. Au 
câştigat războiul de stradă cu dictatura, dar au pierdut 
pacea. Erau prea tineri la Revoluţie, iar când s-au 
maturizat, era prea târziu, generaţia care a preluat 
puterea în 1990 reuşise să realizeze chiar și tranziţia 
generaţională cu rude, servitori, oameni din clanuri 
şi grupuri de interese. Unii dintre cei din generaţia 
X au reușit să ajungă în structurile de putere de vârf, 
dar au fost controlaţi de cei din spate, o generaţie care 
se prelungea la putere prin ei. Am avut trei premieri, 
în ultima vreme, dar niciunul dintre ei nu a venit ca 
şi exponent al generaţiei lui, ci ca un instrument de 
continuitate al celor care l-au împins spre putere. 

Încă mai cred că viabilitatea unei societăți şi a unui 
sistem politic se măsoară prin locul pe care generaţia 
adultă îl asigură tineretului în structura socială. Când 
tinerii şi cei tocmai ieşiţi din această vârstă sunt mai 
mult spectatori, atunci acea societate se condamnă 
singură la stagnare şi regres. 

Generaţia X s-a maturizat social în vremuri tulburi și 
principala ei limită este faptul că nu a articulat strategii 
de colaborare, ci mai ales strategii de competiţie. Cei 
din generaţia X au încercat să se adapteze la noua 
societate fără a căuta solidaritatea de generaţie, ci mai 
mult prin competitivitate, individualism sau luptă 
pentru supravieţuire. Nu a vorbit niciodată despre 
ea însăși ca generaţie. Da, acesta este adevărul, 
destul de şocant, de trist. Nimeni nu a pronunțat 
cuvântul generaţie, nimeni nu a chemat la unire sau 
la definirea unui minim mesaj. Nimeni nu a ridicat un 
steag, nimeni nu a căutat să articuleze un mic program. 
Regula a fost mai degrabă lupta, distrugerea celorlalţi, 
prieteni sau dușmani, colegi de partid sau adversari. 
Totul în numele unui interes mărunt și al unui egoism 
care va crește si care deja se vede ca cinism la generaţia 
următoare. Adică ce i-a lipsit generaţiei X? Două 
lucruri: conștiința unei generaţii și niște lideri de 


generaţie care să fi răzbit singuri, prin competiţie si 
solidaritate de generaţie, nu lideri numiţi sau fabricaţi 
în laboratoare. 


Înfirângere definitivă? 


Nu ştim, poate că va mai avea loc o luptă, deși a 
doua ocazie este rară în istorie. Cei mai maturi din 
generaţia X au deja 55 de ani, vârsta preşedintelui 
Iohannis, iar cei mai tineri, 35 de ani. Conştiinţa 
unei generaţii se poate constitui prin lideri, dar 
nu vorbim doar despre cei din politică. România 
se află acum într-o mare fundătură istorică. Este 
sleită de puteri, dezamăgită și traversează un pustiu 
fără orizont. Se depopulează progresiv și parcă 
toată intelectualitatea a amorţit sau priveşte cu 
spaimă alunecarea spre a deveni un stat eșuat. Frica 
domnește și oamenii arată ce au mai urât înlăuntrul 
lor, reziduurile unor regimuri care au trecut cu 
buldozerul peste conștiințe. Este o şansă ca această 
generaţie să iasă și să propună o cale. Să-și asume 
chiar riscul eșecului, dar să dea o luptă în condiţii 
de maturitate completă. Dacă a pierdut bătălia 
în acea cruciadă a copiilor, acum ar putea câștiga 
şi recupera măcar o parte a terenului pierdut. 
Până atunci, dacă va apărea acel moment, rămâne 
generaţia înfrântă a României. n 

„A reuși crearea inteligenţei artificiale va fi 


cel mai important eveniment din istoria omului. 
Poate fi însă ultimul.” (Stephen Hawking) 


Aceste mașini minunate 
și sclavii lor imperfecti 
(Omul îmbunătățit 


și ideologiile tehniciste) 


A 
ntr-o dimineaţă, în timp ce îmi beam cafeaua, dar 


fără ziarul mirosind a cerneala de altădată, tableta 
îmi semnalează cu un zgomot care semăna cu un 
chiţăit de şoricel că unui anume Mahommed Abad, din 
Edinburgh, de 43 de ani, ştiinţa modernă i-a făcut rost 
de un penis bionic, după ce pe cel original îl pierduse 
într-un accident de maşină. În aceeaşi zi, după-amiază, 
mă întâlneam cu vechi colegi, informaticieni, pentru a 
discuta despre cum ar putea să facă o linie de doctorat 
pe cercetări legate de bioetică și despre cât de pregătiţi 
sunt oamenii spre relaţiile de colaborare om-mașină, o 
discuţie pe care o lăsasem practic în acelaşi stadiu, acum 
15 ani când am plecat de la Universitatea Babeş-Bolyai 
spre Bucureşti. Nu era ceva nou pentru mine; pregătind 
discuţia, citisem înainte o groază de lucruri despre 
„stadiul problemei” tehnologice și implementării, în 
epoca roboticii, a biotehnologiei, a nanotehnologiilor, 


se lucrează deja din greu la inteligenţa nonbiotică despre 
care Google spune că, undeva spre anul 2050, va fi de 
1 miliard de ori mai puternică decât orice inteligență 
umană. 

Informatica afectivă (Affective Computing) este un 
domeniu de cercetare revoluţionar care experimentează 
capacitatea maşinilor de a recunoaște, sintetiza, 
exprima emoţiile pentru conceperea tehnologiilor 
de mâine. Programul Affectiva, realizat de grupul 
Affective Computing, folosește o bază de date de 
peste un miliard de expresii faciale, pe care o utilizează 
pentru a crea algoritmi prin care se pot recunoaște și 
clasifica emoţiile de bază, precum fericire sau mânie, cu 
o precizie de peste 90%, iar tehnologia Affdex are deja 
o piaţă excelentă în marketing si publicitate, unde este 
folosită pentru a testa reacţiile subiecţilor și pentru a 
adapta mesajele la orizontul de aşteptare conștient sau 
inconștient al acestora. Membrii asociaţiei Quantified 
Self au produs instrumente precum Mood Scope şi 
Mappiness, care îi ajută pe cei care le folosesc să-și 
potrivească starea mintală cu evenimentele externe. 
Programul Mappiness, de exemplu, măsoară gradul de 
fericire şi dinamica acestuia în timp, contexte relevante 
sau situaţii critice, după informaţiile pe care i le oferă 
persoana respectivă. 

Tehnologiile ne propun şi nemurirea într-un viitor 
destul de apropiat prin capacitatea de a reproduce 
celulele. Conceptul de singularitate tehnologică ne 
promite realizarea, prin 2050, a unei superinteligenţe 
bazate pe evoluţia exponențială a tehnologici si 
accelerarea constantă a inovației. Unii au devenit tot 
mai entuziasmați de a continua ameliorarea tehnică 
a performanţelor umane. Se dau lupte grele între 
transumaniști și bioconservatori. Primii sunt cei care 
susţin ceea ce menţionam înainte, filosofia trecerii 

dincolo de frontierele biologicului pentru ca specia 
umană să devină mai puternică, mai raţională, mai 
rezistentă la boli și mai inteligentă. Printre ei, îi regăsim 
pe biofizicianul Gregory Stock, autor al unei cărți de 
mare succes — Redesigning Humans: Our Inevitable 
Genetic Future —, sau pe profesorul de bioetică Nicholas 
Agar, autorul unui best-seller de mare circulaţie: 
Liberal Eugenics. In Defense of Human Enhancement. 
Bioconservatorii sunt cei care se îngrijorează de această 
perspectivă, spunând că trebuie, din contră, să luptăm 
pentru conservarea umanităţii, la fel ca pentru cea 
a mediului înconjurător, în care s-a creat. Printre 
susținătorii ideii sunt teoreticieni cunoscuţi, precum 
politologul Francis Fukuyama sau filosofii Leon Kass 
şi Michael Sandel. Ideologiile tehnologiste ne promit 
o lume mai deschisă şi mai conectată, mai ales pentru 
cei care sunt timizi si asociali. Aceştia sunt pusi la 
adăpost de provocările, amenințările şi incertitudinile 
lumii reale. 

Un adevărat mit al conectivităţii ne anunţă că 
reţeaua în sine e o adevărată revoluţie tehnică, deci si 
socială — clar că asta înseamnă un rol transformator 
în societate. Conectivitatea, prin rețelele purtătoare, 
aduce și pace sau coeziune socială deoarece unește 
planeta, nu-i așa, în plus rețelele aduc o poză economie 
şi, sigur, asta aduce si prosperitate. Aceste aporii sunt 
coloanele ce susţin lumea certitudinilor noastre. 

Ideologiile tehnologiste ne cer, de fapt, să delegăm 
tot mai mult maşinilor relaţia noastră cu lumea. Este 
un fel de a recunoaşte, rușinaţi, că nu suntem perfecţi, 
că avem nevoie de îmbunătăţiri. Iar acest lucru face, 
cum spune Cornelius Castoriadis, într-un studiu, să 
asistăm la creșterea insignifianței umane. 

Noua limbă („novlangue” a lui Orwell) este deja 
aici. Limbajul acronimic şi nelipsitul „ok”, alături de 


ciudatele emoticoane zâmbitoare şi tâmpe, înlocuiesc 
cuvintele și frazele meşteșugite de altădată. Copiii 
noștri, vorbitori de nesagereză, nu mai ştiu să scrie 
banala compunere de la început de an despre „cum 
mi-am petrecut vacanţa” şi, chiar dacă ar scrie, nu își 
vor mai începe povestea cu propoziţia „eu în vacanță 
am fost la bunici”. 

Tehnofilii de astăzi vor să concesionăm viaţa noastră 
tot mai mult tehnicii și lucrurile alunecă spre asta. 
Emoţia înlocuieşte empatia, deoarece emoția se poate 
produce mai uşor prin diferite forme de stimulare. 
Suntem luaţi ostatici de către maşini, iar motoarele 
de căutare ale minţii se anchilozează pe zi ce trece. 
Începem să ne punem întrebarea dacă mai comandăm 
noi lumii sau trebuie să ne ascundem imperfecţiunea 
cu rușine, aşa cum altădată Adam fugea din calea 
lui Dumnezeu. Omul îmbunătăţit de astăzi ratează 
majoritatea țintelor tradiţionale. Dacă cititul a fost o 
mare revoluţie, acum aceasta a fost înăbușită. Michael 
Wesch, antropolog specializat în ecologie media, cel 
care a studiat naşterea scrisului într-o comunitate 
primitivă din Malaezia, arată că în culturile tribale, 
ca şi în cazul Facebook, oamenii se definesc prin 
„reţeaua de prieteni”. Ca si în cazul reţelelor sociale, 
legăturile sociale sunt esenţiale, doar că aici ele nu pot 
exista fără relaţiile face-to-face, invers faţă de rețelele 
sociale unde simularea și teatralitatea sunt regulile, 
cum ar spune Goffman. Între oralitatea culturii tribale 
şi cea a reţelelor sociale există o puternică analogie, 
demonstrând un fel de „a doua eră de oralitate”, ca să 
folosim conceptele lui McLuhan. 

Ascunsi prin văgăunile reţelelor sociale, suferim 
de supraîncărcarea informaţională (Je Information 
Overload), ceea ce se traduce de cele mai multe ori 
prin dificultatea unei persoane de a lua o decizie 

din cauza unei cantităţi prea mari de informaţii 
prezentate si puse la dispoziţia sa. Supraîncărcarea 
cognitivă este determinată chiar și de către mesageria 
electronică, cea care creează un sentiment de urgenţă, 
producând supraîncărcare atât comunicaţională, cât și 
informaţională. Din 1997, COS- Cognitive Overflow 
Syndrome sau sindromul de saturație cognitivă — a tost 
identificat si clasat (David Autissier, Saadi Lahlou și 
Roland Melkior, 1997). COS se definește ca o situaţie 
de saturație cognitivă în situaţii în care utilizatorul 
primeşte simultan, si din surse multiple, diferite 
informaţii si nu dispune de o strategie eficientă pentru 
a le integra, clasa sau interpreta; în plus, apărând mai 
multe opţiuni, nu poate stabili priorităţile. Adevărat 
cancer tăcut al companiilor, inflația informațională 
modifică modurile de acţiune ale organizaţiei astfel 
încât, în nenumărate situaţii, informaţia nu este o 
resursă, ci mai mult un parazit, o constrângere care 
paralizează activitatea cotidiană si creează dezorientarea 
utilizatorilor. 

Într-o dimineaţă a apărut pe Facebook ştirea că 
scriitoarea Ofelia Prodan a lansat un mesaj de adio pe 
reţea, scriind că se sinucide deoarece nu are bani și nici 
măcar familia nu o înţelege. „Nu am spus nimic despre 
problemele mele zilnice. Sunt săptămâni când trăiesc cu 
10 lei pe zi şi nu pt. că sunt săracă. M-am născut într-o 
familie de comercianți pentru care banul a fost totul si 
în acelaşi timp se mândresc cu rezultatele mele, desi în 
ochii lor, sunt un nimic pentru că nu produc bani. Hagi 
Tudose. Nu doar că mă dezic de familia mea, dar am ales 
ca formă de protest sinuciderea. Acum sunt împăcată. Nu 
cred că protestul meu va schimba ceva, dar abia aştept să 
văd ce e dincolo: nimicul sau infernul. 

Peste câteva zile a revenit de la spital și a postat: 
„Sunt uimită de numărul mare de mesaje, de share- 


uri... Eu, acum, sunt ok. Vă atașez fișa de externare, 
ca să vedeţi că nu doar eu, dar şi medicii de la Pronto 
Soccorso sunt de aceeaşi părere. Am ajuns târziu la 
spital, până la urmă unica persoană din acest oraș care 
mă putea găsi a văzut postările de pe Facebook și m-a 
căutat. Pastilele nu m-au ajutat să renunţ la lumea 
aceasta. Protestul meu nu a fost nici el înţeles. Cum 
nici cel din cartea mea No exit, de altfel. Dar acum 
nu mai vreau să mor. Sunt la Sassari. Nu ştiu de ce 
unii oameni au spus că sunt la Napoli si au sunat la 
Poliţia de acolo. Nu îi mai sunaţi pe părinţii mei, nu 
au fost niciodată o salvare. Nu o să răspund nimănui la 
telefon, dar vă rog să mă credeţi că acum mă simt mult 
mai bine. Vă mulţumesc pentru gândurile frumoase, 
Ofelia”. 

Adică la revenirea la viaţă, după intoxicarea cu 
medicamente, ea nu era uimită de soarele şi lumina 
dimineţii, ci de ... numărul de share-uri. Nu viaţa a 
fost share-uită, ci moartea ei temporară. Un confrate 
a comentat mucalit: poeta s-a sinucis puțin, şi totul 
s-a terminat, a fost uitat, nu a lăsat nicio urmă. Poeta 
noastră sensibilă și nefericită are un statut egal, în 
lumea nouă a reţelelor, cu Aiko, femeia-robot creată 
cu puţin înainte de apariţia penisului bionic. Da, 
cu Aiko, cea care vorbeşte engleză si japoneză, poate 
citi şi poate recunoaște câteva fețe, zàmbeste şi râde, 
pune mâncarea pe masă si distinge florile sau culorile 
primăverii. 

Nimic nu ne mai şochează, doar o mică emoție, ca 
un curent slab, ne săgetează când citim știrea că roboții 
au început să scrie poeme şi, spun jurnaliştii, o pot 
face mai bine decât oamenii care au avut note slabe 
la literatură şi compunere. Pentametron, de exemplu, 
este un robot care versifică în metrica lui Shakespeare 
foarte bine. Oare când se va da roboților Premiul 

Nobel pentru Literatură? Oare cum să-ți mai recit eu, 
draga mea nebionică femeie: „Sunt câțiva morti în oras, 
iubito,/ Chiar pentru asta am venit să-ţi spun ... °? 


Şi ce facem noi, sclavi imperfecţi ai acestor 
minunate mașini inteligente cu nesăbuita, haotica, 
primitiva şi incontrolabila bucurie de a trăi? = 

Societatea lichidă 
și fuga spre casă 


n prieten îmi spunea, din când în când, că 
România este o mare neînțelegere, un fel de pata 
albă pe câmpul cunoașterii lui. Găsindu-ne acasă, în 
biblioteca mea, a văzut una dintre cărţile lui Zygmunt 
Bauman!“ despre „lichefierea” societăţii si a lumii 
contemporane. A împrumutat una, apoi si pe celelalte, 
şi de atunci nu mai este nedumerit. A reuşit, spune el, 
să înţeleagă cea de a doua modernitate după explicaţiile 
marelui sociolog polonez, autoexilat în Marea Britanie. 
Este adevărat, Bauman constată că trăim o perioadă 
de dramatică schimbare, care se caracterizează printr-o 
criză a statului, dar şi una a sfârșitului „marilor 
naraţiuni” despre lume şi existenţă. Statul se retrage 
de pe scena publică, forţele supranaţionale devin 
dominante, statul nu mai este păstrătorul unui ethos 
colectiv şi al unei zone de consens axiologic. În locul 
gol, apare un individualism galopant, care distruge 
repere şi punctele de referinţă ale eticii și moralei. 
Lumea se lichefiază, se pierde consistenţa dreptului sau 
a regulilor, totul devine vizibilitate, prezență mediatică, 
emoție a participării la un moment sau altul al vieții. 


140 Facem referire aici, în primul rând, la următoarele lucrări ale lui Zygmunt Bauman: 
L'Amour liquide. De la fragilité des liens entre les hommes (Liquid Love, 2003), Editions du 
Rouergue, 2004; Le présent liquide, Seuil, 2007; La société assiégée (Society Under Siege, 2002), Le 
Rouergue/Chambon, 2005; Le present liquide, Seuil, 2007; Postmodern Ethics, Oxford: Blackwell, 1993; 
In Search of Politics, Cambridge: Polity Press, 1999; Liquid Modernity, Cambridge: Polity Press, 2000; 
Liquid Life, Cambridge: Polity Press, 2005; Liquid Fear, Cambridge: Polity Press, 2006. 


Cum spune Giovanni Sartori“, apare o modificare 
esenţială în chiar natura umană, sub impactul jocului 
hipnotic al imaginii, homo sapiens devine homo videns: 
omul devine un video-copil sau animal multimedial 
ajungând într-o fază de regres postgândire în care 
ochiul, nu creierul, este organul principal, „o fiinţă 
disociată al cărei eu se caracterizează prin mecanisme 
asociative arbitrare, printr-o gândire devenită labilă 
din cauza absenței de direcţie, prin recurgerea la 
simboluri de tip oniric «fără sens» si printr-un eu care 
este si el caracterizat, în sfera sentimentelor, de reacţii 
emoţionale lipsite de un raport inteligibil cu stimulii 
care le generează” (p. 154). Marile naraţiuni, poveştile 
pilduitoare, operele profetice sunt înlocuite de poveşti 
vulgare despre vedete si momente care excelează prin 
prezenţă vizuală, nu prin consistență discursivă sau 
semnificaţie profundă. 

În Lamour liquide, Bauman vorbeşte despre 
dificultatea de a iubi sau de a avea un copil în condițiile 
în care în locul copilului poţi câștiga în libertate, poți 
face croaziere, poţi să vezi cele şapte minuni ale lumii. 
Relaţiile dintre oameni sunt similare cu modul în care 
indivizii consumă, astfel că legăturile permanente 
dintre bărbaţi şi femei au devenit imposibile. De 
fapt, dorinţa de a consuma obiecte sau servicii poate 
să semene cu modul în care sunt preferaţi „partenerii 
ocazionali” sau căutarea acelui mereu „altceva? în 
relaţiile amoroase, mai ales prin intermediul site-urilor 
de matrimoniale unde marfa se expune și se poate și 
abandona foarte ușor și fără obligaţii, dacă nu este 
conform aşteptărilor. Cultura!” de azi nu mai este o 


141 Giovanni Sartori, Homo videns. Imbecilizarea prin televiziune și post-gândirea, 
Humanitas, 2005. 

142 Zygmunt Bauman, Culture in a Liquid Modern World, Polity, Cambridge and Malden, 
2011. 

cultură a acumulării sau a erudiţiei, ci este mai mult 
o cultură a lipsei de apartenenţă, a discontinuități si 
a uitării, este una a seducţiei și a consumului imediat. 
Recunoaştem România care a plonjat decisiv si rapid 
în noul ocean, în noua formă de lichefiere a lumii si 
societății. 

Viaţa este accelerată, relaţiile sociale sunt instabile, 
iar insecuritatea este cuvântul de ordine. Statul nu se 
mai simte responsabil pentru educaţie, promisiunile 
sunt revocabile. Odată cu postmodernitatea, asistăm la 
o moarte a eticii, esteticul se substituie eticului. Morala 
devine ambiguă, iar diviziunea și fragmentarea sarcinilor 
creează o pulverizare a responsabilităţii individuale. 
Suntem încurajați să dezvoltăm individualitatea, dar, 
paradoxal, în funcţie de reţete, deci avem mai degrabă 
societăți de indivizi unde individualitatea se transformă 
în contrariul său, adică într-un conformism de masă, 
stimulat de ideea de îndepărtare de ceilalți. Iubirea 
este un împrumut ipotecar asupra unui viitor nesigur 
şi enigmatic, spune o frază a lui Zygmunt Bauman în 
cartea sa care tratează fragilitatea legăturilor afective. 
Lichiditatea nu are formă, ea se modifică în funcţie de 
contexte care funcţionează ca adevărate recipiente, de 
aceea, în aceste contexte schimbătoare, oamenii simt 
nevoia unor relaţii puternice, de prietenie si de încredere 
reciprocă, prietenii fiind persoane pe care ne bazăm si 
care ne pot sprijini atunci când suntem în dificultate. 

Este greu de contrazis analiza realizată de către 
Bauman în cartea sa Teama lichidă, unde susţine că 
prăbușirea încrederii a ajuns într-un asemenea 
punct critic, încât toate relaţiile au devenit locuri ale 
anxietăţii, nu ale liniștii. Am ajuns să compensăm 
prin cantitate lipsa de calitate a prieteniei. 

Speriaţi şi „turişti în propria viaţă”, căutăm să ne 
cufundăm în rețele din ce în ce mai vaste. Când vine 


vorba despre numărul de contacte de pe Facebook, o 
anchetă IRES arată!“ că cei mai mulţi respondenţi de 
sex feminin (28%) si cei mai mulţi de gen masculin 
(27,1%) afirmă că au sub 100 de prieteni, iar 
categoriile de vârstă ale celor care afirmă acest lucru 
se încadrează în proporţia cea mai mare între 36 si 
65 de ani sau peste. Cei mai mulţi dintre tinerii între 
15 şi 17 ani (32,7%) spun că au între 251 şi 500 de 
prieteni, iar cei cu vârste între 18 şi 35 ani afirmă 
același lucru în proporţie de 28%. Proporția cea mai 
mare a celor care au sub 100 de prieteni pe Facebook 
aparţine celor cu studii medii (30,3%) şi celor din 
regiunea Sud-Bucureşti-Dobrogea (31,1%). Cei mai 
mulţi respondenţi care au între 201 si 500 de prieteni 
pe Facebook au studii superioare, 27,7%, şi provin din 
regiunea Transilvania, 27,6%. Un procent semnificativ 
al respondenţilor cu studii elementare, 26,3%, afirmă 
că au peste 1.000 de prieteni pe Facebook, iar cei mai 
mulţi dintre aceştia provin din regiunea Moldova. 

În locul unor prietenii veritabile, reale, în reţelele 
virtuale românii se ascund si pentru a scăpa de stresul și 
oboseala existenţei. E adevărat, cu afirmaţia „Facebook 
mă ajută să uit de lucrurile sau evenimentele stresante” 
sunt în dezacord 62,5% dintre respondenţii de sex 
masculin, însă 36,7% dintre aceştia sunt în acord 
cu această afirmaţie, în timp ce 46,9% dintre femei 
recunosc că folosesc acest mijloc pentru a uita de 
situaţiile stresante. Dacă vorbim despre tinerii între 15 
şi 17 de ani, 52,9% dintre aceştia sunt în acord cu 
această afirmaţie, dintre cei cu vârste între 18 şi 35 de 
ani sunt în acord 41,8%. Femeile afirmă într-o măsură 


143 Studiul „Românii și Facebook — percepții și obiceiuri de utilizare”, realizat de 
Institutul Român pentru Evaluare și Strategie — IRES, în perioada 24-28 septembrie 2015, pe un 
eșantion total de 1.582 de subiecți cu vârsta de peste 15 ani, marjă de eroare: +2,5%. Eșantionul 
de utilizatori Facebook a fost format din 707 indivizi cu vârsta de peste 15 ani, marjă de eroare: 
3,1%. Studiul a fost realizat prin metoda CATI (Computer Assisted Telephone Interviewing). 

mai mare decât bărbaţii (27,6% comparativ cu 14,7%) 
că intră pe Facebook atunci când sunt triste, situație 
care se întâmplă mai degrabă în cazul subiecţilor de 
15-17 ani (38,5%), al celor care au studii elementare 
(35,3%) şi care locuiesc în Moldova (29,6%). Stresul 
este o stare care determină 29,8% persoane de gen 
feminin şi 22,6% persoane de gen masculin să acceseze 
reţeaua de socializare si îndeosebi respondenţii de 
15-17 ani (47,1%), cu studii elementare (57,1%) şi 
care au rezidența în Moldova (35,3%). Cu afirmaţia 
„Accesez Facebook atunci când mă simt singur” sunt 
de acord 29,9% bărbaţi și 43,4% femei, precum si 
57,7% persoane de 15-17 ani, 35,9% cu vârsta între 
18 şi 35 ani sau 30,8% subiecţi ce au peste 65 de ani. 
Totodată, starea de plictiseală este combătută prin 
socializare pe Facebook de către 76,1% femei şi 67,2% 
bărbaţi, iar categoria de vârstă unde sunt cele mai 
multe persoane care spun că utilizează această rețea ca 
urmare a plictiselii este cea a persoanelor de 15-17 ani 
(80,4%) 

De fapt, observă Bauman, dar şi Beck!“ oamenii 
caută soluţii biografice la probleme sistemice si visează 
mai puţin la libertate decât la securitate. Îşi construiesc 
identități biodegradabile și aleg, nevrotic, principiul 
plăcerii în locul principiului existenţei. 

Amaşteptatcustrângeredeinimărezultatelestudiului 
IRES despre familie şi căsătorie, rezultate prezentate 
în revista SINTEZA. Ştiam din studiile demografice că 
profilul familiei românești contemporane se schimbă 
continuu, că a crescut divorţialitatea, iar natalitatea s-a 
prăbușit spre o „normalitate” europeană. 

Mă aşteptam ca lipsa de încredere în ceilalţi, 
egoismul crescut și alţi indicatori care arată o 
deteriorare a capitalului social în România să se 


144 Ulrich Beck, Risk Society. Towards a New Modernity, Sage Publications, 1992. 


traducă într-o percepţie degradată a ideii de familie, 
a funcţiilor ei si chiar a importanţei acesteia pentru 
viaţa individului. Nu a fost așa, rezultatele studiului 
nostru arată că familia se luptă cel mai tare cu această 
postmodernitate lichidă şi nu se predă: 92% dintre 
români cred că familia este foarte importantă şi 80% 
au încredere mare si foarte mare în instituţia familiei. 


Într-o disoluţie și lichefiere a lumii, românii se 
agaţă disperaţi de singurul lucru care le-a mai rămas 
ca reper solid: familia. În noua dezordine amoroasă 
şi marea curgere a lumii, pentru România familia 
este ultima Thule. Un popor speriat din estul 
Europei fuge îngrozit din spaţiul postmodernităţii 
reci si se ascunde în casă, ferecând ușile și trăgând 
obloanele. = 

Cu regalitatea 
nu-ti poti face selfie 


A 


I 2011, când l-am văzut pe Regele Mihai vorbind 
în faţa Parlamentului României, la aniversarea 
Majestății Sale, am înţeles ce căuta regalitatea pe lume. 
Unii au aşteptat atunci un discurs fulminant, în care 
Regele să răzbune deceniile de pribegie si umilințele 
suferite chiar după Revoluţie. Dar Majestatea Sa nu 
avea niciun război personal, pentru că niciodată, am 
înţeles atunci, regii nu se reprezintă pe ei înşişi. 

Faţă de alţi lideri, cum spunea un eseist englez, 
regii nu sunt aleși de popor, deci nu se remarcă prin 
ambiţie sau prin voinţă de putere, nu au obsesia de a 
domina, nu se luptă pentru câștigarea simpatiei. Regii 
reprezintă, ei sunt un memento al imaginii unui timp 
apus, unde valorile nu sunt cuvinte şi unde oamenii 
sunt cu adevărat purtători ai unor valori. Cred că 
republicanii inteligenţi au înţeles că nu trebuie să se 
sperie, regalitatea nu guvernează, ci reprezintă ceea ce 
nu se vede, ceea ce nu se poate pipăi: statul, națiunea, 
spiritul şi cele mai importante valori. Acestea sunt 
păstrate în lumea aproape metafizică a aristocrației, 
iar regii sunt slujitorii acestora. Regalitatea nu intră 
în luptă cu nimeni din societate, deci ea este cea mai 
potrivită instituţie a tuturor. Regele nu vrea puterea, 
pentru că o are. 


Am fost de câteva ori oaspete al Familiei Regale a 
României si de fiecare dată am simţit că intru în altă 
lume. Eu, republican convins, crescut în lumea simplă 
a satului năsăudean, simţeam că regăsesc lumea fără 
de falsuri a copilăriei si armonia cu natura. Nimic nu 
era strident, vorbeam despre atacurile la adresa familiei 
regale şi nimeni nu se impacienta, exista o înţelegere 
superioară a suferinţei, o mare înţelegere a prostiei sau 
vulgarităţii. Familia Regelui nu percepea să dea drepturi 
la replică sau să răspundă aberaţiilor prin care oamenii 
erau manipulaţi. Nimic revendicativ sau revanșard, 
nimeni nu era etichetat ca vinovat pentru surghiunul 
de decenii sau pentru mojicia postcomunistă. Am 
regăsit la Familia Regală o asumare a tragicului și o 
conştientizare a istoriei dincolo de ceea ce este omenesc. 
O etică a suferinţei trăite cu seninătate si candoare 
şi o superioară înţelegere pentru cei care considerau 
regalitatea ca pericol şi o transformau în ţintă. În 
plus, o încredere foarte mare în revelaţie, în trezirea 
conștiinței poporului nostru. Dar oamenii au fost 
transformați într-o turmă, abrutizaţi constant, au ieşit 
din comunism traumatizaţi si sunt ușor de manipulat, 
încercam eu timid să curm această naivitate. Ce faceţi 
dacă românii nu se vor trezi niciodată, dacă nu vor 
înţelege nimic din istoria care le-a fost ascunsă și 
falsificată timp de decenii? Mereu răspunsul pe care 
îl primeam de la oricare dintre membrii Familiei 
Regale era dezarmant de simplu: noi trebuie să facem 
tot ce putem pentru România, deoarece aceasta este 
misiunea noastră. 

Am înţeles atunci că regalitatea nu face o tranzacţie 
cu poporul si ţara, nu dă credinţă contra iubire, că 
familia regală există si spune prin chiar existenţa ei 
o poveste despre ființa de lumină a ceea ce are mai 
bun un popor. Se spune că, atunci când Regele Mihai, 

copil fiind, a fost înștiințat de guvernantă că a murit 
bunicul Ferdinand și că este deja rege ar fi întrebat: mă 
vor lăsa să mă joc ca si până acum, nu-i așa? 
Regalitatea spune o poveste despre ţară, ţine poporul 
în jurul unei poveşti frumoase sau tragice. Ultima 
poveste pe care o spune familia și Regele Mihai este 
o poveste tristă, povestea exilului si a părăsirii familiei 
lui de către marile familii ale regilor europeni, răvășite 
şi ele sau dezorientate de cel mai mare război al lumii. 
De aceea, în Parlament, când s-a adresat românilor, 
regele mi-a părut ca un copac singur, într-o câmpie 
pustiită de furtună, dar singurul rămas în picioare. 
Am scris, emoţionat, în noaptea care a urmat, în 
jurnalul meu că l-am văzut pe Rege singur, aproape 
absent, înconjurat de baroni locali si ciocoi de rit 
nou care se înghesuiau să-şi facă poze cu telefonul în 
preajma Regelui. Avea mâinile sale lungi căzute firesc, 
ca două aripi ale unui pescăruș obosit de pribegii 
lungi. Se uita peste acea lume pestriță care-l înconjura 
şi nu se amesteca cu ei. În cei 90 de ani de viață, ştia 
deja multe despre noi, poate mai multe decât noi 
înşine. Palmele sale mari erau parcă asemenea celor 
pe care le au țăranii români, chiar dacă Regele nu a 
lucrat niciodată pământul. Văzând naturaleţea cu care 
acceptă această întoarcere acasă, mi-am adus aminte de 
niște albume cu fotografii ale Regelui din tinereţea sa, 
în care apărea în salopetă si plin de uleiuri lucrând sub 
un Rolls-Royce moștenit de la bunicul lui. Nu a fost 
niciodată un rege războinic, a fost mai degrabă un rege 
inginer care, cred eu, a încercat să repare România, în 
timp ce unii furau pe partea cealaltă piese. Văzându-l 
cum se îndepărtează, am avut sentimentul că regii au 
destinul popoarelor lor. În cazul Regelui Mihai cred 
că se prefigurează destinul nostru european. Regele 
Mihai a pribegit prin lume peste șase decenii, poporul 


său şi-a început de câţiva ani pribegia prin Europa şi 
nu știm dacă va mai găsi cărarea întoarcerii acasă. 

Aristotel spunea că monarhia este cea mai bună 
formă de guvernare dacă o comparăm cu formele 
celelalte, aristocrația şi democraţia. Dacă aristocrația 
poartă în sine pericolul oligarhiei și democraţia pe cel 
al demagogici, monarhia poate degenera uneori în 
tiranie, dar rămâne cea mai acceptabilă. Dacă astăzi 
monarhiile nu mai pot degenera în tiranii, democraţiile, 
deși la modă, sunt bolnave de demagogie. 

Am înţeles cu timpul ca antonimul la monarhie 
nu este republica, ci barbaria, vulgaritatea, forţa 
distrugătoare a vulgului dezlănţuit, indiferent în 
ce concepte politologice sau sociologice îmbrăcăm 
demagogiile de masă. Pe de altă parte, regalitatea nu 
este legată doar de trecut, ea este doar firul de aur care 
leagă trecutul de prezent și cărarea subţire prin ceața 
unui viitor care pare tot mai nesigur pentru oamenii 
care, amăgiţi mereu de demagogi, nu mai ştiu în ce să 
creadă şi nici dacă există viitor. Mă uit în sondajele de 
opinie si văd cum românii parcă înţeleg tot mai bine 
ce este Casa Regală. Nu sunt sigur, știu că mulțimile 
sunt instabile, sunt emoţionale şi uşor de deturnat, dar 
când sondajul IRES arată că 61% spun că au încredere 
foarte multă și multă în Casa Regală este un semn 
că regalitatea s-a întors acasă. Când oamenii spun că 
regalitatea le trezește un sentiment de respect şi de 
încredere, înţelegem că suntem în faţa instituţiei care 
a urcat încet pe primul loc în clasamentul instituţiilor. 

Alături de familie, Casa Regală redevine încet 
semnul că România se întoarce acasă. Nu sunt sigur 
că poporul sondat de noi, cel care acum vreo 15 ani 
acorda Casei Regale, în sondaje, încredere doar în 
proporţie de vreo 15%, nu-și va schimba în anumite 
perioade preferinţele. Cu siguranţă, cei care spun azi 

că au Încredere nu ar vota pentru monarhie ca formă 
de guvernământ, decât într-o proporție mai redusă, 
dar un lucru devine clar: regalitatea este o instituție de 
o mare putere si influență. 

Puterea noii regalităţi se naşte poate din disperarea 
oamenilor de a căuta ceva dincolo de ură, de dezbinare 
sau de războaiele zilnice. Se naşte din oboseala 
fiinţelor noastre de a fi căutat mereu o soluţie în afara 
fiinţei noastre, din pribegia căutării obsedate, oarbe, 
neghidate de valori și credinţă. 

Azi, familia regală nu ne cere nimic, ea arată lucruri 
pe care le-am uitat, dar mai ales ne arată normalitatea. 
Agitaţi şi nervoși, dezamăgiţi de tot si de toate, scârbiţi 
că zeii noştri de carton cad rând pe rând în noroi, 
oamenii se opresc şi descoperă cu uimire că a răsărit 
un luminiș, o poieniţă de normalitate. La început 
te gândești că este doar o regie, o fata morgana, ca 
şi celelalte care te-au mai păcălit în sfertul de secol 
de democraţie. Apoi vezi că oamenii aceia nu îţi cer 
nimic, nici voturi, nici impozite şi nici măcar laude. Ei 
pur şi simplu reiterează un timp al armoniei şi îţi spun 
că trebuie să trăieşti conform fiinţei tale profunde, 
credinţei şi etosului poporului tău. Ei nu te mustră 
şi îţi răspund cu un surâs înţelegător dacă îi huidui 
democratic si republican. 


Forţa blândă a regalității poate fi colosală dacă 
vom înţelege că trebuie s-o folosim în interesul 
naţiunii. Ca aerul, care, deși nu îl vedem, are o 
forţă grozavă de presiune asupra noastră, vorba lui 
Emile Durkheim, Casa Regală câştigă o putere care 
poate opri depresia socială și dezastrul încrederii. 
Monarhia de aer poate ajuta în aceste timpuri de 
rătăcire statul și republica să se ridice din noroiul 
fiecărei zile si să-și recâștige cetăţenii. Nu, singură 


nu poate face asta, ci doar cu ajutorul nostru, iar noi 
trebuie doar să credem din nou că putem avea un 
destin împreună, ghidaţi de valori, prin solidaritate 
şi prin muncă. Monarhia de aer este o instituţie 
puternică, dar trebuie să-i căutăm forţa înlăuntrul 
nostru. Monarhia de aer nu ameninţă pe nimeni, 
nu are aroganţa de a guverna. Poate nu întotdeauna 
fiinţa de carne a celor care o reprezintă va fi pe 
placul nostru, dar finalmente trebuie să înţelegem 
că întruparea are doar mică importanţă, regalitatea 
este un ritual al permanenţei, o compoziţie eterică 
a identităţii. Trebuie să crezi în valori pentru ca să 
devină prezenţă, să se întrupeze. În orice caz, cu 
regalitatea nu-ți poti face selfie! x 

Ultima bătălie 
A 
E momentul în care am reînceput să scriu în 
presă, o ţară întreagă, Guvernul sau forţele armate, 
Preşedintele şi mass-media, toată România s-a năpustit 
asupra minerilor. Erau consecinţele ultimei mineriade, 
un gest absurd în care un lider năuc, închipuit un 
„luceafăr” al huilei, fusese păcălit de niste politicieni 
să pornească spre București pentru a protesta sau 
poate pentru a schimba guvernul. Era un februarie 
umed din 1999, când Miron Cozma a pornit din Vale 
cu 2.500 de mineri, dar au fost aşteptaţi de trupele 
speciale, iar podul de la Stoeneşti a fost blocat cu un 
tanc, iar bravele noastre trupe speciale, deghizate în 
forţe de ordine, au distrus autobuzele si i-au măcelărit 
pe mineri, cu o inutilă si barbară cruzime. Totul în 
aplauzele unei ţări întregi, care credea că am fost salvaţi 
cu toţii de la un mare pericol. Presa scria de zor că 
minerii sunt organizaţi ca o mare armată, că au strategi 
şi cercetași, că au telefoane prin satelit și organizare 
perfectă: era ceea ce mai târziu am aflat si despre Irak, 
posesor de arme chimice și a patra forţă militară din 
lume. Corespondenţii televiziunilor vorbeau despre 
„bătălia de la Costeşti” sau despre „pacea de la Cozia”, 


ca şi cum am fi fost în mijlocul unei mari conflagrații 
mondiale. Când politicienii au ocolit pe margine 
blocajul de pietre al Defileului Jiului, s-a vorbit despre 
faptul că erau direcţionaţi prin satelit de tehnologie 
avansată, deși ei au procedat întocmai ca furnicile care 
ocolesc obstacolul. 

În relatările aşa-zisei „bătălii de la Stoeneşti”, 
cronicarii ziarelor vor descrie apoteotic: „La Stoenesti, 
fortele de ordine au rezistat la 26 de asalturi mineresti în 
numai două ore. Miron Cozma şi-a abandonat ortacii 
în måinile jandarmilor. Forțele de ordine s-au reabilitat 
spectaculos după înfrângerile de la Bumbesti si Costesti, 
reuşind să pună punct celei de-a sasea mineriade la 
Stoeneşti, în județul Olt”. Când acolo minerii dormeau 
în autobuze, la 5 dimineaţa când au fost atacați cu 
grenade si bombe lacrimogene. 

După victoria strălucitoare a statului (cel care are, 
cum spune Max Weber, monopolul violenţei legitime) 
împotriva disperaţilor din Valea Jiului, au apărut pagini 
întregi care celebrau aceste momente. Memorabile 
pagini de jurnalism, demne de predat la școală, apar 
în articolul „Fum, sânge, cătușe”, dintr-un important 
cotidian al vremurilor: „Un nor de pulbere iritantă 
învăluie vreo sută de metri de şosea. Scuturile lovite cu 
bastonul sună a moarte. Multe picioare s-au înmuiat. 
Trupele aleargă în grup compact spre mineri. Cocoşaţi 
de tăria gazului, întârziații sunt ciomăgiți în amintirea 
ruşinii de la Costeşti. Măştile de pe figurile trupeților nu 
lasă să li se vadă expresia. Dar par satisfăcuţi”. 

Îmi aduc aminte însă de doi jurnalişti care au fost 
raţionali si realişti şi care şi-au respectat atunci profesia. 
În euforia generală, Marius Tucă scria în editorialul 
„După bătălie” (Jurnalul National, 18 februarie 1999): 
„Trebuie făcută diferența foarte clar, atunci când se va 
mai lua în considerare folosirea forței, între miscarea 

minerilor din această săptămână, care a fost cu totul în 
afara legii, şi alte proteste sindicale. Șoricelul ăsta mic si 
fricos, care pe la noi mai poartă şi numele de democrație, 
n-are nevoie de pisica pe care guvernanţii e posibil să ne-o 
arate din când în când. Dacă vor încerca să facă acest 
lucru, vor avea parte de un tigru care poartă numele atât 
de simplu, realitatea”. 

De asemenea, lon Cristoiu punea degetul pe rană 
în editorialul din Evenimentul zilei (22 ianuarie 1999): 
„Disperarea reală trebuie contracarată prin măsuri 
profunde şi nu prin manipulări ieftine. (...) Puterea 
si jurnaliştii care-i slujesc n-au luat în calcul faptul că 
întâmplările din ultimele zile îşi au cauza şi în greșelile 
guvernanţilor, greșeli comise atât în aplicarea reformei, 
cât şi în gestionarea conflictului din Valea Jiului. Și în loc 
să dea un semnal privind schimbarea în felul de a conduce 
țara, s-au apucat să se opună miscării minerești, riscând 
să se transforme într-o revoltă populară, o manipulare nu 
numai penibilă, dar si ineficientă. 

Predam pe-atunci sociologie și eram un tânăr 
profesor cu vise legate de posibilitatea schimbării în 
bine a Românei. Trecusem însă aproape doi ani prin 
Valea Jiului (în 1989 şi la începutul democraţiei, adică 
frământatul an 1990), ca profesor de ştiinţe sociale si 
jurnalist, si ştiam că este totul o mare minciună și o 
mare neînțelegere, ca să nu spun o uriașă manipulare. 
Am simţit în acele zile disperarea si dezgustul, dar si 
culpabilitatea că stau deoparte, fac studii savante si 
mă mulţumesc să-i dispreţuiesc pe politicienii nătângi 
de la Bucureşti. Am simţit că societatea noastră 
derapează, că politicienii nu înţeleg mare lucru și au 
început lupta dură cu cei care au pierdut competiţia în 
1989. Nu comuniștii, ei au câștigat-o reconvertindu- 
şi capitalul politic în capital economic, cei care 
pierduseră atunci erau cei care susţinuseră cu efortul 


lor utopia comunismului si mitul salvării omului de 
servitute. Pierzătorii absoluţi deveneau cei care au fost 
toţi sclavii cărora nomenclatura comunistă le insuflase 
visul eliberării. Minerii nu înțelegeau ce li se întâmplă. 
Fuseseră folosiţi după Revoluţie ca forţe de presiune 
pentru instalarea emanaţilor Revoluţiei şi acum erau 
aruncaţi la coșul istoriei. 

Falsa „bătălie de la Stoeneşti” a fost ultima apariţie 
pe scenă a elitei muncitoreşti, lumea noastră se muta 
încet spre capital. Deja trecuseră 10 ani de democraţie 
şi capitalul câştiga prima victorie. Foştii comuniști 
deveniseră deja capitaliști cu pedigree și nu mai aveau 
nevoie de forţele în salopetă. lar clasa muncitoare era 
înfrântă într-o bătălie simbolică, bătălie în care se 
apăra democraţia, statul de drept, ordinea publică, 
ordinea politică, republica și libertatea. 


Muncitorul devine invizibil 


Am văzut apoi, din când în când, modul în care se 
stingeau ultimele zvâcniri ale revoltei oamenilor care 
voiau să-și păstreze locurile de muncă. Am văzut drama 
celor de la Câmpia Turzii sau indignarea și disperarea 
celor trei mii de angajaţi de la Oltchim. Păreau veniţi 
de pe altă lume, cu salopetele lor albastre si cu cozile 
de la bancomate, cu discursul lor despre salariile pe 
care nu le-au încasat și caietele care trebuie cumpărate 
copiilor. Societatea și minunata lume nouă ne-au făcut 
să uităm de existenţa lor. Televiziunile ne arătau mereu 
altceva, clasa muncitoare a fost parcă evaporată în 
ultimul deceniu. Nimeni nu întreabă vreun muncitor 
despre viaţa lui, jurnaliştii nu sunt curioși să se invite 
în casa vreunuia dintre ultimii supraviețuitori ai 
comunismului, aceștia din urmă vor rămâne o enigmă 
sau vor popula, din când în când, doar discursurile de 
campanie electorală ale politicienilor. Dincolo de asta, 

aceşti oameni deja şi-au pierdut statutul social și locul 
de muncă. Chiar dacă unii vor mai rămâne câţiva ani 
prin hale, mai puţini, făcând altceva, ei sunt trimiși 
deja la reciclarea istorică majoră prin care trece fostul 
lagăr socialist. Au fost fericiţi pentru că, într-un fel, ei 
au reușit să mai trăiască două decenii în plus de utopie 
socială. Sper să înţeleagă la timp că nu mai este nicio 
speranţă, că este nevoie să nu mai zăbovească în utopia 
socială. Clasa muncitoare, este clar, nu mai ajunge în 
paradis. 
Copiii politici ai lumii de azi 

Filosoful de origine croată Boris Buden scrie într-o 
carte de o mare profunzime! că, după 1989, est- 
europenii au fost transformați în copiii politici ai 
istoriei. Românii, precum alţii din Est, „niște oameni 
care ieşiseră victorioși din lupta pentru libertate, au fost 
făcuţi peste noapte învinşii istoriei” 6. Procesul prin care 
Occidentul și-a întins aripa hegemonică asupra noastră 
a primit şi un nume, aparent tehnic si precis: tranziţie. 
Cum spune Buden, tranziţia este procesul cinic prin 
care „oamenii care şi-au câştigat singuri libertatea trebuie 
să învețe mai întâi cum să se bucure de ea”. Introduşi 
într-un proces de tutoriat, ei sunt consideraţi adevăraţi 
copii necopţi pentru democraţie si pentru primirea în 
sistemul capitalist; ei sunt supuși unor tutori care nu 
au participat la nicio revoluţie — spectatorii occidentali. 
Procesul de învăţare nici nu este unul foarte elaborat, 
ci este un proces de imitație oarbă, iar românii au fost 
şi rămân nişte marionete într-un proces istoric care 
nu a depins si nu depinde de voinţa lor. Mai spune 


145 Boris Buden, Zonă de trecere. Despre sfârșitul postcomunismului, trad. rom., Editura Tact, 
Cluj-Napoca, 2012. 
146 Ibidem, p. 41. 


147 Ibidem, p. 41. 


filosoful croat, devenit german, că finalmente copilul 
politic este transformat în prostănac politic. 

Chiar dacă Buden nu se ocupă în cartea sa de 
tutorii interni, de politicienii acestor societăţi, în mare 
măsură ghidonaţi de organisme internaţionale, notaţi 
cu calificative din când în când, controlaţi de FMI sau 
de Banca Mondială, este de la sine înţeles că aceștia 
nu pot fi decât tot niște copii care au învăţat mai bine 
lecţia, au acceptat condiţiile, deci au atins poate mai 
repede stadiul de prostănac politic, de aceea au ajuns 
şefi de clasă politică. 


Fără viitor, fără proiect 


Românii, precum alţi copii orfani ai comunismului, 
au rămas la ușa istoriei. A venit libertatea si a dispărut 
societatea. Au dispărut proiectul colectiv şi utopia 
comună. Un vis al progresului înţeles de fiecare la 
nivelul vieţii lui nu îşi mai are sensul. Înainte de 1989, 
fiul îşi compara propria condiţie cu cea a tatălui și 
stătea bine la comparaţie. Tatăl şi mama, cu mâinile 
crăpate de munca la CAP, se bucurau că fiul lor a mers 
„mai departe”, adică la şcoală. Era muncitor sau chiar 
maistru, dar are un apartament, apă caldă şi lucrează 
în schimburi, doar opt ore, nu zi-lumină, cum se 
spetesc ei. Alţii își vedeau fiii profesori sau ingineri 
şi, în familia lor, acest lucru era un vârf. Participau si 
ei la simularea ideologică cu epoca de aur sau utopia 
comunismului deplin, dar ceea ce știau ei era altceva: 
vedeau că munca lor primeşte sens, că viitorul este mai 
previzibil şi că poţi intui proceduri prin care poţi să 
planifici viitorul. 

Muncitorii ieşiţi peste mai bine de zece ani după 
ultima mineriadă erau mai puţini, dar mai docili. l-am 
urmărit pe cei de la Oltchim. Ei s-au conservat mult 
mai bine în utopia în care există o societate pe care o 

construim în fiecare zi, în care totul ar merge bine, 
dacă nu ar fi politicieni care nu înţeleg. Nu au de unde 
să ştie că sunt condamnaţi încă din 1989 la infantilism, 
că fac parte dintr-un proces de „infantilizare represivă”, 
cum spune Boris Buden. În cazul Oltchim, ei au ținut 
aproape de niste oligarhi locali, au votat cum le-au spus 
aceştia, s-au speriat de moartea industriei româneşti 
şi au devenit copii cuminţi. Nu au cerut prea multă 
libertate sau democraţie, pentru că baronii locali 
le dădeau o pâine. Într-o seară, un lider de sindicat 
spunea la televizor un lucru mai profund decât își 
dădea seama: „Protestez, spunea omul, pentru păstrarea 
locurilor de muncă”. Dincolo de greşeala de exprimare, 
bietul muncitor simţea ceva, adică simţea faptul 
că locul lui de muncă nu mai face parte din vreun 
proiect general. Protesta, de fapt, pentru că lumea lui 
nu mai era pe tabla de şah, părea scoasă din uz, iar el 
devenea invizibil si trebuia să iasă din cuminţenie si 
din convenţia călduţă. Drept copil al comunismului 
protesta, nu mai era cuminte, voia înapoi locul de 
muncă pentru a se putea întoarce în calda lui utopie. 
Nu mai avea însă nicio răutate, protestul lui părea 
simulat, precum plânsul copilului care vrea doar să 
atragă atenţia. Protestul celor de la Oltchim nu mai era 
un protest adevărat, cu furie si scandal, era mai mult 
un scâncet de copil. Nu mai ştiau de fapt cine e mama, 
nu mai aveau cui să se plângă și nu mai știau nici cine 
le poate rezolva situaţia. Observau abia acum că acela 
care le fusese tătuc a devalizat cu rudele și prietenii lui 
banii lor, iar statul asculta cuminte de FMI şi era la 
fel de victimă cum erau și ei. Statul se plângea că nu 
poate face nimic, regulile stabilite chiar de el însuși 
ţinându-i mâinile legate. Din când în când venea câte 
un ministru care spunea, când nu erau camere de 
filmat, că statul nu are nicio vină, că doar cei de la 
FMI ţin morţiş ca totul să se privatizeze. 


Copiii politici nu au experiență relevantă 
şi nici memorie 


Nicio lume nu-i mai acceptă, niciun vis nu-i mai 
cuprinde şi pe ei. Peste noapte s-au trezit că viaţa lor 
nu mai are relevanţă pentru ceilalți, dar nici măcar 
pentru ei si nici măcar pentru propriii lor copii. Fiul 
nu mai are ce să înveţe de la tată, pentru că a auzit 
el la televizor că înainte era o viaţă de rahat si astăzi 
lumea este diferit construită. Nepotul îl întreabă 


adesea: „Cum puteaţi trăi voi fără de calculatoare?” 


„Nu-mi pot închipui copilăria fără PlayStation!” îmi 
zice fiul meu într-o zi și chiar mă gândesc ce goală ar 
fi viața lui fără consola de jocuri. „Trebuie să fi avut o 
copilărie foarte tristă şi plictisitoare tatăl meu, fără jocuri 
şi calculatoare!” îi spune copilul mamei lui, în timp ce 
își face lecţiile în bucătărie. Românul-copil se uită tot 
mai mult la televizor, pentru că totul s-a concentrat 
acolo. În fiecare seară îi vede acolo pe toţi miniştrii, 
pe Preşedinte sau pe Premier. Acolo, jurnaliștii le dau 
indicaţii politicienilor si ei ascultă cuminţi sau dau din 
colț în colt, dând vina pe alţii. Uneori, când se uită la 
televizor, găseşte și mesaje pentru el, dar nu toate îi 
plac. La televizor, unii îi spun că este un nostalgic și 
înţelege că asta este rău, dar ce să facă, este acolo, în 
trecut, viaţa lui. Uneori îi vine să îi întrebe pe oamenii 
politici: „Spre ce mergem, domnilor, unde ne ducem?” 
Nimeni nu poate să-i spună de ce lumea merge 
în cu totul altă direcţie decât aşteptă oamenii, toţi 
recunosc asta, dar nimeni nu face nimic pentru ca să 
fie îndreptată direcţia. A înţeles că socialismul era un 
proiect greşit, dar de ce nu facem acum unul mai bun? 
Dacă tot există atâta înţelepciune venită din Vestul 
bogat, nouă de ce ne merge tot mai rău pe zi ce trece? 
A înţeles el că nu suntem competitivi noi în a face 
calculatoare sau avioane, e uşor de explicat, dar de ce 
nu putem face roşii, ţelină sau cartofi? De ce nu putem 

creşte vite? Se uită în supermarket si nu mai găsește 
produse româneşti si totul intră în ceaţă pentru copilul 
politic, aflat tot în tranziţie. 

Deşi uneori îi trece prin cap că societatea lui nu 
mai există și nici România de care era mândru — din 
neștiință poate sau datorită tinereții — nu are curajul 
să o accepte si alungă acest gând. Când vin alegerile, 
îi votează pe cei care ridică, la un moment dat, vocea 
şi care promit că aceste lucruri se vor schimba. Vine 
din când în când câte un politician care-l trezește 
din adormire şi atunci începe să spere. Dintr-odată, 
sondatorii de opinie observă că peste cinzeci la sută 
dintre intervievaţi declară că la anul vor trăi mai bine. 
Speră că se vor întoarce copiii plecaţi la lucru în Italia 
sau Spania. 

Dar, de la an la an, aceste lucruri îl dor tot mai puţin. 
Se obișnuiește cu faptul că degeaba mai speră, degeaba 
mai aşteaptă să i se schimbe viaţa în mai bine. l-a mai 
rămas o speranţă, copiii lui să plece „afară”, acolo există 
încă o rază de lumină, o speranţă de care se agaţă. Nu 
o să-și vadă nepoţii, dar înţelege sacrificiul. Părinţii 
lui s-au chinuit mult să-l dea la școală şi tot singuri 
au murit. Dar atunci măcar lumea parcă se mișca 
înainte, filosofează omul, dar acum, parcă lumea lui 
a încremenit. Sau era doar o iluzie? Nu mai contează, 
pentru românii infantilizaţi din postcomunism viaţa 
a devenit o telenovelă în care deznodământul este 
amânat de noi si noi episoade. 


Despre Valea Plângerii sau deșertul social 


Acum locuitorii Văii Jiului sunt resemnaţi, nici 
măcar nu mai vorbesc despre valea lor ca despre Valea 
Plângerii sau Jalea Viului. Le este frică să vorbească 
despre trecut sau despre mineriade. Desi simt că au fost 
mereu păcăliţi, au interiorizat o vinovăţie care nu este a 
lor. Ei cred că România îi urăște si simt mereu dorinţa 


de a se justifica. Şi-au pierdut speranţa și spiritul de 
revoltă. Doi ani în care am băut apă din Jiu am simţit 
căldura și disperarea cu care ei se agaţă de viaţă. Dintr- 
un reflex de supravieţuire se închină încă la Sfânta 
Varvara, ocrotitoarea minerilor. Rareori se mai salută 
cu „Noroc bun!”. Niciodată nu am auzit un cântec 
mai trist decât imnul minerilor. Căutaţi-l pe YouTube 
şi poate o să înţelegeţi ceva, măcar un pic. „În mină, 
Dumnezeu cu noi/ Afară, chinuri şi nevoi! Deasupra 
noastră n-avem cer C-așa e viața de miner”. Uneori 
coborau în galerii simțindu-se mai bine în vecinătatea 
morţii, decât alături de semenii lor de deasupra, îmi 
spunea un prieten pensionar din Petrila. Mergeţi mai 
departe: „Când plini de praf cu pași trudiți/ Iesim din 
mină obosiţi/ Ne doare că-n lumina sal Pământul tine-o 
lume rea. 

Locuitorii Văii Jiului nu ştiu că lumea i-a iertat 
pentru vina globală a mineriadelor. Între timp, în cei 
douăzeci si cinci de ani de tranziţie, cei mai mulţi 
dintre români au avut ocazia să fie păcăliţi sau să 
se înșele singuri, să creadă în oameni sau proiecte 
sociale sau politice. Percepția negativă despre mineri 
dispare încet, chiar dacă 65% dintre români nu au 
fost niciodată în Valea lor. Lumea ştie că sunt săraci, 
dar că au potenţial turistic. Si ei au crezut o vreme în 
visul de a primi milioane de turiști, dar acum acest 
vis este o lumânare care se stinge. Peste 50% dintre 
români mai cred în imaginea negativă cultivată de o 
mass-media care a răspuns mereu, în forme diferite de 
servilism, dorințelor puterii de toate culorile politice. 
Până si imaginea liderului lor s-a pozitivat cu timpul, 
după anii lungi de pușcărie, lumea crede că si el este o 
victimă. 18 


148 Datele fac parte din proiectul de cercetare „Mineri — între percepții publice și auto- 
percepție”, realizat de Institutul Român pentru Evaluare și Strategie — IRES, în perioada 1-3 iunie 
2016. 

Uneori, noaptea, visez imaginile zăpezii strălucitoare 
de la geamurile Căsuţei din Povești din Parâng sau 
galbenul pădurilor de la Valea de Peşti. Revăd cu mintea 
minunatele diapozitive ale lui Sorin sau zâmbetul 
cald al dragului de Vidi. Din când în când, prietenul 
Mircea Bujorescu îmi dă un semn ca să îmi spună că 
mai trăieşte, că încă nu s-a prăpădit, sau Neamţu îmi 
dă de veste despre cine a mai fost chemat la Domnul. 

Mă pregătesc cu emoție pentru o întâlnire cu 
primarii din zonă, exact cu emoția cu care, în copilărie, 
mă întorceam acasă, în vacanţă, si cercetam în ochii 
prietenilor mei dacă nu i-am dezamăgit. 


Lucrez la câteva programe pentru cei din Vale 
pentru a nu merge cu mâna goală la ei. Dar știu că 
nu ajunge, acolo au dispărut viaţa socială și visul 
unei vieţi mai bune, acolo a dispărut societatea, 
tranziţia a trecut ca un buldozer peste o societate 
care a trecut la un proiect care pune profitul 
înaintea oamenilor. Și de câte ori trec printr- 
un oraș care iarna mai miroase a cocs, unde mai 
fumegă vreo centrală bătrână, îmi aduc aminte 
de nopţile întunecate și friguroase din internatele 
comunismului. Pe-atunci, minerii mureau în galerii 
şi noi ne încălzeam cu cărbunii lor sau ne luminam 
camerele cu becurile galbene de atunci. Și cred că 
România le este datoare, că noi toţi le datorăm câte 
ceva locuitorilor din Valea Plângerii. = 

Scenarii pentru o Românie posibilă 


În căutarea 
dușmanului interior 


N: putem trăi fără duşmani. Această propoziţie 
este aproape un truism. „A avea un dușman e 
important nu numai pentru a ne defini identitatea, 
ci şi pentru a ne procura un obstacol în raport cu 
care să ne evaluăm sistemul de valori şi să ne arătăm, 
înfruntându-l, propria valoare. De aceea, atunci 
când dușmanul nu există, el trebuie construit”. 
Dar când în jurul nostru vedem doar dușmani, pare 
destul de clar că este vorba despre o mare criză de 
identitate. 

Inconştientul este marele dușman interior, ne spun 
psihologii. Dușmanul cel mai mare se află între cele 
două urechi din dotare, declară psihanaliştii. Este un 
dușman periculos, căci este sediul pasiunilor si este 
surd la educaţie, iar Lacan crede că putem să ajungem 
totuși până acolo încât să injectăm instincte, dar nu 
ştim dacă putem face asta si cu idei. 

Dar dacă ignorăm sfera vieţii private, dușmanul 
apare într-o multitudine de ipostaze, dușmanul devine 
deja o instituţie. Cred că mai important este ceea ce 


149 Umberto Eco, Cum ne construim dușmanul, Polirom, lași, 2013, p. 10. 


as putea numi Instituţia dușmanului comun. Carl 
Schmitt!5%, este unul dintre cei mai subtili teoreticieni, 
dușmanul comun fiind un element important pentru 
constituirea statului însuși. 

Politica poate fi văzută prin intermediul unui 
raport dintre prieteni şi duşmani (Carl Schmitt si 
Julien Freund). „Nu există politică reală decât acolo 
unde există un inamic real sau virtual” notează Julien 
Freund, chiar imaginar am putea completa noi, iar 
statul ar fi, conform autorului, acea unitate politică ce 
a reușit performanţa să împingă dușmanul interior în 
exterior. Sigur, plasarea dușmanului interior în afară 
este actul fondator, pe urmă, de multe ori statele, în 
variantele lor violente sau ca posesoare ale atributului 
violenţei legitime, cum scrie Max Weber, descoperă 
dușmani si în interior pe care-i combat sau anihilează 
în campanii sau prin acţiuni de propagandă. Marile 
cruzimi ale fascismului sau comunismului s-au făcut 
în numele distrugerii unui dușman interior. Sigur, 
nerecunoașterea inamicului interior comportă un risc 
şi mai mare decât recunoaşterea lui, deoarece nu avem 
posibilitatea mobilizării și poate să scadă sentimentul 
apartenenţei colective. În schimb, când inamicul 
pierde bătălia, când pare jalnic, sau stă prost, este clar că 
învingătorul este și el într-o fragilă situaţie. Deci să dăm 
nume inamicului, pentru că abilitatea de identificare si 
portretizare a dușmanului este o condiţie a coeziunii 
şi menţinerii identităţii grupurilor, deoarece pericolul 
unește mai puternic decât bunăstarea sau simpatia, 
cum scria si Canetti!?!. 

Duşmanul comun a fost teoretizat în ştiinţele 
sociale de mulţi dintre clasicii acestora și are multe 


150 http://www liberation.fr/debats/2016/08/03/carl-schmitt-le-penseur-de-l- 
ennemi__1470100. 


15| Elias Canetti, Masele și puterea, Nemira, București, 1960/2008. 

funcţii sociale. Duşmanul comun este un fel de ecran 
alb, de fundal pe care se poate proiecta identitatea. 
El reprezintă, prin contrast, ceea ce grupul nostru 
respinge. Apoi are si o importantă funcţie în stabilirea 
ordinii şi stabilităţii, motiv pentru constituirea de 
reguli stricte, dar şi pentru alocarea de resurse. În 
toate ţările, atunci când se constituie bugetul pentru 
anul următor, abundă date despre pericolul extern sau 
despre delincvenţă, deoarece asta face parte din lobby- 
ul pentru un buget mai mare pentru armată sau poliţie. 


În căutarea dușmanului interior 


a 


Cele mai multe studii sociologice recente arată că, 
în fond, comunităţile trăiesc într-o mare măsură ca 
în fortăreaţa Bastiani, descrisă în romanul Desertul 
152, Soldaţii așteaptă cu 
speranță să vină dușmanul, să năvălească tătarii, 
deoarece sunt dezgustaţi de viaţa lor fără evenimente, 
aşteaptă un destin eroic. Se uită mereu spre orizont si 
transformă fiecare închipuire într-o mare armată care 
vine spre fortul lor. 

Într-un sondaj IRES!”, 92% dintre români se 
identifică cu fraza „Sunt foarte puţini oameni în care 
am încredere cu adevărat”, 78% cred că „majoritatea 
oamenilor sunt invidioşi”. De asemenea, 75% dintre 
români cred că majoritatea oamenilor sunt egoiști, 


tătarilor de Dino Buzzati 


tot atâţia, că oamenii sunt nefericiți și doar cei care 
seamănă cu mine se califică pentru a avea încredere 
în ei. Pe fondul unei uriașe aşteptări negative, 65% 
spun că majoritatea oamenilor îi surprind negativ. Dar 
şi distanţa este necesară pentru profilarea dușmanului 
comun, cu cât cineva este mai departe, este un duşman 
mai uşor de gestionat imaginar, deci își merită locul. 


152 Dino Buzzati, Deșertul tătarilor, traducere de Niculina Benguș-Tudoriu, Polirom, laşi, 
2011. 
153 IRES, studiul „Cum se rapoartează românii la duşmani”, realizat în perioada 5-7 


octombrie 2016, prin metoda CATI, pe un eșantion multistratificat, reprezentativ la nivel național, de 
950 de indivizi de peste 18 ani, marjă de eroare: + 3,2%. 


În același sondaj, românii îi pun în fruntea piramidei 
dușmanilor pe politicienii de la Bucureşti (64%), 
urmează apoi politicienii locali (doar 39%), patronii 
(22%), procurorii (17%), judecătorii (17%), poliţiştii 
(12%). 

Dacă ne uităm cu atenţie, dușmanul comun, care 
sunt politicienii de la Bucureşti, reprezintă si un 
„dușman comod”, el nu poate să ne combată direct. 
Niels Christie și Kettil Bruun, în cartea lor Dusmanul 
comod (Den godefiende!*), au identificat şapte criterii- 
cheie ale imaginii „dușmanului ideal”, cum ar fi: 
ușurința de a-l culpabiliza și lipsa unor sprijinitori 
puternici; să poată fi cosmetizat ca pericol, să fie 
prezentat ca având un mare grad de pericol (armata 
irakiană ca a patra armată a lumii, vă amintiţi?); să fie 
etern, dacă se poate, să nu fie posibilă victoria totală 
asupra lui („axa răului” este eternă). 

În fine, în psihologia politică!’ 
caracteristici comune campaniilor electorale: tot ce 
este rău se trage de la el, este inutil să comunici cu 
dușmanul sau să-i acorzi chiar si o încredere limitată, 
nu trebuie să ne pierdem vremea cu căutarea unor 
diferenţe individuale (toţi sunt la fel), nu merită nicio 
urmă de empatie, separarea de dușman trebuie să fie 
totală. 

Statul devine încet, încet dușmanul nostru 
interior. Chiar dacă panseurile neoliberaliste au 
întărit această idee, ea nu este politică neapărat. Statul 
sau sistemul devine cel mai simplu tap ispăşitor. După 
Revoluţie s-a argumentat că statul este prost gestionar, 
pentru că este vorba despre proprietatea tuturor si asta 
este, de fapt, a nimănui. Apoi am observat că statul nu 
ne ajută destul de mult, că nu ne construieşte o „ţară ca 


vom găsi o serie de 


154 https://www.facebook.com/dorian.furtuna. 
155 T.M. Pick, „Imaginile dușmanului”, Dilema, 1994, Il, nr. 65. 8-14 aprilie. 

afară”, că nu avem drumuri, sănătate bine îngrijită sau 
locuri de muncă. Statul devine un dușman important, 
mai ales când eşti copleşit de sentimentul insecurităţii. 

Uncori, mecanismul politic merge pe negarea 
inamicului? În cazul inamicului politic, negarea lui 
duce la permanentizarea războiului, cum spune Julien 
Freund!'5, sau la continuarea lui, prin metode care nu 
respectă regula jocului. Războiul fără de reguli creează 
condiţii pentru o conflictualitate haotică şi o violență 
fără reguli. Azi chiar a apărut un concept nou, acela de 


„război hibrid”. 
Epilog 


În prag de campanie electorală, ascultând rumoarea 
publică şi marile discursuri, putem să fim chiar 


În căutarea dușmanului interior 


a 


îngrijoraţi şi să ieşim din gândirea de cutie. 

Cred că sunt naţiuni şi popoare fericite, naţiunile 
care au duşmani puternici și bine definiţi, mai ales 
dușmani istorici. Americanii sau ruşii sunt naţiuni 
care au tot timpul dușmani tari ca ei. Francezii şi-au 
găsit şi ei un duşman recent în noul jihadism. 

Dar noi, românii, noi, o naţiune mai mică, ce ne 
facem? La noi, și ungurii s-au blegit, doar în campanii 
electorale mai cer autonomii sau alte chestii. Chiar 
am ajuns atât de săraci și de slabi în istorie, încât 
nici măcar un dușman ca lumea nu ne-a mai rămas? 
Scumpa noastră tărișoară se află într-o situaţie grea. 
Da, statul nostru nu mai produce dușmani pentru că a 
devenit el dușmanul nostru. 

Pe de altă parte, trebuie să fim vigilenți și să căutăm 
dușmanul interior mai bine. Sigur ne este adormită 
vigilența. Pentru că dușmanul interior este mereu 
ascuns. Când totul pare clar, să nu vă lăsaţi inselati. 


156 Julien Freund, L Essence du politique, Sirey, 1965, Dalloz, 2003. 


Sigur se află ceva în spatele acestei cortine. Pare un om 
de treabă, nu se poate, căutaţi că sigur are o mască. 
Dacă vedeţi un intelectual rezonabil, ar trebui să fiţi 
cu atât mai atenţi. Sunt mari șanse să fie un plagiator 
ordinar. Dacă vin unii care spun că luptă pentru voi, 
nu-i credeţi, în spatele lor se pot afla interese străine. 
Care sunt semnele că duşmanul este pe aproape? 

Este clar că trebuie să pornim de la faptul că 
dușmanul interior trebuie să fie bine camuflat. Poate că 
are în spate o mare coaliţie sau este organizatorul unui 
complot. Apoi el va ataca totdeauna din interior. Ne 
va ataca drepturile şi prosperitatea. Se va insera să ne 
distrugă coeziunea și solidaritatea. Dar, putem fi siguri, 
dușmanul interior ne va ataca libertatea noastră și a 
concetăţenilor pentru care s-au jertfit atâţia înaintași. 

Ce metode am putea folosi azi pentru a scăpa de 
marele dușman politic interior? Azi auzim tot mai 
mult că ar trebui să trecem la un fel de democraţie 
directă. Marea problemă este că cetăţenii nu au putere 
reală. Să facem politică fără politicieni, cu oameni de 
bună-credinţă, nu cu politicieni si partide. Iar alegerile 
devin tot mai demodate. Ce ar fi dacă am interzice 
toate partidele care au participat la alegeri în ultimii 26 
de ani? Poate că ar putea să se afirme altele și am avea 
şi un nume frumos: REFRESHING DEMOCRACY. 
Uitaţi democraţia cu politica ei, ne-a blocat viitorul, 
sunt milioane de oameni care au migrat spre alte ţări. 
Dar duşmanii din interior au rămas şi, din cauza lor si 
a corupției pustiitoare, tara noastră nu mai are niciun 
pic de vlagă. Da, am putea folosi blogurile oamenilor de 
bine ca surse de idei si pentru a se transmite adevăratele 
ordine şi proiectele viitorului. În fond, putem face un 
referendum în fiecare săptămână pentru lucrurile cele 
mai importante. Putem vota cu like-uri şi democraţia 
ar fi mult revigorată. Să trăiască democraţia directă, 
doar ea ne mai poate salva! 

PS. Epilogul este o un pamflet, o (auto)ironie. 
Deci a se consuma cu grijă, poate chiar a se lua în 
serios, dar cu precauţiuni. n 

Scenarii pentru o Românie posibilă 


România, oamenilor singuri 


D° lume a supercomunicării sau a hiperconexiunii 
trăim paradoxul accelerării însingurării si izolării 
sociale, singurătatea fiind unul dintre fenomenele cele 
mai importante ale lumii contemporane. Accelerarea 
singurătăţii este determinată de emanciparea femeii, 
creşterea individualismului sau de cauze sociale care 
tin de mișcări mentalitare profunde cum ar fi concepţia 
privind separarea şi divorțul. În România, una din 
cinci căsătorii s-a desfăcut, în 2013. 28.507 cupluri 
de români au divorţat contrazicând maxima din Biblie 
accentuată de preot la unirea destinelor: „Nu e bine 
să fie omul singur pe pământ”. Din păcate, nu avem 
o sociologie sau o psihologie a singurătăţii chiar dacă 
avem milioane de oameni singuri. Există o singurătate 
ontologică, dar ea nu are sens decât cu referire la 
modalitatea în care este conceptualizată, gândită, dar 
mai ales trăită. 

Când definim singurătatea, încercarea noastră de 
explicare nu se referă la condiţia de a locui singur, ci la 
sentimentul izolării, la singurătatea ca sursă de durere 
şi angoasă, sentimentul de a fi afară din viaţa colectivă, 
în afara societăţii. Singurătatea ca dimensiune obiectivă 
poate duce la ideea că poţi locui singur, dar nonizolat, 
fără a avea sentimentul singurătăţii. 


Atunci când realizăm studii calitative de profunzime 
este important să vedem în ce măsură izolarea de 
ceilalți este o alegere si în ce măsură este un efect al 
respingerii individului de către societate. Dacă este 
o caracteristică voluntară, asumată, chiar dacă poate 
avea cauze sociale, primeşte importante valenţe de 
liber arbitru. Ciudat este că în psihanaliză nu avem 
un concept al singurătăţii. Este un fenomen normal 
al creşterii, individul este singur la început și asta 
îi perpetuează amintirea, devenită traumatizantă, 
a paradisului pierdut. Totuşi, multe din teoriile 
contemporane consideră că lumea noastră individuală 
este răstignită între două nevoi; cea de iubire si cea 
de independenţă, două nevoi contradictorii pe care 
trebuie să le rezolve. Vom vedea mai jos că diferenţele 
dintre bărbaţi şi femei în ceea ce priveşte discursul 
despre singurătate sunt foarte mari. 

Pedagogii contemporani sugerează câteva piste de 
acţiune pentru a limita accelerarea acestui fenomen. 
Ei ne spun să renunțăm la cultivarea exagerată a 
individualismului în detrimentul sentimentului de 
apartenenţă la grup și solidarităţii, să-i ajutăm pe 
copii să înveţe a exprima sentimentele și a nu recurge 
la cultivarea iluziei supercomunicării mediatice. Alte 
studii consideră că, deja din şcoală, trebuie să îi ajutăm 
pe copii să participe la activităţi asociative facilitându- 
le lucrul în echipă si responsabilizarea comună. 

Atunci când am realizat primul sondaj de opinie 
din România despre sentimentul de singurătate si 
o serie de comportamente comunicaţionale sau de 
factură relaţională, interacţionistă, eram conștienți de 
marile dificultăţi ale unei asemenea întreprinderi. În 
primul rând ştiam că nu va fi ușor să-i convingem pe 
oameni să vorbească despre această latură a intimităţii. 
Suntem o societate a neîncrederii si acest lucru, 

dovedit de altfel și de cercetare, va duce, gândeam 
noi, la multe nonrăspunsuri sau la răspunsuri evazive 
sau care induc minimizarea fenomenului. Știm din 
puţinele cercetări și reflecţii sociologice occidentale 
că cercetarea singurătăţii are rezultatele grevate de 
modalitatea în care indivizii conştientizează starea 
de singurătate şi acest lucru se întâmplă în funcţie 
de o serie de structuri ale imaginarului cotidian. În 
multe situaţii, indivizii sunt mai înclinați să atribuie 
stări ca sărăcia, deprivarea sau nefericirea mai degrabă 
celorlalți, ei constituindu-se într-o inexplicabilă, dar 
miraculoasă excepţie. Greutățile si erorile cercetării 
singurătăţii provin şi din maniera în care își reprezintă 
solitarul propria singurătate. Cel singur își recunoaște 
singurătatea? Sau singurătatea este considerată ca un 
handicap, ca o vulnerabilitate, şi atunci o ascunde? 
Vom vedea în rezultate o serie de reacții contradictorii 
care arată că societatea românească nu este pregătită, 
la nivelul imaginarului colectiv, să vorbească liber si 
deschis despre singurătate. 

Există şi posibilități de a studia și măsura singurătatea 
cu etaloane de cercetare psihologică, cele mai frecvent 
folosite instrumente de cercetare a singurătăţii fiind 
The UCLA (University of California, Los Angeles) 
Loneliness Scale şi The Social and Emotional Loneliness 
Scale for Adults (SELSA). The UCLA Loneliness Scale 
este o modalitate unidimensională de măsurare a 
singurătăţii, iar SELSA are în structură trei unități 
de scalare pentru a evalua trei forme ale singurătăţii 
precum: singurătatea socială, cea emoţional-romantică 
şi singurătatea emoţional-familială. Sunt si multe teorii 
prin care psihologia caută să explice unele aspecte ale 
singurătăţii: teoria afilierii (4ffi/iation theory) aparţinând 
americanului Henry Alexander Murray!”, teoria 


157 Henry A. Murray, Explorations in Personality, Oxford University Press, New York, 1938. 


disonanţei cognitive a lui Leon Festinger", teoria 
sinelui în oglindă a lui Charles Horton Cooley'” sau 
chiar teoria atașamentului, datorată lui John Bowlby 
şi Mary D. Salter Ainsworth!%. Dar teorii unificatoare 
nu există în niciuna din ramurile ştiinţelor sociale. 

Singurătatea este o temă pe care sociologia nu a 
avut curajul s-o abordeze, decât foarte rar, ca obiect de 
cercetare si interogaţie. Atunci când o face, nu caută 
să o definească social sau în legătură cu contextul, dar 
mai degrabă explicaţia sare la fenomene asemănătoare 
sau, din aceeași serie fenomenologică, la marginalizare, 
excludere, izolare socială ş.a. Poate mai consistente 
au început să fie studiile care analizează singurătatea 
persoanelor în vârstă sau a celor care sunt internaţi în 
azilurile de bătrâni. 

Studiile demonstrează că, pe plan mondial, 4 din 
10 pensionari locuiesc singuri, iar un pensionar singur 
are de cinci ori mai multe șanse să ajungă în sărăcie. 
În ultimii 20 de ani, procentul oamenilor care locuiesc 
singuri a crescut cu peste 50%, iar datele Eurostat de 
anul trecut arată că 92% dintre bătrânii români care 
locuiesc singuri nu reuşesc să meargă niciodată în 
vacanţă nici măcar 7 zile, iar 4 din 10 nu pot să-și 
asigure o masă cu carne o dată la două zile. În SUA, 
unu din șapte pensionari locuieşte singur, în Marea 
Britanie procentul este de 34%, în Germania unu din 
trei germani locuiește singur, iar în Suedia procentul 
este record: 47%. 

Ca şi cum singurătatea ar fi doar o problemă privată 
sau doar o chestiune de moft, acest fenomen care este 


158 Leon Festinger, A Theory of Cognitive Dissonance, Ewanstoon: Row, Peterson and Co., New 
York, 1957. 
159 Charles Horton Cooley, On Self and Social Organization, Hans-Joachim Schubert, University 


of Chicago Press, Chicago,1998. 


160 Mary D. Salter Ainsworth & John Bowlby, „An Ethological Approach to Personality 
Development”, American Psychologist, 46, 1991, pp. 331-341. 

social prin geneză și poate chiar prin manifestări este 
abordat cu o infinită pudoare. 

Sentimentul singurătăţii și conștiința însingurării au 
rămas mai mult tema poeţilor care fac din ele o tristă 
coroană compensatorie sau dovada excepţionalității 
sau ieșirii din cotidianul banal. 


() ţară a marilor neliniști și îngrijorări 

Am testat înainte de a face cercetarea despre 
singurătate câteva dintre percepțiile legate de condiţiile 
cele mai importante de viaţă, condiţii care se referă la 
parametrii generali ai evaluării siguranţei, nivelului de 
trai sau mulțumirii faţă de viaţă. Constatăm un cadru 
psihologic mult mai pozitiv decât în ultimii ani, dar cu 
toată această firavă evoluţie, România rămâne o ţară a 
marilor neliniști și îngrijorări. 

Jumătate dintre participanţii la Barometrul Starea 
Naţiunii'S! dezvoltat de Institutul Român pentru 
Evaluare si Strategie — IRES se declară optimişti în 
raport cu viitorul. 11% se consideră pesimiști, iar 37% 
se menţin în zona de mijloc declarându-se rezervaţi. 

Românii afișează optimism, în ciuda îngrijorării sau 
a nefericirii declarate: 76% sunt de acord cu afirmaţia 
„Am încredere în viitor”, acordul cu această afirmaţie 
fiind mai răspândit în rândul tinerilor între 18 si 35 
de ani si al celor cu studii superioare, iar 63% sunt 
de acord cu afirmaţia „Cred că situaţia economică 
a țării se va îmbunătăţi în următorii 10 ani”. Mai 
mult, 72% sunt de acord cu afirmaţia „Românii 
sunt mai inteligenți decât majoritatea europenilor”, 
opinie care pare mai răspândită în rândul femeilor, al 
persoanelor cu studii elementare sau medii si în rândul 
moldovenilor. În același timp, 85% dintre aceştia îşi 


16| „Barometrul Starea Națiunii”, Institutul Român pentru Evaluare și Strategie — IRES, 27- 
28 august 2014, 1.295 de subiecți peste 18 ani, marjă de eroare: +2,8%, aplicat prin metoda CATI. 


exprimă acordul cu afirmaţia „Cea mai mare problemă 
a țării o constituie clasa politică” (lucru cu care sunt în 
dezacord în măsură mai mare tinerii între 18 şi 35 de 
ani), la fel 38% cu afirmaţia „Nu mai există nicio şansă 
pentru România, lucrurile vor merge din ce în ce mai 
rău”. Remarcăm așadar o ambiguitate în atitudinile 
românilor, care oscilează între optimism şi pesimism. 

Problema personală majoră cu care se confruntă 
românii este lipsa banilor, din care derivă nivelul 
scăzut de trai, relevă un studiu realizat de IRES!€, în 
contextul în care un sfert dintre respondenţi (24%) 
sunt foarte nemulţumiţi de felul în care trăiesc. 

De altfel, principalele îngrijorări ale românilor se 
circumscriu unor factori cu impact direct asupra vieţii 
de zi cu zi care sunt probleme generale ale societăţii 
şi mai puţin unor factori care ţin de dimensiunile 
individuale ale respondenţilor. Salariile (77%), poluarea 
şi starea mediului înconjurător (76%), şomajul (75%), 
sistemul de pensii si sistemul de sănătate din România 
(74%) sunt elementele principale de îngrijorare pentru 
români. 

Este de remarcat faptul că printre îngrijorările 
majore apare şi conducerea ţării, faţă de care sunt foarte 
îngrijoraţi 46% dintre participanţii la studiul IRES, 
iar alţi 28% se declară îngrijoraţi. Prin comparaţie, 
îngrijoraţi si foarte îngrijoraţi de situaţia economică 
personală se declară 57% dintre respondenţi, iar de 
situaţia economică a copiilor si nepoților doar 54% 
dintre aceştia. Cu toate acestea, atunci când vine vorba 
despre evaluarea posibilităţilor de a creşte un copil în 
România de azi, 92% apreciază că acest lucru este 
destul de şi foarte greu, jumătate dintre respondenţi 
(52%) optând spre extrema negativă. 


162 „România celor singuri”, Institutul Român pentru Evaluare și Strategie — IRES, 10-12 
septembrie 2014, 1.108 subiecți peste 18 ani, marjă de eroare: +2,8%, aplicat prin metoda CATI. 

Acest tip de poziţionare este o tendinţă a 
respondenţilor de a identifica elemente de îngrijorare 
cât mai îndepărtate de spaţiul lor personal din raţiuni 
de a identifica responsabili difuzi si din teama de a fi 
asociaţi unor responsabilităţi. De altfel, atunci când 
sunt întrebaţi dacă oamenii obișnuiți pot schimba 
mersul lucrurilor, 64% susţin că oamenii obişnuiţi 
sunt neputincioşi. 

Sentimentul neputinței si tema pasivităţii sunt 
elemente care traversează, în ultimii ani, majoritatea 
studiilor de opinie publică despre resursele de acţiune 
politică sau civică pe care le percep românii ca fiind 
mobilizabile pentru a reuși o schimbare a unei societăți 
de care sunt profund nemulțumiți. 

Când este vorba de autoaprecierea sentimentului de 
fericire, 46% dintre români se declară „mai degrabă 
fericiţi” în opoziţie cu 36% care recunosc că sunt „mai 
degrabă nefericiţi”. Fiind vorba de o percepţie, cel care 
interpretează nu poate decât să constate, explicaţiile 
noastre sau căutarea fundamentării raționale nefiind 
binevenite într-un demers investigativ. Respondenţii 
mai tineri se declară fericiţi în măsură mai mare 
decât cei mai în vârstă. Categoria persoanelor cele 
mai nefericite este cea a celor între 51 şi 65 de ani. 
De asemenea, persoanele cu studii superioare sunt 
mai fericite (51,7%) decât cele cu studii elementare 
(24,1%) şi cele cu studii medii (38,2%). 


fericirea, ca şi construct nostalgie 


Gândindu-se la fericirea conaţionalilor, doar 24% 
dintre respondenţi consideră că aceştia sunt mai fericiți 
acum decât înainte de 1989, în timp ce 58% consideră 
că aceştia sunt mai nefericiţi. În același timp, 4% 
consideră că românii sunt la fel de fericiţi, în timp ce 


6% cred că aceştia sunt la fel de nefericiţi. Persoanele 
mai în vârstă, peste 51 de ani, tind să afirme în măsură 
mai mare că oamenii sunt mult mai nefericiţi acum 
comparativ cu perioada de dinainte de 1989 (18-35 
ani — 29,2%; 36-50 ani — 37,1%; 51-65 ani — 45,8%; 
peste 65 ani — 40%). În cazul distribuţiei conform 
nivelului de școlaritate, datele arată că persoanele cu 
studii elementare şi medii tind să considere că oamenii 
sunt mult mai nefericiţi în prezent comparativ cu 
perioada comunistă în măsură mai mare decât cele cu 
studii superioare. 


Dare de seamă despre singurătatea românilor 


Raportarea românilor la singurătate este însă una 
neclară, ambivalentă, cu elemente de comportament 
simulate. Peste jumătate dintre români au cunoscut 
gustul amaralsingurătăţii. Unu din doi români (54%) 
spune că a trecut prin perioade când s-a simţit singur 
în trecut, însă doar 19% recunosc că se confruntă des 
şi foarte des, în prezent, cu momente de singurătate. 
Dintre cei peste jumătate dintre respondenţi care s-au 
confruntat cu perioade de singurătate în trecut, 60% 
sunt femei, 67% au peste 65 de ani, 66% sunt persoane 
fără studii sau cu studii elementare, 59% provin din 
mediul rural și 63% locuiesc în Moldova. 

Românii se raportează într-o proporţie crescută la 
perioada de singurătate ca fiind nefericită (79%), doar 
8% evaluând latura plăcută a situaţiei de separare de 
societate. Dar, încercând să evaluăm frecvenţa cu care 
apare sentimentul de singurătate, observăm că 19% 
consideră că este o stare care revine des si foarte des, 
53% rar şi foarte rar si doar 28% sunt cei care spun că 
nu se întâlnesc niciodată cu această stare. 

Frica de singurătate. Frica de singurătate este 
mărturisită de o treime dintre respondenţi (33%), 

fiind mai prezentă la femei (40%), la cei peste 65 de 
ani, fără studii sau cu studii elementare. Internetul 
pare a fi un surogat pentru socialitate deoarece doar 
28% dintre cei care folosesc Internetul declară că le 
este frică de singurătate, pe când procentul în rândul 
celor care nu folosesc Internetul este de 44%, aici însă 
trebuie să menţionăm că vârsta înaintată asociată cu 
nefolosirea Internetului poate explica această diferență. 

71% dintre participanţii la studiul IRES identifică 
singurătatea drept un dușman al omului, în timp ce 
doar 14% o percep ca fiind un prieten, dintre aceştia 
mai mulţi sunt cei peste 65 de ani (19%), dar si tinerii 
între 18 şi 35 de ani (17%) şi cei care locuiesc în 
Transilvania şi Banat (17%). Trei sferturi dintre cei 
chestionaţi cred că si oamenii din jurul lor sunt mai 
degrabă integrați în societate și doar 19% apreciază că 
apropiații lor sunt oameni singuri. 


Fvenimentele de socializare si prieteniile - 
antidotul însingurării 


Peste 80% dintre români declară că au prieteni 
apropiaţi şi 43% că merg des sau foarte des la evenimente 
de socializare (nunţi, botezuri, zile de naştere etc.). La 
cei mai mulţi respondenţi există o tendinţă manifestă 
de autoevaluare pozitivă în ceea ce privește factorii de 
sociabilitate investigaţi în studiul IRES: 63% susţin că 
se pot baza pe mai multe persoane dacă ar fi nevoie 
să împrumute bani, 46% spun că au colegi de muncă 
sau de școală cu care se simt prieteni, 42% cred că au 
cinci sau mai multe persoane pe care pot conta în cazul 
în care se confruntă cu o problemă gravă, 48% spun 
că de sărbători primesc de fiecare dată musafiri, 78% 
preferă să meargă în concedii însoţiţi, iar 99% susţin 
că de ziua lor cineva îi felicită. 


Un trist pragmatism: părinții si bunicii la azil! 


În contextul întrebărilor legare de singurătate, 
studiul IRES a inclus șio întrebare carea vizat raportarea 
la percepţia orizontului de singurătate pe care îl aduce 
bătrâneţea si a testat modul în care respondenţii se 
raliază soluţiei azilului pentru persoanele care ajung la 
o vârstă înaintată. 60% dintre cei chestionaţi acceptă 
această soluţie, în timp ce 33% spun că azilul nu este 
o soluţie. Acceptabilitatea este crescută mai degrabă 
în rândul femeilor (62%), la persoanele între 51 si 
65 de ani (72%), în rândul celor cu educaţie redusă 
(73%) şi al celor care locuiesc în zona Transilvaniei si 
a Banatului (69%), dar se manifestă la nivelul cel mai 
scăzut în rândul respondenţilor între 18 şi 35 de ani. 

Pe acest fond, românii se autoevaluează mai fericiţi, 
optimişti, sociabili sau în siguranţă în timp ce evaluarea 
pe care o fac celorlalți sau societăţii în general în 
aceste privinţe este mult mai scăzută. Doar 13% au 
sentimentul că sunt excluși din societate. Chiar dacă 
36% dintre români recunosc că majoritatea relaţiilor 
cu ceilalți oameni sunt superficiale şi 46% sunt de 
acord cu faptul că nimeni nu-i cunoaște cu adevărat, 
95% consideră că sunt fiinţe sociabile si că există 
oameni de care se simte apropiaţi. 


Culoarea singurătăţii și câteva concluzii 


La întrebarea privind culoarea cea mai potrivită a 
singurătăţii, negrul câștigă detașat (34%), chiar dacă 
multe studii legate de simbolismul culorii spun că 
violetul este culoare singurătăţii în zilele noastre. Alţi 
români colorează singurătatea în gri sau cenușiu sau 
chiar în albastru (13%). Colorată sau nu, singurătatea 
e prezentă, milioane de români sunt singuri sau 
trăiesc empatia tristeții asociată cu singurătatea sau 

lipsa semenilor, nevoia de relaţie socială sau cea de 
comunicare. Operatorii de interviu IRES au observat 
un lucru care a ieșit apoi din aglutinarea şi prelucrarea 
statistică a datelor: chiar si subiecţii care bravau că 
au multiple relaţii sociale sau posibilităţi de contact 
parcă nu voiau să închidă telefonul. Anonimul de la 
capătul firului le dădea posibilitatea să se confeseze, 
să vorbească despre ei sau cazuri pe care le cunosc, să- 
şi exprime spaime, temeri sau neliniști. Tema a părut 
interesantă și numărul de nonrăspunsuri sau refuzuri 
a fost neobişnuit de mic. Jenaţi să vorbească la început 
despre singurătatea lor, unii chiar au cerut să revină 
asupra întrebării şi au modificat răspunsul, recunoscând 
că nu au fost siguri la început despre ce este vorba, dar 
că, de fapt, au gustat și ei din cupa amară a singurătăţii. 
Dacă pentru adolescenţi sau tineri singurătatea este o 
perioadă de tranziţie sau de individualizare, pentru 
cealaltă categorie foarte expusă, bătrânii de peste 65 
de ani, sentimentul singurătăţii este o stare care duce 
doar spre... dincolo. Discursul românilor despre 
singurătate este încă grevat de inhibiţii și de teama de 
stigmatizare. Condiţia de solitar nu îl avantajează pe 
cel care o trăiește, este considerată de societate ca un 
defect, ca o infirmitate şi mulți oameni se feresc să o 
exprime sau chiar refuză să conștientizeze. 


In faţa unei singurătăţi tot mai accentuate, 
românii mint si se mint, afișând o socialitate și o 
sociabilitate de paradă. Când doar unu din cinci 
români consideră că poţi avea încredere în oameni 
şi 77% cred că cei mai mulţi încearcă să profite de 

„Din tragedia de la Colectiv nu a scăpat nimeni.’ 
Liviu lolu 


Politically incorrect 
(Dincolo și dincoace 


de Colectiv) 


p noastră trebuie resetată total. Trebuie să 
trecem brusc și fără prea multe pregătiri la o nouă 
etapă. România este blocată în indecizie, pasivism si 
neasumare. Nu respectăm regulile și nu ne respectăm 
pe noi înşine, nu respectăm niciun set de valori. Mereu 
suntem dispuşi să căutăm vinovaţi, dar ar trebui să 
încetăm cu acest joc, vinovaţi suntem cu toţii. Toți 
cei care am considerat vreodată că merge si așa, am 
ocolit regulile sau am votat răul cel mai mic; când 
am tolerat nesimţirea unor politicieni sau funcţionari 
care ne-au umilit în faţa unui ghișeu si noi am plecat 
capul, ori i-am invidiat în secret pe cei descurcăreţi din 
proximitate sau din societate. 

Toţi cei care am tăcut și am acceptat să fim umiliți 
pe banii noștri sau am renunţat la dreptul funciar, 
la respect din partea celorlalți. Toţi cei care am fost 
fascinaţi vreodată de şmecheria sau tupeul unor 
compatrioți sau am acceptat să fie călcate în picioare 
valorile comune. Da, suntem vinovaţi toţi cei care am 
acceptat vreodată să votăm fără un gând precis sau 


cei care nu am protestat când ne-am întâlnit cu răul 
cel mare, dar si cei care am căutat scuze unui popor 
care nici măcar nu-și mai aduce aminte cum a ajuns în 
modernitate cu toate cadavrele istoriei aruncate peste 
el într-un secol XXI absolut nebun. Sigur ar trebui 
pedepsiţi toţi cei care au cumpărat funcţii sau posturi 
sau cei care și-au promovat rudele sau pe cei apropiaţi 
în posturi pentru care nu sunt nici specializaţi si nici 
adecvaţi. Chiar dacă niciodată nu vor fi pedepsiţi cei 
care își vând votul pe un kil de zahăr, un litru de ulei 
sau o pelerină adusă din China, trebuie să le spunem 
că si ei sunt vinovați pentru situația în care am ajuns. 
Vinovaţi sunt si cei care au posibilitatea să vorbească 
oamenilor si nu au curajul să spună adevărul sau se 
vând si devin adulatorii unora dintre oligarhii zilei. 

Lipsa unei elite critice este una dintre marile noastre 
probleme. Puţinii care s-au opus sistemului au fost 
cumpăraţi sau integrați într-o aripă politică sau alţii 
s-au retras în estetică sau jargon științific. Resetarea 
trebuie să se facă acum, azi, nu mâine sau poimâine. 
Dacă va fi azi, atunci înseamnă că avem măcar o zi 
avans în faţa Răului care ne-a cuprins. 

Resetarea sistemului înseamnă, în primul rând, 
restaurarea sensului colectiv, a căutării unui interes 
comun. Se poate să avem interese diferite, vieți diferite, 
speranţe si coşmaruri diferite si diversitatea să fie, de 
fapt, o mare bogăţie. Dar, în primul rând, resetarea 
trebuie să stabilească faptul că punem în centrul 
activităţii politice Omul. Da, ştiu că se poate glumi la 
infinit cu Omul nou sau Totul pentru Om, când acel 
om simbolic era Ceaușescu. La bășcălie suntem cei mai 
tari, cel puţin din Balcani, dacă nu chiar din Europa. 
Când vorbesc despre OM este vorba, de fapt, la a ne 
gândi la ceilalți, la cei de lângă noi, la cei învinși de 
viaţă sau învingători, la cei care urmează să plece sau 

la cei care urmează să vină pe această lume. Adică să 
trecem rapid la schimbarea tuturor legilor și regulilor, 
a regulamentelor, instrucţiunilor sau ordinelor care nu 
fac destul pentru sănătatea oamenilor, tot ce înseamnă 
protecţia civilă, protecţia minţii lor prin educaţie, 
protecţia identităţii sau modul în care cresc. 

Este nevoie de o logică nouă a sistemului si de o 
resetare radicală a obişnuinţelor noastre càldute. Nu 
avem cu cine face asta? Nu este adevărat! În România 
noastră tristă există mulți oameni grozavi pe care 
nimeni nu-i bagă în seamă, pentru că pe posturile pe 
care le-ar merita sunt abonaţi finii, nepoţii, cuscrii sau 
fetele frumoase cu piept generos și picioare lungi. Nu 
trebuie să ne uităm mereu spre partide sau să dăm vina 
pe ele acolo sunt specialiști tot mai puţini, oricum 
partidele vor fi nevoite să aducă masiv oameni noi ca 
să-şi salveze onoarea. 

Însă lucrul cel mai important pe care trebuie să-l 
stabilim încă de la început este acela că societatea 
are ca scop dezvoltarea individului, nu urmărește 
abstracţiuni sau obţinerea unui PIB cât mai mare sau o 
creştere economică constantă de la an la an. Libertatea 
omului, bunăstarea și fericirea lui sunt mizele întregii 
omeniri. Şi tot ce nu se integrează acestui scop este 
doar trădare sau inutilitate socială, este vânare de 
vânt. Formula este simplă şi nu doar la prima vedere. 
Trebuie să începem prin a crede în aceste forme ale 
fericirii umane si să renunràm la a crede că sunt mai 
importante partidul, corporaţiile, statul sau Europa. 
Fericirea oamenilor este cea mai importantă, liniştea 
lor şi sentimentul că sunt membrii unei comunităţi, și 
nu străini sau toleraţi în lume, sunt esenţiale. 

Cum să facem? Nu cred că trebuie să inovăm, 
trebuie să ne uităm la ce au făcut sau fac alte state 
care au oameni mai fericiţi, mai senini, mai mândri 


de apartenenţa lor. Poate că unii au descoperit mai 
demult acest adevăr și merită să vedem cum au făcut 
asta, dar şi unde au greșit. Dacă vom considera că 
oamenii trebuie pusi înaintea profitului sau altor tinte 
de carton, atunci vom şti ce trebuie făcut în campanii 
electorale, dar mai ales în afara lor. Ne vom da seama 
că a face politică nu înseamnă doar putere pentru 
omul-politician, ci mai ales a reda puterea oamenilor. 
O resetare înseamnă să nu-i mai amăgim pe oameni 
cu pomeni în schimbul voturilor, ci să le deschidem 
mintea sau să-i ajutăm să se pregătească pentru a rezista 
mai bine competiţiei dintre ei sau competiţiei noastre 
cu alte state. A reseta înseamnă reguli stricte, adică să 
nu-i lăsăm a se sinucide pe şosele, să moară absurd în 
spitale, chiar să-i oprim pe oameni să facă tâmpenii cu 
libertatea lor. 

Guvernele și politica, în general, construiesc o lume 
tot mai impersonală, o lume care se distanțează de om. 
Guvernele nu mai știu nimic despre cum trăiesc oamenii 
simpli, ce mănâncă, la ce visează, de ce nu dorm nopţile, 
care sunt motivele bucuriei sau furiei. Ele nu înţeleg de 
ce pleacă doctorii din România, de ce ei nu sunt patrioţi 
şi nu au o vocaţie a sacrificiului aproape sinucigașă; nu 
au studiat vreodată clientelismele si nepotismele din 
spitale, corupţia si autismul șefilor, umilirea zilnică si 
cerinţele tot mai nervoase ale pacienţilor. Guvernele 
se gândesc la investiţii străine sau la creșterea PIB sau 
la cea a eficienţei unor sectoare, dar nu se gândesc la 
ţăranii care nu pot să pună sămânţa la timp sau care 
nu au bani să se racordeze la conducta de apă pe care 
Guvernul le-a adus-o la poartă. 

Nici elitele intelectuale nu se chinuie să vadă 
cum trăiesc oamenii, se mulțumesc cu scheme sau 
stereotipuri, deoarece ele au deja o viaţă bună, trăiesc 
în cartiere elegante şi rareori umblă cu autobuzele sau 
tramvaiele care miros a sudoare și jeg. 

Guvernele si politicienii importanţi se uită doar 
la ţinte macroeconomice si cred că doar economia 
este importantă. Promit locuri de muncă și creştere 
economică, deşi de foarte puţine ori au pârghii directe 
pentru a face ceva pentru asta. Dar dacă nu vom căuta 
acele pârghii si imagini simple care pot produce efecte 
asupra pregătirii oamenilor pentru a câștiga mai mult 
sau mai puţin sprijinul lor, pentru a câştiga încredere 
sau pentru a cuteza să deschidă afaceri, restul va 
rămâne vorbă goală de campanie. Trebuie să cerem 
guvernelor să stabilească priorități umane, poate la 
scară mică, dar care să aibă efect asupra vieţii de zi 
cu zi. Echilibrele economice trebuie urmărite, chiar și 
nivelul de deficit stabilit de Comisia Europeană, dar 
nu în momentul când mor oameni pentru că sunt prea 
departe de spital şi nu avem salvări pentru ei si nici 
atunci când sute de mii de copii nu pot urma liceul sau 
când medicii pleacă din ţară cu miile. Este important 
să ne umflăm cu mândrie pieptul dacă suntem pe 
podium la creştere economică în Europa, dar trebuie 
să ne întrebăm măcar de ce sărăcia crește an de an, 
de ce oamenii câştigă tot mai puţin, de ce creșterea 
economică se prelinge afară din ţară sau se duce doar 
la cei bogaţi. Când ne gândim că educaţia costă este 
clar că greşim, deoarece educaţia va crea oameni 
mai productivi, mai îndemânatici, mai autonomi în 
viitor, deci este cea mai bună investiţie. Guvernele se 
gândesc prea puţin la oameni, în cel mai bun caz îi 
studiază ca indivizi statistici, ca pe nişte numere. În 
epoca noastră, lumea este condusă de contabili care se 
uită în tabele, ne scot ochii cu investiţii (de multe ori, 
greu de detectat), se uită doar la dinamica bugetelor și 
niciodată la nevoi pentru ca, pornind de aici, să vadă 
de câţi bani este nevoie. Rareori guvernele proiectează 
lucrurile pe termen lung, strategiile pe care le fac sunt 


în multe cazuri formale, birocratice şi axate pe procese 
birocratice sau evoluţii instituționale și mai puţin pe 
nevoile oamenilor sau cele ale comunităţilor. 

De multe ori vorbim despre politicieni ca despre 
niște ticăloşi cărora nu le pasă de viaţa oamenilor. 
Nu este adevărat, unora le pasă, eu am cunoscut 
foarte mulți de acest fel. Problema este că, odată 
integrați în sistemul politic şi administrativ, acesta le 
pune ochelari de cal, îi blochează în proceduri si îi 
îndepărtează de viaţă şi problemele ei de zi cu zi, dar 
dramatice, în multe cazuri. Este nevoie de atitudine, 
dar şi de empatie când faci politică. Acestea pot ajuta 
politicianul să nu accepte doar imagini mediate prin 
multe filtre, ci să caute dovezi si soluţii concrete sau 
probleme concrete, dar empatizând să poată să si 
înţeleagă natura problemelor, cauza lor sau efectele 
asupra individului, dincolo de statistici. Când spunem 
că mortalitatea infantilă din România s-a redus, din 
1990 până azi, de la 29 la mie la doar 9 la mie, putem 
să credem că vorbim despre un progres, însă dacă ești 
un politician empatic, îţi dai seama totuși că este vorba 
de aproape 2000 de copii care mor în primul an după 
naştere. Închipuie-ţi că sunt niste îngeri care aleargă 
peste un câmp de flori sau că este și copilul tău printre 
ei, şi atunci o să te înfiori, n-o să poţi dormi noaptea 
şi te vei gândi că a salva viaţa fiecăruia dintre cei care 
pot fi salvaţi este mai important decât lupta pentru 
reducerea cu 2 procente a deficitului bugetar. Asta 
înseamnă să pui oamenii înaintea cifrelor. 

Plătim sute de consilieri ai guvernanţilor pentru a 
le scrie discursuri, pentru a le face cafele sau strategii 
de branding, unii sunt folositori, alţii, doar curteni 
care cultivă imaginea forţei stăpânului lor; dacă măcar 
jumătate dintre consilieri ar merge să stea de vorbă cu 
oamenii prin cartiere, prin locurile unde aceștia suferă, 


(a) 
r= i 


Vasile $ebastian Jâncu 


8 


36 


So 


Politically incorrect (Dincolo si dincoace de Colectiv) 


unde muncesc sau unde caută să se bucure de timpul 
liber, cred că am înţelege mai bine ce trebuie făcut 
pentru proiectele guvernamentale. 

Am petrecut mai multe ore cu sindicaliștii din 
transporturi care  declanșaseră greve reclamând 
plafonarea tarifelor la poliţele RCA. Nu prea era zona 
mea de responsabilitate, dar am început să discut cu 
ei într-un moment în care Premierul era plecat din 
ţară, apoi am continuat dialogul pentru că am vrut să 
înțeleg, problema. Păreau cereri absurde în economia 
de piaţă, iar realitatea descrisă de ei, halucinantă. 
Instituţia cu rol de supraveghere a pieţei asigurărilor 
şi firmele de asigurări infirmau cele descrise de 
sindicalişti, în plus, se ascundeau studiile si statisticile 
oficiale pe motiv că sunt confidenţiale si publicarea 
lor afectează competiţia. Discutând cu şoferi de taxi 
şi şoferi de camioane, apoi cu o persoană implicată 
în realizarea de studii, cu un profesor de economie și 
cu doi brokeri tineri de asigurări, am înţeles că șoferii 
aveau dreptate, iar instituția statului care ne spunea 
că nu se poate face nimic era interesată să protejeze 
interesele asigurătorilor. Împreună cu colegii mei de la 
Guvern am cerut date în plus și am găsit o soluţie care 
părea imposibilă, anticoncurenţială, ne-europeană sau 
chiar ilegală, adică fix ceea ce cereau sindicaliștii de 
peste un an. 

Cum scrie un om carea trecut prin administraţie, dar 
care a făcut afaceri şi a activat şi în mediul universitar, 
guvernele gresesc pentru că cei care iau decizii sunt prea 
departe de cei care sunt afectați de ele. Guvernele nu 
doresc să ducă decizia mai aproape de cetăţean si găsesc 
multe explicaţii ca să nu descentralizeze din dorinţa 
de a păstra puterea si resursele, în mare măsură surse 
de corupţie sau rețeaua care se adaugă acesteia: lipsa 
de responsabilitate, frauda în materie de selectarea 


competenţelor, incompetenţa si altele. Birocraţii de la 
centru vor acuza mereu reţelele clientelare locale, dar 
de fapt lor le este frică de concurenţa cu reţelele lor de 
interese si de distribuire a resurselor. Primarii sunt cei 
mai iubiţi dintre pământenii din administraţie, după 
toate sondajele de opinie din ultimii ani, ei fiind votaţi 
câteodată chiar dacă sunt condamnaţi penal sau sunt 
reţinuţi. Este o dovadă că oamenii caută să se plaseze 
în zona autorităţii unor oameni apropiaţi lor, care le 
cunosc mai bine problemele și sunt accesibili. Dar 
pentru controlul puterilor locale nu este nevoie doar 
de un guvern central puternic, poate că acest lucru se 
va face mai uşor dacă îi vom stimula să se organizeze 
la nivelul comunităţilor sau chiar depășind acest nivel, 
mergând spre intercomunitar. Asociaţiile sunt cei 
mai buni controlori ai puterilor locale si pot oferi nu 
doar soluţii, dar şi suport pentru cele mai bune si mai 
adecvate servicii publice. 

Dacă vom ieși din birouri şi din corelaţiile dintre 
cifrele pe care le aduc contabilii și vom vorbi cu 
câţiva salariaţi, ni se va părea un nonsens ca un om 
care lucrează 8 ore să fie pe lista săracilor sau salariul 
minim pe economie să fie mai mic decât coşul minim 
de trai decent. Acești semeni ai noștri nu înţeleg cum 
avem creşterea economică cea mai tare din Europa, 
dar ei rămân în sărăcie, iar copiii lor nu pot visa la o 
soartă mai bună. Când sistemul de sănătate este tot 
mai defect şi oamenii pleacă cu spaimă spre spitale de 
la Viena sau Istanbul ori se împrumută ca să se opereze 
în străinătate, noi ar trebui să fim destul de îngrijorați 
pentru a propune mai mult decât campanii mediatice 
de căutare a unor tapi ispășitori şi apoi tăcere ca si cum 
nu s-ar fi întâmplat nimic special. Dacă vom aştepta ca 
sistemul bolnav de sănătate să se vindece prin campanii 
mediatice sau măsuri de schimbare a managerilor, 

ne înşelăm profund sau înseamnă că nu ne pasă. 
Negustoria cu medicamentele poate îngenunchea 
guverne, dar ca politician trebuie să înţelegi care este 
necesarul omului bolnav și care sunt doar „nevoi” 
secretate de sistemul administrativ sau politic. Poti 
găsi metode de a re-umaniza sănătatea căutând 
soluţiile simple cu gândul la oameni, nu la bugete, la 
liderii de spitale, de sindicate sau la marii distribuitori 
de medicamente. Sistemul medical a construit mii de 
formulare si proceduri pentru a se acoperi birocratic, 
iar doctorii sunt sancționaţi pentru că după operaţii 
istovitoare nu au completat, cu mâna lor, la timp, zeci 
de pagini și rapoarte, în loc să stea cu pacienţii mai 
mult. Construim spitale din ce în ce mai mari care 
arată ca niște uriașe abatoare în loc să fie locuri unde 
oamenii ar trebui să se vindece, să se uite, căutând un 
pic de speranţă, în ochii medicului sau să simtă mâna 
caldă a asistentei care îi tamponează fruntea. Aducem 
în sistemul medical, mai ales la conducere, orice 
altceva decât medici practicanți, maximum pot ajunge 
acolo politrucii care au trecut si pe la medicină, dar nu 
au ajuns să profeseze. Este clar că nu pentru partidul 
care câștigă alegerile sau pentru coaliția de guvernare 
ar trebui să fie făcută alegerea ministrului si a echipei, 
ci din perspectiva oamenilor bolnavi. 

Poate că nu putem face foarte mult pentru afaceri și 
zona privată. Ne-a intrat în cap că statul este un prost 
administrator şi un hot care omoară afacerile prin taxe 
şi impozite, dar măcar să ne uităm cum am putea să nu 
le ucidem afacerile celor care cutează să facă business 
în tara noastră. Pentru că asta se întâmplă de multe 
ori şi nu doar prin taxe mari, ci şi prin modificarea 
frecventă a regulilor. O soluţie este să sprijini acolo 
unde poate avea efect bun, dar mai ales statul trebuie să 
vegheze ca să existe o competiţie cât de cât corectă. Ar 


trebui să ne uităm mai precis ce este corupţie si ce nu, 
să ne concentrăm pe asigurarea că statul recuperează 
pierderile de la cei vinovaţi. Când facem politică din 
anticorupţie pericolul este mai mare, iar efectul, din 
perspectiva motivării antreprenorilor, este devastator. 
Trebuie să vedem cum îi putem apăra pe antreprenorii 
cei mici, cei care produc cea mai mare parte a avuţiei 
şi care sunt în cea mai fragilă situaţie. Ei îşi riscă totul, 
iau credite şi rămân fără case, sunt defavorizaţi de forta 
de influenţă a marilor corporaţii si de presiunea pe care 
acestea o fac la Guvern sau Parlament. 

Dar mai ales ar trebui să ne ocupăm de sărăcie, 
însă nu cu prezentări meşteșugite şi power-pointuri 
luminoase si colorate. Sărăcia este urâtă, de aceea cei 
mai mulţi dintre oameni îi urăsc pe cei săraci, dar 
isi aduc aminte, cu duioşie, de ei doar în campanie, 
dar nici atunci nu le vizitează casele sau cartierele. 
Politicienii nu fac băi de mulțime în locuri unde este 
mizerie, ci în zone curate și septice. Sărăcia strică 
bilanţurile si statisticile, iar tema în sine este ocolită 
de moderatorii care se concentrează pe alte subiecte. 
Săracii sunt delincvenţi într-o măsură mai mare, dar 
asta nu este totul, ei ne costă o grămadă de bani. Sigur, 
o parte din grămada de bani merge pe mecanismele 
birocratice de administrare a sărăciei. Încercaţi să 
vă imaginaţi că sunteţi săraci, că trebuie să trăiţi cu 
salariul minim pe economie. Nu-i asa că nici măcar nu 
vă puteţi pune în locul acelor oameni? Unii sunt săraci 
şi dacă au loc de muncă și se chinuie să isi asigure un 
trai mai bun chiar cu ore suplimentare. În România, 1 
din 3 angajaţi, adică peste 1,5 milioane, este în această 
situaţie, iar unii vociferează că a crescut prea repede 
salariul minim, adică 1.250 lei, sub 300 euro. Dar cea 
mai bună explicaţie pentru a bloca salariul minim la 
cote joase este că obligăm și mediul privat să crească 

salariile și am putea pierde investitorii străini. Nu este 
asta o mare ticăloşie? După datele Institutului Naţional 
de Statistică, 8,5 milioane de români trăiesc cu puțin 
peste o sută de euro pe lună, iar cei mai bogați 20% 
dintre români au realizat venituri de 8 ori mai mari 
decât cei mai săraci 20%. În plus, doar 2% dintre 
copiii din mediul rural ajung la facultate și doar 24% 
dintre elevii de la sate termină un liceu. 

Un alt aspect important: gândiți-vă la faptul că, 
pentru cea mai mare parte dintre români, cea mai 
sigură moştenire este sărăcia. Familia este cea care atât 
le-a putut lăsa pentru viitor, iar de familie ne ocupăm 
foarte rar, politicile sociale savante se ocupă mai mult 
de indivizi. Însă familiile sunt o mare problemă, ele 
creează cele mai multe cheltuieli dacă le privim cu 
atenție. Un cercetător a demonstrat, la un moment 
dat, că dacă vom corela costurile pentru şomaj, 
violență, droguri, delincventi, vom găsi că 120.000 de 
familii din Marea Britanie creează un cost total de 9 
miliarde de lire sterline, adică undeva în jur de 75.000 
de euro pe familie. Dacă am coborî analiza si asistența 
şi am analiza integrat familia cu probleme, sigur 
costurile ar fi mai mici si efectul mult mai puternic. 
Am putea ajuta familiile să nu ajungă în disoluţie în 
rezolvarea unor probleme care par a fi individuale, dar 
care creează un mare cost social şi se potenţează una pe 
alta, astfel încât devine foarte dificil ca aceste situaţii 
să fie rezolvate prin stipendii sau prin legi votate în 
Parlament. Dar mai trebuie să ştim un lucru: mizeria 
şi sărăcia nu acţionează după calendare politice sau 
electorale, este o presiune continuă și ucigătoare, de 
la o zi la alta, amplifică drame și distrug, țesutul social 
al comunităţii naţionale. Sunteţi datori celor amărâți 
măcar pentru următorul motiv: maşina politicii merge 
cu benzina plătită de săracii lumii noastre. 


Şi mai este un lucru pe care politica noastră il uită 
sau doar se preface că îl uită. Cred totuşi că politicienii 
nu-şi dau seama de asta, nu mai pot simţi acest 
subiect, mă refer la inegalitate. Este prezentă peste tot 
în lume, la noi la fel, cei bogaţi devin tot mai bogaţi, 
iar numărul săracilor crește. Inegalitatea este o boală 
socială și este greu de tratat, dar nu putem să ne uităm 
pasivi la ea. Un copil care se naşte într-o familie de 
romi are cele mai mari șanse să devină delincvent, iar 
unul dintr-o familie de ţărani cel mai probabil nu va 
face studii superiore si va pleca în străinătate sau va 
deveni lucrător cu venit mic undeva la oraș. Cu mare 
probabilitate, copiii avocaţilor vor deveni avocaţi, iar 
cei ai medicilor vor termina medicina. Acest lucru nu 
se întâmplă pentru că ei sunt mai deştepţi, ci pentru 
că au condiţii, au meditatori si un nivel de aspirație 
diferit, adică ceva ce astăzi sociologii au început să 
numească meritocraţie ereditară. Copiii muncitorilor 
săraci au tentaţia de a câștiga cât mai repede un salariu 
şi atunci părăsesc școala devreme, deseori pentru a nu 
mai fi o povară pentru familie. Dacă ne-am gândi să 
organizăm campusuri şcolare la ţară, cu meditatori si 
laboratoare, cu burse pentru copii de la ţară şi apoi am 
sprijini un program de credite pentru ca să poată face 
medicina, atunci aceşti copii deveniți doctori ar trebui 
să-şi plătească creditul si nu ar pleca atât de repede în 
străinătate, având şi un nivel de aspirație care ar fi deja 
satisfăcut. 

Veniturile pe care le aduce capitalul sunt 
incomparabil mai mari decât cele pe care le aduce 
munca. Cu siguranță că nu o să scăpăm lumea de 
inegalitate socială, dar trebuie măcar să credem în 
posibilitatea de a ajuta să crească egalitatea de șanse. 
Uneori se pot face lucruri mici care aduc, la nivelul 
societăţii, efecte mari. 

Resetarea sistemului trebuie făcută într-o zi și se 
poate face prin schimbări de genul celor de care am 
vorbit aici, doar ca exemple, ca spirit conducător, nu 
platformă sau program. Dar cine poate să facă asemenea 
schimbări? Nimeni, dacă ne referim la un singur om. 
Noi, dacă este să răspundem cinstit. Este nevoie de 
mulți oameni, de echipe întregi, de mobilizare și de 
un spirit şi un curaj al schimbării. Sistemul politic se 
autogenerează dacă nu este zguduit din când în când. 
Întotdeauna o mână de oameni cu familiile lor şi cu 
resursele pe care pun mâna vor căuta să închidă ușile 
salonului puterii, pe dinlăuntru, după ce ei au intrat. 
Vor centraliza puterea și vor încerca să convingă de 
faptul că orice schimbare ar fi un mare pericol pentru 
societate. Mai nou, grupurile politice de la noi se 
ascund după vedete, numai să nu accepte o schimbare 
reală a partidelor. În alegerile din decembrie 2016 miza 
nici măcar nu mai este cea a selectării unui legislativ 
serios, pe bază de proiecte, ci mai mult o modalitate 
de a legitima un prim-ministru. Da, în mare măsură, 
partidele au devenit niște mulțimi de adulatori care 
aşteaptă totul de la lideri, iar atunci când liderul nu 
poate să-i ducă la prada politică, acesta este eliminat cu 
cea mai mare viteză. Dar, chiar în vârful oricărei crize, 
niciun partid nu poate accepta existenţa în interior a 
unui leadership alternativ. 

Atunci, de la cine să așteptăm schimbarea? Se poate 
face resetarea aceasta? Cine o poate face? Cu siguranţă, 
de unul singur nimeni nu poate face asta. Dar o pot 
face mai mulţi, echipe, sau un grup din ce în ce mai 
mare de oameni care au curajul să spere şi să iasă 
din inerție. După Colectiv, preferăm să ne încălzim 
la certitudinea că suntem neputincioşi, bolnavi 
iremediabili, nemernici, că nu putem face nimic, în 
locul încercării de a curma toate acestea într-o zi. Dăm 


prioritate unei certitudini dureroase, în loc să încercăm 
să ieşim din acest destin, preferăm o ticăloşie de grup 
unei încercări de eliberare. Preferăm o securitate fără 
de speranţă, unei insecurităţi care ne-ar da șanse la un 
alt viitor. Chiar dacă am vrea, nu putem demisiona 
din responsabilităţile pe care le avem faţă de România. 
Şi nici nu trebuie să acceptăm populismul cinic al 
celor care simulează apropierea de popor şi afişează 
simplitatea unei proximităţi jucate cu oamenii simpli. 
Dar pentru viitor trebuie să înţelegem că minunile 
lumii nu mai sunt cele cu care ne chinuiau profesorii 
de la orele de istorie, ci dimensiuni ale societăţii, 
deopotrivă caracteristici sociale, dar si oglindiri în 
psihologiile individuale, dimensiuni ale societăţii 
viitorului: viteza, flexibilitatea şi adaptarea, concurenţa 
şi căutarea performanţei, eficienţa sau transparenţa. 
Nouă ne lipsesc în mare măsură o mare parte 
dintre aceste caracteristici si fiecare proiect pe care-l 
facem ne consumă toată energia în lansarea lui. Când 
se inaugurează un proiect totul este lăsat baltă, parcă 
aşteptăm să vedem dacă se descurcă în mod natural sau 
mecanic, sau cum moare. Aşteptăm mereu să facem 
proiecte când vom avea liniştea necesară, dar lumea 
aceasta a liniștii nu există și nici nu ştiu dacă a existat 
vreodată. Trebuie să învăţăm să lucrăm împreună, 
ca indivizi ne simțim tot mai singuri în faţa lumii. 
Individul singur simte că nu poate să înfrunte riscurile 
multiplicate și aici apare nevoia de asociere, de luptă 
comună. Dar pentru asta este necesară renunțarea la 
cinism si la sloganele care ne-au fost repetate până am 
ajuns să le confundăm cu propriile noastre gânduri. 
A schimba logica întregului sistem înseamnă că ar 
trebui să înceapă să ne pese cine ne conduce, dar si 
să ne gândim serios la nevoile noastre și cum pot fi 
ele transpuse în proiecte. Răul cel mare este nepăsarea 

față de ceilalți, faţă de destinul comun si așteptarea 
ca lucrurile să se întâmple fără de acţiune din partea 
noastră. Să-i ajutăm pe cei care editează sau scriu cărți 
şi pe cei care îi învaţă pe copiii noștri. Ei sunt îngerii 
lumii noastre si, dacă isi fac bine treaba, chiar ne pot 
salva. Nu vă mai înghesuiți la cursuri motivaţionale 
şi alte porcării menite să vă programeze mental! Mai 
multă motivaţie decât frica părinţilor pentru viitorul 
copiilor lor într-o ţară care pare normală, dar nu este, 
unde se poate găsi? Nu trebuie așteptate alegerile pentru 
a ne gândi la schimbare, de regulă după alegeri nu se 
împlinește decât visul de moment, acela de a câştiga 
omul nostru împotriva omului lor. Generaţiile care nu 
încearcă să schimbe ceva vor fi niște generaţii învinse, 
vor rămâne să aştepte să le cadă din cer cadouri în timp 
ce cântă triste „vrem o ţară ca afară”. Există ceva ce 
rămâne chiar și după moartea speranţei: indignarea și 
simţirea, încă ne doare drama de la Colectiv şi dacă 
ne doare, înseamnă că suntem vii, iar dacă suntem 
vii, înseamnă că mai putem să ne luptăm. Cea mai 
mare tragedie este atunci când nu înţelegem nimic din 
dramele noastre. 

Mai trebuie să reînvățăm să trăim împreună, chiar 
dacă nu este simplu să-i accepţi pe ceilalți, învățând 
astfel diferenţa, dar si faptul că fiecare este unic şi, deci, 
poate fi fascinantă această cunoaștere. Când te asociezi 
cu alții poate dispărea sentimentul neputinței, acela care 
te face să crezi că nu ai niciun mijloc pentru a schimba 
lumea, de unde si pierderea de sens a angajamentului 
social. Nu ar trebui să ne bulverseze nici pierderea de 
sens a datoriei pentru că ea este doar un efect pervers 
al neîncrederii în viitor şi al lipsei de proiect colectiv. 
Politically incorrect, această atitudine poate fi o cale 
de început. Cel mai anchilozat sistem, cel al Americii, 
a fost dat peste cap într-o noapte nebună. 


Dincolo de personajul care a câștigat, strategia a 
fost destul de simplă: haideti să spunem acestor oameni 
adevărul. Cu cuvintele lor, cu imaginile lor prăpăstioase 
sau cu simplitatea raţionamentelor celor mulţi. Prea 
mult se fardează politica, de prea mult timp se creează 
o realitate de laborator. Oamenilor li se spune peste 
tot să aibă ciocul mic si sunt împinși spre o majoritate 
tăcută. Mereu se spune si la noi acest lucru, până si 
extremiștii noştri caută să fie politic corecţi. Oamenilor 
li se spune ce să gândească, cum să vorbească despre 
temele vieții lor și, mai ales, că trebuie să creadă orbește 
în partide sau ideologii, chiar dacă unele sunt moarte 
de mult. Oamenii vor să se întâlnească cu imaginile 
lumii lor, cu cuvintele pe care ei le rostesc despre lume, 
vor să vadă că politicienii sunt preocupaţi de spaimele 
şi de visurile lor, sunt tot mai puţin dispuşi să accepte 
expresii şi imagini prefabricate. 

Dar, de cele mai multe ori, coborârea la oameni 
este un delict, este politically incorrect. Da, atitudinea 
politically incorrect poate fi o soluţie, o primă etapă 
pentru resetarea sistemului. 


România invizibilă pentru străini sau cea care 
este patria noastră invizibilă, de care ne este uneori 
rușine, poate ieși la suprafață într-o societate 
posibilă, din cioburile unui vis pe care îl purtăm 
cu toţii în suflet, dincolo de nivelul de cultură, 
de bogăţie sau pasiuni politice. Trebuie doar un 
strop de solidaritate, un pic de curaj și o minimă 
încredere în forta noastră colectivă. Dacă nu vom 
reuși asta, vom vedea că încă 100 de ani, dincolo 
şi dincoace de Colectiv, înainte și după Revoluţia 
din 1989, peste România se va întinde aceeași mare 
neputinţă, ticăloșie și mizerie umană. = 

